
liærværende  Bog  er  udarbejdet  efter  de  samme  Grundsæt- 
ninger som  min  større  Danmarkshistorie.  Foruden  at  der  selvfølgelig 
her  er  foretaget  mange  Udeladelser,  ere  adskillige  Stykker  helt  om- 
skrevne, for  at  de  fuldt  ud  kunne  magtes  af  de  smaa  Læsere. 
Oversigterne  ere  beholdte;    de  kunne  jo  forbigaas  af  de  yngre,  men 

være  nyttige  for  de  ældre  Børn. 

TJdg. 


Oldtiden. 


De  ældste  Efterretninger  om  Menneskers  Liv  i  vort  Fædre- 
land faa  vi  af  Oldsagerne.  Ved  at  lægge  godt  Mærke  til 
disse  Sager  og  til  Findestederne  kan  man  lære,  at  der  har  boet 
Mennesker  her  mange  Hundrede  Aar  før  den  historiske  Tid 
begynder,  og  at  Befolkningen  fra  først  af  har  staaet  saare  lavt, 
men  trinvis  har  hævet  sig  til  et  højere  Stade. 

Stenalderen.  De  første  Mennesker,  som  boede  her, 
kendte  ikke  Metaller,  men  maatte  danne  deres  skærende  Red- 
skaber af  Sten.  Da  de  tog  Bo  her,  var  Landet  dækket  af 
store  Fyrreskove,  i  hvilke  Kronhjorte,  Raadyr,  Elsdyr,  Rensdyr, 
ja  ogsaa  Ulve  og  Bjørne  strejfede  om.  De  faa  Mennesker, 
som  fandtes,  levede  flokkevis  ved  Kysterne  eller  Aaløbene,  hvor 
endnu  Affaldsdynger  eller  Kokkenmøddinger  minde  om 
dem.  De  mange  Muslingeskaller,  Fiske-  og  Dyreben,  som  findes 
i  disse  Dynger,  fortælle  os,  at  Beboerne  vare  Jægere  og  Fiskere; 
de  kendte  endnu  hverken  Agerdyrkning  eller  Kvægavl. 

I  »den  yngre  Stenalder«  er  det  dog  gaaet  meget  fremad. 
Vel  ere  Redskaberne  endnu  af  Sten  (eller  Ben  og  Træ),  men 
Stenen  er  ofte  tildannet  mærkelig  smukt  og  godt  (Økser,  Hamre, 
Knive,  Pile  osv.),  og  Befolkningen,  der  begynder  at  holde 
Husdyr,  er  nu  meget  talrigere  og  er  trængt  frem  til  det 
indre  af  Landet.  Fra  denne  Tid  stamme  de  stensatte  Grav- 
kamre, som  kaldes  Dysser  og  Jættestuer. 

Broncealderen.  I  de  sydlige  Lande  var  opfunden  at 
blande    Tin    og     Kobber    sammen    til    det,    vi    kalde    Bronce. 


Lidt  efter  lidt  førtes  dette  Metal  mod  Nord,  indtil  det  ogsaa 
naaede  Nordens  Lande,  hvor  da  Stenalderen  afløstes  af  en 
Broncealder.  Landet  blev  nu  mere  bebygget.  Havet  besejlet, 
og  Befolkningen  kommer  mere  ind  paa  at  dyrke  Jorden  og 
holde  Husdyr  som  Hesten,  Koen  og  Faaret.  De  mange  smukt 
forarbejdede  Broncesager  (Lurer,  Skjolde,  Sværd,  Spyd,  Pile,  Knive, 
Naale,  Kar  og  Smykker)  vise  baade,  at  Haandværksfærdigheden 
ikke  var  ringe,  og  at  Folket  har  været  krigersk.  I  den  Tid  opkom 
Skikken  at  brænde  de  døde,  samle  Asken  i  Urner  og  tue  Høje 
op  over   dem  (Kæmpehøje). 

Jernalderen.  Omtrent  paa  Kristi  Fødsels  Tid  blev 
Jernet  kendt  her  i  Norden.  Derved  forbedredes  især  de 
skærende  Redskaber,  og  et  nyt  Opsving  kunde  gøres.  Folke- 
mængden voksede  saaledes,  at  store  Sværme  udgik  herfra  og 
fæstede  Bo  i  andre  Lande.  Der  byggedes  store  Skibe,  baade 
Handels-  og  Krigsskibe,  og  Jorden  opdyrkedes  i  større  Om- 
fang. I  Førstningen  indførtes  Jernsager  fra  de  sydlige  Lande, 
senere  smedede  Nordboerne  selv  Jernet.  I  dette  Tidsrum 
lærte  vore  Fædre  at  skrive  (Runer).  —  Skikken  at  brænde  de 
døde  kendtes  endnu,  men  efterhaanden  tabte  den  sig,  og  Ligene 
jordedes  da  hele  enten  i  naturlige  Sandbanker  eller  i  op- 
kastede Høje. 


Sagntiden. 

i.     Hedningetroen  her  i  Norden. 

De  hedenske  Nordboer  kaldte  deres  Guder  Aserne. 
De  højeste  af  disse  vare  den  vise  Odin,  den  stærke  Thor  og 
den  milde  Frej. 

Odin  bor  i  det  herlige  Valhal,  hvor  Heltene,  som  falde 
i  Kamp,  samles  om  ham,  spise  Flæsk  og  drikke  Mjød  og  øve 
sig   i  Kampfærd.     Fra  Højsædet  Lidskjalv    ser    han    ud  over 


al  Verden,  men  vil  han  nogensteds  hen,  traver  han  ud  paa 
sin  ottefodede  Hest  Slejpner,  der  kan  løbe  over  Hav  som 
over  Land.  Med  sin  Hustru  Frig  har  han  flere  Børn, 
deriblandt: 

Thor,  der  ikke  er  saa  vis  som  Odin,  men  stærkest  af 
alle  Guder.  Han  er  stor  og  rødskægget,  kan  snart  blive  vred, 
men  ogsaa  snart  god  igen.  Det  er  hans  Lyst  at  kæmpe  med 
Jætter  og  Trolde;  da  spænder  han  sig  med  Styrkebæltet  og 
slaar  til  med  Hammeren  Mjølne.  Ingen  Hest  kan  bære 
ham,  hvorfor  han  kører  i  Kærre  med  to  Bukke,  og  deraf 
kommer  Torden.  Om  ingen  af  Guderne  er  der  saa  mange 
Fortællinger  som  om  Thor  (hans  Rejse  til  Udgaard,  Gejrøds- 
gaard,  Trymshjem,  hans  Kamp  med  Rungne  og  hans  Fiskeri). 
Frej  og  Freja  stamme  fra  de  milde  Vaner.  Om  Frej 
hedder  det,  at  »han  gør  ingen  Mø  eller  Moder  Fortræd«,  han 
giver  godt  Aar,  Frugtbarhed  og  Fred.  Freja  er  Kærlighedens 
Gudinde;  hun  bor  i  Folkvang,  hvor  hun  modtager  Halvdelen 
af  de  faldne  Helte. 

Balder,  Odins  og  Frigs  Søn,  er  mere  ren  og  uskyldig 
end  nogen  anden,  og  derfor  elsket  over  alle.  Da  der  gik  tunge 
Spaadomme  om  ham,  tog  Frig  alting  i  Ed,  at  intet  skulde 
skade  ham;  men  den  onde  og  lumske  Loke,  som  vidste, 
at  een  Ting  var  glemt,  Urten  Misteltenen,  narrede  den  blinde 
Hød  til  at  skyde  efter  Balder  med  denne  og  dræbe  sin 
Broder.  Da  græd  Frig  i  Fensal,  og  lidet  hjalp  det,  at  hun  fik 
Hermod  til  at  ride  til  Helhjem  for  at  bede  Balder  fri;  den 
stygge  Hela,  som  hersker  over  de  døde,  vilde  kun  give  ham 
fri  paa  Vilkaar,  at  alt  skulde  græde  for  ham,  og  da  der 
var  en,  der  ikke  vilde  græde,  maatte  Balder  blive,  hvor 
han  var. 

En  anden  af  Odins  Sønner  hedder  Hejmdal;  han  bor 
paa  Himmelbjærg  ved  Enden  af  Broen  Bævrast,  som  fører  fra 
Jord  til  Himmel ;  der  vogter  han  Asgaard,  og  han  er  vel  skikket 
dertil;  thi  han  kan  se  over  al  Verden  og  høre  Græs  gro.  Naar 
Fjenden  nærmer  sig,  blæser  han  i  Gjallarhornet,  saa  det  kan 
høres  over  hele  Asgaard. 

Ogsaa  Brage  er  Odins  Søn;  han  er  Skjalden  i  Valhal  og 
byder  Kæmperne  Velkommen  til  Borgen.      Hans  Hustru  Idun 


gemmer  de  Æbler,  som  holde  Aserne  evig  unge.  Engang  blev 
hun  bortført  af  Tjasse  Jætte,  da  bleve  Aserne  gamle  og  graa, 
og  da  maatte  Loke  af  Sted  i  Frejas  Falkeham  for  at  finde  Idun, 
og  det  lykkedes  at  skaffe  hende  hjem  igen. 

Saa  er  der  ogsaa  en  mellem  Aserne,  der  giver  sig  ud  for 
at  være  deres  Ven,  men  er  deres  værste  Fjende,  og  fra  hvem 
alle  Ulykker  komme  over  dem,  det  er  den  listige  og  ondskabs- 
fulde Loke.  Hvor  arg  han  er,  kan  skønnes  deraf,  at  han  er 
Fader  til  Fenrisulven,  Midgaardsormen  og  Hela,  de  værste 
af  alle  Uhyrer.  Efter  at  han  havde  avlet  dem  med  Heksen 
Angerbode,  smed  Guderne  Midgaardsormen  i  Havet  og  satte 
Hela  til  at  herske  over  Skyggerne  i  Helhjem,  men  Fenrisulven 
beholdt  de  hjemme.  Da  den  blev  for  stor  og  uregerlig,  lod 
de  gøre  en  kunstig  Lænke  hos  Dværgene,  blød  og  smal  som 
en  Silkesnor,  men  saa  stærk,  at  den  ikke  kunde  slides  itu;  i 
den  blev  Ulven  bunden.  Ogsaa  Loke  fik  til  sidst  sin  Straf. 
Aserne  bandt  ham  i  en  Hule  over  tre  Stene  og  hængte  en 
Hugorm  over  ham,  hvis  Gift  dryppede  paa  ham.  Der  skal 
han  ligge  til  Verdens  Undergang;  men  hans  Hustru,  den  tro- 
faste Sigyn,  siddei  ved  hans  Side  og  holder  en  Skaal  under 
Edderdraaberne;  kun,  naar  hun  gaar  bort  for  at  tømme  Skaalen, 
falder  der  en  Draabe  paa  den  bundne  Loke,  og  da  krymper 
han  sig,  saa  Jorden  skælver. 

Gudernes  hellige  Sted  er  ved  Asken  Ygdrasil,  det  største 
og  herligste  af  alle  Træer ;  der  holde  de  hver  Dag  Ting.  Dette 
Træ  har  tre  Rødder,  een  til  Rimturserne,  een  til  Niflhjem,  mens 
den  tredje  ligger  under  Asgaard.  Orme  gnave  dens  Rødder 
og  Hjorte  bide  dens  Knopper;  men  dog  er  den  evig  grøn;  thi 
ved  den  staar  Nornernes  fagre  Sal,  de  som  bestemme  alles 
Skæbne;  de  øse  hver  Dag  Vand  fra  Urds  Kilde  over  Asken 
og  holde  den  derved  frisk. 

Hedningerne  troede,  at  der  i  Begyndelsen  havde  været 
en  Guldalder,  da  alt  var  Fred  og  Lykke  og  Glæde.  Men 
Guldalderen  fik  Ende;  da  begyndte  Striden  i  Verden,  og  den 
skal  vare,  saa  længe  Verden  staar;  thi  Aserne  maa  kæmpe 
mod  Løgn  og  alskens  Ondskab.  Haardest  bliver  Kampen  ved 
Tidens  Ende,  naar  Ragnarok  kommer.  Alle  onde  Magter 
blive    da    løste   af  deres  Baand  og  storme  frem  mod  Asgaard, 


Midgaardsormen,  Fenrisulven  og  Loke  med  alle  Jætter  og  Trolde. 
Da  støder  Hejmdal  i  Gjallarhornet  og  vækker  Aserne,  der  samle 
sig  paa  Vigrids  Slette,  hvor  Kampen  skal  staa.  I  den  store 
Strid,  hvor  Odin  kæmper  mod  Fenrisulven,  Thor  mod  Midgaards- 
ormen, falde  de  alle  baade  Guder  og  Jætter,  Luer  slaa  op  af 
Jorden,  og  hele  Verden  forgaar.  Men  en  ny  Verden  skal  hæve 
sig,  hvor  Aserne  igen  skulle  samles  til  en  ny  Guldalder  i  det 
guldtakte  Gimle.  Der  sætter  den  alraadende  Gud  evige  Love 
og  stifter  Fred,  og  der  skulle  alle  ædle  bo  evindelig. 


2.     Heltesagn  fra  den  hedenske  Tid 

Skjoldungerne.  Et  gammelt  Sagn  fortæller,  at  engang, 
da  de  Danske  vare  i  Trang  for  en  Konge,  landede  en  Baad 
ved  Kysten  med  en  lille  Dreng  om  Bord,  hvem  de  bar  i 
Land  og  kaarede  til  Konge  med  Navnet  Skjold.  Han  blev 
en  god  Konge,  sejrede  over  Fjenderne  og  gav  gode  Love,  og 
efter  ham  sad  hans  Efterkommere,  Son  efter  Fader  paa  Tronen. 
Den  sidste  af  Skjoldungerne  var  Rolf  Krake,  der  regnedes 
for  den  ypperste  af  alle  Konger  i  Hedenold.  I  Lejre,  hvor 
han  havde  sin  Gaard,  samledes  mange  gæve  og  tapre  Mænd 
om  ham,  blandt  hvilke  især  maa  nævnes  Bjarke  og  Hjalte. 
Af  Rolfs  Bedrifter  omtales  mest  hans  Færd  til  Upsal,  hvorhen 
han  drog  med  sine  Mænd  uden  Lejde,  og  hvor  Kong  Adils 
vilde  have  indebrændt  ham,  men  naaede  ikke  sin  Hensigt, 
fordi  Rolf  og  hans  Mænd  kækt  sprang  over  det  flammende 
Baal.  Det  skønneste  i  Sagnet  om  Rolf  er  dog  Fortællingen 
om,  med  hvilken  Troskab  hans  Venner  fulgte  ham  i  Døden. 
Hans  Skattekonge  Hjartvar  kom  til  Lejre  under  Foregivende 
af  at  ville  betale  Skat,  men  hans  Skibe  vare  fulde  af  væbnede 
Mænd,  og  i  Nattens  Mørke  omringede  de  Kongeborgen  for  at 
fælde  Kongen.  Rolf  og  hans  Mænd  vare  kun  faa  mod  Fjendernes 
Mængde,  men  ingen  vilde  svige  sin  Konge.  Da  alle  vare  faldne, 
da  laa  de  i  Kreds  om  Rolf,  Bjarke  laa  ved  Kongens  Hoved, 
og  Hjalte  ved  hans  Fødder;  kun  een  af  Rolfs  Mænd  var  til- 
bage, nemlig  Vigge,  og  han  hævnede  sin  Konge  ved  at  dræbe 
Hjartvar. 


Jydske  Konger.  I  Jylland  skal  engang  have  levet  en 
Konge  ved  Navn  Hamlet,  der,  mens  han  var  ung,  frelste  sit 
Liv  ved  at  stille  sig  an,  som  han  var  tosset.  Hans  Farbroder 
Fenge  havde  dræbt  hans  Fader  og  derefter  giftet  sig  med  hans 
Moder.  Da  var  det,  at  Hamlet  bar  sig  ad,  som  han  ikke  var 
rigtig  klog;  han  smurte  sig  i  Ansigtet  med  Sod,  sølede  sig  i 
Snavs,  ofte  sad  han  ved  Arnen  og  hedede  Trækroge;  han 
skærpede  Spyd  til  at  hævne  sin  Fader,  sagde  han.  Fenge 
havde  alligevel  ikke  Ro,  før  han  fik  Hamlet  til  Side,  og  sendte 
ham  derfor  til  England  med  Brev  til  den  engelske  Konge  om 
at  tage  ham  af  Dage.  Men  Hamlet  skrev  Brevet  om,  saa  han 
ikke  blot  beholdt  Livet,  men  nød  stor  Ære  i  England,  og  da 
et  Aar  var  gaaet,  og  de  hjemme  troede  ham  død,  vendte  han 
tilbage,  netop  som  de  drak  hans  Gravøl.  Om  Natten,  da  alle 
laa  drukne,  hentede  han  sine  Kroge,  viklede  med  dem  Salens 
Tjælding  sammen  over  de  sovende,  og  stak  saa  Ild  paa  Hallen, 
saa  de  alle  brændte  inde.  Dagen  efter  kaarede  Jyderne  ham 
til  deres  Konge. 

Ellers  er  Jælling  det  gamle  Kongesæde  i  Jylland.  Der 
boede  den  gamle  Kong  Vermund,  hvis  Søn  Uffe  var  saa 
dorsk  og  dvask,  at  ingen  troede,  at  der  kunde  blive  en  Konge  af 
ham,  men  som  vaagnede  op,  da  Danmark  kom  i  Fare.  Da 
tyske  Sendemænd  kom  herop  med  Hilsen  fra  den  tyske  Konge, 
at  siden  Vermund  nu  var  saa  gammel,  at  han  ikke  selv  kunde 
styre  sit  Land,  maatte  han  helst  give  det  til  Tyskerne,  da  fik 
Uffe  Mod  og  Mæle  og  bød  den  tyske  Konges  Søn  ud  til  Tve- 
kamp. Og  da  de  to  Kongesønner  mødtes  ved  Grænsen  paa 
Øen  i  Ejderen,  da  frelste  Uffe  sit  Land;  da  svang  han  sin 
Faders  Sværd  Skræp  saa  godt,  at  baade  den  tyske  Kongesøn 
og  hans  Drabant  maatte  bide  i  Græsset. 

Frodefreden.  Sagnene  fortælle  mest  om  Krig,  men  der 
er  dog  et,  som  fortæller  om  den  herligste  Fred.  Kong  Frode 
havde  en  Kværn,  Grottekværnen,  der  malede  alt,  hvad  man 
nævnede,  medens  man  drejede  den  rundt.  Saa  satte  han  to 
Trælkvinder  til  at  male  Guld  og  Fred  og  Lykke.  Da  blev 
Landet  fuldt  af  Rigdom,  og  da  blev  der  en  saadan  Fred,  at 
ingen  tilføjede  den  anden  nogen  Skade;  ja  Frode  kunde  lægge 


en  stor  Guldring  paa  Alfarvej  paa  Jælling  Hede,  uden  at  nogen 
i  lang  Tid  rørte  den.  For  denne  Freds  Skyld  fik  Frode  Til- 
navnet Fredegod.  Da  han  var  død,  viste  de  Danske  deres 
Kærlighed  til  ham  ved  at  bære  ham  tre  Aar  om  Land,  før  de 
stedte  ham  til  Hvile  ved  Værebro  paa  Sjælland. 

Sagn  om  danske  Kvinder.  Kongedatteren  Sigrid 
var  saa  bly,  at  hendes  Fader  lovede  hende  til  den  Mand,  der 
kunde  faa  hende  til  at  slaa  Øjnene  op.  Iblandt  Bejlerne  var 
Ottar,  en  djærv  og  god  Kæmpe,  hvem  Sigrid  syntes  godt  om, 
men  dog  ikke  kunde  bekvemme  sig  til  at  se  op  paa.  Han 
friede  hende  først  fra  en  Jætte,  og  siden  fra  en  Heks,  men 
endnu  kunde  hun  ikke  overvinde  sig  selv  til  at  se  op.  Længe 
vankede  hun  om  i  øde  Egne,  til  hendes  Klæder  bleve  usle  og 
forrevne.  Da  kom  hun  en  Aften  til  Ottars  Faders  Gaard  og 
gav  sig  der  ud  for  en  Tiggerpige.  Men  da  Ottar  kcm  hjem, 
kendte  han  hende  straks  og  prøvede  hende  nu  ved  at  lade, 
som  han  holdt  Bryllup  med  en  anden.  Hen  paa  Aftenen  bad 
de  Sigrid  lyse  Brudeparret  ind  i  dettes  Kammer.  Hun  gjorde 
det,  men  blev  staaende  ubevægelig,  mens  Lyset  brændte  ned, 
og  da  nu  Ottar  bad  hende  ikke  brænde  sine  Fingre,  slog  hun 
endelig  Øjnene  op,  og  da  var  hun  hans  Brud. 

Et  andet  Sagn  beretter  om  den  trofaste  Signe,  en  Datter 
af  Kong  Siger,  som  boede  i  Sigersted  ved  Ringsted.  Hun 
elskede  en  norsk  Kongesøn  vad  Navn  Hagbard,  men  denne, 
der  i  en  Kamp  havde  fældet  to  af  Signes  Brødre,  maatte  ikke 
lade  sig  se  i  Sigersted,  og  da  han  dog  ikke  kunde  undvære 
Synet  af  sin  Fæstemø,  drog  han  til  hende  forklædt  som  Skjoldmø. 
Han  sad  i  Jomfruburet  hos  hende  hele  Dagen  og  tegnede  for 
hende,  mens  hun  syede ;  men  da  Aften  kom,  forraadte  en  ond 
Terne  dem,  og  Kongens  Drabanter  trængte  ind  for  at  gribe 
Hagbard.  Skønt  de  vare  mange  mod  een,  havde  de  dog  Nød 
med  at  overmande  den  stærke  Helt;  de  Reb,  hvormed  de 
bandt  ham,  sønderrev  han;  først  da  de  fandt  paa  at  skære  en 
Lok  af  Signes  Haar  og  binde  ham  deri,  fik  de  Magt  over 
ham;  thi  den  Snor  vilde  han  ikke  sønderrive.  Paa  Tinge  blev 
han  dømt  til  at  hænges.  Men  da  han  stod  paa  Galgestigen, 
saa  han  Luen  slaa  op  fra  Signes  Jomfrubur,   og  forstod  nu,  at 


IO 


hans  Fæstemø    havde  tændt  Ild  paa  Huset  for  at  følge  ham  i 
Døden. 


Vikinge-  og  Omvendelsestiden. 

En  Oldtidshistorie  have  vi  Nordboer  ikke.  Vistnok  har  vor 
Folkestamme  boet  her  i  mange  Aarhundreder,  for  Ansgar  forkyndte 
Kristendom  herinde;  men  ingen  indfødt  Mand  har  i  den  Tid 
skrevet  Folkets  Historie,  og  fremmede  Folk  kendte  os  ikke:  kun 
Grave  og  Oldsager  og  gamle  Sagn  fortælle  om  hine  fjerne  Tider. 
Men  i  det  niende  Aarhundrede  sker  der  en  Forandring.  De  hjem- 
lige Fortællinger  blive  mere  indholdsrige,  og  andre  Folkefærd  lære 
os  at  kende.  Omtrent  fra  Aar  800  efter  Kr.  kan  man  da  regne,  at 
den  historiske  Tid  begynder. 

Det  første  Tidsrum  af  denne  omfatter  et  Par  Hundrede  Aar 
og  kaldes  sædvanlig  Vikingetiden  (omtrent  800 — 1000,  fordi  et 
mærkeligt  Kampliv,  Vikingelivet,  i  dette  Tidsrum  er  saa  frem- 
herskende. Men  man  kan  ogsaa  kalde  denne  Tid  Omvendelsestiden, 
fordi  det  store  Trosskifte  fra  Hedenskab  til  Kristendom  da  tager  sin 
Begyndelse.  Og  endnu  et  tredje  maa  mærkes  ved  denne  Tid: 
enkelte  mægtige  Konger  overvånde  de  mange  Smaakonger  og  samle 
Landsdelene  til  de  tre  Riger,  der  bestaa  den  Dag  i  Dag. 


i.     Vikingefolkets  Tænkemaade  og  Levevis. 

Vikingetidens  Mænd  omtales  ofte  som  høje,  kraftfulde  og 
smukke  Folk.  Deres  Færden  i  det  fri,  de  mange  Legems- 
og  Vaabenøvelser  gjorde  Legemet,  stærkt  og  smidigt.  Og  i  det 
kraftige  Legeme  boede  hos  en  ret  Viking  en  Vilje,  der  ikke 
var  let  at  bøje.  Fra  Barnsben  øvedes  Drengen  i  krigersk 
Idræt;  Manden  bar  altid  Vaaben,  og  om  nogen  kom  ham  for 
nær,  var  han  snar  til  at  slaa  fra  sig.  Mod  og  Manddom 
ansaas  for  den  højeste  Dyd,  Fejghed  for  den  skændigste  Last. 
Man  maatte  ikke  ræddes  for  noget,  og  det  var  de  ypperste 
Mænd,  der  »gik  syngende  i  Døden«  eller  »leende  til  Odin«. 
Paa    mange  Maader    gav  Folkets  krigerske  Sind  sig  til  Kende. 

I  Følge  Holmgangs-Loven  afgjordes  mange  Tvistigheder  ved 
Holmgang  eller  Tvekamp;  den,  der  ikke  mødte,  naar  han  blev 
æsket  paa  Holm,  blev  ikke  længer  anset  for  en  Mand.  I 
Følge  Blodhævner-Loven  var  det  en  hellig  Pligt  for  de 
nærmest  efterladte  at  hævne  deres  dræbte  Frænder;  den  Søn, 
der  lod  sin  Fader  ligge  uhævnet,  tabte  sin  Ære.  Men  mere 
end  noget  andet  vidner  Vikingelivet  om  Folkets  Kamplyst. 
Denne  Krigerfærd  paa  Havet,  som  vi  nu  til  Dags  vilde  kalde 
Sørøveri,  opfattedes  i  Vikingetiden  ikke  blot  som  en  lovlig 
Næringsvej,  men  endog  som  den  bedste  Vej  til  Ros  og  Hæder, 
og  om  end  ikke  alle  frie  Mænd  deltog  deri,  var  det  dog  en 
almindelig  Syssel.  At  fare  vidt  i  Verden,  at  prøve  mange 
Eventyr,  øve  Daad,  der  spørges  viden  om,  vinde  Guld  og 
Hæder  ved  sit  Sværd  og  til  sidst  efterlade  sig  et  herligt  Efter- 
mæle, dertil  stod  Nordboens  Hu  i  hine  Dage. 

Om  Sommeren  færdedes  Vikingerne  paa  Havet,  men  om 
Vinteren  sad  de  hjemme.  Da  fik  man  at  se,  at  de  vældige 
Stridsmænd  ogsaa  kendte  til  blidere  Følelser.  Visdom  var 
højt  anset,  Skjaldskab  ikke  mindre.  Naar  Kæmperne  om 
Vinterkvælden  sad  i  Hallen,  da  løftede  Skjalden  tit  sin  Røst 
og  kvad  om  Forfædrenes  Stordaad.  Især  var  Julen  en 
Glædestid;  da  kom  man  sammen  til  store  Gildeslag,  hvor^der 
ikke  blot  var  Mad  og  Drikke,  Flæsk,  01  og  Mjød  i  Over- 
flødighed, men  hvor  der  ogsaa  var  meget  at  høre  paa  af  Sang 
og  Fortælling.  Kvinden  var  højt  æret.  Gæstfrihed  var  en 
Dyd,  der  skattedes  højt;  saa  længe  Gæsten  var  under  Husets 
Tag,  var  han  fredlyst,  selv  om  han  var  Husets  værste  Fjende. 
Stor  Pris  satte  man  paa  Venskab.  Undertiden  indgik  to 
Venner  en  Pagt  med  hinanden,  idet  de  blandede  Blod  og 
lovede  at  staa  hinanden  bi  i  Liv  og  Død  (Fostbroderskab). 
Et  af  de  smukkeste  Træk  i  Vikingefolkets  Karakter  er  den 
Kærlighed,  hvormed  det  fredede  om  Minderne.  Ved 
Dødsfald  samledes  de  efterlevende  til  Gravøl,  drak  Minde- 
bæger for  den  døde,  undertiden  med  Løfte  om  at  hædre  hans 
Minde  ved  en  eller  anden  Stordaad,  Runestene  rejstes  ved 
Gravene,  og  Fortælling  om  de  bedste  Mænd  og  Kvinder  gik 
fra  Slægt  til  Slægt.  Derfor  hedder  det  i  et  Digt  fra  hin  Tid 
(Havamaal): 

Formue  dør, 

Frænder  do, 

selv  jeg  og  skal  do; 

eet  jeg  ved, 

som  aldrig  dør: 

Dom  om  hver  en  død! 


Formue  dør, 

Frænder  do, 

selv  jeg  og  skal  do, 

men  Hædersnavnet 

aldrig  dør 

for  den,  som  det  erhverved! 


2.     Vikingetogene  til  andre  Lande. 

I  Begyndelsen  drev  Vikingerne  deres  blodige  Næringsvej 
her  hjemme  i  Østersøen  og  Kattegat,  men  senere  vovede  de  sig 
ud  over  Nordsøen  til  Englands,  Frislands  og  Frankrigs  Kyster, 
hvor  der  var  rige  Lande  og  stort  Bytte  at  vinde.  Mange  Vi- 
kingelag forenede  sig  under  en  Søkonge,  der  i  Spidsen  for  sin 
Vikingehær  trængte  dybt  ind  i  Landene  og  gennemfor  store 
Landstrækninger  med  Ild  og  Sværd.  En  saadan  Søkonge  var 
Regnar  Lodbrog,  om  hvem  mange  Sagn  fortælles,  og  som 
skal  have  endt  sit  Liv  paa  en  Vikingefærd  i  England,  hvor 
han  gik  syngende  i  Døden  og  sluttede  Sangen  med  de  Ord: 
»Grynte  vilde  Grisene,  kendte  de  Galtens  Kaar!«  Det  var 
Sønnerne,  han  tænkte  paa,  og  om  dem  have  vi  vissere  Kund- 
skab. I  Aaret  866  landede  to  af  dem,  Ivar  og  Ubbe,  med 
en  Hær  i  England,  og  efter  12  Aars  blodig  Strid  maatte  den 
engelske  Konge  Alfred  overlade  Danskerne  hele  det  nordlige 
England.  Ved  Freden,  som  sluttedes  878,  blev  saaledes  grun- 
det et  dansk  Rige  i  England,  hvis  første  Konge  hed  Gudrum, 
der  ligesom  flere  Konger  efter  ham  styrede  Danelagen  efter 
danske  Love. 

Ogsaa  Frislands  og  Frankrigs  Kyst  var  oversvømmet  af 
Vikingeskarer,  som  man,  da  de  kom  Nord  fra,  kaldte  Nor- 
manner. De  yndede  at  sætte  sig  fast  ved  de  store  Flod- 
mundinger; her  kunde  de  da  ligge  Vinteren  over,  og  naar 
Vaaren  kom,  trængte  de  ad  Floden  dybt  ind  i  Landet  paa 
Plyndringstog  mod  Byer,  Borge  og  Klostre.  Det  var  intet 
Under,  at  Frankerne  skjalv  og  indførte  i  Kirkebønnen:  »Herre, 
frels  os  fra  Normannernes  Raseri.«  Som  Togene  til  England 
endte  ogsaa  Togene  til  Frankrig  med,  at  et  nyt  dansk  Rige 
blev    grundet.     Henimod  Aar   900   fik  den  danske  Vikingehær 

i  Nordfrankrig  en  Høvding,  som  i  de  islandske  Sagaer  kaldes 
Gange-Rolf,  men  som  Normannerne  selv  kalde  Rollo.  Han 
indtog  Byen  Rouen  og  lod  den  stærkt  befæste,  og  fra  dette 
Sted  gennemfor  han  i  en  Række  af  Aar  Nordfrankrig,  indtil 
den  franske  Konge  Karl  den  Enfoldige  i  Aaret  911  maatte 
afstaa  en  Del  af  sit  Land  til  de  Danske.  Det  nye  danske  Rige 
blev  kaldet  Normandi,  og  Rollo  og  hans  Ætmænd  raadede 
over  det  i  henved  300  Aar. 


3.     Island  findes  og  bebygges. 

Samtidig  med  den  krigerske  Udfærd  i  Vest  og  Syd  gjorde 
Nordmændene  en  fredelig  Landvinding,  idet  de  fandt  og  be- 
byggede Øerne  i  Nordhavet,   først  Færøerne,   senere  Island. 

Nad-Odd  hed  den  Viking,  som  først  saa  Island.  Han 
sejlede  ved  Færøerne,  da  en  Storm  drev  ham  ud  over  Nord- 
havet og  førte  ham  til  et  stort  Land,  hvor  han  besteg  et 
højt  Fjæld,  men  saa  ikke  derfra  Røg  eller  noget  andet  Tegn 
til,  at  Landet  var  bebygget.  Da  han  sejlede  bort  derfra,  saa 
han  megen  Sne  falde  paa  Fjældene  og  kaldte  derfor  Landet 
Sneland.  En  svensk  Mand,  som  var  bosat  paa  Sjælland  og 
hed  Gardar,  drog  siden  ud  for  at  opdage  Sneland.  Han 
sejlede  Landet  rundt  og  blev  saaledes  vis  paa,  at  det  var  en 
0.  Den  tredje  Opdager  var  Floke  Vildgerdssøn,  en  stor 
Viking  fra  Norge.  Før  han  drog  ud,  blotede  han  til  tre  Ravne, 
som  skulde  vise  ham  Vej.  Da  han  var  kommen  et  godt  Stykke 
forbi  Færøerne,  slap  han  en  af  Ravnene  løs;  den  satte  højt  til 
Vejrs  og  fløj  saa  tilbage  over  Agterstavnen.  Senere  slap  han 
den  anden  løs,  som  efter  at  have  kredset  højt  oppe  vendte  til- 
bage til  Skibet.  Men  da  han  til  sidst  slap  den  tredje  løs,  satte 
den  Kursen  fremad,  og  ved  at  styre  i  samme  Retning  fandt 
Floke  Landet.  Paa  Nordlandet,  hvor  han  overvintrede,  var 
koldt,  Fjordene  laa  fulde  af  Is;  derfor  kaldte  han  Landet 
Island. 

Da  Island  saaledes  var  blevet  kendt,  blev  det  snart  be- 
bygget. I  Aaret  872  havde  Harald  Haarfager  vundet  Sejr 
over    sine  Modstandere   og  gjort  sig  til  Enekonge  i  Norge,    og 

da  denne  Konge  vilde  tage  Selvstyret  fra  Bønderne  og  sætte 
dem  i  Skat,  bleve  mange  Vikinger  og  Storbønder  misfornøjede 
med  Tilstanden  hjemme  og  søgte  sig  derfor  et  nyt  Hjem  paa 
Island,  hvor  Naturen  vel  var  fattig  og  barsk,  men  hvor  der 
dog  var  Græs  i  Dalene  og  Fisk  i  Elve  og  Fjorde,  og  hvor  hver 
Mand  kunde  leve  frit  og  være  sin  egen  Herre.  De  første  Ny- 
byggere vare  Fostbrødrene  Ingolf  og  Hjørlejf,  der  sejlede  ud 
fra  Norge  874,  hver  paa  sit  Skib,  og  førte  med  sig  deres 
Kvinder,  nogle  frie  Mænd,  Trælle,  Gods  og  Kvæg.  Ingolf  var 
en  sindig  og  mild  Mand,  der  troede  paa  Guderne;  da  han  kom 
i  Nærheden  af  Landet,  kastede  han  sine  Højsædestøtter  over 
Bord  og  sagde,  at  han  vilde  fæste  Bo,  hvor  de  flød  i  Land. 
Hjørlejf  var  tapper,  men  vild  og  haard  og  brød  sig  ikke  om 
Guderne;  Vaaren  efter  Udfærden  blev  han  dræbt  af  sine  Trælle, 
og  da  Ingolf  saa  hans  Lig,  sagde  han:  »Ussel  Skæbne  timedes 
her  en  god  Kæmpe,  at  Trælle  skulde  blive  hans  Banemænd; 
det  ser  jeg  vel,  at  saa  gaar  det  hver  den,  som  ikke  vil  blote!«*) 
Ingolf  gik  det  vel.  Ved  Faksefjorden,  hvor  Højsædestøtterne 
vare  drevne  i  Land,  byggede  han  sin  Gaard,  der  hvor  nu 
Reykjavik  ligger.  Han  tilegnede  sig  alt  Landet  der  omkring, 
men  delte  meget  af  de  ud  til  de  frie  Mænd,  der  vare  med 
ham,  og  til  sine  frigivne  Trælle  samt  til  flere  Storbønder  fra 
Norge,  der  efterhaanden  ankom  til  Landet.  Alle  bleve  de  frie 
Mænd,  men  Ingolf  blev  dog  som  en  Høvding  i  Bygdelaget  og 
forestod  den  fælles  Gudstjeneste.  Som  Begyndelsen  her  blev 
gjort  paa  den  sydvestlige  Side  af  Øen,  gik  det  hele  Kysten 
rundt.  I  Løbet  af  60  Aar,  den  saakaldte  »Landnamstid«, 
flyttede  mange  af  de  ypperste  Høvdingætter  fra  Norge  til  Is- 
land. Saaledes  dannedes  det  frie  Samfund  paa  Island,  der 
bestod  i  over  300  Aar,  og  som  berømmes  Verden  rundt  for 
de  herlige  Sagaers  Skyld,  som  der  fremstod. 

4.     Den  danske  Kirke  grundlægges. 

Medens  Vikingerne    yppede    saa    megen  Strid,    drog    en 


*)    1  Hedenskabets    sidste  Tid    tabte  adskillige  Troen  paa  Aserne  og 
slog  deres  Lid  til  >egen  Magt  og  Styrke«. 

Mand  stille  og  sagtmodig  om  i  Nordens  Lande  og  forkyndte 
Fred.  Ved  milde,  alvorlige  Ord  lærte  han  Nordens  Folk  en 
ny  Tro,  en  ny  Maade  at  leve-  paa,  et  helt  andet  Maal  at  stile 
efter.  Denne  Mand  er  den  hellige  Ansgar,  Nordens  Apostel. 
Han  er  født  i  det  nordlige  Frankrig  80 1.  Hans  fromme 
Sind  var  tidlig  fyldt  med  alvorlige  Tanker,  hvad  klart  fremgaar 
af  de  Drømme,  han  havde  som  Barn.  En  Gang  saa  han  i 
Drømme  sin  afdøde  Moder  staaende  i  hvide  Klæder  ved 
Jomfru  Maries  Side.  En  anden  Gang  drømte  han,  at  Apostelen 
Peder  og  Døberen  Johannes  bar  hans  Sjæl  gennem  Skærs- 
ilden op  til  de  salige  Aander  og  Guds  Trone,  hvorfra  det  lød 
til  ham:  Gaa,  men  kom  igen!  Og  en  tredje  Gang  stod  Jesus 
selv  for  ham  og  tilsagde  ham  Syndernes  Forladelse.  Han  blev 
tidlig  Munk  i  Korvej  Kloster,  men  da  en  Aflægger  deraf,  Ny- 
Korvej,  blev  grundet  i  Saksen,  nyttede  han  til  dette,  hvor  det 
viste  sig,  at  han  havde  ualmindelige  Gaver  til  at  tale  til  de 
nyomvendte  paa  deres  Modersmaal.  Medens  han  var  her,  kom 
en  dansk  Konge  Harald  Klak  til  Kejser  Ludvig  den  Fromme 
i  Ingelhejm  ved  Mainz  og  blev  der  døbt  (826).  Men  da 
Harald  vendte  tilbage  til  Danmark,  vilde  Kejseren  gerne  med- 
give ham  en  Mand,  der  kunde  styrke  ham  i  Troen.  Spørgs- 
maalet  kom  da  til  Ansgar,  om  han  vilde  følge  med  den  danske 
Konge  til  de  hedenske  Lande  i  Norden,  og  han  svarede  straks 
ja.  Efter  de  Forestillinger,  Munkene  havde  om  Vikingefolkene, 
var  det  rimeligst,  at  en  Kristendomsforkynder  hos  dem  maatte 
vente  Pinsel  og  Død;  men  dette  skræmmede  ikke  Ansgar, 
hvis  Længsel  stod  til  at  blive  Martyr  for  Guds  Sag.  Saa  rejste 
han,  fulgt  af  Klosterbroderen  Avtbert,  med  Harald  til  Dan- 
mark. Men  Martyrdøden  fandt  han  ikke.  Hvor  voldsomme 
Vikingerne  ellers  kunde  være,  saa  tillod  de  ham  i  40  Aar  at 
forkynde  en  ny  Tro,  uden  at  der  blev  krummet  et  Haar  paa 
hans  Hoved.  Mest  virkede  han  i  Sønderjylland,  hvor  han 
samlede  en  kristen  Menighed  i  Hedeby  og  indrettede  en  Skole 
for  12  Drenge,  som  han  haabede  engang  skulde  blive  hans 
Medhjælpere  i  Ordets  Tjeneste.  Men  han  skyede  ikke  lange 
og  farefulde  Rejser.  Da  der  kom  Bud  fra  Kong  Bjørn  i 
Sverrig,  at  mange  der  ovre  vare  blevne  kede  af  den  gamle 
Tro    og  havde  Lyst  til  at  kende  den  nye,  hvorom  der  taledes 

saa  meget,  begav  Ansgar  sig  straks  til  Sverrig,  hvor  det  .  da 
lykkedes  ham  at  danne  en  Menighed  paa  Bjørkø  i  Mælaren, 
hvilken  Menighed  han  igen  paa  sine  gamle  Dage  besøgte  og 
fornyede.  At  Kejseren  og  Paven  søgte  at  støtte  Ansgar  i  den 
Apostelgerning,  som  var  begyndt  saa  lovende,  og  udnævnte 
ham  til  Erkebisp  i  Hamborg  og  overdrog  ham  Evangeliets 
Forkyndelse  »blandt  Svearnes  og  Danernes  Folk«,  var  kun, 
hvad  man  kunde  vente,  men  mærkeligt  er  det  at  se,  at  den 
hedenske  Kong  Haarek  i  Danmark  tager  ham  i  venlig  Be- 
skyttelse og  tillader  ham  frit  at  forkynde  Kristendommen  i  hele 
Riget,  ja  at  bygge  en  Kirke  i  Hedeby,  den  første  kristne 
Kirke  i  Danmark.  Kong  Haarek  lyttede  selv  gerne  til  Ans- 
gars Ord,  som  han  fandt  glædelige  at  høre,  og  han  vidnede, 
at  han  aldrig  havde  fundet  saa  god  en  Mand,  eller  saadan 
Redelighed  hos  noget  Menneske.  Underligt  maatte  det  være 
for  Hedningerne  at  se  paa  denne  Mand,  der  nægtede  sig  selv 
al  Nydelse  og  Bekvemmelighed,  gik  med  Haarskjorte  paa  det 
bare  Legeme,  vejede  sig  Brødet  og  maalte  sig  Vandet  til,  men 
som  ikke  holdt  sin  Ejendom  tilbage,  naar  det  gjaldt  om  at 
hjælpe  de  fattige  og  løskøbe  Fanger.  Efter  Kong  Haareks  Død 
saa  det  en  Tid  truende  ud  for  Menigheden;  den  nye  Konge 
Haarek  den  Unge  lukkede  Kirken  i  Slesvig,  og  Præsten  maatte 
'  flygte  til  sin  Biskop  i  Hamborg.  Men  det  klarede  atter.  Den 
unge  Konge  fortrød,  hvad  han  havde  gjort,  kaldte  Præsten  til- 
bage, og  Kirken  blev  aaben  igen,  ja  Ansgar  fik  endog  Lov  til 
at  lade  opføre  en  Kirke  i  Ribe  og  lade  ringe  med  Klokker  for 
Menigheden.  Glad  i  Troen  og  med  Tak  til  Gud  døde  Ansgar 
865.  Faa  eller  ingen  har  været  til  saa  stor  Velsignelse  for  de 
nordiske  Folk. 


5.  Riget  samles.    —  Kongerne  i  Vikingetiden. 

Befolkningen  i  Vikingetiden  deltes  i  Frie  og  Trælle,  af 
hvilke  de  sidste  vare  uden  Ejendom  og  Rettigheder  og  i 
Almindelighed  meget  foragtede.  De  Frie,  som  sad  inde  med 
Jorden  og  raadede  over  Havet,  udgjorde  det  egentlige  Folk. 
Dette    styredes    af  Konger    ved  Hælp  af  Herser  og  Jarler. 

Men  Kongens  Magt  var  meget  indskrænket.  Som  han  valgtes 
paa  Tinge  af  Bønderne  (Bonde  kaldtes  enhver  bosiddende  fri 
Mand,  som  ikke  havde  højere  Værdighed),  saaledes  maatte 
han  ogsaa  ved  Lovgivning  og  andre  vigtige  Bestemmelser  rette 
sig  efter  Bøndernes  Vilje.  Tit  udgjorde  hans  Rige  kun  en 
mindre  Landsdel,  saa  der  var  flere  samtidige  Konger  i  Dan- 
mark, og  mangen  Gang  havde  den,  der  bar  Kongenavn,  slet 
ikke  Land,  men  kun  en  Flaade  at  styre. 

Henimod  Aar  900  samledes  Riget  af  Gorm  den  Gamle 
for  ikke  mere  at  skilles.  Om  Gorm  selv  vides  ikke  meget, 
men  des  mere  fortælles  der  om  hans  Dronning,  den  folkekære 
Thyra  Danebod,  en  Datter  af  Jarl  Harald  fra  Grænselandene 
i  Syd.  —  De  fik  to  Sønner:  Knud,  der  var  lyshaaret,  venlig, 
og  saa  elsket  af  alle,  at  han  fik  Tilnavnet  Danaast  (Danskernes 
Kærlighed),  og  Harald,  af  sine  sorte  Tænder  kaldet  Blaa- 
tand.  Som  voksne  gik  Brødrene  efter  Tidens  Sædvane  i 
Viking,  og  fra  et  Tog  til  England  kom  kun  Harald  tilbage. 
Gorm  elskede  Knud  højest  og  havde  i  Anelse  om  hans  tidlige 
Død  sagt,  at  den,  der  meldte  ham  Knuds  Død,  skulde  selv 
dø.  Derfor  turde  nu  ingen  bringe  ham  den  sørgelige  Tidende. 
Thyra  klædte  sig  da  i  Sørgedragt  og  lod  Hallen  tjælde  blaa. 
Da  Kongen  gik  til  Bords,  vare  alle  tavse,  og  Gorm  udbrød: 
»Hvorfor  tie  alle  Mænd?  Saa  vist  er  min  Søn  Knud  død,  som 
hele  Danmark  sørger!«  »Det  siger  I,  Herre,  og  ikke  jeg«, 
svarede  Thyra,  »men  sand  er  denne  Tidende«.  Efter  gamle 
Sagn  skal  Gorm  være  død  før  Thyra,  men  efter  Indskriften 
paa  hendes  Runesten,  der  er  et  troværdigere  Vidne,  dode 
Thyra  først,  og  det  har  da  været,  mens  Gorm  endnu  levede, 
at  Thyra  udforte  sin  største  Daad,  byggede  Dannevirke.  Hun 
stævnede  danske  Mænd  fra  alle  Rigets  Egne  til  Mode  ved 
Grænsen,  og  under  hendes  Tilsyn  byggede  de  en  Vold  af  Jord 
og  Træ  fra  Slien  hen  over  Heden  til  Trene.  Skaaningerne 
fik  det  vestre  Skifte  fra  Karlegat  til  Trene,  Sjællænderne  og 
Fynboerne  det  østre  fra  Slien  til  Karlegat;  men  Jyderne  maatte 
skafte  Levnedsmidler  til  hele  Hæren.  Saaledes  raadte  Dron- 
ningen Bod  paa  Danmarks  Svaghed,  hvorfor  Folket  lønnede 
hende  med  sin  Kærlighed  og  med  Hædersnavnet  Danebod,  et 
Tilnavn,    hun    maa  have   baaret    i    levende  Live,    siden  C I 

kunde  lade  riste  paa  hendes  Gravsted:  »Gorm  Konge  gjorde 
Høj  denne  efter  sin  Kone  Thyra  Danmarks  Bod«.  Denne 
Runesten  staar  endnu  ved  Jælling  Kirke,  og  ved  Siden  af  den 
en  anden  og  større,  som  Harald  Blaatand  har  sat  over  sine 
Forældre.  Paa  begge  Sider  af  Kirken  hæve  sig  de  mægtige 
Kongehøje,  hvori  Gorm  og  Thyra  hvile. 

Harald  Blaatand  fulgte  sin  Fader  i  Regeringen  og 
styrede  Danmark  i  over  et  halvt  Hundredaar  (935 — 988). 
Paa  den  nysnævnte  Runesten  har  han  selv  anført  Hoved- 
trækkene i  sin  Historie,  idet  han  kalder  sig  »den  Harald,  som 
vandt  sig  hele  Danmark  og  Norge  og  gjorde  Danerne  kristne«. 
Overhøjhed  over  Norge  vandt  han  derved,  at  han  først  hjalp 
en  norsk  Kongesøn,  Harald  Graafeld,  og  siden,  da  denne 
ikke  vilde  betale  ham  Skat,  Hakon  Jarl  fra  Trøndelagen  til 
Herredømme  i  Norge.  Hvad  det  angaar,  at  han  gjorde 
Danerne  kristne,  da  havde  der  jo  længe  været  en  kristen 
Menighed  i  Danmark,  men  Flertallet  stod  dog  endnu  paa  det 
gamle,  og  først  da  Harald  Blaatand  aabenlyst  gik  over  til  den 
nye  Tro,  kom  den  store  Mængde  med.  Med  Haralds  Om- 
vendelse skal  det  være  gaaet  saaledes  til.  Engang  sad  Kongen 
ved  Gildesbord  sammen  med  nogle  Hedninger  og  den  kristne 
Præst  Poppo,  og  som  sædvanligt  i  de  Dage  blev  der  Ordstrid 
om  Gudernes  Magt.  Hedningerne  indrømmede,  at  Kristus 
nok  var  en  mægtig  Gud,  men  de  mente,  at  Odin  og  Thor 
vare  dog  stærkere,  medens  Poppo  djærvt  paastod,  at  disse 
Guder  intet  formaaede.  Kongen  hørte  til  i  Tavshed,  men 
Poppos  Ord  havde  gjort  Indtryk  paa  ham,  og  da  han  spurgte 
ham,  om  han  turde  tage  en  Gudsdom  paa  sine  Ord,  erklærede 
Poppo  sig  rede  til  at  bære  gloende  Jern.  Næste  Dag  fandt 
Jernprøven  Sted,  og  da  Præstens  Hænder  viste  sig  uskadte,  lod 
Kongen  sig  døbe  og  var  fra  den  Stund  ivrig  i  at  formaa  sine 
Mænd  til  det  samme.  Mange  Hove  bJeve  nu  omstyrtede, 
mange  Kirker  byggede,  indfødte  Lærere  fremstod,  og  inden 
Harald  lukkede  sine  Øjne,  var  Danmark  næsten  at  regne  for 
et  kristent  Land. 

6.     Jomsvikingerne. 

Ligesom  Vikingerne  havde  stiftet  danske  Riger  og  Jarle- 
dømmer  i  England  og  Frankrig,  havde  de  ogsaa  grundet  et 
Jarledømme  paa  Øen  Vollin  i  Vendernes  Land  og  her  bygget 
en  Fæstning,  det  navnkundige  Jomsborg.  Som  andre  Vikinge- 
Lag  havde  ogsaa  Jomsvikingerne  en  Lov:  Ingen  maatte  optages 
i  Laget,  som  var  under  18  eller  over  50  Aar  gammel,  eller 
som  veg  for  sin  Jævning  i  Strid;  ej  heller  maatte  der  være 
Kvinder  paa  Borgen.  Ingen  maatte  tale  et  Frygtens  Ord  eller 
ræddes  for  nogen  Ting,  hvor  farlig  den  end  saa  ud.  Ingen 
Sladder  maatte  føres  paa  Borgen ;  hørtes  en  ny  Tidende,  skulde 
den  meldes  til  Høvdingen.  Hvad  Bytte  der  gjordes,  skulde 
bæres  til  Stangen  og  deles,  og  om  nogen  blev  dræbt,  skulde 
han  hævnes  som  en  Broder.  I  mange  Aar  holdtes  Joms- 
borgerne  for  de  drabeligste  af  alle  Vikinger,  og  mangt  og  meget 
fortælles  om  dem.  Blandt  deres  Høvdinger  nævnes  den  fynske 
Høvding  Palnatoke  og  den  sjællandske  Jarlesøn  Sigvald,  og 
mellem  Vikingerne  nævnes  med  Berømmelse  Torkel  den 
Høje,  Sigvalds  Broder,  Vesetsønnerne  Bue  Digre  og  Sigurd 
Kappe  og  Palnatokes  Sønnesøn  Vagn  Aagesen.  Især  gik 
der  mange  Sagn  om  Palnatoke.  Da  han  engang,  mens  han 
var  Hirdmand  hos  Harald  Blaatand,  roste  sig  af  sin  Dygtighed 
som  Bueskytte  og  sagde,  at  han  kunde  skyde  det  mindste 
Æble  af  en  Pog,  befalede  Kongen  ham  at  skyde  et  Æble  af  sin 
Søns  Hoved.  Palnatoke  udførte  lykkelig  Vovestykket;  men  da 
Harald  saa,  at  han  endnu  holdt  to  Pile  i  Haanden,  spurgte 
han  ham,  hvad  han  havde  villet  med  dem,  eftersom  han  kun 
maatte  skyde  een  Gang.  »Havde  jeg  skudt  Glippeskud  med 
den  første«,  svarede  Toke,  »skulde  den  anden  eller  tredje  saa 
meget  sikrede  have  ramt  den  rette  skyldige«.  En  anden  Gang, 
da  Kongen  roste  sig  af  sin  Færdighed  som  Skiløber,  og  Toke 
mente,  at  han  i  saa  Henseende  ikke  gav  Kongen  noget  efter, 
befalede  Harald  ham  at  vise  sin  Dygtighed  ved  at  løbe  ned 
ad  Kullen.  Toke  steg  op  paa  Bjærget,  spændte  Skierne  paa, 
og  med  en  lille  Stok  i  Haanden  styrtede  han  sig  ned  ad  den 
bratte  Fjældside  mod  Havet.  Ingen  troede,  han  kom  frelst 
derfra;    men    han    stod  fast  paa  Benene,    indtil  Skierne  sprang 

mod  en  Klippekant,  og  med  et  Skib,  som  laa  ved  Stranden, 
slap  han  velbeholden  bort.  Senere  blev  Palnatoke  Høvding  i 
Jomsborg,  og  da  der  udbrød  Strid  mellem  Kong  Harald  Blaa- 
tand  og  dennes  Søn  Svend,  kom  Jomsvikingerne  Svend  til 
Hjælp,  og  Sagnet  fortæller,  at  Palnatoke  fældte  den  gamle 
Konge.  Efter  et  Søslag  var  Harald  gaaet  i  Land  og  sad  og 
varmede  sig  ved  en  Ild  i  Skoven.  Palnatoke  kom  til,  lagde 
en  Pil  paa  sin  Bue  og  skød  Kongen  gennem  Ryggen,  saa  han 
faldt  død  om. 

Medens  Sigvald  Jarl  var  Høvding,  skal  Jomsvikingerne 
have  ført  Svend  Tveskæg  som  Fange  til  deres  Borg.  Da  der 
krævedes  en  større  Løsesum  for  ham,  end  han  selv  kunde  ud- 
rede, gav  danske  Kvinder  deres  Smykker  hen  og  købte  ved 
dem  Kongen  fri.  Siden  mødtes  Kongen  og  Sigvald  ved  et 
Gravøl.  De  drak  Mindebægre  for  deres  Fædre  og  gjorde 
saadanne  Løfter,  som  alle  maatte  tykkes  at  være  de  største. 
Svend  lovede  højt  og  helligt  at  indtage  England,  og  Sigvald 
lovede  at  fælde  Hakon  Jarl  i  Norge  eller  drive  ham  ud  af 
Riget.  Kort  efter  mødtes  da  Jomsvikingerne  og  Nordmændene 
i  Hjørungavaag  (en  Vig  paa  Norges  Vestkyst  ikke  langt  fra 
Kap  Stat),  og  der  stod  en  haard  Strid.  Først  skød  de  fra 
begge  Sider  med  Pile,  og  Jomsvikingernes  vare  saa  hvasse,  at 
de  gik  lukt  gennem  Nordmændenes  Skjolde.  Men  midt  under 
Slaget  kom  et  Uvejr  med  Hagel,  der  stod  Jomsborgerne  lige  i 
Ansigtet.  Da  vendte  Sigvald  sit  Skib  og  flyede  med  35  andre 
Skibe.  Kun  25  Skibe  bleve  tilbage,  og  paa  dem  kæmpede  Bue 
og  Vagn  den  haardeste  Dyst.  Pilene  vare  opbrugte,  hvorfor 
Skibene  lagde  ind  paa  hinanden,  og  Huggekampen  begyndte. 
Bue  fik  et  Hug  over  Ansigtet,  saa  Tænderne  røg  ud:  »Lidet 
ville  de  danske  Møer  paa  Bornholm  tykkes  om  at  kysse  os, 
om  vi  komme  did«,  sagde  han,  idet  han  hug  sin  Modstander 
tværs  igennem.  Til  sidst  kom  han  i  Kamp  med  en  Færing, 
der  hug  begge  Hænder  af  ham.  Da  stak  han  Armstumperne 
i  sine  Guldkister  og  sprang  i  Søen  med  de  Ord:  »Over  Bord, 
alle  Bues  Mændl«  Nogle  fulgte  ham,  de  andre  faldt  paa 
Skibet;  thi  »ej  var  det  godt  at  bede  om  Fred«.  Det  ene  Skib 
blev  nu  ryddet  efter  det  andet,  og  sidst  Vagn  Aagesens;  efter 
den  haardeste  Strid   blev  han  taget  fangen  med  tredive  Mand'; 

alle  skulde  de  dø,  og  en  af  Jarlens  Mænd,  Thorkel  Lejra,  skulde 
hugge  dem  ned.  Meget  er  fortalt  om  det  Mod,  hvormed  de 
gik  i  Døden.  Da  en  blev  ført  frem  for  at  hugges,  spurgte 
man,  hvorledes  han  tyktes  om  at  dø.  »Daarlig«,  sagde  han, 
»vilde  jeg  mindes  Jomsborgs  Lov,  om  jeg  frygtede  Døden  eller 
talte  et  Frygtens  Ord«.  En  holdt  en  Brystnaal  i  Haanden. 
»Vi  Jomsvikinger«,  sagde  han,  »have  talt  om,  hvorvidt  et  Menneske 
ved  af  sig  selv,  naar  Hovedet  er  af;  hvis  jeg  ved  af  mig  selv, 
naar  jeg  er  hugget,  vil  jeg  stikke  Naalen  i  Jorden«.  Han  blev 
hugget,  og  Naalen  faldt  ud  af  hans  Haand.  Der  sad  en  Viking, 
en  saare  dejlig  og  haarfager  Mand;  han  svøbte  sit  Haar  frem 
over  Hovedet  og  bad  dem  ikke  søle  det  i  Blod.  En  Nordmand 
holdt  ham  da  i  Haaret,  men  idet  Thorkel  hug  til,  drog  Vikingen 
Hovedet  til  sig,  saa  Øksen  faldt  i  Hænderne  paa  ham,  der 
holdt.  »Hvem  er  du?«  spurgte  Hakon  Jarls  Søn  Erik,  der  stod 
hos.  »Folk  kalde  mig  Sigurd«,  sagde  han,  »og  jeg  gaar  for  at 
være  Bues  Søn;  end  ere  ikke  alle  Jomsvikinger  døde«.  »Vist  er 
du  Bues  Søn«,  gentog  Erik,  »men  vil  du  have  Fred?»  —  »Det 
kommer  an  paa,  hvo  der  byder.«  —  »Den  byder,  som  har 
Magten,  jeg  er  Erik  Jarl«.  Da  tog  Sigurd  Fred  og  blev  løsladt. 
Ogsaa  de  andre  fik  nu  Fred;  atten  vare  dræbte,  tolv  bleve 
skaanede,  blandt  dem  Vagn,  som  vendte  hjem  til  Danmark, 
hvor  han  blev  en  berømmelig  Mand,  fra  hvem  flere  Stormænd 
stamme. 


7,     Norske  Konger  i  Vikingetiden. 

Norge  var,  som  de  andre  Riger,  fra  først  af  delt  i  Smaa- 
riger  eller  Fylker;  hver  Dal  havde  sin  Konge.  Men  i  Vikinge- 
tiden blev  det  som  Danmark  og  Sverrig  samlet  til  eet  Rige. 
Harald  Haarfager  overvandt  alle  de  andre  Smaakonger  og 
styrede  siden  som  Enekonge  Norge  med  stor  Kraft.  Over  hvert 
Fylke  satte  han  en  Jarl,  under  hvem  igen  sad  Herser 
Lendermænd.  De  skattefri  Odeismænd  bleve  tvungne  til  at 
svare  store  Afgifter  til  Kongen,  og  hver  Mand  maatte  føje  sig 
efter  hans  Vilje  (Side   13 — 14). 

Erik,  paa  Grund  af  sin  Stridslyst  kaldet  Blodøkse,  fulgte 
sin  Fader  i  Landsstyret;  men  da  han  ægget  af  sin  onde  Hustru 
(iunild  øvede  megen  Grusomhed,  blev  han  snart  forhadt  over 
hele  Landet.  Og  saa  snart  derfor  hans  yngre  Broder  Hakon 
Adelstensfostre,  der  havde  opholdt  sig  i  England,  vendte 
hjem,  forlod  alle  Erik  og  tog  Hakon  til  Konge.  Han  styrede 
Norge  kraftigt  og  mildt,  ordnede  Forsvaret  og  Lovene.  Under 
sit  Ophold  i  England  var  han  bleven  døbt  og  vilde  nu  gerne 
have  sit  Folk  kristnet;  men  den  Sag  fik  han  ikke  frem.  Da 
han  talte  til  Trønderne  derom,  bleve  de  meget  misfornøjede 
og  sagde,  at  den  Tro,  der  havde  været  god  nok  for  deres 
Fædre,  var  ogsaa  god  nok  for  dem.  Skønt  Kongen  saaledes 
ikke  var  enig  med  sine  Undersaatter  i  Trossagen,  vedblev 
Nordmændene  dog  at  prise  Hakon  og  kaldte  ham  den  gode. 
Og  da  han  omtr.  960  faldt  paa  Fitje  i  Kamp  mod  Blodøkses 
Sønner,  var  der  megen  Sorg  over  hans  Død.  Mange  græd  ved 
hans  Grav,  og  Skjalden  sang  om,  hvor  velkommen  han  maatte 
være  i  Valhal. 

Harald  Blaatand  hjalp  nu  en  af  Blodøkses  Sønner, 
Harald  Graafeld,  til  Herredømme  i  Norge;  men  da  han  lod 
sig  lede  af  sin  Moder  Gunilds  onde  Raad,  blev  han  snart  ilde 
lidt.  Han  indebrændte  Sigurd  Jarl  paa  Lade,  og  dennes  Søn, 
den  bekendte  Hakon  Jarl,  drog  til  Danmark  for  at  udruge 
Hævnplaner.  Efter  Hakons  listige  Raad  lokkedes  Harald 
Graafeld  ned  til  Danmark,  hvor  han  blev  ombragt,  hvorefter 
Harald  Blaatand  satte  Hakon  Jarl  til  at  styre  Norge. 

Hakon  Jarl  var  en  kraftig  Hersker,  men  tillige  voldsom, 
og  en  stor  Blotmand.  Ved  sin  Sejr  over  Jomsvikingerne  i 
Hjørungavaag  indlagde  han  sig  stor  Berømmelse,  men  blev 
ogsaa  deraf  saa  overmodig,  at  han  ikke  agtede  Lov  og  Ret. 
Bønderne  begyndte  at  knurre,  og  til  sidst  rejste  de  sig  aaben- 
lyst  imod  ham.  Og  da  paa  samme  Tid  en  Ætling  af  Harald 
Haarfager,  Søkongen  Olav  Trygvesøn,  viste  sig  ved  Norges 
Kyst,  strømmede  alle  til  ham,  og  den  forladte  Hakon  blev 
myrdet  af  sin  egen  Træl  (995). 

Olaf  Trygvesøn  var  i  sin  spæde  Barndom  ført  bort  fra 
sine  Forfølgere  i  Norge  og  opdraget  i  Garderige.  I  sin  Ungdom 
havde  han  som  Søkonge  faret  vidt  om  i  Verden,  prøvet  mange 

Eventyr  og  vundet  mange  Sejre.  I  England  havde  han  lært 
at  kende  den  kristne  Tro  og  modtaget  Daaben,  og  da  han  nu 
sad  som  Konge  i  sit  Fædierige,  var  det  hans  ivrigste  Ønske  at 
faa  sine  Landsmænd  til  at  tage  ved  den  rette  Tro.  Men  han 
var  paa  sine  Vikingetog  ikke  vant  til  at  fare  med  Lempe,  og 
han  for  heller  ikke  med  Lempe  i  denne  Sag.  I  de  sydlige 
Fylker  fik  han  vel  mange  til  at  lade  sig  døbe  godvillig,  men 
Nord  paa,  hvor  Folk  vare  af  et  haardere  Sind,  mødte  han  stor 
Modstand,  og  da  blev  han  vred,  lod  somme  lemlæste,  somme 
dræbe,  og  somme  jage  ud  af  Riget,  og  tvang  saaledes  Folk  til 
at  falde  til  Føje. 

Det  gik  med  Olav  Trygvesøn  som  med  Hakon  Adelstens- 
fostre.  Han  havde  mange  haarde  Sammenstød  med  sine 
Undersaatter,  og  dog  var  han  en  Konge,  som  Nordmændene 
satte  Pris  paa.  I  de  fem  Aar,  han  styrede  Norge,  vandt  han 
et  Navn,  der  aldrig  vil  dø  mellem  Fjældene.  Han  var  en  glad 
og  gavmild  Mand  i  Hallen  og  den  djærveste  Kæmpe  i  Strid. 
En  større  Idrætsmand  end  Olav  kender  Sagaen  ikke.  Han 
huggede  lige  saa  godt  med  Kejten  som  med  Retten  og  kunde 
kaste  med  to  Spyd  ad  Gangen.  Han  overgik  alle  i  Svømning, 
og  naar  hans  Mænd  roede  Skibet,  kunde  han  løbe  uden  Bords 
paa  Aarerne.  Engang  besteg  han  den  stejle  Bjærgtind 
Smalsarhorn,  hvor  ingen  før  havde  været,  og  satte  sit  Skjold 
fast  i  Tinden,  og  paa  Nedvejen  tog  han  en  af  sine  Hirdmænd, 
som  hang  uden  at  kunne  komme  op  eller  ned,  under  sin  Arm 
og  bar  ham  ned  paa  den  jævne  Jord. 

Kong  Olav  bejlede  til  den  svenske  Enkedronning  Sigrid 
Storraade,  og  Sagen  lod  til  at  vinde  Fremgang.  Men  da  de 
kom  sammen  for  at  aftale  Ægteskabsvilkaarene,  forlangte  Olav, 
at  hun  skulde  modtage  Daaben  og  den  rette  Tro.  Hun  svarede, 
at  han  kunde  tro  paa  hvem  han  fandt  for  godt,  men  ikke  vilde 
hun  svigte  sine  Fædres  Tro.  Derover  blev  Olav  saa  vred,  at 
han  kastede  hende  sin  Handske  i  Ansigtet  med  de  Ord:  »Hvor- 
for skulde  jeg  ogsaa  ville  have  dig,  ældgamle,  hundhedenske 
Kvinde!«  Sigrid  rejste  sig  og  gik  med  de  Ord:  »Dette  kan 
volde  din  Død !«  —  Siden  blev  Olav  gift  med  Svend  Tveskægs 
Søster  Thyra.  Denne  var  bleven  tvungen  til  Ægteskab  med 
en  vendisk  Fyrste,    men    var  flygtet    fra  ham  og  havde  fundet 

gæstmild  Modtagelse  i  Norge  hos  Kong  Olav,  der  syntes  saa 
godt  om  hende,  at  hun  blev  hans  Hustru.  Sigrid  Storraade 
blev  derimod  senere  gift  med  Svend  Tveskæg,  men  glemte 
ikke  den  Fornærmelse,  den  norske  Konge  havde  tilføjet  hende. 
Hun  æggede  baade  sin  Mand  og  sin  Søn  Oluf  Skødkonning 
i  Sverrig  til  Hævn,  og  begge  forbandt  sig  med  Hakon  Jarls 
Søn  Erik  for  at  overfalde  Olav  Trygvesøn. 


8.     Kampen  ved  Svold. 

Dronning  Thyra  talte  ofte  til  Kong  Olav  om  at  drage  til 
Venden  for  at  kræve  de  Ejendomme  udleverede,  hun  der  havde 
efterladt,  og  omsider  lovede  han  at  opfylde  hendes  Ønske. 
Han  lod  sin  Flaade  udruste,  gik  med  Thyra  om  Bord  paa 
»Ormen  hin  lange«-,  et  Skib,  han  selv  havde  ladet  bygge,  og 
som  der  ikke  var  Mage  til  hverken  i  Størrelse  eller  Udrustning, 
og  mange  andre  prægtige  Skibe  fulgte  dem.  Da  denne  Færd 
spurgtes,  gik  Svend  Tveskæg,  Oluf  Skødkonning  og  Erik  Jarl 
paa  Raad  med  Jomsborgeren  Sigvald  Jarl,  som  lovede  at  gøre 
sig  gode  Venner  med  den  norske  Konge  og  vise  ham  Vej  fra 
Venden  saaledes,  at  han  kom  forbi  Øen  Svold,  hvor  Svend, 
Oluf  og  Erik  da  vilde  have  deres  Flaader  liggende. 

Det  var  en  Dag  i  Eftersommeren  Aar  iooo.  Vejret  var 
smukt,  og  Solen  skinnede  klart.  Inde  under  Svold  laa  de 
Danske  og  Svenske  saavel  som  Erik  Jarls  Skibe,  men  Høvding- 
erne selv  stod  oppe  paa  Øen  for  at  spejde.  Da  saa  de  Olavs 
Skibe  komme  sejlende.  De  gik  ud  paa  Flaaden  og  lagde  til 
Kamp  mod  Nordmændene.  Kong  Olav  kunde  vel  være  undflyet 
med  sit  hurtige  Skib,  og  mange  af  hans  Folk  raadede  ham 
dertil  for  den  store  Overmagts  Skyld,  men  han  rejste  sig  og 
sagde  med  høj  Røst:  »Ned  med  Sejlet!  mit  Liv  maa  staa  i 
Guds  Haand,  men  aldrig  endnu  har  jeg  flygtet  for  Sværd  og 
gør  det  heller  ingenlunde«.  Han  trøstede  den  grædende  Thyra 
og  lod  hende  bringe  ned  paa  et  sikkert  Sted  i  Skibet.  Under 
Slaget  stod  han  højt  i  Løftingen*)  paa  Ormen    og   ragede  højt 


f)  Dæksforhojningen  i  Agterenden. 

op;  han  havde  guldbelagt  Skjold,  forgyldt  Hjælm,  rød  Kappe, 
saa  han  var  nem  at  kende  fra  andre.  Efterhaanden  blev  Olavs 
Skibe  tagne  saa  nær  som  Ormen;  det  kunde  de  Danske  og 
Svenske  ikke  faa  Bugt  med,  skønt  baade  Kong  Svend  og  Kong 
Oluf  havde  sat  sig  i  Spidsen  for  Angrebet  derpaa.  Da  gik  Erik 
Jarl  til  sidst  imod  det  med  sine  Nordmænd,  og  mange  danske 
og  svenske  Skibe  understøttede  ham.  Spyd  og  Pile  fløj  tæt  og 
tykt  over  Ormen;  thi  rundt  om  det  laa  Hærskibe.  Mange  af 
Olavs  Mænd  vare  saa  ivrige,  at  de  gik  over  Bord,  idet  de  ikke 
huskede  andet,  end  at  Kampen  stod  paa  Land.  Ejnar 
Tambeskælver  stod  i  Krapperummet*)  paa  Ormen;  han  skød 
med  sin  Bue  haardere  Skud  end  andre.  Nu  sigtede  han  efter 
Erik  Jarl,  og  Pilen  traf  Rorknappen  lige  over  Jarlens  Hoved; 
i  det  samme  denne  saa  efter  den,  kom  der  en  anden  Pil 
mellem  hans  Side  og  Arm.  Da  sagde  Erik  til  en  af  sine  Bue- 
skytter: »Skyd  den  store  Mand  der  i  Krapperummet«.  Han 
skød,  og  Pilen  ramte  Ejnars  Bue,  saa  den  sprang  i  to  Stykker. 
Da  sagde  Olav  Trygvesøn :  »Hvad  brast  der  saa  højt?«  »Norges 
Rige  af  din  Haand,  Konge!«  svarede  Ejnar.  »Nej«,  sagde 
Kongen,  »saa  stort  var  Braget  vel  ikke;  tag  min  Bue  og  skyd 
med«.  Ejnar  tog  Buen  og  spændte  den,  men  kastede  den  fra 
sig  med  de  Ord:  »For  veg,  for  veg  er  Kongens  Bue!«  Han  tog 
sit  Sværd  og  stred  mandelig  med  det.  Selv  stod  Kongen  i 
Løftingen  og  kastede  Spyd,  gerne  to  ad  Gangen.  Flere  Gange 
stormede  Erik  Jarl  frem  med  sine  Mænd  for  at  komme  op  paa 
Ormen;  men  han  blev  hver  Gang  slaaet  tilbage.  Til  sidst 
tyndedes  dog  Ormens  Mandskab  saaledes,  at  Skibsbordene  paa 
mange  Steder  stod  tomme;  da  trængte  Eriks  Mænd  op,  og 
snart  var  Skibet  fuldt  af  dem;  meget  faa  var  der  nu  tilbage 
af  Kong  Olavs  tapre  Mænd,  de  sprang  da  alle  over  Bord,  og 
Kongen  med.  Ejnar  Tambeskælver  reddede  sig  ved  Svømning; 
men  Kong  Olav  saa  de  aldrig  mere.  I  Skibet  fandt  Sejrherrerne 
Thyra;  den  tapre  Erik  Jarl  søgte  at  trøste  hende,  men  det 
var  forgæves;  hun  vilde  ikke  spise  mere  end  et  Æble  hver  Dag 
og  døde  den  9.  Dag  derefter  af  Hunger  og  Sorg.  Sejrherrerne 
delte  Norge  imellem  sig,  men  Erik  Jarl  fik  tillige  Ormen  hin  lange. 


*)  Det  andet  Rum  i  Skibel  foran  Løftii 


26 


Middelalderen. 


Nydannelsens  Tid. 

Efter  Vikingetiden  følger  et  Tidsrum  paa  omtrent  halvandet 
Hundrede  Aar  (1000—1157),  som  man  kan  kalde  Nydannelsens 
Tid,  fordi  Folkesamfundet  i  dette  Tidsrum  i  mange  Maader  om- 
dannes. Udadtil  ere  Folkets  Vilkaar  i  denne  Tid  meget  forskellige. 
I  Tidsrummets  Begyndelse  forenes  Danmark  med  England,  og 
danske  Konger  styre  begge  Riger;  ved  Tidsrummets  Slutning  er 
Danmark  svagt  og  ringe,  sin  Undergang  nær.  Men  helt  igennem, 
baade  i  Magtens  og  i  Vanmagtens  Tid,  foregaa  store  Forandringer 
i  det  indre.  De  spredte  Menigheder  fra  Vikingetiden  vokse  op  til 
en  Folkekirke,  Kristendommen  virker  paa  Folkets  Sind  og 
Tænkemaade,  hvorved  ogsaa  dets  Levevis  forandres.  Trældommen 
afskafEes,  Vikingelivet  ophører,  Handel  og  Haandværk  blomstre  frem, 
hvorved  Købstæderne  fremkomme.  Samtidig  med,  at  den  gamle 
Deling  af  Befolkningen  i  Frie  og  Trælle  ophører,  fremkommer  en 
ny  Standsdeling;  der  bliver  en  Præstestand,  en  Borgerstand  og 
en  Bondestand,   og  det  kristne  Ridderskab  begynder  at  vise  sig. 


i.     De  Danskes  Herredømme  i  England. 

Vikingerne  havde,  som  før  fortalt,  stiftet  et  dansk  Rige 
i  Nordengland,  og  skønt  dette  nu  ikke  længere  styredes  af  en 
dansk  Konge,  men  var  blevet  underlagt  den  engelske,  saa  var 
Befolkningen  i  det  nordlige  England  dog  endnu  dansk  og  følte 
det  som  en  Undertrykkelse  at  lyde  under  engelsk  Styrelse. 
De  Danske  i  Nordengland  ventede  derfor  paa  en  belejlig  Stund 
til  at  afkaste  Aaget,    og    da    en  saadan   syntes   kommen  under 

den  svage  Kong  Ethelred,  kaldte  de  paa  Svend  Tveskæg  og 
deres  Landsmænd  herhjemme,  og  de  kaldte  ikke  forgæves. 
Svend  førte  en  Hær  til  England,  der  sammen  med  de  der 
boende  Danske  i  en  Række  af  Aar  foretog  Plyndringstog 
gennem  snart  en,  snart  en  anden  Landsdel,  eller  stod  truende 
i  Danelagen.  Kong  Ethelred  blev  saa  dybt  ydmyget,  at  han 
ofte  maatte  udrede  store  Summer  (Danegæld)  til  denne  Hær, 
og  i  Aaret  1013  maatte  han  flygte  bort  fra  sit  Rige  og  søge 
Tilflugt  i  Normandiet.  Da  var  Svend  Tveskæg  Herre 
over  hele  England. 

Svends  Herredømme  i  England  var  af  kort  Varighed;  thi 
han  døde  kort  efter  Landets  Eiobring.  Ethelred  blev  kaldt 
hjem  og  hyldet  igen  i  Sydengland,  medens  de  Danske  i  Nord- 
england hyldede  Svend  Tveskægs  19-aarige  Søn  Knud.  Denne 
kunde  ikke  holde  sig  i  Stillingen  og  drog  derfor  til  Danmark 
for  at  søge  Hjælp  hos  sin  Broder  Harald,  som  var  bleven 
Konge  herhjemme,  hvad  ogsaa  lykkedes  ham  vel;  thi  det  var 
med  en  stor  og  prægtig  Flaade,  han  atter  vendte  tilbage  til 
England,  og  det  var  Nordens  ypperste  Stridsmænd,  der  fulgte 
ham,  Mænd  som  Jomsvikingen  Thorkel  den  Høje,  den  norske 
Erik  Jarl  og  den  danske  Ulv  Jarl  Ethelred  døde  dog  snart, 
og  hans  Søn,  den  tapre  Edmund  Jernside,  bukkede  under 
i  Kampen  og  maatte  i  Aaret  1016  finde  sig  i  at  dele  Landet 
med  Knud,  men  da  han  kort  efter  pludselig  døde,  fik  Knud 
det  hele.  Snart  (1018)  døde  ogsaa  Kong  Harald  i  Danmark, 
og  da  Knud  blev  valgt  til  hans  Eftermand,  kunde  han  nu 
forene  dette  Rige  med  det  mægtige  England.  Med  Grund  fik 
han  Tilnavnet  den  Rige  eller  den  Store. 

Knud  sikrede  sig  Magten  ved  at  oprette  en  staaende 
Hær,  Tingmannalid  o:  Tingmændenes  Hær,  bestaaende  af 
3000  krigsvante  Mænd,  for  hvem  han  gav  Loven  Vitherlags- 
retten.  Men  mere  sikrede  han  sig  ved  en  klog  Styrelse.  Han 
giftede  sig  med  Ethelreds  Enke  Emma  af  Nordmandiet;  han 
stadfæstede  de  gamle  engelske  Love  og  byggede  Kirker  for 
engelske  Helgener,  og  var  for  Englænderne  som  en  af  deres 
egne,  ikke  som  en  fremmed  Erobrer.  Han  var  en  ivrig  Kristen, 
men  den  gamle  Vikingenatur  var  stærk  i  ham,  derfor  vare 
hans  Handlinger  saare  forskellige.      Han    var    den    første,    der 

brød  Vitherlagsretten,  idet  han  i  Vrede  dræbte  en  af  sine 
Tingmænd.  Men  han  fortrød  straks  sin  Gerning,  steg  ned  af 
Tronen,  bød  Tingmændene  dømme  ham  efter  Loven,  og  da 
de  undsaa  sig  ved  at  dømme  Kongen,  dømte  han  s>'g  selv  til 
at  betale  nidobbelt  Mandebod.  Da  den  islandske  Skjald  To- 
raren Lovtunge  vovede  at  prise  ham  i  en  Flok  (et  lille  Kvad), 
truede  han  Skjalden  med  Døden,  dersom  han  ikke  ved  Davre- 
tid næste  Dag^  mødte  med  en  ordentlig  Drape;  først  da  Skjalden 
kom  med  en  saadan,  hvis  Omkvæd  var:  Knud  regerer  Jorden, 
som  Gud  Himlen,  var  han  tilfreds  og  lønnede  Toraren  med 
et  Halvhundred  Mark  Sølv.  Ved  en  anden  Lejlighed  var  han 
af  et  helt  andet  Sind.  Han  gik  ved  Havet,  hvor  hans  store 
Flaade  laa  sejlfærdig,  og  der  var  mange  af  hans  Følge,  der 
berømmede  hans  store  Magt:  »Knud  den  Rige  raader  over 
Land  og  Hav!«  sagde  de.  Da  lod  Kongen  sin  Stol  flytte  ned 
paa  Stranden,  satte  sig  derpaa  og  talte  til  Bølgen  og  bød  den 
ikke  røre  hans  Fødder.  Men  Bølgen  gik  sin  vante  Gang  og 
slog  højt  op  mod  hans  Knæ.  Da  sagde  han:  »Vide  skulle 
alle,  at  kun  Gud  den  Almægtige  raader  over  Vandene,  og  at 
Kongernes  Magt  er  skrøbelig«.  Derpaa  tog  han  sin  Krone  af 
og  satte  den  paa  den  Korsfæstedes  Billede. 

Knud  opholdt  sig  mest  i  England;  til  Styresmand  i  Dan- 
mark havde  han  indsat  Ulv  Jarl,  som  var  gift  med  hans 
Søster  Estrid.  Medens  Knud  var  paa  Romsfærd,  forenede 
Olav  den  Hellige  i  Norge  sig  med  den  svenske  Kong 
Anund  for  at  overfalde  Danmark.  Ulv  Jarl  mente,  at  det  var 
godt,  om  Folket  i  denne  Ufreds  Tid  havde  en  Konge  at  samles 
om,  og  lod  derfor  Knuds  Søn  Hardeknud  udraabe  til  Konge 
i  Jylland.  Men  inden  Krigen  udbrød,  kom  Knud,  og  vred 
var  han  over  Jarlens  egenmægtige  Færd.  Fjenderne  mødte 
han  ved  Helgeaa  i  Skaane,  og  det  var  kun  ved  Ulvs  kraftige 
Hjælp,  han  sejrede.  Dog  lod  han  sig  ikke  derved  formilde. 
Nogle  Dage  efter  sad  Kongen  og  Jarlen  ved  Gildesbord  i  Ros- 
kilde og  spillede  Skak  sammen.  Da  Kongen  gjorde  et  Fejltræk 
og  vilde  gøre  det  om,  kom  de  i  Uenighed,  og  Jarlen  rejste 
sig  for  at  gaa.  »Flyr  du  nu,  du  rædde  Ulv!«  raabte  Kongen. 
»Ikke  kaldte  du  mig  ræd  i  Helgeaa,  da  Svenskerne  slog  jer 
som  Hunde!«  svarede  Jarlen    og  gik  sin  Vej.       Næste  Morgen 

bød  Knud  en  af  sine  Mænd  at  dræbe  Ulv,  og  han  fuldbyrdede 
den  blodige  Daad  i  Kirkens  Kor. 

Foruden  i  England  og  Danmark  var  Knud  en  kort  Tid 
ogsaa  Herre  i  Norge,  hvorom  senere  skal  fortælles.  Han  døde 
i  Aaret   1035,  kun  fyrretyve  Aar  gammel. 

Efter  ham  deltes  Rigerne,  idet  hans  Søn  Hardeknud 
blev  Konge  i  Danmark,  og  en  anden  af  hans  Sønner  Harald 
Harefod  kom  paa  Tronen  i  England;  vel  samledes  de  atter 
ved  dennes  Død  en  kort  Tid  under  Hardeknud;  men  da 
Hardeknud  døde  1042,  valgte  Englænderne  en  indfødt  Mand 
til  Konge,  og  dermed  ophørte  Samlaget  mellem  Danmark  og 
England,  som  vel  var.  Et  varigt  Samlag  mellem  disse  Riger 
vilde  have  ført  til,  at  det  lille  Danmark  var  blevet  et  Lydrige 
under  det  mægtige  England.  Derimod  havde  den  kortvarige 
Forbindelse  været  til  megen  Gavn  for  vort  Folk.  I  England 
var  Folket  langt  videre  fremme  end  her.  Kristendommen  havde 
fæstet  dybere  Rod  derovre,  og  den  havde  ført  megen  menneske- 
lig Kundskab  og  Dannelse  med  sig.  De  mange  Danske,  der 
i  Foreningstiden  i  længere  Tid  opholdt  sig  i  England,  kunde 
derfor  føre  mangen  Lærdom  og  mangen  nyttig  Færdighed  med 
sig  hjem,  ligesom  ogsaa  Knud  den  Store  sendte  mange  Præster 
og  Munke  og  Bygmestere  herover,  der  bleve  de  Danskes  Lære- 
mestere  baade  i  timelige  og  aandelige  Ting. 


2.     Olav  den  Hellige  og  Knud  den  Store. 

Efter  Slaget  ved  Svold  blev  Norge  atter  delt  mellem 
mange  Herrer.  Svend  Tveskæg  raadede  i  Vigen,  Oluf  Skød- 
konning  i  en  Del  af  Trøndelagen,  Erik  Jarl  i  det  vestlige 
Norge,  og  Nord  for  Vigen,  i  Oplandene,  sad  mange  Smaa- 
konger,  der  gjorde  sig  til  af  at  nedstamme  fra  Harald  Haar- 
fager.      Men  under  Olav  den  Hellige    samledes  det  paa  Dy. 

Olav  var  en  Søn  af  Fylkekongen  i  VestfoLl,  Harald 
Grænske,  men  da  hans  Moder  efter  sin  Mands  Død  giftede 
sig  anden  Gang  med  den  fredsommelige  Sigurd  Syr,  Konge 
i  Ringerige,  fik  Olav  denne  til  Stiifader  og  voksede  op  i  hans 
Gaard.      12   Aar  gammel  gik  han  i  Viking  og  tumlede  om  paa 


3Q 

Havet  i  7  Aar.  Da  vendte  han  hjem  med  det  Forsæt  at 
samle  Norges  Rige,  og  dels  ved  fredelig  Forhandling,  dels  ved 
at  overvinde  flere  mægtige  Høvdinger  i  Slaget  ved  Næs  naaede 
han  sit  Maal. 

Olav  den  Hellige  var  ikke  mindre  ivrig  for  Kristendommen 
end  Olav  Trygvesøn  og  havde  mange  haarde  Sammenstød  med 
sine  Bønder  om  den  Sag.  Og  da  han  tillige  med  Strenghed 
holdt  over  Lovene,  fik  han  efterhaanden  mange  Uvenner. 
De  farligste  af  dem  vare  Ejnar  Tambeskælver,  Thore  Hund, 
Haarek  fra  Tjotta  og  især  Erling  Skjalgsøn,  en  saare  mægtig 
Mand  paa  Vestlandet.  Disse  Uvenner  gik  i  Samlag  med 
Knud  den  Store  i  England,  og  det  kom  til  sidst  dertil,  at 
Knud  drog  op  til  Nidaros  (Trondhjem),  hvor  han  blev  tagen 
til  Konge  (1028),  og  satte  Hakon,  Erik  Jarls  Søn,  til  at  styre 
Landet.  Kong  Olav  forlod  Norge  med  Hustru  og  Børn  for 
at  drage  til  sin  Svoger,  Kongen  i  Garderige;  men  han  haabede 
dog  engang  at  komme  tilbage  og  genvinde  sit  Rige. 

Hakon  Eriksen  styrede  ikke  længe.  Han  vilde  hente  sin 
Fæstemø  paa  Ørknøerne,  men  Skibet  forliste,  og  ikke  een  blev 
reddet.  Da  Olav  fik  Tidende  derom,  gav  han  sig  straks  paa 
Hjemvejen  med  en  Hær,  der  voksede  undervejs  til  3600 
Mand.  Hans  Vej  gik  gennem  Sverrig,  over  Norges  Grænse 
ned  i  Værdalen,  og  frem  i  Dalen  til  Stiklestad.  Der  kom 
Bøndernes  Hær  imod  ham,  vel  14000  Mand  stærk  og  ført  af 
Kalf  Arnesøn,  Haarek  fra  Tjotta,  Thore  Hund  og  Thor- 
gejr  fra  Kvistad.  Kongen  var  den  Dag  klædt  i  Ringbrynje  og 
havde  forgyldt  Hjælm  paa  Hovedet;  paa  venstre  Arm  bar  han 
et  hvidt  Skjold,  hvorpaa  det  hellige  Kors  var  indlagt  med  Guld, 
han  havde  Spyd  i  højre  Haand  og  Sværd  ved  Siden.  Thord 
Folesøn  bar  hans  Mærke,  men  af  sine  stærkeste  og  modigste 
Mænd  havde  han  dannet  en  Skjoldborg,  inden  for  hvilken  hans 
Skjalde,  Thormod,  Gissur  og  Thorfin  skulde  gaa  frem.  »Naar 
I  selv  se,  hvad  der  tildrager  sig«,  sagde  han  til  dem,  »saa 
behøver  man  ikke  at  fortælle  eder  det,  men  I  kunne  selv  for- 
tælle det  og  siden  digte  derom«.  Da  Hærene  vare  komne 
nær  hinanden,  hørtes  det,  hvorledes  Thore  Hund  æggede 
Bøndernes  Hær  og  raabte:    »Frem,  frem  Bondemænd!    og 

hele  Hæren  gentog  dette  Hærraab.  Fra  Kongens  Hær  lød 
det:  »Frem,  frem,  Kristmænd,  Korsmænd,  Kongs- 
mænd!«  Vejret  var  fagert,  og  Solen  skinnede  klart;  men  da 
Slaget  begyndte,  blev  Himlen  og  Solen  rød,  og  KL  3  skete  en 
stor  Solformørkelse,  der  næsten  gjorde  Dag  til  Nat.  Striden 
blev  meget  haard;  de,  der  gik  fremmest,  hug,  men  de,  som 
stod  bagved,  skød  med  Pile  og  Spyd  og  kastede  med  Sten 
og  Økser.  Mange  faldt  paa  begge  Sider,  og  det  tyndedes 
meget  om  Kongens  Mærke.  Kongen  bød  Thord  skride  frem 
med  Mærket  og  fulgte  selv  med  i  Huggekampen.  Han  hug 
til  Thorgejr  fra  Kvistad  og  kløvede  hans  Hoved,  men  i  det 
samme  stødte  Thord  Mærkestangen  saa  fast  i  Jorden,  at  den 
stod;  han  havde  faaet  Banesaar  og  faldt  der  under  Mærket. 
Nu  hug  Olav  til  Thore  Hund,  men  Sværdet  bed  ikke,  og  det 
var,  som  der  røg  Støv  af  hans  Rensdyrskofte.  Kongen  sagde 
til  Bjørn  Staller:  »Slaa  du  til  Hunden,  som  Jern  ikke  bider 
paa«.  Bjørn  vendte  Øksen  om  i  Haanden  og  gav  Thore  et 
Slag  med  Øksehammeren  saa  haardt,  at  han  ravede;  men  straks 
efter  stak  Thore  Spydet  tværs  gennem  Bjørn  med  de  Ord: 
»Saaledes  fælde  vi  Bjørne  Nord  i  Finmarken!«  Thorstejn 
Knarresmed  hug  efter  Kongen  og  ramte  ham  i  venstre  Ben 
oven  over  Knæet.  Olav  hældede  sig  op  til  en  Sten,  kastede 
Sværdet  og  bad  Gud  hjælpe  sig.  Da  stak  Thore  ham  et  Spyd 
op  i  Underlivet,  og  Kalf  Arnesøn  hug  ham  i  Halsen;  disse 
tre  Saar  voldte  Kong  Olavs  Død  (1030). 

Efter  Slaget  ved  Stiklestad  tilegnede  Kong  Knud  den 
Store  sig  Norges  Rige  med  Høvdingernes  Samtykke  og  satte 
sin  Søn  Svend  og  dennes  Moder  Alviva  til  at  raade  derover. 
Men  da  de  satte  nye  og  haarde  Love  i  Kraft,  blev  der  Mis- 
fornøjelse med  deres  Styremaade,  og  mange  Mænd  kom  til 
Sandhedserkendelse  om  Kong  Olav.  I  Nidaros,  hvortil  hans 
Lig  var  ført,  begyndte  man  at  tale  om,  at  han  var  en  hellig 
Mand,  og  at  der  skete  Jærtegn  ved  hans  Grav.  Mange,  der- 
iblandt Ejnar  Tambeskælver  begyndte  at  rose  sig  af,  at  de  ikke 
havde  været  med  til  at  fælde  ham,  og  de,  der  havde  været 
med,  nagedes  af  Skam  og  Anger.  Saaledes  sejrede  Hellig-Olav 
mere  ved  sin  Død  end  i  sit  Liv.  Kun  tre  Aar  havde  Svend 
været  Konge,    da    Ejnar  Tambeskælver    og  Kalf  Arnesøn    paa 

mange  Stormænds  Vegne  drog  i  Sendefærd  til  Garderige  for  at 
bede  Kong  Olavs  Søn  Magnus  vende  hjem  og  blive  Konge  i 
hans  Faders  Rige.  Saa  snart  Magnus  viste  sig  i  Norge,  strøm- 
mede alle  ham  glad  i  Møde  og  kaldte  ham  ved  Kongenavn, 
medens  Svend  skyndsomst  forlod  Landet  (1035). 


3.     Svend  Estridsen 

Knud  den  Store  og  Olav  den  Hellige  førte  Krig  med 
hinanden;  men  deres  Børn  Hardeknud  og  Magnus  den  Gode 
sluttede  Fostbroderskab.  Efter  deres  Mænds  Raad  mødtes  de 
ved  Gøtaelven,  hvor  Rigerne  grænsede  sammen,  og  gjorde  der 
den  edelige  Aftale,  at  de  vilde  leve  i  Fred  med  hinanden,  og 
om  en  af  dem  døde  sønneløs,  skulde  den  anden  arve  hans 
Rige.  Efter  denne  Aftale  blev  Magnus  den  Gode  Konge  i 
Danmark  1042.  Men  dette  Land  laa  for  langt  borte  til,  at 
Magnus  selv  kunde  styre  det,  og  en  Dag,  da  han  sad  i  sit 
Højsæde,  kundgjorde  han,  at  han  vilde  sætte  Svend  Estridsen, 
Ulv  Jarls  og  Estrids  Søn,  til  Jarl  over  Danmark.  »For  stor 
Jarl,  for  stor  Jarl!«  udbrød  Ejnar  Tambeskælver ;  men  Magnus 
gav  dog  Svend  Sværd,  Skjold  og  Hjælm  samt  en  kostbarKappe 
og  lod  ham  sværge  sig  Troskab  paa  Helgenskrin. 

Ejnar  fik  Ret.  Hvorvel  det  ikke  var  Lov,  at  Kronen 
gik  i  Arv,  saa  var  det  dog  gammel  Sædvane,  og  efter  denne 
var  Svend  den  nærmeste  til  Riget.  De  Danske  gav  da  Svend 
Kongenavnet,  men  nogen  ret  Magt  fik  han  ikke,  saa  længe 
Magnus  levede.  Naar  denne  kom  til  Danmark  med  sin  Hær, 
maatte  Svend  gerne  flygte  uden  at  kunne  stille  nogen  ordentlig 
Modstand  op.  Heller  ikke  bedrede  det  Svends  Sag,  at  det  var 
Magnus  og  ikke  ham,  der  værnede  Danmarks  Sydgrændse.  I 
Aaret  1043  sl°g  Magnus  en  stor  vendisk  Hær,  som  var  falden 
ind  i  Sønderjylland,  paa  Lyrskovhede.  Først  ved  Magnus's 
Død  1047  blev  Svend  virkelig  Konge  i  Danmark.  Det  fortælles, 
at  Magnus  selv  i  sin  Dødsstund  bestemte  sin  Farbroder 
Harald  Haarderaade  til  Konge  i  Norge,  men  Svend  Estridsen 
til  Konge  i  Danmark,  og  at  denne,   da  Budskabet  derom  kom 

til    ham,    udbrød:     »Nu    hjælpe    mig  Gud,    saa   sandt  som  jeg 
aldrig  mere  skal  vende  Danmark  Ryggen«. 

Fast  Fod  i  Riget  Hk  Svend,  men  Fred  fik  han  ikke. 
Harald  Haarderaade  var  ikke  fornøjet  med  sin  Part;  han  vilde 
have  haft  Danmark  med,  og'  da  han-  var  en  Vikingenatur, 
foretog  han  i  de  følgende  17  Aar  mange  Plyndringstog  til 
Danmarks  Kyster.  I  Slutningen  af  denne  Ufreds  Tid  stod 
et  større  Slag  mellem  Flaaderne  ved  Nisaa  i  Halland.  Dette 
mærkelige  Slag,  hvori  de  ypperste  Høvdinger  i  Norden  deltog, 
begyndte  en  Sommeraften  1062  og  varede  ved  hele  Natten. 
De  Danskes  Anfald  var  i  Begyndelsen  saa  voldsomt,  at  alt 
veg  for  dem.  Mange  Nordmænd  begyndte  allerede  at  tale  om 
Flugt;  men  derom  vilde  Harald  intet  høre:  »Nej,  før  skulle  vi 
ligge  med  Næsen  i  Vejret,  saa  mange  vi  ere,  før  jeg  skal  fly  !« 
sagde  han.  Og  henad  Morgenstunden  begyndte  Lykken  at 
svigte  de  Danske.  Harald  fik  Forstærkning  af  den  oplandske 
Høvding  Hakon  Iversen,  der  med  sine  lette  Skibe  omroede 
den  danske  Fylking  og  angreb  den,  da  Svend  troede,  Slaget 
var  vundet.  De  Danske  bleve  derved  saa  overraskede,  at 
mange  gav  sig  paa  Flugt,  hvorved  det  blev  let  for  Nord- 
mændene at  overvælde  dem,  som  bleve  tilbage.  Det  ene 
danske  Skib  blev  ryddet  efter  det  andet.  Til  sidst  maatte 
Svend  kaste  sig  i  en  Baad,  men  kunde  ikke  komme  i  Land, 
da  Hakon  Iversens  Skibe  spærrede  ham  Vejen  Samme 
Hakon,  der  fra  tidligere  Tid  godt  kendte  den  danske  Konge, 
var  just  i  Færd  med  at  forbinde  en  saaret,  da  en  Baad  lagde 
til,  i  hvilken  stod  en  Mand  med  en  sid  Hat  og  spurgte  efter 
Hakon.  Denne  vilde  vide  hans  Navn.  »Jeg  hedder  Vanraad 
og  vil  bede  dig  om  mit  Liv,  om  du  vil  skænke  mig  det«. 
Hakon  svarede  intet,  men  gik  hen  til  to  af  sine  Folk,  og  gav 
dem  Befaling  til  at  følge  den  fremmede  i  Land  op  til  Bonden 
Karl,  der  boede  nær  ved  Kysten,  og  bede  ham  laane  Manden 
den  Hest,  han  havde  faaet  af  Hakon.  De  naaede  lykkelig  og 
vel  til  Bondens  Gaard,  og  medens  de  der  tik  lidt  at  spise, 
kom  Konen  ind  og  spurgte,  hvad  det  var  for  et  forfærdeligt 
Bulder,  der  havde  været  hele  Natten.  »Ved  du  ikke,  at 
Kongerne  have  slaaedes  i  Nat?«  sagde  Karl.  >Nua,  hvem 
vandt    da?-     »Nordmændene«.     »Skam    faa    vi,    for  Konge    vi 

har«,  sagde  Konen,  »han  er  baade  halt  og  ræd«.  »Ræd  er 
han  ikke«,  mente  Vanraad,  »men  han  er  ikke  sejrsæl«.  Siden 
fik  den  fremmede  Vand  og  vadskede  sig;  men  da  han  tørrede 
sig  midt  paa  Haandklædet,  rev  den  arrige  Kone  det  fra  ham 
og  sagde,  at  han  skulde  skamme  sig  ved  at  gøre  hele  Haand- 
klædet vaadt.  Kong  Svend  —  thi  ham  var  det  —  fandt  sig 
sagtmodig  deri  og  sagde  blot,  at  den  Dag  dog  nok  vilde 
komme,  da  han  fik  Raad  til  at  tørre  sig  midt  paa  et  Klæde. 
—  Han  fik  nu  Hesten,  Bondens  Søn  viste  ham  Vej,  og  han 
naaede  lykkelig  hjem.  Siden  lod  han  Bonden  kalde  til 
Sjælland  og  gav  ham  Jordegods  der,  men  Konen  maatte  blive 
i  Halland.  To  Aar  efter  denne  Begivenhed  blev  der  sluttet 
Fred  mellem  Kongerne  (1064). 

Vandt  Svend  kun  faa  Laurbær  i  Krigen,  saa  vandt  han 
des  flere  i  Freden.  Han  hørte  den  nye  Tid  til  og  udrettede 
meget  for  at  fremme  Kristendom,  Oplysning  og  Dannelse. 
Islænderne  fortælle  en  Historie,  der  viser,  hvilken  vennesæl 
Mand  han  var.  Islænderen  Audun  havde  købt  en  afrettet 
Bjørn,  som  han  besluttede  at  forære  Kong  Svend,  fordi  han 
havde  hørt  saa  meget  om  dennes  Venlighed  og  Gavmildhed. 
Paa  Vejen  herned  kom  han  til  Harald  Haarderaade  i  Norge, 
som  vilde  købe  Bjørnen  og  betale  den  godt,  men  Audun 
vilde  ikke  sælge  den.  Harald  forestillede  ham,  at  han  jo  godt 
kunde  tage  Bjørnen  fra  ham;  men  Islænderen  var  urokkelig. 
Han  fik  da  Lov  til  at  drage  sin  Vej,  dog  paa  det  Vilkaar,  at 
han  skulde  komme  tilbage  og  fortælle,  hvad  Svend  havde  givet 
ham  til  Vederlag  for  Bjørnen.  —  Tiden  gik,  og  Audun  traadte 
atter  ind  for  Kong  Harald.  »Nu,  hvad  gav  Svend  dig  saa  for 
Bjørnen?«  —  »Han  tog  mod  min  Gave«.  —  »Ja,  det  vilde  jeg 
ogsaa  have  gjort,  men  fik  du  ikke  mere?«  —  »Han  gav  mig 
Penge  til  en  Romerrejse«.  —  »Det  har  han  givet  saa  mange, 
men  gav  han  dig  ikke  andet »«  —  »Han  vilde  give  mig  en  høj 
Plads  i  sin  Gaard«.  —  »Det  var  godt  nok,  men  fik  du  ikke 
en  særlig  Foræring  til  Gengæld?«  —  »Jeg  fik  et  stort  Skib 
med  kostbar  Ladning.«  —  »Det  var  en  kongelig  Gave,  men  det 
kunde  du  ogsaa  have  faaet  af  mig.«  —  »Saa  fik  jeg  en  Pose 
fuld  af  Sølv,  for  at  jeg  ikke  skulde  komme  fattig  i  Land,  om 
jeg    led  Skibbrud.«  —   »Det    var    mere,    end   jeg    vilde    have 

gjort.«  —  »Saa  gav  han  mig  denne  Ring,  for  at  jeg,  om  jeg 
ellers  mistede  alt,  kunde  have  et  Minde  om,  at  jeg  havde 
gæstet  Kong  Svend ;  men  den  Ring  skal  du  have,  Kong  Harald; 
thi  det  stod  i  din  Magt  at  have  berøvet  mig  og  Bjornen  Livet ; 
men  du  lod  os  drage  med  Fred.«  Kongen  tog  Ringen  og 
gav  Audun  andre  gode  Ting,  hvorefter  denne  sejlede  hjem  til 
Island. 

Kong  Svend  var  en  meget  oplyst  Mand,  saa  færdig  i 
Latinen,  at  han  paa  dette  Sprog  kunde  brevveksle  med  Paven, 
og  dog  satte  han  ikke,  som  saa  mange  lærde  i  den  Tid, 
Modersmaalet  til  Side.  Han  havde  ogsaa  meget  at  fortælle 
om  forrige  Tider.  Adam  af  Bremen,  der  skrev  en  nordisk 
Kirkehistorie,  siger,  at  det  meste,  han  ved  om  Folkene  heroppe, 
har  han  hørt  af  Kong  Svend.  Da  han  hørte  Kongens  Visdom 
saa  meget  omtalt,  rejste  han  til  ham,  blev  gæstfrit  modtaget 
og  havde  stort  Udbytte  af  at  lytte  til  hans  »paalidelige  og 
tiltrækkende  Fortælling«  om,  hvad  fordum  var  sket  i  de  nordiske 
Lande. 

Det  var  Svend  Estridsens  højeste  Formaal  at  fremme 
Kirkens  Sager.  At  bygge  Kirker  rundt  om  i  Landet,  at 
ansætte  dygtige  Kirkelærere,  at  lære  Folket  at  bøje  sig  i 
Ærbødighed  for  Kirken  og  dens  Mænd,  det  var  hans  vigtigste 
Kongegerning.  Hans  nærmeste  Raad giver  og  Ven  var  Bispen 
i  Roskilde  Vilhelm.  Om  Venskabet  mellem  ham  og  Kongen 
fortælles  følgende:  Nogle  Hirdmænd  havde  siddet  og  bagtalt 
Kongen,  som  derover  blev  saa  forbitret,  at  han  lod  dem  dræbe 
i  Kirken  Nytaarsmorgen.  Da  Højmessen  skulde  begynde,  kom 
Svend  med  sine  Mænd  til  Kirke,  men  Bispen  modte  ham  i 
Doren  og  forbød  ham  at  gaa*  ind,  ja  stødte  ham  tilbage  med 
Bispestaven  og  kaldte  ham  en  Morder,  forbandet  af  Gud. 
Kongens  Mænd  trængte  ind  paa  Bispen  og  truede  med  at 
hugge  ham  ned,  men  han  stod  uforfærdet  og  veg  ikke  af 
Stedet.  Da  bod  Kongen  at  lade  ham  i  Fred;  han  gik  hjem 
til  Kongsgaarden,  aflagde  sine  Vaaben  og  Smykker  og  vendte 
tilbage  til  Kirken  som  en  bodfærdig  Synder  paa  bare  Fødder, 
i  fort    en    simpel   Kappe,    og    kastede    sig    paa    s  gt    ved 

Kirkens  Dør.     Bispen    havde  næppe  begyndt  Messen,    for  det 
blev    meldt    ham,    at    Kongen    laa    angerfuld    ved  Døren;    da 

standsede  han  Tjenesten  og  gik  ud.  Han  hørte  Kongens 
ydmyge  Bekendelse,  hvorefter  han  løftede  ham  op,  meddelte 
ham  Kirkens  Velsignelse  og  førte  ham  ind  i  Guds  Hus,  hvor 
han  fuldførte  Messen  med  stor  Glæde.  Folket  vidste  ikke,  hvad 
det  mest  skulde  beundre:  Kongens  Ydmyghed  eller  Bispens 
Frimodighed.  Men  Venskabet  mellem  de  to  blev  ikke  mindre 
end  før,  og  det  affødte  senere  i  Folket  Sagnet  om,  at  de  fulgtes 
ad  i  Døden.  Ellers  døde  Bisp  Vilhelm  i  Aaret  1074,  og 
Kongen  to  Aar  efter,  medens  han  opholdt  sig  paa  Kongsgaarden 
Søderup  nær  ved  Urnehoved  Ting  (ved  Aabenraa).  Hans  Lig 
blev  ført  til  Roskilde,  hvor  det  hviler  i  en  Pille  i  Domkirkens 
Kor,  medens  Pillen  ved  Siden  af  gemmer  Benene  af  hans 
trofaste  Ven. 


4.    Svend  Estridsens  Sønner, 

Almuen  kaldte  Svend  Estridsen  »Kongefaderen«,  og  det 
ikke  uden  Grund;  thi  han  havde  femten  Sønner,  af  hvilke  fem 
kom  til  at  bære  Kronen.  Han  havde  selv  ønsket  Knud  valgt 
efter  sig  og  paa  Tinge  taget  Løfte  af  Folket  derom,  fordi  han 
mente,  at  Knud  var  den  dygtigste.  Dog  blev  det  ikke  Knud, 
men  den  ældste  Søn  Harald  med  Tilnavnet  Hejn  (en  Hvæsse- 
sten),  der  først  kom  paa  Tronen,  vistnok  fordi  Stormændene 
haabedé  at  kunne  faa  mere  at  sige  under  ham.  Han  føjede 
dem  da  ogsaa  i  at  vedtage  flere  Love,  som  de  forelagde  ham, 
deriblandt  en  om  Rettergang,  ved  hvilken  det  blev  bestemt,  at 
den  anklagede  kunde  fri  sig  ved  Mededsmænd.  For  Resten 
bleve  Lovene  daarlig  overholdte  i  Haralds  Tid,  og  han  døde 
efter  fire  Aars  daadløs  Regering  (1080). 

Saa  besteg  hans  Broder,  den  kraftige  Knud,  Tronen. 
Kort  efter,  da  han  stod  paa  Tinge  og  talte  til  Folket,  skal  han 
have  ladet  de  Ord  falde:  »Have  I  kaldt  min  Broder  Hejn, 
saa  skal  jeg  være  en  Kampesten«,  og  det  er  vist  nok,  at  alle, 
baade  høje  og  lave,  fik  at  mærke,  at  Knud  havde  en  Vilje,  som 
skulde  gælde. 

Det  var  Knuds  Vilje  at  ophjælpe  Folkets  Sæder  og 
Levevis,  saa  at  alt  det  Hedenskab,  der  endnu  var  tilbage,  kunde 

blive  afløst  af  et  kristeligt  Samfundsliv.  Selv  indrettede  han 
sit  Levned  efter  Kirkens  Forskrifter,  gik  flittig  i  Kirke,  fastede 
om  Fredagen,  uddelte  milde  Gaver,  ja  lod  sig  endog  hudflette 
af  sine  Huskapellaner.  Med  stor  Iver  tog  han  sig  af  Kirke- 
bygning, og  Gejstligheden  hædrede  han  højt,  saa  Bisperne  endog 
fik  Rang  med  Prinser  gg  Hertuger. 

Efterhaanden  fik  Knud  næsten  alle  undtagen  Præsterne 
imod  sig.  Herrerne  vare  vrede  over,  at  han  hævdede  Loven 
ogsaa  over  for  dem,  og  Bønderne  vare  ilde  tilfredse  med,  at 
han  vilde  indføre  Tienden,  en  aarlig  Afgift  til  Kirken,  der 
skulde  anvendes  til  Løn  for  Præster  og  Bisper  og  til  Kirke- 
bygningers Vedligeholdelse. 

Iblandt  det  meget,  han  v  Ide  udrette,  var  ogsaa  Englands 
Generobring.     Store  Foranstaltninger  bleve  trufne  i  den  An^d- 
ning,    og    det    baade    hjemme  og  ude.     De  Danske  i  England 
havde    lovet    at  rejse  sig  og  slutte  sig  til  ham,   naar  han  kom; 
hans    Svigerfader    Hertug    Robert    i  Flandern    havde    lovet    at 
holde  600  Skibe    rede,    og  Olav  Kyrre    i  Norge,    der    var  en 
fredelskende     Konge    og    derfor    ikke    selv    vilde    med,    havde 
dog    givet  Løfte    om    at    lade  60  Skibe    støde    til   den  danske 
Flaade    i  Limfjorden.    —   Flaaden    samledes    der,    hvor  Struer 
Ladeplads    er,    og   den  talte  over  1000  Skibe.     Men  Kongens 
Broder    Oluf,    som     var  Jarl    i  Sønderjylland,    tøvede    med    at 
komme.     Knud  anede  Forræderi,  ilede  derned,  og  da  Oluf  ikke 
kunde  klare  for  sig,  blev  han  lagt  i  Lænker  og  ført  til  Flandern. 
Men   medens  dette  gik  for  sig,    var  der  sket  mærkelige  Ting  i 
Limfjorden.      Folkene    paa    Flaaden    havde    hele    Tiden    haft 
Ulyst    til    dette  Tog,    og    da    det    nu   blev  vanskeligt  at  skaffe 
Fødemidler,    hvor    de    laa,    bleve   de  enige  om  at  drage  hjem, 
før  Knud    kom.     Nordmændene    mente,    at    man  skulde  være 
taalmodige  lidt  endnu.     »Ja,  for  os  kan  I  godt  blive  liggende  i 
dette  Sultehul  saa  længe  I  vil«,    raabte  Danskerne,    og  dermed 
sejlede  de  hjem.     Man  kan  let  tænke  sig,  hvor  forbitret  Knud 
blev,  da  han  kom  og  fik  at  vide,  hvad  sket  var.     Han  takkede 
Nordmændene  og  sendte  dem  hjem.     »Men  vi  Danske«,  sagde 
han,  »komme  nu  til  at  lege  en  Leg  med  hverandre  1«  —  Led- 
saget af  sine  Hirdmænd  drog  han  Landet  rundt  og  holdt  Ting 
i    hvert  Herred.     Overalt    talte  han  strenge  Ord  og  domte  de 

bortløbne  i  uhyre  Bøder.  Dog  tilbød  Kongen,  at  hvis  man 
vilde  binde  sig  til  at  svare  Tiende,  skulde  Bøderne  være  efter- 
givne. Da  man  ikke  vilde  gaa  ind  herpaa,  befalede  Knud,  at 
Bøderne  skulde  inddrives  med  Strenghed.  Hvor  Kongen  havde 
været,  kom  nu  hans  Fogder,  og  eftersom  t  un  de  færreste  evnede 
at  udrede  de  store  Bøder,  tog  de  Køer,  Heste,  og  hvad  der 
var,  mangen  Gang  endog  mere  end  de  skulde.  Der  stod  et 
Harmskrig  efter  Kongen;  det  var  ikke  som  Konge,  men  som 
Røver,  han  drog  igennem  Landet,  hed  det.  Da  Knud  kom 
Nord  for  Limfjorden,  rejste  Vendelboerne  sig  imod  ham,  slog 
hans  Fogder  og  brændte  hans  Gaarde.  Snart  sluttede  Stormændene 
sig  til  de  oprørske  Bondehobe,  og  Knud  maatte  forlade  Jylland 
og  drage  til  Odense.  Ført  af  Stormændene  fulgte  Bondehæren 
Kongen  over  Bæltet  og  laa  snart  foran  Kongsgaarden  i  Odense. 
Saa  snart  Bondehæren  gjorde  Mine  til  at  anfalde  Kongsgaarden, 
forlod  Kongen  denne  og  gik  over  i  St.  Albani  Kirke,  fulgt  af 
sin  Broder  Benedikt.  Nu  omringede  Bondehæren  Kirken.  Medens 
Knud  knælede  i  Bøn  til  Gud  oppe  ved  Alteret,  stillede  Benedikt 
sig  med  nogle  andre  kække  Mænd,  som  vilde  stride  for  deres 
Konge,  i  Kirkedøren  og  forsvarede  Indgangen.  Med  høje  Raab 
stormede  Bønderne  frem  og  hug  løs  paa  Kongens  Mænd.  »Det 
er  for  min  Ko,  det  er  for  min  Hest,  det  er  for  min  Okse!« 
raabte  de.  Benedikt  stod  fast  i  Døren.  »Det  var  bedre«,  sagde 
han,  »I  gik  hjem  og  tærskede  eders  Korn,  end  staa  her  og  skifte 
Hug  med  Kongsmænd!«  Da  Bønderne  begyndte  at  bryde  Hul 
paa  Trævæggene,  trak  Benedikt  og  de  andre  Kongsmænd  sig 
tilbage  til  Kordøren;  her  kæmpede  de  længe,  og  Blodet  randt 
ned  ad  Kirkens  Gulv.  Omsider  fik  Bønderne  brudt  Hul  paa 
Korvæggen,  og  nu  fløj  Spyd  og  Pile  ind  over  Knud.  Han 
rejste  sig,  omfavnede  sin  Broder,  kastede  sig  derpaa  igen  ned 
for  Alteret,  hvor  han  udaandede,  idet  Spyd  og  Pile  regnede 
ned  over  ham.  Benedikt  faldt  med  Sværd  i  Haand,  og  samme 
Skæbne  havde  de  andre  af  Kongens  Mænd  (1086).  —  Paa 
Grund  af  sin  Iver  for  Kirkens  Højhed  og  sin  Død  for  Alteret 
fik  Knud  Tilnavnet  den  Hellige,  og  det  varede  ikke  længe, 
før  det  Folk,  der  havde  dræbt  ham,  gjorde  Valfart  til  hans  Grav. 

Da  Knuds  Broder  Oluf  havde  været  paa  Oprørernes 
Side,  fandt  man  det  sikrest  at  hente  ham  hjem  fra  Flandern 
og  gøre  ham  til  Konge.  Men  det  var  en  sørgelig  Tid,  de  9 
Aar  han  regerede.  Misvækst  hjemsøgte  Landet,  og  Oluf  fik 
Tilnavnet  Hunger.  Da  kom  mange  til  at  tænke  paa,  hvor 
godt  de  havde  haft  det  i  Knuds  Tid,  og  at  den  onde  Tid 
vist  var  en  Straf  fra  Himlen  for  Knuds  Mord.  Underlige 
Fortællinger  om,  hvad  Jærtegn  der  skete  ved  Knuds  Grav  i 
Odense,  gik  Landet  rundt,  og  under  Lovsange  blev  hans  Lig 
baaret  fra  Albani  Kirke  hen  til  den  store  nye  Stenkirke,  der 
var  bygget,  og  som  nu  fik  Navn  af  St.  Knuds  Kirke.  —  Samme 
Aar  døde  Oluf  (1095)  og  Hungersaarene  fik  Ende. 

Som  Stemningen  nu  var,  faldt  det  af  sig  selv,  at  Erik, 
den  Broder,  der  havde  staaet  Knud  nærmest,  kom  paa  Tronen. 
Han  blev  den  mest  folkekære  af  alle  Svend  Estridsens  Sønner, 
hvad  jo  ogsaa  giver  sig  til  Kende  i  hans  smukke  Tilnavn 
Ejegod  o:  den  altid  gode.  Allerede  hans  Udvortes  var  efter 
Folkets  Sind.  Han  var  et  Hoved  højere  end  alle  andre 
Mænd,  vel  øvet  i  alle  legemlige  Færdigheder,  saa  stærk,  at 
ingen  kunde  staa  sig  for  ham,  og  dertil  en  meget  smuk  Mand. 
Stod  han  frem  paa  Tinge,  da  klang  hans  Røst  højt  og  klart, 
saa  selv  de  fjernest  staaende  kunde  høre  ham,  og  hans  Tale 
var  forstandig  og  rolig.  Efter  Tinget  henvendte  han  sig  til 
mange  enkeltvis  og  bad  dem  da  hilse  hjemme:  Hustruer,  Børn 
og  Tyende.  I  mange  Maader  lignede  han  sin  Broder  Knud; 
han  vilde,  at  Ret  og  Retfærdighed  skulde  ske,  Loven  følges  af 
alle;  han  straffede  strengelig  alle  Tyve  og  Stimænd,  hvad  enten 
de  vare  af  høj  eller  ringe  Byrd.  Men  der  var  den  Forskel 
paa  Knud  og  Erik,  at  denne  forstod  at  faa  det  almene  Folk 
paa  sin  Side.  Ved  sine  legemlige  Fortrin,  ved  sin  sjældne  Vel- 
talenhed, ved  sit  venlige  Væsen  og  ved  Rundhaandethed  mod 
sine  Gæster  og  mod  Smaafolk  vandt  han  det  almene  Folks 
store  Kærlighed. 

I  Aaret  1098  gjorde  han  en  Romerrejse.  Foruden  at 
han  som  alle  Pilegrimme  vilde  hente  sig  Syndsforladelse  hos 
den  hellige  Fader,  havde  han  endnu  to  Formaal  for  sin  Rejse. 
Han  vilde  formaa  Paven  til  at  optage  Knud  paa  Helgen- 
listen   og    give  Minde    til,    at  der  blev  oprettet  en  egen 

Ærkestol  i  Norden,  saa  den  danske  Kirke  ikke  fremdeles 
skulde  styres  af  den  tyske  Ærkebisp  i  Hamborg,  og  han  naaede 
at  faa  begge  Ønsker  opfyldte,  skønt  den  første  nordiske  Ærke- 
biskop, Asger,  først  blev  udnævnt  under  hans  Efterfølger  Niels 
(i  104).    Begge  Dele  blev  af  stor  Betydning  for  den  danske  Kirke. 

I  Erik  Ejegods  Dage  udgik  det  store  Korstog  fra  de 
sydligere  Lande  i  Europa.  Fra  Danmark  var  der  ikke  mange 
med  i  Korsfarerhæren,  men  Erik  Ejegod,  der  baade  her 
hjemme  havde  hørt  saa  meget  derom,  og  som  paa  Romerrejsen 
havde  set'  og  hørt,  hvorledes  alle  i  Italien  vare  grebne  af 
denne  Tanke,  kunde  i  Længden  ikke  blive  hjemme,  men  be- 
sluttede med  sin  Hustru  Bodil  og  nogle  af  sine  Mænd  at 
gøre  en  Jorsalfærd.  Det  hedder,  at  en  Spillemand  ved  sine 
Tryllesange  skal  have  forvirret  Kongens  Sind  saaledes,  at  han 
i  Vildelse  dræbte  \  af  sine  Mænd,  og  at  det  ogsaa  var  for 
at  sone  denne  Synd,  han  vilde  til  Jorsal.  Efter  at  have  taget 
en  rørende  Afsked  med  Folket  paa  Tinge,  hvor  Almuen  for- 
gæves bad  ham  blive  hjemme,  forgæves  tilbød  at  frikøbe  ham 
fra  hans  Løfte  ved  at  give  Tredjedelen  af  sit  Gods  til  de 
fattige,  begav  han  sig  paa  den  lange  Rejse,  hvorfra  han  ikke 
mere  skulde  vende  tilbage.  Vejen  gik  over  Rusland  til 
Konstantinopel.  I  alle  Byer,  som  Toget  drog  igennem,  ringede 
de  med  Kirkeklokkerne,  og  Præsterne  gik  det  i  Møde  med 
Kors  og  syngende  Salmer.  I  Kejserstaden  mødtes  Kongen 
med  Væringerne,  de  nordiske  Mænd,  der  tjente  som  Livvagt 
hos  Kejseren,  og  han  formanede  dem  til  at  vise  Troskab  og 
Iver  i  deres  Herres  Tjeneste.  Fra  Konstantinopel  drog  de 
videre  til  Søs;  men  da  de  kom  til  Kypern,  blev  Erik  Ejegod 
syg  og  døde  (1 103).  Hans  Hustru  begrov  ham  der  og  fortsatte 
selv  Rejsen,  indtil  hun  naaede  Jerusalem;  der  døde  hun  og 
blev  begravet  ved  Foden  af  Oliebjærget  i  Josafats  Dal. 

Først  Aaret  efter  Eriks  Død  naaede  Efterretningen 
derom  herop.  Da  blev  den  femte  af  Svend  Estridsens 
Sønner,  Niels,  tagen  til  Konge.  Han  regerede  i  30  Aar 
(1 104 — 1 134),  men  var  en  svag  Konge,  der  lod  andre  raade. 
Stormændene  holdt  slemt  Hus  med  hinanden  og  med  Almuen, 
og  Venderne  sejlede  dristig  om  i  vore  Farvande,  ja  trængte 
med  Rov  og  Mord  helt  op  i  Sønderjylland.     Da  fremstod  den 

Mand,  som  man  kunde  kalde  Danmarks  første  Ridder, 
den  ædle  og  tapre  Knud  Lavard,  Erik  Ejegods  Søn.  Denne 
Mand,  der  var  opfostret  hos  Jarlen  Skjalm  Hvide  og  senere  i 
sin  Ungdom  havde  været  i  den  saksiske  Hertug  Lothars  Gaard, 
hvor  han  havde  lært  at  kende  ridderlige  Idrætter  og  Sæder, 
bød  sig  til  som  Jarl  i  Sønderjylland  at  værne  Danmarks 
Grænse.  Og  nu  fik  Piben  en  anden  Lyd.  Den  vendiske  Kong 
Henrik,  Knuds  Fætter,  regnede  i  Førstningen  ikke  den  unge 
Jarl;  men  ved  fiere  raske  Tog  satte  Knud  Skræk  i  Venderne 
og  friede  Sønderjyderne  for  deres  Indfald,  og  alt  som  Aarene 
gik,  blev  hans  Forhold  til  Kong  Henrik  ikke  blot  fredeligt, 
men  saa  venligt,  at  Knud  blev  udset  til  at  være  Henriks  Efter- 
følger og  virkelig  ogsaa  ved  dennes  Død  blev  Vest- Vendernes 
eller  Obotriternes  Konge.  Ogsaa  indadtil  styrede  Knud  sin 
Landsdel  med  Kraft  og  Retfærdighed.  Der  gjaldt  ingen 
Persons  Anseelse,  Loven  skulde  hævdes  over  for  alle,  høj  og 
lav.  Da  hans  Mænd  engang  havde  grebet  en  Flok  Røvere, 
beraabte  en  af  disse  sig  paa,  at  han  var  af  kongelig  Slægt. 
Knud  takkede  ham  for  denne  Oplysning  og  bød  sine  Mænd 
hænge  ham  i  det  højeste  Mastetræ;  det  var  den  Ære,  mente 
han,  der  kunde  tilkomme  en  højbaaren   Røver. 

En  Mand  som  Knud  Lavard  faar  let  Misundere  og  Fjender. 
En  af  Rigets  Stormænd,  Henrik  Skadelaar,  søgte  at  faa 
Kong  Niels  ind  paa  den  Tanke,  at  Knud  stræbte  efter  Danmarks 
Krone  og  vilde  skubbe  Kongens  Søn  Magnus  til  Side,  og  den 
gamle  Konge  lod  sig  forsnakke,  ja  billigede  endog,  at  der 
dannede  sig  en  Sammensværgelse  mod  Knuds  Liv,  i  hvilken 
Henrik  Skadelaar  og  Magnus  vare  Hovedmændene.  Hertugen 
blev  indbudt  til  Julegilde  i  Roskilde  og  indfandt  sig  uden  at 
ane  den  Skæbne,  der  var  ham  beredt.  Det  lykkedes  dog  ikke 
de  sammensvorne  at  finde  en  passende  Lejlighed  til  at  udføre 
Planen,  mens  Knud  var  i  Roskilde.  Men  da  han  efter  Fest- 
dagene drog  ud  til  sin  Frænke  Cecilie  i  Haraldsted,  sogte  de 
ham  der.  En  Morgen  tidlig  kom  en  saksisk  Sanger  ind  paa 
Gaarden  med  det  Bud,  at  Magnus  opholdt  sig  ude  i  Skoven 
og  gerne  ønskede  en  Samtale  med  Knud.  Hans  Venner 
raadte  ham  fra  at  begive  sig  derud,  men  han  vilde  intet  høre 
derom    og    fulgte    i    god  Tro  Sangeren.     Paa  Vejen   vaagnede 

dennes  Samvittighed,  det  fortrød  ham,  at  han  havde  paataget 
sig  et  saa  skændigt  Hverv,  og  han  forsøgte  at  advare  Knud 
ved  at  synge  en  gammel  Sang  om  Frændesvig,  men  heller  ikke 
denne  Advarsel  forstod  Knud,  der  som  en  ærlig  Mand  havde 
ondt  ved  at  tro  ilde  om  andre.  Han  fik  nu  Øje  paa  Magnus, 
der  gik  ene  mellem  Træstammerne.  Frænderne  hilste  venlig 
paa  hinanden  og  satte  sig  paa  en  Træbul  for  at  tales  ved. 
Det  undrede  Knud,  at  Magnus  bar  Brynje,  og  han  spurgte 
ham  om  Grunden.  Magnus  svarede,  at  han  havde  i  Sinde  at 
afgøre  et  Mellemværende  med  en  Modstander.  Knud  raadte 
ham  fra  det  og  bad  ham  betænke,  at  det  var  Julehelg.  Men 
nu  kunde  Magnus  ikke  længer  styre  sig;  han  vendte  sig  mod 
sin  Frænde  og  udbrød:  »Svar  mig,  Knud,  hvem  er  Herre  i 
Danmark?«  »Kære  Frænde«,  svarede  Hertugen,  hvortil  dette 
Spørgsraaal?  Hvem  andre  skulde  være  Herre  i  Danmark  end 
din  Fader,  og  han  vil  vedblive  at  være  det,  saa  længe  Gud 
vil!«  »Nej«,  raabte  Magnus,  saaledes  er  det  ikke,  thi  alle  løbe 
efter  dig;  du  tager  baade  Folk  og  Land  fra  os;  men  nu  skal 
der  de)es  anderledes!«  Med  disse  Ord  rev  han  sit  Sværd  af 
Skeden  og  kløvede  Knuds  Hoved;  men  samtidig  stormede  hans 
Svende  til  og  gennemborede  med  deres  Spyd  den  døende  Knud. 
Dette  skete  7.  Januar   1 13 1. 

Saa  myrded  de  den  Herre  from, 
det  Gud  tilstede  vilde. 
Til  Vidne  om  hans  Helligdom 
udsprang  saa  klar  en  Kilde. 
Men  hver  en  Stjerne  flygted  ræd 
fra  morken  Skov,  fra  Haraldsted, 
hvor  Magnus  slog  sin  Frænde. 

Det  skændige  Mord  fremkaldte  Sorg  og  Harme  rundt  om 
i  Landet  og  gav  Stødet  til  en  langvarig  Borgerkrig.  Sjællands- 
farerne sagde  sig  løs  fra  Kong  Niels  og  hans  Søn  og  udraabte 
Knud  Lavards  Broder  Erik  til  Konge.  Efter  flere  Aars  blodig 
Kamp  overvandt  denne  sine  Modstandere  i  Slaget  ved  Fode- 
vig i  Skaane  (1134),  hvor  Magnus  og  Henrik  Skadelaar  faldt- 
Niels  flyede  til  Sønderjylland,  men  blev  myrdet  (1134)  af 
Borgerne  i  Slesvig,  som  vare  opsatte  paa  at  hævne  den 
elskede  Knud. 

5.     Folkekirken. 

Den  Tro,  Ansgar  og  hans  Eftermænd  forkyndte,  var  den 
samme  som  den,  hvormed  Apostlene  vandrede  ud  i  Verden, 
det  var  Troen  paa  Guds  enbaarne  Søn,  Verdens  Frelser,  men 
i  Romerkirken  havde  denne  Tro  dog  faaet  nogle  menneskelige 
Tilsætninger,  der  ogsaa  fulgte  med  til  vort  Land;  en  af  de 
mest  fremtrædende  var  Helgendyrkelsen.  Øverst  mellem 
Kirkens  hellige  stod  Jomfru  Maria.  Men  foruden  hende 
havde  Kirken  mange  Helgener.  Fortællinger  om  disses  hellige 
Liv  eller  Martyrdød,  de  saakaldte  Legender,  sattes  ved  Siden 
af  Evangeliet,  og  man  glemte  ikke  i  sin  Nød  at  anraabe  en 
eller  anden  Helgen  om  Hjælp.  Synlige  Minder  om  de  hellige, 
Helligdomme  (Reliqvier),  betragtedes  med  stor  Ærbødighed 
og  tillagdes  undergørende  Kraft;  næsten  hver  Kirke  ejede  slige 
Helligdomme,  der  ofte  vare  uægte,  men  højt  ærede  af  det 
troskyldige  Folk  (Splinter  af  Kristi  Kors,  Stykker  af  de  helliges 
Arme,  Ben,  Fingre,  Pandeskaller,  Haar,  Tænder  eller  Klædnings- 
stykker). Det  medførte  stor  Velsignelse  at  dvæle  ved  Helgeners 
Grave;  mangen  en  Pilegrim  vandrede  i  de  Dage  barfodet  og 
med  Pilegrimsstav  i  Haand  de  lange  Veje  til  Rom  eller  Jeru- 
salem for  at  holde  Andagt  ved  Martyrernes  Grave  eller  ved 
Herrens  Grav,  cg  da  Knud  den  Hellige  blev  optagen  paa 
Helgenlisten,  blev  hans  Grav  som  et  Midtpunkt  for  den  danske 
Kirke. 

Under  Svend  Estridsen  og  hans  Sønner  blev  vort  Kirke- 
væsen ordnet.  Kirken  styredes  af  Bisper,  der  vare  mægtige 
baade  i  aandelig  og  verdslig  Henseende.  Paven  i  Rom  gav 
dem  Magt  til  at  løse  og  binde,  til  at  velsigne  og  lyse  i  Band 
o:  udelukke  enten  den  enkelte  eller  hele  Folket  fra  alle  Kir- 
kens Goder.  Konger  og  Stormænd  kappedes  i  denne  Tid  om 
at  skænke  Gaarde  og  Jordegods  til  Kirken.  Bisperne  forlenedes 
med  Statens  Ejendomme,  hvorved  de  fik  stor  udvortes  Magt 
og  kunde  byde  over  mange  væbnede  Stridsmænd.  En  Skare 
lærde  Mænd,  Kanniker,  omgav  dem,  og  hvor  de  boede, 
rejstes  prægtige  Domkirker.  Under  Bisperne  stod  Præsterne. 
Tidligere  fandtes  ikke  Præster  rundt  om  i  Riget,  de  levede  i 
Samboer,    hvorfra    en    og    anden    kunde    gøre    Rejser    ud    til 

fjernere  Steder ;  men  i  Svend  Estridsens  Tid  byggedes  Kirker 
i  alle  Sogne,  og  der  blev  indsat  Præster,  som  hver  havde  en 
eller  to  Sognemenigheder  at  betjene.  Ogsaa  Munkevæsenet 
begyndte  at  faa  Betydning.  Allerede  i  Knud  den  Stores  Tid 
kom  der  Benediktinermunke  hertil  fra  England,  men  først  nu 
begyndte  man  at  bygge  Klostre  rundt  om  i  Landet.  Asgers 
Eftermand  paa  Ærkebispestolen  Eskild  (i  137 — n 77)  gjorde 
meget  for  Munkevæsenet  og  indkaldte  en  ny  Munkeorden, 
Cistercienser-Ordenen.  Medens  senere  Munkeordener,  som  de 
saakaldte  Tiggermunke  (Graabrødre  og  Sortebrødre),  helst 
byggede  deres  Klostre  i  Stæderne,  byggede  Cistercienserne  helst 
paa  Landet.  De  skaffede  sig  gerne  Jord  og  dyrkede  den  med 
Omhu,  hvorved  de  bleve  Læremestre  for  Bønderne.  I  det 
hele  vare  Munkene  fra  først  af  til  megen  Velsignelse.  De  lærte 
Befolkningen  at  dyrke  Jorden,  at  udøve  forskellige  Haandværker, 
megen  Oplysning  og  Gudsfrygt  spredtes  fra  Klostrene  ud  i  de 
omliggende  Egne.  —  Den  talrige  og  mægtige  Gejstlighed  kom 
til  at  udgøre  en  egen  Stand  i  Folket;  den  havde  sin  særegne 
Dragt,  sine  særegne  Love  og  Domstole  og  sit  eget  Overhoved. 
Paverne  søgte  at  skaffe  dem  et  sikkert  Udkomme  ved  Indførelsen 
af  Tiende  og  at  sætte  større  Skel  mellem  den  og  det  øvrige 
Folk  ved  Indførelsen  af  Cølibat  o:  Præsternes  ugifte  Stand. 
Begge  Dele  mødte  Modstand.  Efter  Knud  den  Helliges  Død 
blev  dog  Præste-  og  Kirketienden  indført  de  fleste  Steder,  medens 
Folket  endnu  længe  modsatte  sig  at  svare  Bispetiende,  og  ligeledes 
blev  Cølibatsloven  efter  lang  Modstand  vedtagen  for  vort  Land 
ved  et  Kirkemøde  i  Slesvig   1222. 

Som  et  synligt  Minde  om  denne  Tid  og  dens  Sans  for  det 
kirkelige,  staa  vore  Kirkebygninger.  Naar  vi  se  paa  de  mægtige 
Domkirker,  de  mangfoldige  andre  Kirker  i  By  og  paa  Land, 
hvoraf  de  fleste  skrive  sig  fra  den  Tid,  og  naar  vi  be- 
tænke, hvor  faa  Hjælpemidlerne  dengang  vare,  da  maa  vi 
højlig  undre  os  over,  at  et  saa  storladent  Arbejde  kunde  ud- 
føres i  saa  kort  Tid.  Medens  de  første  Kirker  vare  byggede 
af  Træ  og  derfor  nu  ere  forsvundne,  begyndte  man  i  Svend 
Estridsens  Tid  at  rejse  Stenkirker.  Den  første  af  disse  var 
Roskilde  Domkirke,  der  blev  paabegyndt  af  Biskop  Vilhelm  og 
fuldendt   af  Svend  Norbagge.     Efter   den  fulgte  de  store  Dom- 

kirker  i  Lund,  Odense,  Ribe  og  Viborg  og  en  Mangfoldighed 
af  Kirker  omkring  i  Landsognene.  Disse  første  Stenkirker  bleve 
ikke  byggede  af  brændte  Sten,  som  man  endnu  ikke  kendte, 
men  af  Sandsten,  Kridtsten,  Fraadsten  eller  Kamp.  I  Jylland 
findes  ikke  mindre  end  500  Kirker  byggede  af  svære  i  Fir- 
kant tilhuggede  Kampestene,  deriblandt  Viborg  Domkirke  (nu 
ombygget  i  den  gamle  Stil).  Først  i  Valdemar  den  Stores  Tid 
lærte  man  at  brænde  Sten,  og  de  Kirker,  der  ere  opførte  af 
saadanne,  ere  byggede  eller  omdannede  efter  1 1 70,  da  Kirken 
i  Ringsted,  den  første  Kirke  af  brændte  Sten,  blev  opført.  Hele 
Befolkningen  har  deltaget  i  det  store  Kirkebygningsarbejde, 
men  særlig  have  Munkene  som  de  mest  bygningskyndige  været 
virksomme  baade  ved  Kirkernes  Opførelse  og  Udsmykning. 


6.     Købstædernes  Opkomst. 

Et  af  de  vigtigste  Fremskridt  i  Nydannelsestiden  er  Træl- 
dommens Afskaffelse.  Da  Trællene  bleve  døbte  og  saa- 
ledes  Medlemmer  af  Menigheden,  lærte  de  frie  at  se  paa  dem 
som  Brødre  og  Søstre  og  bleve  da  villige  til  at  give  dem  Fri- 
hed og  Menneskeret.  En  Del  af  de  frigivne  gav  sig  til  at 
være  Handelsmænd  eller  Haandværkere  og  hjalp  saaledes  til 
at  befolke  de  mange  Byer,  der  i  dette  Tidsrum  fremstod. 

Ikke  mange  af  vore  Købstæder  skrive  sig  fra  en  ældre 
Tid.  Paa  Sjælland  var  Roskilde,  hvor  Kongerne  opholdt  sig, 
naar  de  ikke  vare  paa  Rejse  rundt  om  i  Landet,  samt  Ring- 
sted, hvor  der  holdtes  Landsting;  paa  Fyn  var  kun  den  ene 
By  Odense;  i  Jylland  vare  Slesvig  og  Ribe  større  Handels- 
byer, hvorfra  der  gik  Handelsskibe  over  Østersøen  og  Vester- 
havet, Aarhus  og  Aalborg  mindre  Handelsbyer,  og  Viborg 
Halvøens  gamle  Tingsted.  Men  de  fleste  Købstæder  opstod  i 
den  Tid,  her  omtales.  Hvor  en  af  Kongens  Borge  var  bygget 
ved  Kysten,  eller  hvor  der  laa  et  Kloster,  samledes  efter- 
haanden  en  Del  Handelsmænd  og  Haandværkere,  og  den  lille 
By  fik  da  Navn  efter  Borgen  (Vordingborg,  Kallundborg  o.  s.  v.  — 
Indbyggerne    kaldtes    Borgere)    eller    Klosteret    (Sorø,    Præstø, 

Nestved,  Maribo,  Mariager).  Undertiden  var  det  udelukkende 
den  gode  Havn  og  heldige  Beliggenhed  for  Handelen,  der 
kaldte  Folk  sammen,  og  Byen  fik  da  ofte  Navn  af  Købing 
(Ringkøbing,  Stubbekøbing  o.  s.  v.).  Indbyggerne  i  disse  Byer 
maatte  i  Tidens  Løb  paa  Grund  af  deres  særegne  Nærings- 
veje, det  nærmere  Samliv  og  Forbindelsen  med  fremmede  Lande 
blive  forskellige  fra  de  Mennesker,  der  boede  spredt  paa  Landet. 
Den  store  Samling  af  alle  Slags  Folk  medførte,  at  der  i  Byerne 
dannede  sig  Broderskaber  eller  Gilder  til  gensidig  Hjælp 
og  Beskyttelse,  og  da  Tiden  i  det  hele  var  præget  af  det 
kirkelige,  fik  ogsaa  Gilderne  et  kirkeligt  Præg;  deres  Love 
skulde  holdes  til  »Guds  og  Sante  Knuds  Hæder«.  Gildebrødrene 
skulde  staa  hverandre  bi  i  al  Nød  og  Fare  og  hyppig  komme 
sammen  for  at  styrke  den  indbyrdes  Kærlighed  og  mindes  den 
Helgen,  under  hvis  Beskyttelse  de  havde  stillet  sig  —  alminde- 
ligvis St.  Knud.  Disse  Broderskaber  fik  megen  Indflydelse  paa 
Byens  Styrelse,  deres  Love  eller  Skraaer  bleve  efterhaanden 
Love  for  hele  Byen,  og  det  er  saaledes  nærmest  gennem  dem, 
Borgerstanden  har  dannet  sig. 


7.     Borgerkrigene. 

Det  var  en  sørgelig  Tid,  der  fulgte  efter  Knud  Lavards 
Mord.  Borgerkrig  rasede  i  Landet,  og  Venderne  raadede  i 
vore  Have  og  plyndrede  paa  vore  Kyster.  Knud  Lavards 
Broder  Erik,  der  fik  Tilnavnet  Emun,  blev  efter  Niels's  Fald 
tagen  til  Konge,  men  der  er  lidet  godt  at  fortælle  om  ham. 
For  at  sikre  sig  Magten  myrdede  han  flere  af  sin  nærmeste 
Slægt,  og  det  Tog,  han  med  hele  Ledingsflaaden  gjorde  til 
Rygen  for  at  tugte  Venderne,  havde  ikke  andre  Følger,  end 
at  man  ved  den  Lejlighed  lærte  at  føre  Heste  over  Havet. 
Efter  at  han  havde  siddet  paa  Tronen  i  tre  Aar,  blev  han 
fældet,  mens  han  stod  paa  Ribe  Sysselting,  af  en  Mand,  der 
kaldtes  Sorteplov  (1137).  Knud  Lavards  Søstersøn  Erik 
Lam  styrede  derefter  Landet  i  10  Aar,  men  heller  ikke  han 
kunde  magte  Venderne  og  de  indfødte  Stormænd,  hvorfor  han 

til  sidst,  ked  af  det  hele,  frasagde  sig  Regeringen  og  gik  i 
Odense  Kloster,  hvor  han  kort  efter  døde. 

Nu  brød  Borgerkrigen  løs  for  Alvor.  Da  Kongevalg 
skulde  foregaa,  valgte  Jyderne  Magnus  Nielsens  Søn  Knud  og 
Sjællænderne  Erik  Emuns  Søn  Svend,  og  en  Kamp  mellem 
disse  to  begyndte.  I  denne  Kamp  deltog  paa  Svends  Side  en 
ung  ridderlig  Prins,  Knud  Lavards  Søn  Valdemar,  en  Mand, 
Folket  gerne  vilde  følge,  og  som  gerne  havde  Lykken  med. 
Knud  kunde  da  ikke  staa  sig,  men  maatte  flygte  til  Udlandet 
for  at  søge  Hjælp  Efter  lang  Omflakken  havnede  han  hos 
den  tyske  Kejser,  og  da  nu  ogsaa  Svend  henvendte  sig  paa 
samme  Sted,  stævnede  Kejser  Frederik  Rødskæg  de  stridende 
Parter  til  Møde  i  Merseburg.  Her  maatte  Svend  tage  Dan- 
marks Rige  til  Len  af  Kejseren,  Knud  skulde  have  Sjælland 
som  Len  og  Valdemar  Sønderjylland  som  hans  Fader  for  ham. 

Svend  gjorde  sig  imidlertid  saa  ilde  lidt,  at  den  ene  efter 
den  anden  forlod  ham,  saa  al  Magt  gled  ham  af  Hænde.  Han 
havde,  mens  han  i  sin  Ungdom  opholdt  sig  i  Tyskland,  faaet 
Smag  paa  tysk  Sæd  og  Skik,  og  en  saadan  søgte  han  nu  at 
indføre  ved  sit  Hof.  Han  omgav  sig  med  en  stor  Mængde 
fremmede  Drabanter.  Landets  gode  Mænd  bleve  satte  til  Side 
for  Hofnarre  og  Gøglere,  og  paa  Landstingene  fik  han  det 
paa  tysk  Vis  indrettet  saaledes,  at  han  fra  et  ophøjet  Stillads 
lod  sin  Dom  forkynde  for  det  nedenfor  forsamlede  Folk. 

Men  medens  Svend  ved  sit  Hof  og  paa  Tinge  søgte  at 
spille  Kejser,  tumlede  Venderne  sig  lystigt.  Det  var  kommet 
saa  vidt,  at  Jyllands  Østkyst  fra  Vendsyssel  til  Ejderen  laa  ode, 
da  ingen  turde  bo  ved  Kysten;  paa  Fyn  var  det  ikke  stort 
bedre,  og  paa  Sjælland  havde  Venderne  allerede  begyndt  at 
fæste  Bo  paa  Øst-  og  Sydsiden.  Værst  var  det  dog  paa 
Lolland  og  Falster.  Lollænderne  svarede  Venderne  Skat,  og 
Falstringerne  tænkte  paa  helt  at  give  sig  dem  i  Vold.  Den 
Dag  i  Dag  minde  mange  Stednavne  paa  disse  Oer  om  Ven- 
dernes Bosættelse  og  Regimente  der.  Det  var  et  Lyspunkt  i 
denne  Tids  Mørke,  at  der  dog  var  Mænd  i  Danmark,  der  ikke 
rolig  kunde  se  paa  Landets  Undergang.  I  Roskilde  dannede 
sig  et  Samlag,  »Roskildebrødrenes  med  Vedeman  i  Spidsen, 
der  satte  sig  for  at  tage  Kampen  op  mod  Sørøverne.     Samlaget 

begyndte  med  en  Flaade  paa  22  Skibe,  med  hvilke  det  efter- 
haanden  lykkedes  at  tage  82  vendiske,  og  Kampen  fortsattes, 
indtil  Danmark  i  Absalon  fik  en  Mand,  der  kunde  samle  hele 
Folket  til  sejrrig  Strid  mod  Undertrykkerne. 

Iblandt  dem,  der  forlod  Svend  for  at  slutte  sig  til  Knud, 
var  ogsaa  Valdemar.  Det  gik  mere  og  mere  op  for  denne, 
at  Svend  ikke  var  den  Mand,  der  kunde  frelse  Land  og  Folk, 
og  da  han  havde  Grund  til  at  nære  bedre  Tanker  om  den 
mere  jævne  og  danske  Knud,  begyndte  han  at  pleje  Omgang 
med  denne,  ja  trolovede  sig  med  hans  Halvsøster  Sofie,  et 
smukt  Barn  paa  12 — 13  Aar.  Svend  var  fuld  af  Harme,  men 
kunde  intet  gøre.  En  Dag,  da  han  opholdt  sig  i  Odense,  fik 
han  Underretning  om,  at  Knud  og  Valdemar  begge  havde  ladet 
sig  udraabe  til  Konge  paa  Viborg  Landsting.  Han  vilde  samle 
Folk  for  at  drage  imod  dem ;  men  da  den  ene  efter  den  anden 
nægtede  at  følge  ham,  forlod  han  mismodig  Danmark. 

Paa  forskellige  Maader  søgte  han  i  Udlandet  at  skaffe 
sig  Hjælp  til  at  tilbagevinde  sit  Rige,  men  da  alt  glippede  for 
ham,  bed  han  Hovedet  af  al  Skam  og  gav  sig  i  Underhandling 
med  Venderne  for  ved  deres  Hjælp  atter  at  blive  Herre  i 
Danmark.  Ingen  Midler  vare  ham  for  ringe,  saa  han 
endog  gik  saa  vidt,  at  han  for  at  vinde  Vendernes  Venskab 
skænkede  et  kostbart  Drikkehorn  til  deres  Afgud  Svantevit.  I 
Foraaret  1157  kom  han,  understøttet  af  en  vendisk  Flaade,  til 
Fyn,  og  Knud  og  Valdemar,  der  indsaa  Umuligheden  af  at 
føre  det  forknyttede  Folk  i  Kamp  mod  de  frygtede  Vender, 
fandt  det  nødvendigt  at  afstaa  en  Del  af  Riget  til  Svend  for 
ikke  at  miste  det  hele.  Efter  mange  Underhandlinger  blev  da 
Danmark  delt  mellem  tre  Konger,  saaledes  at  Valdemar  fik 
Jylland,  Knud  Øerne  og  Svend  Skaane.  Med  dyre  Eder  blev 
Forliget  bekræftet,  og  Bisperne  lyste  Forbandelse  over  den,  der 
vilde  bryde  det. 

Men  Forliget  blev  daarlig  holdt.  Ved  et  Gilde,  som  de 
tre  Konger  kort  efter  fejrede  i  Roskilde,  forsøgte  Svend  at 
rydde  sine  Medkonger  af  Vejen.  Ud  paa  Aftenen,  da  Svend 
selv  forlod  Hallen,  styrtede  hans  Folk  ind  og  overfaldt  Valdemar 
og  Knud.     Denne  blev  dræbt,  men  det  lykkedes  Valdemar  og 

hans   Ven  Absalon    at    slippe    bort    og    naa    Fjenneslev,    hvor 
Absalons  Moder  Fru  Inge  havde  sin  Gaard. 

Hos  Fru  Inge  mødtes  Flygtningene  med  Absalons  Broder 
Esbern  Snare,  der  nu  blev  dem  en  nyttig  Mand.  Svends 
Folk  vare  snart  ude  paa  alle  Veje  for  at  spore  og  passe  paa 
ved  Færgestederne,  at  ingen  kom  bort  fra  Øen.  Men  Esbern 
Snare  forstod  at  vildlede  Forfølgerne,  og  det  lykkedes  ham 
snart  at  skaffe  Skib  og  Mandskab,  der  kunde  føre  dem  over 
til  Jylland.  Svend  vilde  sætte  efter  dem,  og  havde  dette 
lykkedes  straks,  inden  de  havde  faaet  Jyderne  ret  i  Tale,  vilde 
de  vanskelig  kunnet  bjærge  sig.  Men  da  udviste  Fru  Inge  og 
hendes  Datter  Ingefred  det  Mandemod  og  den  Kaadsnarhed, 
at  de  lod  Svends  Skibe  forhugge,  saa  han  maatte  opsætte 
Forfølgelsen.  Nu  blev  der  Tid  for  Valdemar  til  at  samle 
en  Hær  i  Jylland,  ja  endog  til  at  holde  Bryllup  med  den  smukke 
Sofie.  Og  da  endelig  Svend  kom,  og  Hærene  mødtes  paa 
Grate  Hede,  da  var  Valdemar  den  stærke.  Svend  maatte 
flygte  ud  i  en  Mose,  men  blev  genkendt  af  nogle  Bønder  og 
dræbt.  Dermed  var  Borgerkrigen  til  Ende  (1157).  Valdemar 
blev  kaaret  til  Konge  baade  i  Jylland  og  paa  Øerne,  og  med 
ham  kom  der  lysere  Tider  for  Danmark. 


Valdemarernes  Tid. 

Medens  Borgerkrigenes  Tid    er  en   af  de  mørkeste  Tider  i  \<>r 
Historie,  er  Valdemarstiden,    eller   den  Tid,  da  Valdemar  den  S 
Knud  den  Sjette  og  Valdemar  Sejr  regerede    1167 — 1241  .    en   af  de 
lyseste.      Midt    i    den    usle  Tid    var  opvokset  Mænd,    iler  kun 
Elendigheden,   og   som   i  Kærlighed  ti]  Minderne  og  i  Tro  til  Gud  Og 
det    gode  i  Folket  fik  Lykke    til    at    samle    dette   tiJ  en  fæll 
hvorved  Fædrelandet   frelstes,    og  den  danske  Kirke  lik  '.Ians. 

For    Fædrelandet    og    Kirken     var    det,    Valdemaivrne    og    d 

1  kæmpede;    derfor   stred  Konge   og  veå   hinand' 

derfor  blev  Kampen  mod  Vender  0^  le    Danskes    Korstog, 

idet    man     overvandt    Rigets    Fjender,     plantede    man    Korset    i    de 

i 

hedenske  Lande  Syd  og  Øst  for  Ostersoen  og  lagde  —  om  end  kun 
for  en  Tid  —  Tusinder  af  Sjæle  til  den  danske  Folkekirke.  Det 
danske  Ridderskab,  der  saa  smaat  havde  vist  sig  i  den  foregaaende 
Tid,  voksede  under  disse  Kampe  helt  frem,  og  med  det  fulgte  blandt 
andet  en  ny  Folkesang  (Kæmpevisen).  Men  over  det  nye  glemtes 
ikke  det  gamle.  Fædrelandets  Genfødelse  vakte  Lysten  til  at  drage 
alt  det  frem,  der  kunde  tjene  til  Fædrelandets  Hæder,  og  de  samme 
Mænd,  som  havde  øvet  de  nye  Bedrifter,  sorgede  for,  at  Fædrenes 
Bedrifter  bleve  optegnede. 

Tidsrummets  Slutning  tager  sig  ikke  saa  glimrende  ud  som 
dets  Begyndelse;  men  hvad  der  skete,  var  dog  næppe  til  Skade  for 
vort  Folk.  For  at  frelse  Danmark  havde  det  været  nødvendigt, 
ikke  alene  at  drive  Fjenderne  ud,  men  ogsaa  at  undertvinge  deres 
Land;  men  det  var  ikke  muligt  og  heller  ikke  gavnligt  for  det  lille 
Danmark  vedblivende  at  raade  over  de  vidtstrakte  hærtagne  Lande. 
Disse  bevarede  vi  ikke,  men  vi  bevarede  vort  eget  Land  og  det 
hører  med  til  det  gode  og  glædelige  ved  Valdemarstiden,  at  der  i 
Slutningen  kom  en  Fredstid,  i  hvilken  Folkesamfundet  blev  styrket 
og  værnet  ved  gode  Love. 


i.     Mændene  fra  Fjenneslev. 

Absalon,  Valdemarstidens  største  Mand  og  en  af  de 
ypperste,  vor  Historie  kender,  hører  til  den  berømte  Hvide- 
slægt, der  har  skænket  vort  Land  saa  mange  udmærkede 
Mænd.  I  Fjenneslev  ved  Sorø  stod  hans  Barndomshjem; 
der  boede  hans  Fader  Asger  Ryg,  Skjalm  Hvides  Søn,  en 
from  Mand,  der  ligesom  de  bedste  i  sin  Tid  var  ivrig  for  at 
bygge  Kirker  og  Klostre,  ja,  Kirkelivet  havde  faaet  saa  stor 
Magt  over  hans  Sind,  at  han  til  sidst  med  sin  Hustru  Fru 
Inges  Minde  traadte  ind  i  det  Kloster,  han  havde  bygget  i 
Sorø.  Et  gammelt  Sagn  fortæller,  at  Sønnerne  Absalon  og 
Esbern  vare  Tvillinger.  Asger  var  just  i  Færd  med  at  bygge 
Fjenneslev  Kirke,  hedder  det,  da  der  kom  Bud  fra  Kongen, 
at  han  skulde  i  Leding.  Han  bad  da  Inge  fuldføre  Kirken, 
og  han  føjede  til,  at  hvis  hun,  mens  han  var  borte,  fødte  en 
Søn,  skulde  hun  sætte  et  Taarn  paa  Kirken,  men  fødte  hun 
en  Datter,  skulde  den  være  kullet.  Da  Asger  vendte  hjem, 
saa  han,  at  Kirken  havde  to  Taarne,  og  i  Vuggen  fandt  han 
de  to  Tvillingdrenge,  om  hvilke  det  hedder: 

Den  første  af  de  Sønner  to 
ham  kaldte  han   Ksbern  Snare; 
han  blev  saa  stærk  som  den  vilde  Bas 
og  mere  snel  end  en  Hare. 

Den  anden  kaldte  han  Aksel, 
han  blev  en  Biskop  from, 
han  brugte  sit  gode  danske  Sværd 
som  Paven  sin  Stav  i  Rom. 


De  to  Drenge  fik  snart  en  Legekammerat.  De  vare  tre 
Aar  gamle,  da  Knud  Lavard  blev  myrdet,  og  dennes  Enke, 
Ingeborg,  der  Ugedagen  efter  Knuds  Død  fødte  en  Søn,  vidste 
i  den  urolige  Tid  ikke  noget  bedre  Hjemsted  for  sin  lille  Son 
Valdemar  end  Asger  Rygs  Hus,  I  en  ond  Tid,  men  i  et 
godt  Hjem  opfostredes  her  de  tre  Drenge,  der  engang  som 
Mænd  skulde  samle  det  splittede  Rige,  rejse  det  gode  i  Folket 
og  gøre  Danmark  stort  og  mægtigt  igen.  Senere  bleve  de 
vidt  skilte;  Valdemar  drog  til  sin  Moders  Frænder  i  Rusland, 
og  Absalon  drog  til  Paris  for  at  studere.  Men  ved  Slutningen 
af  Borgerkrigene  mødtes  de  her  hjemme  igen.  Da  Kampen 
paa  Grate  Hede  gjorde  Valdemar  til  Enekonge,  vai  han  noget 
over  26  Aar  gammel,  og  Absalon  omtrent  30.  Næste  Aar  fik 
Valdemar  sin  Barndomsven  sat  paa  Roskilde  Bispestol,  og  det 
viste  sig  snart,  at  den  nye  Bisp  kunde  fylde  sin  Plads  som 
Kirkens  Tilsynsmand  ved  at  vaage  over  Gudstjeneste  og 
Klosterliv  og  tale  Kirkens  Sag  alle  Vegne;  men  han  kunde 
mere  end  det.  Han  var  Kongens  bedste  Raadgiver,  og 
det  var  ham,  der  satte  Mod  i  det  forknyttede  Folk  og  selv  gik 
i  Spidsen  mod  Rigets  Fjender. 


2.    Vendertogene. 

Saa  snart  Valdemar  var  bleven  Konge,  lagde  han  og 
Absalon  Planer  om  at  angribe  Venderne  i  deres  eget  Land. 
Men  dette  var  en  vanskelig  Sag ;  thi  de  fleste  Danske  vare  saa 
rædde  for  Venderne,  at  de  ikke  havde  Mod  til  at  være  med 
paa  en  slig  Færd.     Den  første  Prøve  faldt  da  ogsaa  ringe  nok 

ud.  Kongen  havde  stævnet  Flaaden*)  sammen  ved  Masned; 
men  medens  den  laa  her,  begyndte  Styrismændene  at  raabe 
paa,  at  det  var  nødvendigt  at  opgive  Toget;  thi  Fjenderne 
havde  vistnok  faaet  Nys  om  det;  desuden  havde  de  ikke  Mad 
nok  til  saa  lang  en  Færd,  og  i  det  hele  var  det  alt  for 
voveligt  at  sætte  saa  stor  en  Flaade  og  saa  mange  Menneskeliv 
paa  Spil.  Menigmand  stemmede  med  heri,  og  Kongen  maatte 
opløse  Flaaden  og  sende  den  hjem.  Da  han  senere  mødte 
Absalon  og  oplyste  denne  om,  at  Toget  var  gaaet  over  Styr 
for  ikke  at  vove  saa  mange  højbaarne  Mænds  Liv,  kunde 
Absalon  ikke  dy  sig  for  at  sige:  »Ja,  saa  ved  jeg  ikke  bedre, 
end  at  du  næste  Gang  gør  Tog  med  lutter  Krystere;  thi  vinder 
du  da  Sejr,  saa  har  du  den  til  givende,  og  taber  du,  saa  er 
Skaden  forvindelig«. 

Næste  Gang  blev  Flaaden  samlet  ved  Landore,  og  da 
den  stak  i  Søen,  talte  den  260  Skibe.  Den  førte  ikke  Sejl; 
man  vilde  ro  sig  frem  over  Østersøen  for  ikke  at  blive  opdaget 
for  tidlig.  I  Spidsen  gik  Absalon  med  7  Skibe  for  at  spejde 
paa  Rygens  Kyst,  hvor  Landgangen  skulde  finde  Sted.  Hen 
paa  Eftermiddagen,  da  Absalon  var  kommet  tæt  ind  under 
Rygen,  gjorde  hans  Folk  ham  opmærksom  paa,  at  Kongeskibet 
og  den  øvrige  Flaade  satte  Sejl  til,  og  han  saa  da  nu  selv, 
hvorledes  Flaaden  vendte  om  og  styrede  tilbage  mod  Møen. 
Der  var  ikke  andet  for  Bispen  at  gøre  end  at  vende  om  og 
følge  de  andre;  men  harmfuld  var  han.  Og  da  han  paa 
Møens  Kyst  mødte  Valdemar,  spurgte  han  denne:  »Er  det 
Bedrifterne,  hvormed  du  agter  at  værne  om  Fædrelandet?« 
I  fire  Dage  maatte  de  nu  paa  Grund  af  Stormvejr  blive  paa 
Møen ;  men  da  Stormen  lagde  sig,  gik  de  igen  til  Søs,  og  skønt 
Bølgerne  endnu  gik  højt  og  flere  Skibe  maatte  vende  om, 
lykkedes  det  dog  denne  Gang  at  naa  Vendernes  Land  og 
gøre  et  lille  rask  Tog  ind  over  en  0  ved  Kysten. 


*)  Landet  var  inddelt  i  S  kipæn,  der  hvert  skulde  udruste  og 
bemande  et  Krigsskib,  naar  Kongen  bød.  I  hvert  Skipæn  var 
en  Styrismand,  som  skulde  forestaa  Udrustningen  og  styre 
Skibet,  naar  det  drog  ud. 

Det  ene  Tog  fulgte  nu  efter  det  andet,  og  med  hver  ny 
Sejr    voksede    de  Danskes  Mod.     Et  af  de  mærkeligste  foregik 
i  Aaret    1169,    ved    hvilket  Byen  Arkona,    Hovedstaden   paa 
Øen  Rygen  og  Arnestedet  for  den  vendiske  Gudsdyrkelse,  blev 
belejret  og  indtaget.     Arkona  laa  paa  en  Klippe,  der  mod  Nord, 
Øst  og  Syd    beskyttedes  af  Havet  cg  mod  Vest  var  værnet  af 
en  Vold.     Inde    i  Byen  paa  en  aaben  Plads  stod  Svantevits 
Tempel,    hvori    fandtes  Afgudens  uhyre  Træbillede  og  Dynger 
af  Skatte,    som    tilhørte  ham.     Først  naar  Afgudsdyrkelsen  her 
var  forstyrret,  kunde  der  være  Haab  om  at  faa  Kristendommen 
indført    paa  Øen.     Længe    laa   den  danske  Hær   foran  Volden 
uden  at  kunne  trænge  ind.     Da  skete  det  en  Dag  i  Middags- 
stunden,  at  en  dansk  Krigsmand  fik  Øje  paa,  at  de  Græstørv, 
hvormed  Byporten  var  fyldt,  vare  sunkne  sammen,  saa  der  var 
bleven  en  Aabning  mellem  dem  og  det  over  Porten  knejsende 
Trætaarn.     Det    lykkedes  ham  at  komme  op  i  denne  Aabning 
og    ved  Hjælp    af  Halm   og  Fyrtøj  at  tænde  Ild  i  Taarnet  og 
Voldens  Træværk.     De  Danske  benyttede  sig  af  den  Forvirring, 
der  herved  kom,  de  rykkede  frem,  og  en  haard  Kamp  opstod 
paa  den  rygende  Vold.     Mange  Hedninger  vare  faldne,  da  en 
af  deres  Høvdinger  raabte,  at  de  vare  villige  til  at  underhandle 
med    Absalon    om  Overgivelse.     Freden    blev    da    sluttet    paa 
følgende    Vilkaar:     Arkonenserne     skulde     udlevere    Svantevit 
med  alle  hans  Skatte,  løslade  alle  kristne  Fanger  og  tillade,  at 
der  blev  bygget  Kirker,    hvortil  Afgudernes  Ejendomme  skulde 
henlægges;  dernæst  skulde  de  svare  Skat  og  yde  Ledingstropper 
til    den    danske  Konge,    og    endelig    maatte  de  stille  fyrretyve 
Gidsler  til  Sikkerhed  for,  at  de  indgaaede  Vilkaar  bleve  opfyldte. 
Rygtet  om  denne  Fredslutning  var  nær  ved  at  fremkalde  Oprør 
i   den  danske  Lejr,    hvor  Krigsfolkene  raabte  paa,    at  de  vilde 
have  Lov    til    at  hævne  sig  paa  de  Skælmer,    der  havde  gjort 
saa    mange  Ulykker,    og    ved    en  Plyndring  af  Byen  skaffe  sig 
Løn   for    deres  haarde  Slid.     De  vilde  ikke  finde  sig  i,    sagde 
de,    at    man    ikke    undte    dem   andet  end  Hug  og  Skrammer. 
Absalon    fik    da  Lejlighed    til  at  vise,    at  han  var  lige  saa  fast 
over    for  Venner    som  over   for  Fjender.     Han  holdt  fast  ved 
sin  Beslutning,    og    da    de    andre  Høvdinger    vare   enige   med 
ham,    sagde  Valdemar,    at  det  skulde  blive  ved,  hvad  der   var 

bestemt.  Næste  Dag  gik  Esbern  Snare  og  Sune  Ebbesen  ind 
i  Svantevits  Tempel,  huggede  Træbilledet  om  og  lod  det  slæbe 
ud  i  Lejren,  hvor  hele  Hæren  stimlede  sammen  for  at  se  dette 
Vidunder.  Om  Aftenen  huggede  Madsvendene  det  i  Stykker 
og  kogte  Mad  ved  Stumperne  af  Rygboernes  store  Gud.  Men 
i  tre  Dage  holdt  Absalon  og  hans  Klerke  ved  med  at  døbe 
Hedningeskarerne;  en  kristen  Kirke  blev  bygget,  hvor  Svantevits 
Tempel  havde  staaet,  og  da  de  andre  Byer  overgav  sig,  blev 
der  bygget  Kirker  rundt  om  paa  hele  Øen,  ved  hvilke  der 
blev  ansat  Præster,  som  Absalon  forsynede  med  alt,  hvad  de 
behøvede,  for  at  de  ikke  skulde  blive  det  Folk  til  Byrde,  hvis 
Hjælp  og  Trøst  de  skulde  være. 

Samtidig  med,  at  Krigen  saaledes  førtes  over  i  Fjendens 
Land,  blev  der  taget  kraftigt  fat  paa  at  sikre  Forsvaret  ved  at 
bygge  stærke  Værn  herhjemme.  Kong  Valdemar  byggede 
det  stærke  Vordingborg,  hvorfra  Farvandet  mellem  de  syd- 
lige Ger  kunde  holdes  ryddeligt.  Ved  Indgangen  til  Oresund, 
der  hvor  nu  København  ligger,  opførte  Absalon  et  Stentaarn 
omgivet  af  en  Ringmur.  I  og  ved  Store  Bælt  opførte  Kongen 
ligeledes  et  Stentaarn  paa  Sprogø,  samt  Kallundborg  og 
Nyborg.  Men  det  mest  storartede  Forsvarsarbejde  var  Gen- 
opførelsen af  det  gamle  Dannevirke.  Foran  Dronning  Thyras 
Jordvold  byggede  Valdemar  og  Absalon  en  mægtig  Stenmur, 
3 — 4  Alen  tyk  og  ragende  op  over  de  gamle  Volde.  60000 
Mand  stod  altid  rede  til  at  besætte  den,  og  der  gik  mange 
Tider  hen,  før  nogen  Fjende  vovede  sig  mod  Ledet,  hvormed 
Valdemar  og  Absalon,  som  fordum  Thyra,  havde  lukket  for 
Danmarks  Vang. 

Hverken  Forsvarets  Ordning  eller  Angrebskrigen  blev  ført 
helt  til  Ende  i  Valdemars  Tid.  I  Foraaret  1182  laa  Kongen 
med  Flaaden  i  Grønsund.  Mere  end  tyve  Tog  vare  foretagne 
til  Venden  i  hans  Tid,  men  Fjendens  Magt  var  endnu  ikke 
helt  brudt,  og  Kongen  vilde  endnu  engang  drage  den  vante 
Vej  over  Østersøen,  da  han  blev  syg  og  maatte  lægge  sig  ind 
paa  Vordingborg  Slot.  Der  døde  han,  og  stor  var  Sorgen, 
hvor  Budskabet  derom  bares  hen.  Hans  Fader  Knud  Lavard 
var  jordet  i  Ringsted,  did  hen  skulde  nu  Sønnen  føres,  og  han 
blev    ført    derhen    under    Folkets    Taarer.      Kvinderne    mødte 

Sørgetoget  med  udslagne  Haar,  og  hvor  Bønderne  fik  Øje  paa 
det,  lod  de  Ploven  staa  for  at  skyde  Skuldrene  under  Baaren. 
Da  Absalon  i  Ringsted  læste  Sjælemessen,  blev  han  saa  bevæget, 
at  han  næppe  kunde  fuldføre  Tjenesten;  her  blev  det  vitterligt 
for  alle,  hvor  kær  han  havde  haft  sin  Konge. 

Men  hvad  der  stod  tilbage,  fuldendte  Absalon  i  Sønnens. 
Knud  den  Sjettes,  Regeringstid  (i  182 — 1202).  Han  fuldførte 
da  Bygningen  af  Dannevirke  og  Slavenlands  Erobring.  Den 
tyske  Kejser  Frederik  Rødskæg  havde  engang  lokket 
Valdemar  til  sig  og  tvunget  ham  til  at  erkende  Kejseren  for 
sin  Overherre;  dette  skulde  nu  gentages  mod  Knud.  Først 
kom  der  Bud  og  Brev,  og  da  det  ikke  virkede,  kom  en  kejser- 
lig Udsending,  der  truede  med  den  mægtige  Kejsers  Vrede, 
om  Knud  ikke  indfandt  sig  hos  hans  Herre.  Men  Absalon 
svarede  paa  den  unge  Konges  Vegne:  »Knud  er  lige  saa  fri 
en  Herre  som  Kejseren  og  har  lige  saa  god  Adkomst  til 
Danmarks  Rige  som  Kejseren  til  det  romerske,  og  derfor  skal 
Kejseren  ikke  vente  sig  nogen  Underdanighed  herfra«.  Svaret 
blev  bragt  Kejseren,  som  blev  højlig  forbitret  og  opæggede 
Hertug  Bugislav  af  Pommern  til  at  anfalde  Danmark.  Ingen 
anede  noget,  da  en  Dag  Fyrst  Jærmer  fra  Rygen  kom  ilende 
til  Sjælland  og  fortalte,  hvilken  Fare  der  truede ;  Bugislav  havde 
allerede  samlet  en  Flaade  paa  500  Skibe.  Knud  laa  ovre  i 
Jylland,  og  Absalon  bød  da  paa  egen  Haand  Ledingsflaaden 
ud.  Fredagen  før  Pinse  sejlede  Absalon  med  Flaaden  over 
til  Rygen  og  laa  der  nogle  Dage  uden  at  se  noget  til  Bugislav. 
Anden  Pinsedag  (1184)  udsendte  han  en  Spejder  og  gik 
derpaa  i  Land  for  at  holde  Gudstjeneste;  men  før  han  fik 
begyndt  derpaa,  kom  en  af  Hærens  Folk  løbende  og  fortalte, 
at  Bugislavs  Flaade  laa  udenfor,  hvorvel  man  ikke  kunde  se 
den  for  Taage.  Straks  kaldte  Absalon  dem  tilbage,  der  gik 
forud  med  Altertøjet.  »Nu  vil  jeg«,  sagde  han,  »lade  Sværdet 
synge  Messe  til  Herrens  Lov«.  Lidt  efter  lettede  den  danske 
Flaade  og  styrede  ind  paa  den  pommerske.  Paa  Grund  af 
Taagen  saa  Pommerinkerne  intet,  før  de  hørte  *den  danske 
Kampsang  skingre,  og  da  de  nu  pludselig  saa  Absalons  Banner 
vaje  lige  over  for  sig,  bleve  de  slagne  med  Rædsel  og  tænkte 
kun  paa  at  komme  bort.     Med  7  Skibe  forfulgte  Absalon  hele 

den  fjendtlige  Flaade,  som  blev  tagen  paa  35  Skibe  nær, 
Bugislavs  prægtige  Telt  blev  sendt  til  Kong  Knud  i  Jylland 
som  Sejrsbud.  Efter  denne  stolte  Sejr  opgav  Kejseren  foreløbig 
sine  Planer  paa  Danmark.  Ved  et  Par  Tog  ind  i  Pommern 
nødtes  Bugislav  til  at  bede  om  Fred;  han  tog  sit  Land  til 
Len  af  den  danske  Konge,  der  nu  antog  Titel  af  Danernes 
og  Vendernes  Konge. 

Med  Vendlands  Indtagelse  nedlagde  Absalon  Sværdet; 
Krumstaven  førte  han  endnu  i  15  Aar.  Ved  Siden  af  sin 
Krigergerning  havde  han  med  Dygtighed  styret  Kirkens  Sager, 
først  som  Bisp  paa  Sjælland  og  efter  1 177,  da  den  gamle 
Eskild  fratraadte  som  Ærkebisp  for  hele  den  danske  Kirke. 
Paa  Ærkestolen  var  Absalon  en  nidkær  Mand  for,  hvad  man 
i  de  Dage  kaldte  Kirkens  Ret.  Som  forhen  Knud  den  Hellige 
drev  han  paa,  at  Tienden  skulde  indføres,  men  han  mødte 
ogsaa  Modstand  som  Knud.  Skaaningerne  satte  sig  bestemt 
imod  at  svare  Bispetiende,  og  de  klagede  over,  at  Absalon 
overlæssede  dem  med  Kirkebygning  og  drog  sjællandske  Stor- 
mænd ind  i  Landet.  To  Gange  gjorde  de  ligefrem  Oprør  og 
vilde  »kæmpe  for  deres  Frihed«,  sagde  de.  Ellers  styrede 
Absalon  Kirken  i  Fred.  Han  rensede  Klostrene,  forbedrede 
Sangen  og  Gudstjenesten  og  formildede  Kirkelovene.  Da  han 
døde  1 201,  begravede  de  ham  foran  Alteret  i  Sorø  Kirke  ved 
Siden  af  hans  Fader.  Faa  have  tjent  Fædrelandet  saa  længe, 
saa  trofast  og  saa  lykkeligt  som  han. 


3.     Sakses  Danmarkshistorie. 

I  Valdemarstiden  var  der  stor  Kærlighed  til  Folke- 
minderne. Om  Valdemar  den  Store  hedder  det,  at  det  var 
hans  Lyst  at  høre  gamle  Fortællinger,  og  imellem  hans  Mænd 
færdedes  Sagafortællere  som  Arnold  Islænder  og  Lukas 
Engelskmand,  der  satte  Liv  i  Krigerne  ved  at  fortælle 
Forfædrenes  Bedrifter.  Fortidens  Minder  levede  i  gamle  Sange 
og  i  mundtlig  Fortælling;  ingen  havde  endnu  skrevet  en 
Danmarkshistorie.  Da  var  dst,  at  Absalon,  der  nødig  vilde, 
at  det  danske  Folk  skulde  staa  tilbage  for  andre,    begyndte  at 

tilskynde  en  og  anden  til  at  skrive  en  saadan  Bog,  og  omsider 
formaaede  han  Sakse  til  at  paatage  sig  denne  vanskelige 
Gerning. 

Det  er.knn  lidt,  vi  ved  om  Sakse.  Han  har  sørget  for 
alle  de  andres  Eftermæle,  men  ingen  har  sørget  for  hans. 
Egentlig  ved  vi  kun,  at  hans  Fader  og  Farfader  vare  Krigs- 
mænd i  Kong  Valdemars  Gaard,  og  at  han  selv  var  Absalons 
Klerk  o:  Haandskriver.  Som  saadan  har  han  pløjet  Bølgerne 
om  Bord  hos  Absalon,  og  under  Krigernes  Telt  i  Lejren  og 
paa  Slagmarken  har  han  været  Vidne  til  mange  af  de  Begiven- 
heder, hvorom  han  fortæller. 

Sakses  Bog  er  skreven  paa  Latin,  de  lærdes  Sprog  den- 
gang, men  Indholdet  er  ægte  dansk.  De  mange  Oldtidssagn, 
hvormed  hans  Bog  begynder,  har  han  fortalt  mest  efter  gamle 
Sange,  noget  har  han  hørt  af  Islænderne,  hvis  Sagamænd 
ofte  gæstede  Danmarks  Konger  og  havde  god  Kendskab  til 
den  gamle  Tid,  men  hvad  der  var  sket  under  Svend  Estridsen 
og  hans  Sønner,  i  Borgerkrigens  Tid,  og  mens  Valdemar  og 
Knud  vare  Konger,  derom  vidste  Absalon  Besked,  hvorfor 
ogsaa  Sakse,  som  han  selv  siger,  flittig  lyttede  til  Absalons 
Fortælling,  naar  denne  fortalte  om  sine  egne  eller  om  andres 
Gerninger. 


4.     Valdemar  Sejr. 

I  Slutningen  af  Knud  den  Sjettes  Tid  gjorde  Kongens 
yngre  Broder  Valdemar  megen  Opsigt  ved  sejrrige  Kampe. 
Bisp  Valdemar  i  Slesvig  var  ud  af  Kongeslægten  og  stilede  paa 
at  rydde  baade  Kong  Knud  og  hans  Broder  af  Vejen  for  selv 
at  kunne  bestige  Tronen,  og  han  fik  god  Støtte  af  flere  nord- 
tyske Fyrster,  men  den  unge  Valdemar  gik  disse  Fjender  kækt 
i  Møde.  Han  fangede  Biskoppen,  som  maatte  hensidde  13 
lange  og  trange  Aar  i  Søborg  Fangetaarn,  og  slog  de  andre 
Fyrster,  saa  de  maatte  købe  sig  Fred  ved  at  afstaa  deres 
Lande  Nord  for  Elben. 

Ved  disse  Sejrvindinger  var  den  unge  Valdemar  allerede 
en  berømt  Mand,  da  han  ved  sin  barnløse  Broders  Død   1202 


blev  kaldet  til  Danmarks  Konge.  Et  mægtigt  Rige  fik  han  at 
raade  over.  Over  de  nyserobrede  tyske  Lande,  som  han 
kaldte  Nordalbingia,  satte  han  sin  Søstersøn,  Grev  Albrekt  af 
Orlamynde,  og  han  kaldte  sig  selv:  »De  Danskes  og  Venders 
Konge,  Hertug  i  Jylland  og  Herre  over  Nordalbingia«. 

Det  mindeværdigste  fra  Valdemar  Sejrs  Hærfærd  er  hans 
Korstog  til  Estland.  Fulgt  af  Ærkebisp  Andreas  Sunesen 
og  Bisperne  i  Slesvig  og  Aarhus  gik  han  i  Foraaret  12 19  over 
Østersøen  med  en  Flaade  paa  1 500  Skibe  for  at  overvinde  og 
kristne  de  hedenske  Ester.  De  landede  ved  Estlands  høje 
Klinter  og  slog  Lejr  ved  Lindanes,  hvor  Esternes  Høvdinger 
indfandt  sig  for  at  bede  om  Fred  og  tilbyde  Underkastelse. 
Kongen,  -der  ikke  tænkte  paa  Svig,  tog  vel  imod  disse  Mænd 
og  gav  dem  Gaver;  Biskopperne  døbte  dem,  og  de  drog  for- 
nøjet bort.  Men  tre  Dage  efter,  da  man  havde  spist  Nadver 
i  den  danske  Lejr  og  uden  at  ane  nogen  Fare  havde  begivet 
sig  til  Hvile,  brød  Esterne  fra  alle  Sider  ind  i  Lejren,  hvorved 
stor  Forvirring  opstod.  Heldigvis  laa  Fyrst  Vitslav  med  sine 
Rygboer  i  en  Dal  længere  nede  ved  Kysten,  saa  han  fik  Tid 
til  at  samle  sine  Folk  og  komme  de  Danske  til  Hjælp,  hvor- 
ved det  lykkedes  Kongen  at  faa  Samling  paa  Hæren  og  gaa 
Fjenden  i  Møde.  I  denne  Strid  kæmpede  de  Danske  første 
Gang  under  Dannebrog.  Sagnet  fortæller,  at  da  Kampen 
var  haardest,  og  de  Danske  begyndte  at  vige,  da  dalede  ned 
fra  Himlen  en  rød  Dug  med  hvidt  Kors,  og  der  hørtes  en 
Røst,  som  sagde  :  »Naar  dette  Mærke  hæves  højt,  skulle  I  sejre«. 
En  stor  Sejr  blev  vunden.  Tusinder  af  Ester  laa  slagne  paa 
Marken.  Ikke  længe  efter  var  hele  Estland  i  de  Danskes  Magt. 
Indbyggerne  bleve  kristnede,  og  Landet  laa  under  den  danske 
Krone  i  over  hundrede  Aar.  Men  hvor  Slaget  stod,  opførte 
de  Danske  Borgen  Reval,  som  senere  blev  til  en  hel  By,  der 
endnu  den  Dag  i  Dag  kaldes  »Danskernes  Stad«. 

Valdemar  Sejr  var  to  Gange  gift,  først  med  Dagmar,  en 
bøhmisk  Prinsesse.  Hun  blev  Moder  til  Sønnen  Valdemar, 
der  allerede  som  Dreng  fik  Kongenavn,  men  dog  aldrig  kom 
til  at  bære  Kronen,  da  han  123 1  blev  dræbt  vedet  Vaadeskud 
under  en  Jagt  paa  Refsnæs.  Dagmar  vandt  i  en  sjælden  Grad 
Folkets  Kærlighed,    der    sørgede    over    hendes   tidlige  Død  og 

forherligede  hendes  Minde  i  skønne  Folkesange.  To  Aar  efter 
hendes  Død  giftede  Valdemar  sig  med  den  portugisiske  Prin- 
sesse Bengerd  og  fik  med  hende  Sønnerne  Erik,  Abel  og 
Kristoffer.  Ogsaa  hun  døde  tidlig,  men  der  var  ingen  Folke- 
sorg ved  hendes  Baare,  og  hun  fik  et  ondt  Eftermæle. 

Den  ydre  Glans  ved  Valdemars  Regering  fik  en  brat 
Ende.  I  Maj  1223  var  han  paa  Jagt  paa  Lyø.  Efter  at  have 
jaget  om  Dagen  var  han  og  Sønnen  Valdemar  gaaet  til  Hvile 
i  deres  Telt,  da  Grev  Henrik  af  Schwerin,  som  var  i  Kongens 
Følge,  men  var  hans  hemmelige  Fjende,  trængte  ind  i  Teltet, 
hvor  det  lykkedes  ham  i  Nattens  Mørke  at  binde  baade  Fader 
og  Søn  og  derefter  føre  dem  bort  til  Tyskland  og  indespærre 
dem  i  Schwerins  Fangetaarn.  Rundt  om  begyndte  de  under- 
tvungne Folk  at  frigøre  sig,  og  Danskerne  vare  som  lamslaaede 
ved  dette  Forræderi.  Omsider  fik  Albrekt  af  Orlamynde  samlet 
en  Hær,  hvormed  han  vilde  gaa  til  Tyskland  for  at  udfri 
Fangerne,  men  efter  et  tabt  Slag  ved  Mølln  (1225)  maatte 
han  selv  give  sig  fangen  og  dele  Fængsel  med  Kongen  i 
Schwerin.  Da  var  der  intet  andet  Raad  end  at  give,  hvad 
Henrik  forlangte  for  Løsgivelsen.  Valdemar  maatte  afstaa  alle 
erobrede  Lande,  paa  Rygen  og  Estland  nær,  udrede  44000 
Mark  Sølv,  100  Heste  og  Dragter  til  100  Hærmænd,  udlevere 
den  afdøde  Dronnings  Smykker  og  sværge  paa  ikke  at  hævne 
sig.  Det  var  en  haard  Byrde,  der  blev  lagt  paa  Landet,  og 
dog  vare  de  Danske  glade,  da  Kongen  Juleaften  1225  atter 
stod  i  sit  Rige. 

Der  siges,  at  Paven  løste  Kong  VaJdemar  fra  den  Ed, 
han  havde  svoret,  og  vist  er  det,  at  han  begyndte  en  Hævn- 
krig, som  der  dog  ingen  Lykke  var  ved.  I  Slaget  ved  Born- 
høved  mistede  han  sit  ene  Øje  og  vilde  atter  være  falden  i 
Tyskernes  Hænder,  om  ikke  en  ukendt  Ridder  havde  løftet 
ham  op  paa  sin  Hest  og  ført  ham  bort  ad  lønlige  Veje.  Fra 
nu  af  lod  han  Sværdet  hvile,  og  vandt  han  i  sin  Ungdom  Be- 
rømmelse som  Krigsmand,  saa  vandt  han  i  sin  Alderdom  ikke 
mindre  Berømmelse  som  Lovgiver. 

De  vigtigste  af  Valdemars  Love  ere  samlede  i  den  Lov- 
bog, han  lod  skrive,  samme  Aar  han  døde,  og  som  senere 
blev    kaldt  »Jydsk e  Lov«,    fordi    den   kun  kom  til  at  gælde  i 

Jylland  og  Fyn.  Den  lærde  Biskop  Gunner  i  Viborg,  som 
Valdemar  ærede  og  elskede  højt,  skal  have  været  ham  en  god 
Hjælper  ved  dette  herlige  Lovværk. 

Denne  Lovbog  var  Kong  Valdemars  sidste  Stordaad;  faa 
Dage  efter  at  han  havde  underskrevet  den,  døde  han  i 
Vordingborg.  Han  er  jordet  i  Ringsted  Kirke  som  de  andre 
Valdemarer ;  der  ligger  Dagmar  ved  hans  venstre,  Bengerd  ved 
hans  højre  Side. 


5.     Folkeviserne. 

Oldtidens  Folkesange  kendtes  endnu  i  Valdemarstiden; 
Sakse  benyttede  dem,  da  han  skrev  sin  Danmarkshistorie.  Men 
Livet  var  nu  saa  forandret,  at  de  gamle  Sange  ikke  ret  passede 
længer,  og  der  fremkom  da  nye  Sange,  som  lignede  Tiden,  og 
hvori  Folket  udsang,  hvad  der  bevægede  dets  Sind.  Disse 
Sange  fra  Middelalderen  pleje  vi  at  kalde  Kæmpeviser. 
Mange  af  dem  ere  digtede  i  Valdemarstiden  og  i  den  Tid, 
der  følger  nærmest  efter,  men  hele  Middelalderen  igennem 
vedbliver  der  at  komme  Viser  af  samme  Art.  De  have  kær 
hjemme  paa  Ridderborgene  og  bleve  ofte  brugte  ved  Dansen. 
En  enkelt  sang  da  Visen  for,  og  alle  de  dansende  istemmede 
Omkvædet.  Nogle  Viser  handle  om  Kæmper  og  store 
Helte,  som  der  gik  Sagn  om,  andre  handle  om  Havmænd, 
Havfruer,  Elverpiger  og  lign  ende  overnaturlige  Væsener,  som 
efter  Folketroen  levede  skjult  i  Naturen,  men  undertiden  greb 
ind  i  Menneskelivet;  de  fleste  handle  dog  om  Ridderlivet 
og  da  mest  om  Troskab  eller  Troløshed  i  Kærlighed.  Mange 
af  disse  saakaldte  Ridderviser  angaa  Mennesker,  vi  ellers  ikke 
kende,  men  nogle  omhandle  Personer,  der  kendes  fra  Historien, 
og  saadanne  kalde  vi  historiske  Kæmpeviser.  De  vigtigste 
af  disse  ere  Viserne  om  Dagmar  og  Bengerd,  om  Marsk 
Stig  og  Niels  Ebbesen. 

6.     Lens-  og  Riddervæsenet. 

Valdemar  den  Store  og  Absalon  førte  endnu  Krig  ved 
Hjælp  af  Ledingsnaaden,  og  Valdemar  Sejr  brugte  den  til 
Estlandstoget;  men  under  den  sidste  begyndte  et  nyt  Krigsbrug, 
som  medførte  store  Forandringer  i  Samfundstilstanden. 

Ude  i  Europas  andre  Lande,  ogsaa  i  Tyskland,  havde 
det  i  længere  Tid  været  Brug  at  føre  Krig  med  jernklædte 
Mænd.  Saadanne  kunde  paa  Grund  af  den  tunge  Rustning 
ikke  komme  synderlig  rask  af  Sted  eller  langt  til  Fods,  og  de 
jernklædte  Krigere  maatte  derfor  blive  jernklædte  Ryttere.  Det 
viste  sig  ofte,  at  en  lille  Flok  af  disse  kunde  overvælde  en  stor 
Mængde  af  tøj  klædte  Fodfolk,  og  følgelig  søgte  Fyrsterne  at 
styrke  deres  Hære  ved  et  stort  Rytteri. 

Da  Valdemar  Sejr  førte  Krig  i  Nordtyskland,  blev  det 
en  Nødvendighed  for  ham  at  lægge  sig  efter  det  nye  Krigs- 
brug. Men  hvorfra  skulde  saaledes  udrustede  Krigere  komme? 
Det  lod  sig  ikke  gøre  at  befale  Borgere  og  Bønder  at  møde 
pansefklædte  og  til  Hest,  hverken  havde  de  Evne  til  en  saa 
kostbar  Udrustning,  ej  heller  kunde  de  skaffe  sig  den  Ind- 
øvelse, som  var  nødvendig.  Det  nye  Krigsbrug  førte  derfor 
til  Indførelsen  af  en  egen  Krigerstand,  uden  at  dog  derfor 
den  almindelige  Værnepligt  afskaffedes.  Rundt  om  i  Landet 
fandtes  meget  Jordegods,  som  fra  gammel  Tid  hørte  under 
Kronen,  eller  som  var  tildømt  den,  fordi  dets  Ejermænd  havde 
ført  Avindskjold  mod  Riget,  eller  som  henlaa  øde  og  udyrket 
fra  Venderkrigenes  Tid.  Dette  Jordegods  blev  delt  ud  til  en 
Mængde  kongelige  Lensmænd,  der  ble  ve  fri  for  alle  Afgifter 
til  Staten,  og  som  kunde  oppebære  Lenets  Indtægter,  men  som 
til  Gengæld  for  disse  Rettigheder,  maatte  forpligte  sig  til  at 
holde  et  vist  Antal  jernklædte  og  krigsøvede  Ryttere,  med 
hvilke  de  skulde  møde,  naar  Kongen  kaldte  dem.  Adskillige 
Stormænd,  der  selv  ejede  Jordegods,  og  som  havde  Lyst  til  at 
være  med  i  Krigerlaget,  søgte  at  blive  optagne  i  de  kongelige 
Lensmænds  Tal,  hvad  naturligvis  ikke  nægtedes  dem,  og  det 
varede  derfor  ikke  længe,  før  disse  Kongens  Mænd,  Va- 
saller   eller  Herremænd    udgjorde    en    talrig  Skare,    fordelt 

hele  Landet  over.  Dette  er  Oprindelsen  til  Adelstanden, 
der  i  den  følgende  Tid  kom  til  at  staa  jævnbyrdig  med 
Gejstligheden,  medens  Borger-  og  Bondestanden  stod 
lavere  og  kom  til  at  lide  megen  Overlast  af  de  to  højere 
Stænder. 

I  den  nærmeste  Forbindelse  med  dette  Lensvæsen  stod 
Riddervæsenet.  Det  højeste  Trin  paa  den  krigerske  Bane 
var  Ridderværdigheden.  Naar  den  unge  Adelsmand  havde 
udstaaet  sine  Læreaar  som  Væbner  i  en  ridderlig  Herres 
Tjeneste,  kunde  han  faa  Ridderslaget,  blive  ophøjet  til  Ridder. 
Ved  Kroninger  eller  andre  højtidelige  Lejligheder  eller  efter 
et  vundet  Slag  kunde  mange  paa  een  Gang  faa  en  saadan 
Udmærkelse.  Enhver  Ridder  kunde  uddele  Ridderslaget,  men 
hæderligst  var  det  at  modtage  det  af  Kongens  Haand.  Ved 
en  saadan  Begivenhed  maatte  den  unge  Væbner  først  tilbringe 
Natten  under  Bøn  og  Faste  i  en  Kirke,  næste  Morgen  modtog 
han  Alterens  Sakramente,  traadte  med  Præsten  op  til  Alteret, 
hvor  hans  Sværd  blev  viet  ved  en  af  Præsten  udtalt  Velsig- 
nelse; derefter  blev  han  iført  Harnisk  og  Staalhandsker,  om- 
gjordet med  Ridderbælte  og  Sværd  og  fik  de  gyldne  Sporer  og 
modtog  nu  knælende  Ridderslaget  af  sin  Herre  eller  Konge, 
idet  denne  tre  Gange  lod  sit  Sværd  falde  paa  hans  Skulder 
med  de  Ord:  »I  Guds,  den  hellige  Mikaels  og  den  hellige 
Georgs  Navn  slaar  jeg  dig  til  Ridder.  Vær  tapper,  djærv  og 
tro«.  Ved  samme  Lejlighed  aflagdes  Ridderløftet,  hvorved 
den  unge  Ridder  lovede  at  frygte  Gud  og  føre  et  ærbart  Liv, 
at  være  en  Forkæmper  for  den  hellige  Kirke  og  for  alle  værge- 
løse, som  Kvinder  og  Børn,  at  fly  al  Svig,  ærlig  holde  sine 
Løfter  og  trofast  tjene  sin  Herre,  samt  i  det  hele  gøre  alt, 
hvad  Æren  bød.  —  Sin  Duelighed  i  Vaabenbrug  viste  Ridderen 
ved  Kamplegene  eller  Turneringerne,  der  gerne  opførtes 
ved  Kroninger,  Bryllupper  og  andre  højtidelige  Lejligheder.  I 
Overværelse  af  Kvinderne  søgte  Ridderne  at  kaste  hinanden  af 
Sadlen,  og  Sejrherren  modtog  Prisen  af  den  skønneste  Dames 
Piaand. 

Fra  først  af  var  det  Kongerne,  der  byggede  sig  faste 
Borge,  men  efterhaanden  lærte  Adelsmændene  dem  Kunsten 
af,    og   Landet    fyldtes    da    med   Ridderborge.     Uden    om    de 

høje  og  stærke  Mure  var  den  dybe  Borggrav,  hvorover  man 
kun  kunde  komme,  naar  Vindebroen  blev  sænket.  I  Port- 
taarnet  stod  Kuren,  som  blæste  i  sit  Horn,  naar  fremmede 
nærmede  sig.  I  Kælderen  var  det  dybe  Fangehul.  Borgens 
Hovedfløj  var  gerne  tvende  Stokværk  høj.  I  det  nederste 
fandtes  da  Fadebur,  Stegers  og  Borgestue,  hvor  Tjenerskabet 
og  de  væbnede  Svende  opholdt  sig;  i  det. øverste,  Højelofte, 
var  Familiens  Bolig  med  Fruerstue,  Riddersal  og  forskellige 
Bure  (Kamre),  og  herfra  kunde  man  træde  ud  paa  en  Svale, 
Højeloftsbro,  hvorfra  ofte  var  en  smuk  og  vid  Udsigt.  I 
Fredens  Dage,  naar  Borgherren  og  hans  Svende  vare  hjemme, 
var  der  livligt  paa  Borgen,  men  naar  Kongen  kaldte,  og  hele 
den  væbnede  Skare  drog  bort,  da  blev  der  ensomt  og  stille, 
da  forslog  Borgfruen  og  hendes  Døtre  Tiden  med  at  sy  Silke- 
søm og  væve  i  Rør  og  Lad. 


Kirkekampens  og  Lovløshedens 

Tid. 

Efter  den  herlige  Valdemarstid  folger  en  Tid  fuld  af  indre 
Splid.  Der  er  Strid  i  Kongeætten,  Strid  mellem  Kongerne  og 
Bisperne  og  mellem  Kongerne  og  Adelsmændene.  Under  disse  ind- 
vortes Kampe  synker  Danmark  mere  og  mere  og  bliver  et  let  Bytte 
for  fremmede  Voldsmænd,  oplost  i  Stumper  og  Stykker  synes  det 
bestemt  til  Undergang.  Men  da  Noden  er  storst,  er  Hjælpen  nærmest. 
Da  det  ser  allermørkest  ud,  rejse  Jyderne  sig  til  Kamp  mod  Under- 
trykkerne, og  en  ung  Mand  af  den  gamle  Kongestamme  samler  det 
splittede  Rige,  saa  det  bliver  atter  Dag  i  Danmark. 


i.     Kongerne  og  Hertugerne. 

Da  Valdemar  Sejr  fik  sin  Søn  Erik  valgt    til  Konge  efter 
sig,    uddelte    han    til    de   andre    Sønner    store  Len:    Abel  fik 

Sønderjylland  og  Kristoffer  fik  Lolland  og  Falster.  Saaledes 
var  det  Skik  og  Brug  at  sørge  for  Kongesønner;  men  at  de  t 
var  en  farlig  Skik  for  Rigets  Enhed,  viste  sig  her. 

Der  opstod  snart  Strid  mellem  Erik  og  Abel,  sagtens 
fordi  den  sidste  vilde  gøre  Hertugdømmet  til  et  selvstændigt 
Rige.  Understøttet  af  Holstenerne  faldt  Abel  ind  i  Jylland, 
indtog  Ribe,  brændte  Vejle  og  Randers  og  hærgede  Landet; 
j  a  han  gik  endog  over  til  Fyen  og  tog  Odense.  Men  næste  Aar 
gjorde  Kongen  Gengæld  i  Sønderjylland ;  paa  et  Hærtog  ned 
ad  Østsiden  brændte  han  Kolding,  Haderslev,  Aabenraa  og 
Flensborg,  og  en  Del  af  hans  Mænd  anfaldt  ved  Nattetid 
Slesvig  saa  uventet,  at  Abels  lille  Datter  maatte  flygte  ud  af 
Byen  paa  bare  Ben.  Denne  stygge  Brodertvist  smertede  Kongens 
og  Hertugens  Søster  Sofie;  hun  tog  sig  da  paa  at  tale  Brødrene 
til  Rette  og  det  lykkedes  hende  at  faa  sluttet  Fred  imellem 
dem.  Erik  gjorde  derefter  et  Tog  til  Estland  for  at  sikre  sin 
Magt  der  —  af  den  Plovskat,  han  dertil  udskrev,  fik  han  Til- 
navnet Plovpenning  —  og  hjemkommen  derfra  drog  han 
mod  Rendsborg,  som  de  holstenske  Grever  vilde  tilegne  sig. 
Paa  Vejen  derned  gæstede  han  sin  Broder  i  Slesvig,  som  vel 
modtog  ham  venlig,  men  dog  senere  rippede  op  i  den  gamle 
Kiv  ved  at  sige:  »Husker  du,  da  dine  Mænd  forgangen  Aar 
plyndrede  denne  By,  og  min  Datter  maatte  løbe  barfodet 
herfra?«  »Nu,  kære  Broder«,  svarede  Erik,  »jeg  har  da  saa 
meget,  at  jeg  kan  give  hende  et  Par  Sko«.  Om  Aftenen, 
mens  Kongen  sad  og  spillede  Terning  med  en  tysk  Ridder, 
traadte  Hertugens  Kammermester  med  flere  ind  og  tog  Erik 
til  Fange.  De  bandt  hans  Hænder,  førte  ham  ned  i  en 
Baad  og  roede  ud  ad  Slien  med  ham.  Snart  indhentedes  de 
af  en  anden  Baad,  og  da  Kongen  fra  denne  hørte  Lave 
Gudmundsens  Røst,  bares  det  ham  for,  at  det  gik  til  Døden; 
thi  Lave  var  hans  bitre  Fjende.  Han  bad  om  at  faa  Lov  til 
at  skrifte  for  en  Præst,  og  dette  blev  tilstaaet  ham.  De  satte 
ham  i  Land,  en  Præst  blev  hentet,  cg  Kongen  skriftede  sine 
Synder  for  ham.  Derefter  førtes  han  atter  ud  i  Baaden,  hvor 
en  af  Svendene,  som  var  købt  dertil,  gav  ham  Banehug  med 
en  Økse,  og  det  afsjælede  Legeme  sænkedes  ned  i  Strømmen. 
Næste  Dag    fandt  Fiskerne    hans  Lig    og   bragte  det  til  Sorte* 


broderklosteret  i  Slesvig.  Alle  mente,  at  Abel  stod  bag  ved 
dette  Mord;  men  selv  nægtede  han  det  ved  Ed,  det  havde 
kun  været  hans  Vilje  at  fængsle,  ikke  at  myrde  sin  Broder, 
sagde  han. 

Dette  skete  i  Aaret  1250.  Kort  efter  stod  Abel  paa 
Viborg  Landsting,  hvor  han,  efter  at  have  frasagt  sig  al  Del  i 
sin  Broders  Død,  blev  kaaret  til  hans  Efterfølger  paa  Tronen. 
Men  hans  Kongedømme  varede  kun  kort.  1252  faldt  han  for 
en  Bondes  Haand  paa  et  Tog  mod  Strandfriserne,  og  Folket 
saa  heri  Himlens  Hævn  over  Brodermorderen.  Da  hans  Lig 
blev  nedsat  i  Slesvig  Domkirke,  blev  der  en  saadan  Uro  i 
Kirken,  at  man  maatte  tage  det  ud  igen  og  nedsænke  det  i 
et  Kær  uden  for  Byen.  Men  det  var  Folketro,  at  han  heller 
ikke  her  fandt  Hvile.  Mange  mente  ved  Nattetid  at  have  set 
»Abels  vilde  Jagt«,  en  sort  Mand  paa  en  hvid  Hest,  fulgt  af 
Jægere  og  gloende  Hunde,  jage  gennem  Skove  og  over 
Marker. 

Abel  efterlod  sig  to  Sønner;  dog  blev  det  ingen  af  dem, 
men  derimod  Valdemar  Sejrs  tredje  Søn,  Kristoffer  den 
Første,  Stormændene  satte  paa  Tronen,  og  Abels  Sønner 
maatte  lade  sig  nøje  med  at  blive  Hertuger  i  Sønderjylland. 
Da  nu  disse  Hertuger  af  Abels  Æt  aldrig  kunde  blive  saa 
selvstændige,  som  de  ønskede  at  være,  eller  faa  alt  det  Land, 
som  de  begærede,  vedblev  der  ogsaa  i  den  følgende  Tid  at 
være  Fjendskab  mellem  Kongerne  og  Hertugerne. 


2.     Kongernes  Strid  med  Kirken  og 
Adelsmændene. 

I  Valdemarernes  Tid  stod  de  mægtige  Bisper  trofast  ved 
Kongernes  Side  og  hjalp  dem  at  gøre  Danmark  stort  og 
Folket  lykkeligt.  Men  helt  anderledes  gik  det  nu.  Kirken 
blev  Kongens  Fjende,  og  Kirken  var  en  Stormagt  i  de  Dage. 
Den  kunde  ved  sin  Bandstraale  sætte  Konger  og  Kejsere  i 
Knæ,  og  den  kunde  bringe  hele  Folket  til  at  sukke  under 
Guds  Vrede.     I   andre  Lande  havde  der  staaet  mangen  haard 

Dyst  mellem  Kirken  og  den  verdslige  Magt;  Danmark  var 
hidtil  blevet  forskaanet,  men  nu  kom  Kampen.  Den  begyndte 
saa  smaat  under  Erik  Plovpenning,  brød  løs  for  Alvor  under 
Kristoffer  den  Første,  og  fortsattes  under  de  følgende 
Konger  Erik  Glipping  og  Erik  Menved. 

Paa  Lunds  Ærkebispestol  sad  i  Kristoffer  den  Førstes  Tid 
Jakob  Erlandsen,  som  Absalon  og  Andreas  Sunesen  af 
Hvidernes  Slægt,  men  af  et  andet  Sind  end  de.  Han  vilde 
egenmægtig  styre  Kirkens  Sager  uden  at  bryde  sig  om  Kongen. 
Saaledes  tillod  han  sig  paa  egen  Haand  at  forandre  den  skaanske 
Kirkeret.  Bønderne  gjorde  Opstand,  og  Kongen  gav  dem  Med- 
hold. Den  5.  Marts  1256  skulde  der  holdes  Danehof  i  Nyborg, 
men  Bisperne  mødte  ikke;  thi  Erlandsen  havde  stævnet  dem  til 
Møde  samme  Dag  i  Vejle,  hvor  de  enedes  om  den  Vedtægt,  at 
naar  en  Bisp  efter  Kongens  Befaling  eller  med  hans  Samtykke 
blev  fængslet  eller  skete  anden  Overlast,  da  skulde  al  Guds- 
tjeneste være  forbudt  i  Landet;  enhver  Præst,  som  holdt 
Gudstjeneste,  skulde  være  bandsat.  Det  var  en  tydelig  Krigs- 
erklæring. Et  Par  Aar  efter,  da  Kongen  vilde  have  sin  Søn 
kronet,  nægtede  Ærkebispen  selv  at  foretage  denne  Handling 
og  forbød  de  andre  Bisper  at  gøre  det.  Da  tabte  Kongen 
Taalmodigheden  og  lod  den  genstridige  Ærkebisp  gribe  og  slutte 
i  Bolt  og  Lænker.  Dette  var  et  dristigt  Skridt  af  Kongen,  og 
Følgerne  udebleve  ikke.  Bisperne  i  Roskilde  og  Odense  for- 
kyndte Forbud  i  deres  Stifter,  hvor  da  al  Gudstjeneste  skulde 
ophøre,  og  de  ophidsede  Fyrst  Jærmer  til  at  gøre  et  Indfald 
paa  Sjælland.  Kristoffer  flyede  til  Jylland  og  søgte  Tilflugt  hos 
Bispen  i  Ribe,  men  ogsaa  her  naaedé  Præsteskabets  Hævn  ham ; 
hans  Død  (1259)  var  næppe  en  naturlig  Død;  man  mente,  han 
var  forgivet  af  Domprovst  Arnfast  fra  Ry. 

Kristoffers  Søn  Erik,  senere  kaldet  Glipping,  var  den- 
gang kun  10  Aar  gammel,  og  derfor  maatte  hans  Moder, 
Margrete  Sprænghest,  foreløbig  tage  Styret.  Det  var  en 
ond  Tid.  Fyrst  Jærmer  plyndrede  Sjælland,  i  Sønderjylland 
truede  Hertugen.  Da  Dronningen  førte  en  Hær  mod  denne, 
tabte  hun  Slaget  paa  Lo  Hede,  blev  selv  fangen  og  maatte 
nu  give  Hertugen  den  Selvstændighed,  han  forlangte.  Ogsaa 
Kirkekampen  fortsattes.     For  om  muligt  at  forsone  Præsteskabet 

løslod  Dronning  Margrete  Ærkebispen  straks  efter  Kongens 
Død;  men  det  hjalp  ikke.  Ærkebispen  var  lige  saa  trodsig 
som  før. 

Først  da  Enkedronningen  selv  rejste  til  Rom  for  ved 
Pavens  Hjælp  at  faa  Ende  paa  Striden,  kom  det  til  Forlig. 
Kongen  skulde  betale  Ærkebispen  15000  Mark  Sølv  og  gen- 
indsætte ham  i  hans  Værdigheder.  Erlandsen,  der  længe  havde 
opholdt  sig  i  Rom,  begav  sig  paa  Vejen  hjem,  men  døde 
undervejs  paa  Rygen,  og  Forbudet  blev  nu  hævet  efter  at  have 
varet  i  17  Aar. 

Under  de  mange  indvortes  Stridigheder  kom  Landet  i 
en  sørgelig  Tilstand,  Og  Kong  Erik  var  ikke  den  Mand,  der 
skulde  forbedre  den.  Han  var  uordholden  og  saa  løsagtig,  at 
han  deraf  fik  Tilnavnet  Glipping  o:  Forføreren.  For  hans 
Løsagtigheds  Skyld  sammensvore  en  Del  af  Landets  Stormænd 
sig  imod  ham  og  fældede  ham  i  Finderup  Lade  St.  Cæcilie 
Nat  1286.  I  Folkevisen  fortælles,  at  han,  mens  den  kække 
Marsk  Stig  var  i  Leding,  havde  krænket  dennes  Hustru,  og 
at  det  navnlig  var  denne  Skændselsdaad,  Stormændene  vilde 
hævne.  Efter  Aftale  med  de  andre  sammensvorne  førte  Kongens 
Kammersvend  Rane  sin  vildfarne  Herre  til  Nattely  i  Finderup, 
og  her  mødtes  Riddersmændene,  klædte  i  Graamunkes  Kapper, 
og  fuldførte  den  blodige  Daad  i  Nattens  Mørke.  Dette  var 
ikke  paa  ægte  Riddervis,  men  Erik  havde  heller  ikke  handlet 
paa  kongelig  Vis. 

Atter  kom  et  Barn  paa  Tronen,  den  12-aarige  Erik 
Menved,  og  atter  maatte  en  Kvinde,  Enkedronningen  Agnes, 
tage  Styret  under  sørgelige  Forhold.  Kongemorderne  vilde 
ikke  vedkende  sig  deres  Gerning,  men  Aaret  efter  Drabet  blev 
i  Nyborg  nedsat  en  Ret,  som  dømte  ni  Adelsmænd,  deriblandt 
Marsk  Stig,  skyldige  i  Kong  Eriks  Mord.  Dommen  lød  paa 
Fredløshed,  og  Paven  lyste  Morderne  i  Band.  De  fredløse 
fandt  straks  et  Tilflugtssted  hos  Kong  Erik  Præstehader  i 
Norge,  men  nogle  af  dem  vendte  siden  tilbage  til  Danmark  og 
byggede  sig  Fæstninger  her  og  der  paa  Smaaøerne  og  ved 
Kysterne,  hvorfra  de  hjemsøgte  Landet  med  Rov  og  Mord. 
Det  blev  en  Sørøverkrig  som  i  Vendertiden.  Marsk  Stig 
byggede  sine  faste  Borge  paa  Sprogø,  paa  Sams,  paa  Helgenæs 

og  især  paa  Hjælm,  og  vel  maatte  Bonden  sukke,  naar  han 
saa  disse  faste  Borge  rejse  sig  med  Tinder  og  Horn;  thi  det 
vilde  komme  til  at  svie  til  ham.     Det  hedder  i  Visen: 

Bonden  gaar  paa  Marken  ud, 
og  skulcT  han  saa  sit  Korn: 
Hjælp  nu,  Gud  Fader  i  Himmerig ! 
haver  Hjælm  nu  fanget  Horn! 

Det  var  ikke  alene  i  Norge,  de  fredløse  fik  Understøttelse 
i  Kampen  mod  Erik  Menved;  i  selve  Danmark  fik  de  god 
Hjælp  hos  det  mægtige  Præsteskab,  især  efter  at  Jens  Grand 
var  bleven  valgt  til  Ærkebisp.  Denne  Mand,  der  ligesom  Jakob 
Erlandsen  var  af  Hvidernes  Stamme,  havde  vel  svoret  Kong 
Erik  Troskab,  men  han  optraadte  snart  som  de  fredløses  Ven 
og  Beskytter  og  som  Kongens  aabenbare  Fjende.  Paa  et 
Stykke  Jord,  der  tilhørte  Bispesædet,  tillod  han  de  fredløse  at 
bygge  Fæstningen  Hunehals;  han  nægtede  at  bandlyse  Konge- 
morderne, ja  lod  sig  aabenlyst  se  i  deres  Forsamling.  Da 
gjorde  Erik  som  Kristoffer  den  Første;  han  lod  Bispen  fængsle. 
Kongens  Broder  Kristoffer  fangede  ham,  bandt  ham  i  Lænker 
og  kastede  ham  i  Søborgs  mørke  Taarn.  Man  troede  paa 
denne  Maade  at  kunne  ydmyge  den  stolte  Bisp,  men  man 
fejlede.  Da  der  lovedes  ham  Frihed,  naar  han  vilde  under- 
kaste sig,  svarede  han:  »Før  skal  Kongen  sønderslide  mig  Led 
for  Led,  for  jeg  underskriver  hans  Vilkaar !«  Efter  at  have 
siddet  i  det  frygtelige  Fængsel  i  henved  to  Aar,  lykkedes  det 
ham  ved  en  Madsvends  Hjælp  at  slippe  ud,  og  han  tog  straks 
Vejen  til  Rom.  Nu  fik  Danmark  og  Kong  Erik  den  hellige 
Faders  Vrede  at  føle.  Kongen  blev  lyst  i  Band  og  hele  Riget 
i  Forbud,  indtil  der  blev  udbetalt  Bispen  49000  Mark  Sølv. 
Dette  var  mere,  end  det  plyndrede  Danmark  kunde  udrede, 
02  derfor  maatte  det  Aar  efter  Aar  sukke  under  Bandet. 
Hvor  tungt  det  Lar  hvilet  over  Konge  og  Folk,  kan  man  slutte 
af  det  Brev,  Kong  Erik  iAaret  1302  tilskrev  Paven,  hvori  han 
ydmyger  sig  under  Svøben  og  beder  om  Naade.  »Jeg  beder 
eders  Hellighed«,  skrev  han,  »at  Peters  Sværd  atter  maa  stikkes 
i  Balgen,  at  Kristi  Statholder,  eller  rettere  Kristus  selv,  vil  læge 
sin  Tjeners  Øre,  saa  han  igen  maa  stedes  til  Kirkens  Naadegaver. 

Hvad  eders  Hellighed  vil  paalægge  mig,  og  som  mine  Skuldre 
mægte  at  bære,  skal  jeg  ingenlunde  vægre  mig  ved.  Tal, 
Herre,  din  Tjener  hører !«  —  Det  hjalp :  Summen  blev  nedsat, 
Jens  Grand  fik  Embede  udenlands,  og  Forbudet  §  blev  hævet. 

Foruden  den  lange  Søkrig  med  Norge  og  de  fredløse 
førte  Erik  ogsaa  Krig  i  Sverrig,  og  hans  Pengevæsen  kom 
derved  i  en  sørgelig  Forfatning,  hvad  yderligere  forværredes 
derved,  at  han  ikke  forstod  at  spare.  Han  optraadte  gerne 
med  Pragt  og  øste  Penge  ud  til  glimrende  Turneringer.  Derfor 
maatte  han  lægge  haarde  Skatter  paa  det  i  Forvejen  forpinte 
Folk,  og  da  Skatterne  ikke  slog  til,  pantsatte  han  Dele  af  Riget 
til  de  tyske  Herrer.  Hans  Tid  var  saaledes  i  mange  Maader 
en  sørgelig  Tid;  men  trods  dette  var  Folket  dog  ikke  blindt 
for  hans  gode  Sider;  efter  at  han  var  død  (13 19)  huskede 
man  kun  lidet  paa  hans  Ødselhed,  men  mere  paa  hans  Ret- 
færdighed og  ridderlige  Tænkemaade. 


3.     Rigets  Opløsning. 

»Der  er  saa  mange  i  Danmark, 
som  alle  ville  Herrer  være*. 

Saaledes  lyder  Klagesangen  fra  hin  Tid,  da  Konger  og 
Bisper  og  Adelsmænd  hver  for  sig  vilde  raade  og  derfor 
søndersled  Riget  i  indre  Strid.  Siden  Valdemar  Sejrs  Dod 
havde  de  alle  trolig  arbejdet  paa  Rigets  Opløsning.  Nu  kom 
den  under  Kristoffer  den  Anden. 

Skønt  Kristoffer  tit  havde  vist  sig  at  være  en  troløs 
Mand,  blev  han  dog  efter  sin  Broders  Død  tagen  til  Konge, 
men  maatte  rigtignok  købe  Kronen  dyrt  af  de  kirkelige  og 
verdslige  Herrer.  Han  er  den  første  danske  Konge,  som  ved 
sin  Tronbestigelse  underskrev  en  Haand fæstning.  Disse 
Forskrivninger  bleve  skadelige  for  Folkesamfundet,  fordi  de  to 
højere  Stænder  ved  dem  tilrev  sig  Forrettigheder  paa  det  ovrige 
Folks  Bekostning.  I  den  Haandfæstning,  Kristoffer  under- 
skrev 1320,    bestemtes,    at  ingen  gejstlig  maatte  stævnes 

for  verdslig  Ret,  ingen  Bisp  maatte  fængsles  eller 
gøres  fredløs  uden  paa  Pavens  Bud.  Adelsmændene 
skulde  ikke  længer  være  pligtige  til  at  fare  i  Krig 
uden  for  Riget,  og  baade  Adelen  og  Gejstligheden 
skulde  være  fritagne  for  at  yde  nogen  som  helst  Skat 
eller  Afgift.  Alle  Skatter,  som  vare  paalagte  de  andre  Stænder 
siden  Valdemar  Sejrs  Tid,  skulde  ophæves,  og  dog  skulde 
Rigets  Gæld  betales.  Det  sidste  var  en  Umulighed;  men 
Kristoffer  underskrev  alt,  hvad  man  forlangte. 

Kristoffers  Rigsstyrelse  blev  ikke  af  lang  Varighed.  Han 
var  troløs  mod  sin  Ed  og  regerede,  som  der  ingen  Haand- 
fæstning  var  til,  og  Rigets  Stormænd  vare  troløse  som  han. 
I  Aaret  1326  forbandt  de  sig  med  de  holstenske  Grever  Gert 
og  Johan,  ved  hvis  Hjælp  de  jagede  Kristoffer  ud  af  Landet, 
hvorefter  Sejrherrerne  delte  Danmark  imellem  sig.  Den 
elleveaarige  Hertug  Valdemar  i  Sønderjylland  blev  Konge  af 
Navn,  men  i  Virkeligheden  fik  Danmark  mange  Herrer.  Grev 
Gert  fik  Sønderjylland  som  arveligt  Len,  og  Grev  Johan  fik 
Lolland;  de  danske  Adelsmænd,  som  havde  været  med  i 
Opstanden,  fik  vel  ikke  saa  store  Stykker,  men  hver  fik  dog 
sin  Part.  —  Ret  længe  forligedes  man  ikke  om  Rovet.  De 
misfornøjede  indkaldte  da  igen  Kristoffer,  ikke  for  at  faa  Riget 
samlet,  men  for  at  faa  en  ny  Deling,  og  1330  foregik  en  saa- 
dan  i  Ribe,  ved  hvilken  det  blev  bestemt,  at  Kong  Valdemar 
skulde  vende  tilbage  til  sit  Hertugdømme;  i  Stedet  for  dette 
skulde  Grev  Gert  have  Fyn  som  arveligt  Len  og  det  meste 
af  Jylland  i  Pant  for  40000  Mark  Sølv;  Grev  Johan  skulde 
foruden  Lolland  have  Sjælland  og  Skaane,  og  andre  Stormænd 
fik  mindre  Stykker  af  Riget.  Kristoffer  skulde  igen  kaldes 
Konge,  men  egentlig  havde  han  intet  at  regere  over,  og  det 
gjorde  hverken  fra  eller  til,  da  han  døde   1332. 


4.     Niels  Ebbesen. 

Aldrig  har  Danmark  været  sin  Undergang  nærmere  end 
i  disse  Lovløshedens  Dage,  og  aldrig  har  vort  Folk  haft  værre 
Kaar,  end  da  det  sukkede  under  de  tyske  Grevers  Aag. 

Den  ældste  af  Kristoffers  Sønner,  Otto.  gjorde  et  Forsøg 
paa  at  vinde  Riget,  men  blev  slaaet  og  fanget  paa  Tap  Hede 
og  maatte  derfor  hensukke  sine  Ungdomsaar  i  Segeberg 
Slotstaarn;  den  yngste  Søn,  Valdemar,  var  landflygtig  i  Tysk- 
land. Skaaningerne  bleve  kede  af  at  høre  til  det  splittede, 
underkuede  danske  Folk;  de  gik  til  Sverrigs  Konge  og  bad  om 
at  komme  under  hans  Vælde,  og  han  tog  mod  dem  saa  vel 
som  mod  Blekingerne  og  Hallandsfarene  og  gav  Grev  Johan 
Penge  for  dem.  Mest  Overvold  led  Jyderne  af  den  kullede 
Greve.  I  otte  Aar  trællede  de  under  ham;  da  begyndte  de 
at  knurre.  Sligt  taalte  Greven  ikke;  han  samlede  i  Tyskland 
en  Lejehær  paa  noooMand,  med  hvilken  han  drog  skændende 
og  brændende  op  gennem  Jylland;  Jyden  skulde  nu  saaledes 
aves,  at  han  kunde  tabe  al  videre  Lyst  til  Modstand.  Men  da 
Nøden  var  størst,  var  Hjælpen  nærmest. 

Et  Par  Mil  Nordvest  for  Aarhus,  i  Folby  Sogn,  hvor 
endnu  en  knudret  Eg  skygger  over  et  gammelt  Voldsted, 
boede  dengang  en  jydsk  Herremand  ved  Navn  Niels  Ebbesen. 
Da  Greven  paa  sit  Tog  op  gennem  Jylland  var  naaet  til 
Randers,  stævnede  han  Niels  Ebbesen  til  sig  og  forlangte,  at 
han  skulde  gaa  i  hans  Tjeneste.  Niels  vægrede  sig  derved, 
og  Følgen  deraf  var,  at  Greven  dømte  ham  fredløs;  var  han 
ikke  ude  af  Landet,  før  Ugen  var  omme,  skulde  han  blive 
hængt.  Rømme  af  Landet  fra  Hustru  og  Børn  havde  Niels 
ikke  Lyst  til,  og  han  tog  derfor  en  anden  Beslutning.  »Jeg 
kommer  snart  igen!«  sagde  han,  da  han  forlod  Greven.  I  sit 
Hjem,  Nørreris,  samlede  han  om  sig  40  kække  Mænd,  der 
med  ham  vilde  vove  Livet  for  at  fælde  Danmarks  Tyran. 
Det  var  Natten  til  den  1.  April  134.0,  at  den  lille  Skare 
naaede  Randers,  hvor  Greven  laa  med  4000  Mand.  De 
bandt  Hestene  i  Fruerlund,  gik  over  Broen,  hvor  en  blev 
tilbage  for  at  løsne  Broens  Planker,  og  naaede  snart  Grevens 
Hus.  Med  Magt  trængte  de  ind  i  Huset,  og  efter  en  kort 
Kamp  vog  de  »den  kullede  Greve»  tillige  med  hans  Kapellan 
og  nogle  af  hans  Drabanter.  Imidlertid  vare  Holstenerne 
komne  paa  Benene,  og  det  saa  ud  til,  at  det  vikle  blive 
umuligt  at  komme  ud  af  Byen;  men  det  lykkedes  dog.  Efter 
en  heftig  Kamp  paa  Gaden,  i  hvilken  flere  faldt,  naaede  Niels 


Ebbesen  og  hans  Mænd  Broen,  og  idet  de  trak  sig  tilbage 
over  denne,  kastede  de  de  løse  Planker  af  og  standsede  saa- 
Jedes  Forfølgerne.  Glade  vare  de,  og  glade  vare  alle  Danske. 
Et  af  Versene  i  den  gamle  Folkevise  om  Niels  Ebbesen  siger 
os,  at  selv  den  fattigste  vilde  gerne  vise  sin  Taknemmelighed 
mod  »Danmarks  Befrier«. 

Niels  Ebbesen  gæsted  en  Kærling  god; 
hun  bavde  ikkun  to  Leve, 
dem  gav  hun  Niels  Ebbesen, 
for  han  vog  den  kullede  Greve. 

1  Med  Niels  Ebbesens  Daad  begyndte  det  atter  at  lyse 
over  Danmark.  At  det  dristige  Vovestykke  var  lykkedes  saa 
godt  gav  Jyderne  Mod;  de  samledes  i  Skare  om  Helten  fra 
Nørreris  og  begyndte  at  drive  Tyskerne  ud.  Hele  Sommeren 
igennem  stod  denne  Kamp.  Hen  i  Efteraaret  laa  Niels 
Ebbesen  med  sine  Jyder  foran  Skanderborg  Slot,  som  Hol- 
stenerne endnu  havde  inde.  Da  Besætningen  var  nær  ved  at 
maatte  overgive  sig,  kom  Grev  Gerts  Sønner  den  til  Hjælp 
med  600  Mand;  samtidig  gjordes  der  Udfald  fra  Slottet,  og 
det  kom  til  et  hidsigt  Slag  paa  en  Bakke  uden  for  Skander- 
borg. Der  faldt  mange  Jyder,  og  blandt  dem,  der  her  gav 
deres  Liv  for  Fædrelandet,  var  Niels  Ebbesen  og  hans  tvende 
Brødre  (2.  November   1340). 


5.     Valdemar  Atterdag. 

Ved  Grev  Gerts  Fald  var  Vejen  til  Danmarks  Trone  banet 
for  Kristoffers  landflygtige  Søn  Valdemar.  St.  Hans  Dag  1340 
stod  han  paa  Viborg  Ting  og  modtog  Jydernes  Hylding.  Om 
Niels  Ebbesen  stod  i  den  Folkeskare,  der  hilsede  ham  med 
Kongenavn,  ved  man  ikke,  men  det  er  rimeligt,  og  vist  er  det, 
at  det,  som  Valdemar  blev  kaldet  til,  var  at  fuldføre,  hvad 
Niels  Ebbesen  havde  begyndt,  nemlig  at  udfri  ikke  alene 
Jylland,  men  hele  Danmark  af  Fremmedherredømmet,  saa  der 
atter  kunde  fremstaa  et  »Danmarks  Rige«. 

Det  var  en  stor  og  vanskelig  Opgave,  der  blev  stillet 
den  tyveaarige  Valdemar.  Jyderne  havde  givet  ham  Kongenavn, 
men  Raadighed  over  Riget  kunde  de  ikke  give  ham.  Skaane 
var  under  Sverrig,  Sønderjylland  stod  under  Hertugen,  Fyn 
var  et  arveligt  Len  under  Grev  Gerts  Sønner.  Det  eneste, 
det  syntes  muligt  at  udfri,  var  Jylland  og  Sjælland,  der  vare 
udskiftede  i  Pantelen,  hvilke  altsaa  Valdemar  kunde  indløse, 
naar  han  kunde  betale  de  Summer,  hvorfor  de  vare  pantsatte. 
Og  dog  var  ogsaa  dette  en  saare  vanskelig  Sag;  thi  det  var 
ikke  nemt  at  skaffe  Penge.  Men  Valdemar  var  netop  den 
Mand,  Danmark  trængte  til.  Han  var  trods  sin  Ungdom  en 
klog  Mand,  der  øjnede  Udveje,  hvor  ingen  anden  saa  dem, 
og  han  var  frem  for  alt  en  udholdende  Mand,  der  kunde 
bie  og  vente;  aldrig  tabte  han  Modet,  efter  hver  ny  Skuffelse 
begyndte  han  forfra  med  frisk  Mod.  »I  Morgen  er  det  atter 
en  Dag«,  tænkte  han. 

Paa  Vejen  herind  havde  han  giftet  sig  med  Hertug 
Valdemars  Søster  Helvig,  hvorved  han  kom  i  venligt  Forhold 
til  Hertugen  og  fik  en  Medgift,  for  hvilken  han  kunde  indløse 
den  nordlige  Fjerdedel  af  Jylland.  Det  øvrige  af  denne  Lands- 
del blev  efterhaanden  indløst  ved  Hjælp  af  Skatter,  som  Jyderne 
selv  udredede.  Samtidig  søgte  Valdemar  at  komme  i  Be- 
siddelse af  Sjælland,  navnlig  ved  at  blive  Herre  over  de  faste 
Borge.  Bispen  i  Roskilde  overlod  ham  Københavns  Slot,  andre 
Borge  tiltvang  Valdemar  sig  med  Magt,  som  Kallundborg  og 
Vordingborg.  Dette  sidste  udvidede  han  og  befæstede  yder- 
ligere, og  det  var  i  mange  Aar  hans  kæreste  Opholdssted.  Som 
han  gik  frem  paa  Sjælland,  gik  han  frem  paa  Lolland,  Falster 
og  Fyn,  og  inden  mange  Aar  vare  gaaede,  var  Valdemar  Herre 
baade  i  Jylland  og  paa  Øerne.  Intet  havde  kunnet  standse 
ham  i  hans  rastløse  Arbejde  paa  at  naa  dette  Maal  —  ikke 
engang  den  forfærdelige  Pest,  der  under  Navn  af  «den  sorte 
Død»  hjemsøgte  Danmark  134Q,  og  som  skal  have  bortrevet 
de  to  Tredjedele  af  Befolkningen. 

Blandt  de  Vanskeligheder,  Valdemar  Atterdag  havde  at 
kæmpe  med,  var  det  ikke  den  mindste,  at  Rigets  Stormænd 
vare  selvraadige  og  troløse  og  tjente  helst  den  Herre,  der  bod 
den  højeste  Lon.     Men  lige  saa  lidt  som  de  fremmede  Under- 

trykkere  evnede  hans  egne  Mænds  Svig  og  Troløshed  at  trætte 
ham  eller  røve  ham  hans  gode  Lune.  En  »af  hans  Mænd, 
Ridder  Kalv,  som  han  havde  betroet  tvende  Slotte,  gik  med 
disse  over  til  de  holstenske  Grever,  som  gav  ham  et  Slot  til. 
Senere,  da  han  blev  ked  af  at  være  hos  Greverne,  vendte 
han  tilbage  til  Valdemar  med  alle  tre  Slotte,  og  blev  da  mod- 
tagen af  den  vittige  Konge  med  de  Ord:  >Det  kalder  jeg  en 
god  Kalv!  han  løb  bort  med  to  Slotte  og  kommer  tilbage  som 
en  Stud  med  tre.«  De  jydske  Herremænd  Klaus  Limbek 
og  Niels  Bugge  paa  Hald  rejste  ligefrem  Opstand  mod 
Kongen,  og  med  Understøttelse  af  Hertugen  og  Greverne  bød 
de  ham  Trods  i  flere  Aar.  Men  i  Aaret  1360  sluttedes  paa 
Danehoffet  i  Kallundborg  mellem  Kongen  og  de  forsamlede 
Adelsmænd,  Borgere  og  Bønder  en  Pagt,  der  gik  ud  paa,  at 
de  alle  for  Fremtiden  vilde  hjælpe  hinanden  med  at  hævde 
Lov  og  Ret  i  Landet. 

Efter  denne  Fredslutning  fik  Valdemar  igen  fri  Hænder 
til  at  prøve  paa  at  indsamle,  hvad  der  endnu  af  dansk  Land 
var  tilbage,  Skaane  og  Sønderjylland.  Det  første  laa  under 
Magnus  Smek,  en  svag  og  vankelmodig  Mandj  som  det  ikke 
var  vanskeligt  for  den  kloge  og  kraftige  Valdemar  at  overmande, 
især  da  Omstændighederne  føjede  sig  heldig  for  ham.  Magnus's 
Søn  Erik  gjorde  Opstand  mod  Faderen  og  satte  sig  i  Besiddelse 
af  nogle  af  dennes  Lande,  deriblandt  Skaane.  I  sin  Nød 
henvendte  Magnus  sig  til  Valdemar  og  bad  om  Hjælp  mod 
Sønnen,  en  Bøn,  Valdemar  gerne  opfyldte,  da  Magnus  lovede 
ham  som  Løn  derfor  den  stærke  Fæstning  Helsingborg,  Nøglen 
til  de  skaanske  Lande.  Imidlertid  døde  Erik,  og  Magnus,  der 
nu  ikke  længer  havde  Brug  for  Valdemars  Bistand,  søgte  at 
trække  sig  tilbage  fra  Overenskomsten.  Men  Valdemar  lod 
ikke  den  gode  Lejlighed  slippe  sig  af  Hænderne.  Han  holdt 
fast  paa,  at  Overenskomsten  skulde  gælde,  Helsingborg  skulde 
være  hans,  og  da  han  ikke  paa  anden  Maade  kunde  faa  det, 
gik  han  over  Sundet  med  en  Hær,  og  nødte  derved  Magnus 
til  at  holde  sit  Løfte  (1360).  Men  idet  Valdemar  blev  Herre 
paa  Helsingborg,  blev  han  tillige  saa  godt  som  Herre  over 
hele  Skaane, 

Paa    Sønderjylland    nær    var  Valdemar    saaledes     bleven 


/o 


Herre  over  de  danske  Lande,  men  paa  de  Vande,  der  omgav 
hans  Rige,  raadede  en  anden  Magt,  Hansestæderne,  og  det 
var  da  rimeligt,  at  han  søgte  at  give  disse  et  Knæk.  Saa  snart 
han  havde  sikret  sig  de  skaanske  Lande,  besluttede  han  at 
angribe  den  svenske  0  Gulland.  Paa  denne  0  laa  nemlig 
Visby,  en  stor  og  prægtig  Stad,  berømt  for  sine  storartede 
Bygninger,  deriblandt  18  Kirker,  for  sin  vældige  Ringmur  med 
de  48  stærke  Taarne,  for  sin  udbredte  Handel,  men  frem  for 
alt  for  sine  store  Rigdomme,  og  denne  stolte  Stad  hørte  til 
Hansernes  Forbund.  En  Sommerdag  1361  landede  Kong 
Valdemar  paa  Øen,  og  efter  flere  Dages  sejrrig  Kamp  rykkede 
han  frem  til  Visbys  Mure.  Her  stod  uden  for  Byen  et  Slag, 
som  fuldstændig  tog  Magten  fra  Gullændingerne,  og  hvori  1860 
af  dem  faldt.  Dagen  efter  rykkede  Valdemar  over  et  nedrevet 
Stykke  af  Muren  ind  i  Byen.  Han  lovede  at  skaane  den  for 
Plyndring,  hvis  Borgerne  inden  tre  Døgn  fyldte  tre  store  Øl- 
tønder, som  han  lod  sætte  paa  Torvet,  med  Guld  og  Sølv,  og 
da  Tønderne  inden  den  første  Dags  Aften  vare  fulde,  slap 
Byen  for  Plyndring,  naar  undtages,  at  Kirkerne  berøvedes 
deres  kostbare  Prydelser  af  Sølv,  Guld  og  Ædelstene.  Uhyre 
Rigdomme  førtes  hjem  til  Danmark,  og  Valdemar  kaldte  sig 
»de  Goters  Konge«. 

Men  nu  brød  et  Uvejr  fra  Sverrig  og  Hansestæderne  los 
over  Danmark.  En  Tid  lykkedes  det  Valdemar  at  tvinge 
Stormen.  Han  slog  i  Øresund  Hansernes  Flaade,  og  den 
svenske  Hær,  som  faldt  ind  i  Halland,  blev  med  Kraft  dreven 
tilbage,  saa  de  to  Magter  fandt  det  bedst  at  bede  om  Stilstand 
indtil  videre.  Under  denne  Stilstand  sejlede  Gert  den  Stores 
Datter  Elisabet  fra  Holsten  til  Sverrig;  hun  skulde  giftes  med 
Magnus  Smeks  Søn  Hakon,  der  var  Konge  i  Norge.  Men 
hun  kom  ikke  saa  vidt;  thi  da  hun  strandede  paa  den  danske 
Kyst,  beholdt  Valdemar  hende  i  Forvaring,  Han  vidste,  at 
hverken  Hakon  eller  Magnus  Smek  vare  synderlig  glade  ved 
den  Forbindelse,  som  de  svenske  Stormænd  havde  udtænkt,  og 
ved  et  Møde  med  Fader  og  Søn,  fik  han  dem  hurtig  overtalt 
til  et  andet  Giftermaal,  Hakon  skulde  giftes  med  Valdemars 
Datter  Margrete,  og  Brylluppet  blev  holdt  med  det  samme, 
skønt  Bruden    kun    var   10   Aar.  —  Dette    var    for    meget   for 

de  svenske  Stormænd ,  de  afsatte  Magnus  Smek  og  gav  Tronen 
til  hans  Søstersøn  Albrekt  af  Mecklenborg.  Under  denne  Konge 
samlede  Valdemars  Fjender  sig  igen,  talrigere  end  nogen  Sinde 
før;  der  var  Hansestæderne,  Hertug  Albrekt  af  Mecklen- 
borg, dennes  Søn  Kong  Albrekt  i  Sverrig,  de  holstenske 
Grever  og  en  Del  jydske  Adelsmænd  —  alle,  som  før  havde 
været  ham  fjendske  eller  frygtede  hans  Vælde,  havde  sammen- 
svoret sig  til  hans  Fald.  Med  sit  sædvanlige  frejdige  Mod 
modtog  Kong  Valdemar  Budskabet  om  den  truende  Fare.  Da 
han  paa  een  Dag  modtog  yy  Fejdebreve  fra  Hansens  Stæder, 
sammenlignede  han  disse  med  en  Flok  skrigende  Gæs.  Men 
han  maatte  dcg  snart  erkende,  at  denne  Gang  vare  hans 
Fjender  for  mægtige,  og  Skærtorsdag  i  Aaret  1368  maatte  han 
forlade  det  Rige,  han  i  en  Menneskealder  havde  arbejdet  saa 
utrættelig  og  stridt  saa  haardt  for  at  samle  og  værne.  Det 
var,  som  al  hans  Møje  og  Strid  skulde  være  forgæves.  Som 
Ravne  faldt  Fjenderne  over  vort  Land  og  søgte  at  dele  det 
imellem  sig.  Men  heldigvis  kunde  de  ikke  forliges  derom,  og 
Kong  Va)demar  forstod  i  det  fremmede  at  lede  Sagernes  Gang, 
saa  Henning  Podebusk,  hvem  Kongen  havde  udnævnt  til 
Rigsforstander  i  sin  Fraværelse,  kunde  slutte  Fred  med  Hanse- 
stæderne paa  Vilkaar,  at  der  tilstodes  dem  fri  Handel  og  Fiskeri 
i  Danmark,  at  de  fik  sig  overdraget  en  Del  af  Skaane  med 
Borgene  og  Stæderne  ved  Kysten  i  15  Aar,  og  at  de  efter 
Valdemars  Død  skulde  have  Del  i  Kongevalget.  Da  Valdemar 
havde  underskrevet  disse  Fredsvilkaar,  vendte  han  efter  fire 
Aars  Landflygtighed  atter  tilbage  til  sit  Rige. 

I  de  tre  Aar,  Valdemar  efter  sin  Hjemkomst  fik  Lov  at 
styre,  lagde  han  Plan  til  at  indsamle  det  Stykke  Land  af  det 
gamle  Danmark,  som  han  tidligere  ikke  havde  kunnet  faa  med, 
nemlig  Sønderjylland.  Det  ene  Slot  efter  det  andet  gik  over 
i  hans  Besiddelse,  og  allerede  sad  hans  Mænd  paa  Nordborg, 
Sønderborg,  Haderslev,  Aabenraa  og  Tønder,  da  han  ramtes 
af  en  haard  Sygdom,  som  endte  hans  daadfulde  Liv  paa 
Gurre  Slot  (1375). 


/  / 


Foreningstiden. 


Efter  at  Valdemar  Atterdag  havde  fuldfort  sit  Samlingsarbejde, 
og  Danmark  igen  var  blevet  et  Rige,  kom  en  ny  SamlingstanKe 
frem,  der  saaledes  fyldte  de  nordiske  Folks  Sind,  at  der  blev  arbejdet 
og  kæmpet  for  eller  imod  den  i  næsten  halvandet  Hundrede  Aar: 
De  tre  nordiske  Folk,  der  havde  fælles  Minder  og  fælles  Sprog, 
skulde  staa  sammen  som  Brodre  og  styres  af  een  Konge.  En 
Kvinde  satte  Tanken  frem  og  førte  den  sejrrig  igennem;  men  efter 
hendes  Død  blev  den  vanrøgtet  af  uduelige  Konger  og  egenraadige 
Stormænd,  saa  der  blev  mere  Fjendskab  end  Enighed  mellem  Folkene 
og  da  man  til  sidst  lige  imod  Margretes  Tanke  forsøgte  at  opretholde 
Foreningen  ved  Krig  og  Blodsudgydelse,  fremkaldte  man  dens  fuld- 
stændige Ophør.  Heller  ikke  den  sønder]  yd  ske  Sag  blev  vel 
Jet.  Sønderjylland  faldt  i  de  holstenske  Grevers  Hænder,  og  den 
Lejlighed,  der  senere  kom,  til  at  indlemme  det  i  Danmarks  Rige, 
blev  ikke  godt  nyttet. 

Indadtil  særtegnes  Tidsrummet  derved,  at  Stormandsvælden 
tiltog,  og  Kirken  sank  dybt  i  Verdslighed  og  Vildfarelser,  medens 
de  lavere  Stænder  sukkede  under  Aaget.  Det  ender  med  Kristian 
den  Andens  mislykkede  Forsøg  paa  at  give  Samfundet  en  bedre 
Skikkelse. 


i.     Dronning  Margrete. 

Ved  Valdemar  Atterdags  Død  kom  hans  Datter  Mar- 
grete til  at  styre  Danmark.  De  Danske  gav  nemlig  Kronen 
til  hendes  lille  seksaarige  Søn  Oluf,  der  nogle  Aar  efter  ved 
sin  Faders  Død  tillige  blev  Konge  i  Norge,  og  Margrete  styrede 
da  en  Tid  Tvillingriget  som  Formynderske  for  sin  Søn.  Men 
da  Oluf  døde,  før  han  blev  myndig,  valgte  de  Danske  straks 
hans  Moder  til  »fuldmægtig  Frue  og  Husbonde  og  Danmarks 
Riges  Formynder«,  og  Aaret  efter  valgte  Nordmændene  hende 
til  regerende  Dronning«.  Valdemar  Atterdag  skal  have  sagt 
om  sin  Datter,  at  Vorherre  tog  fejl,  da  han  skabte  hende  som 
Pige,  og  vist  er  det,  at  hun  ved  Raadsnildhed  og  Kraft  har 
gjort    mange  Mænd   til  Skamme.     Hendes  Fader  havde  samlet 


Danmark;  hun  satte  sig  det  Maal  at  samle  det  tredelte 
Norden,  og  hun  naaede  det. 

Paa  Sverrigs  Trone  sad  den  tyske  Kong  Albrekt,  en 
daarlig  og  magtesløs  Mand.  Hans  lave  Tænkemaade  viste  sig 
blandt  andet  derved,  at  han  ikke  blev  træt  af  at  haane  den 
danske  Dronning.  Han  kaldte  hende  »Kong  Brogeløs«  og 
»Munkedejen«,  og  han  skal  have  sendt  hende  en  Slibesten, 
hvorpaa  hun  kunde  hvæsse  sine  Synaale.  Men  Spotten  fik 
han  dyrt  betalt.  Da  han  ved  sin  vilkaarlige  Regering  havde 
opbragt  de  svenske  Stormænd  imod  sig,  henvendte  de  sig  til 
den  kloge  og  dygtige  danske  Dronning  og  tilbød  at  gøre  hende 
til  »fuldmægtig  Frue«  over  Sverrig,  som  hun  var  det  over  Dan- 
mark, naar  hun  vilde  hjælpe  dem  af  med  Kong  Ålbrekt.  Mar- 
grete lod  sig  ikke  dette  sige  to  Gange.  Hun  lod  en  dansk- 
norsk Hær  under  Anførsel  af  Ivar  Lykke  og  Henrik  Parov 
rykke  ind  i  Sverrig,  og  da  denne  Hær  i  Vestergøtland  forenede 
sig  med  den  svenske  Hær,  som  førtes  af  Erik  Ketilsen,  stod 
de  tre  Rigers  Hære  under  Dronning  Margretes  Septer  rede  til 
Kamp  mod  den  forhadte  Albrekt.  Denne  regnede  i  Først- 
ningen ikke  stort  derpaa.  »Vilde  hun  ikkun,  den  gode  Frue, 
sidde  ved  Rokken  og  spinde«,  udbrød  han.  Men  da  Uvejret 
nærmede  sig,  kom  han  paa  andre  Tanker;  han  hentede  For- 
stærkning hos  sine  Venner  i  Tyskland,  og  1389  stod  da  ved 
Falkøping  det  Slag,  der  skilte  Albrekt  ved  Kronen.  I  en 
Mose,  hvor  Hestene  sank  i,  blev  han  fangen  tillige  med  sin 
Søn  Erik,  og  bunden  i  Lænker  førtes  han  frem  for  Dronning 
Margrete,  der  befalede  at  holde  ham  fængslet  paa  Lindholm 
Slot  i  Skaane.  Hele  Sverrig  kom  nu  i  Margretes  Vold  paa 
Stokholm  nær,  hvor  Tyskerne  havde  Magten;  i  ni  Aar  for- 
svarede de  Byen  med  Bistand  af  tyske  Sørøvere,  de  saakaldte 
Fetaljebrødre,  og  da  de  endelig  maatte  opgive  Forsvaret,  var 
hver  Modstand  mod  Dronningen  falden. 

Dronning  Margrete  var  efter  Olufs  Død  barnløs,  og  der 
maatte  da  tænkes  paa,  hvem  der  skulde  være  hendes  Efter- 
følger. Hun  tog  da  sin  Søsterdattersøn  Erik  af  Pommern 
til  sig  og  bad  Nordens  Folk  vælge  ham  til  Konge.  Det  skete, 
som  hun  ønskede  det.  Den  17.  Juni  1397  havde  en  glimrende 
Forsamling  fra    alle   tre  Riger    givet  Møde   paa  Kalmar  Slot, 

og  her  satte  Ærkebisperne  af  Lund  og  Upsala  Trillingkronen 
paa  den  femtenaarige  Eriks  Hoved.  Og  den  kloge 
Dronning  lod  det  ikke  blive  derved.  Hun  gjorde  en  Pagt  med 
Stormændene  fra  de  tre  Riger,  som  hun  lod  opskrive  og  for- 
syne med  Underskrifter,  og  som  gik  ud  paa,  at  naar  denne 
Konge  døde,  da  skulde  Rigerne  enes  om  at  vælge  en  anden, 
saa  den  Forening,  der  nu  var  begyndt,  kunde  vare  evindelig; 
hvert  Rige  skulde  beholde  sine  Love,  men  om  et  Rige  blev 
overfaldet  af  Fjender,  da  skulde  de  andre  staa  Last  og  Brast 
med  det. 

Kalmarforeningen  var  Margretes  Storværk,  men  ogsaa  af 
Rigsstyrelsen  i  det  hele  havde  hun  Ære.  Som  sin  Fader  for- 
stod hun  at  give  efter,  '  hvor  hun  ikke  kunde  komme  frem, 
og  at  benytte  Lejligheden,  hvor  den  var  gunstig.  Hun  naaede 
ikke,  hvad  hun  saa  gerne  vilde,  at  faa  Sønderjylland  genforenet 
med  Riget;  thi  under  sine  Bestræbelser  herfor  døde  hun  (141 2) 
om  Bord  paa  sit  Skib  paa  Flensborg  Fjord.  Ved  Højalteret  i 
Roskilde  Domkirke  staar  hendes  Kiste. 


2.     De  tyske  Grever  i  Senderjylland. 

Det  abelske  Hertughus  havde  voldt  Ulykker  ved  at  ville 
gøre  Sønderjylland  til  et  selvstændigt  Rige,  men  værre  blev 
det,  da  Abels  Hus  uddøde  (1375),  og  de  holstenske  Grever 
satte  sig  i  Besiddelse  af  Hertugdømmet.  Ulykkeligvis  døde 
Valdemar  Atterdag  samtidig  med  den  sidste  Hertug  af  Abels 
Hus,  og  kunde  saaledes  ikke  hindre,  at  Greverne  tog  Landet  i 
Besiddelse.  Heller  ikke  Dronning  Margrete  mægtede  at  drive 
dem  ud,  men  maatte  i  Aaret  1386  overgive  det  som  Len  til 
en  af  dem,  Gerhard  den  6.  Men  efter  at  Gerhard  havde 
trodset  Danmark  i  18  Aar,  faldt  han  (1404)  paa  et  Ditmarsker- 
tog, og  hans  Enke  Elisabet  sad  tilbage  med  tre  smaa  Sønner. 
Disse  gunstige  Omstændigheder  søgte  Dronning  Margrete  at 
nytte.  Men  da  det  viste  sig,  at  Sagen  ikke  kunde  ordnes  ad 
fredelig  Vej,  begyndte  en  Kamp  for  Sønderjylland,  der  varede 
i  25  Aar. 

Erik  af  Pommern,  der  efter  sin  Fostermoders  Død  helt 
havde  overtaget  TrilJingrigets  Styrelse,  var  ikke  den  rette  Mand 
til  at  genvinde  Sønderjylland.  Han  førte  store  Hære  ind  i' 
Sønderjylland,  men  forstod  ikke  at  bruge  dem,  og  vendte 
derfor  gerne  tilbage  med  uforrettet  Sag.  I  Aaret  1424  bad  de 
stridende  Parter  Kejser  Sigismund  dømme  i  Sagen,  og  efter  at 
en  af  de  kejserlige  Raader  havde  været  i  Sønderjylland  og  der 
overbevist  sig  om,  at  Befolkningen  talte  det  danske  Sprog  og 
havde  Love  og  Indretninger  til  fælles  med  det  øvrige  Danmark, 
dømte  Kejseren,  at  hele  Sønderjylland  med  Rette  hørte  Dan- 
mark til,  og  at  Greverne  ingen  som  helst  Ret  havde  til  det. 
Denne  Dom  hjalp  dog  ikke  Erik;  thi  Holstenerne  vilde  ikke 
bøje  sig  for  den,  hvorfor  Krigen '  begyndte  paa  ny,  ja  blev 
værre  end  før,  da  Hansestæderne  nu  gik  i  Forbund  med 
Greverne.  I  Aaret  1428  gik  en  stor  Hanseflaade  paa  240 
Skibe  løs  paa  København,  som  dog  blev  saa  godt  forsvaret,  at 
Hanserne  maatte  drage  bort  uden  at  have  naaet  deres  Hen- 
sigt. Efter  Sigende  skal  Eriks  Dronning  Filippa  især  have 
været  virksom  ved  denne  Lejlighed.  Før  Slaget  opmuntrede  hun 
Krigsmændene  og  Byens  Borgere  til  at  stride  som  Mænd  for 
Fædrelandet,  under  Kampen  laa  hun  bedende  i  Kirken,  og  da 
Sejren  var  vunden,  tog  hun  sig  kærlig  af  de  saarede  og  gjorde 
Gilde  for  dem,  der  havde  stridt.  I  Aaret  1435  ^  den  lange 
Krig  Ende,  uden  at  Sønderjylland  var  vundet.  Hertug  Adolf, 
den  eneste  af  Gerhards  Sønner,  der  nu  var  i  Live,  fik  Lov  til 
at  beholde  Hertugdømmet,  og  var  nu  dets  Styrer  i  mange  Aar, 
indtil  han  døde  (1459). 


3.     De  tre  første  Foreningskonger. 

Erik  af  Pommern  (1412 — 1439)  vandt  ikke  Sønder- 
jylland, men  han  kunde  heller  ikke  holde  de  tre  Riger  samlede. 
Svenskerne  vare-  misfornøjede  over  de  store  Skatter,  han  ud- 
skrev, og  over  de  tyranniske  Fogder,  han  plagede  dem  med. 
Den  værste  af  disse  var  Jøsse  Eriksen,  Foged  i  Dalarne.  En 
frisindet  Adelsmand  fra  Falun  Kobberbjærg  Engelbrekt 
Engelbrektsen    drog    til    Kong   Erik    for    at    tale  Bøndernes 


Sag.  »Hent  Jøsse  hid«,  sagde  han,  »lad  os  gaa  i  Rette  med 
hinanden;  hvem  af  os  der  har  Uret,  kan  tage  Rebet  om 
Halsen«.  Sagen  blev  nu  undersøgt,  og  det  viste  sig,  at  Engel- 
brekts  Klage  var  sand,  men  Jøsse  blev  ikke  afsat.  Anden 
Gang  gik  Engelbrekt  til  Kongen  og  bad  om  Retfærdighed,  men 
fik  nu  kun  onde  Ord.  Da  brød  en  Opstand  ud  i  Dalarne,  der 
endte  med,  at  Svenskerne  foreløbig  ophævede  Foreningen 
ved  at  vælge  den  ærgerrige  Adelsmand  Karl  Knudsen  til 
Rigsforstander. 

At  Kong  Erik  splittede  det,  Margrete  havde  samlet, 
skulde  ikke  styrke  hans  Stilling  i  Danmark,  hvor  man  aldrig 
havde  haft  nogen  ret  Tillid  til  ham.  Ogsaa  her  klagedes  over, 
at  han  indkaldte  fremmede  Adelsmænd  og  gjorde  dem  til 
Høvedsmænd  paa  de  danske  Borge,  og  da  han  nu  forlangte, 
at  de  Danske  skulde  kaare  hans  Farbrodersøn  Bugislav  af 
Pommern  til  hans  Efterfølger,  blev  Uenigheden  saa  stor,  at 
det  tegnede  til  Opstand.  Han  forlod  da  1438  i  Vrede  Dan- 
mark og  sejlede  til  Gulland,  hvor  han  opholdt  sig  i  10  Aar 
og  drev  Sørøveri  paa  svenske  og  hanseatiske  Skibe.  Da  han 
blev  forjagen  derfra,  tyede  han  til  Pommern  og  døde  der  i 
stor  Fattigdom    1459. 

Efter  Kong  Eriks  Flugt  styrede  Rigsraadet  Danmark  en 
Tid.  men  indkaldte  saa  Eriks  Søstersøn,  Kristoffer  af  Bajern, 
som  blev  hyldet  paa  Viborg  Ting  1440.  Under  ham  kom 
Foreningen  atter  i  Kraft.  Karl  Knudsen  blev  afskediget  som 
Rigsforstander,  fik  som  Erstatning  Finland  til  Len  og  en  Sum 
Penge,  og  slap  for  at  aflægge  Regnskab  for  sin  Styrelse.  I 
Sommeren  1441  kunde  Kristoffer  holde  sit  Indtog  i  Stokholm 
med  Ærkebispen  af  Upsala  ved  sin  højre  og  Karl  Knudsen 
ved  sin  venstre  Side,  og  Dagen  efter  paasattes  ham  Kronen  i 
Upsala  Domkirke.  1442  blev  han  kronet  som  Norges  Konge 
i  Trondhjem  og  Aaret  efter  som  Danmarks  Konge  i  Ribe. 
Samme  Aar  flyttede  han  Kongesædet  fra  Roskilde,  hvor  hans 
Slot  var  brændt,  til  det  bedre  beliggende  Kobenhavn,  som 
fra  den  Tid  af  har  været  Danmarks  Hovedstad.  Kristoffer 
var  en  godmodig  og  munter,  men  ikke  nogen  dygtig  Mand, 
og  som  Tysker  var  han  fremmed  for  det  nordiske  Folks  Liv. 
Svenskerne    kaldte    ham  »Barkekongen«,    fordi    der  i  hans  Tid 

var  Misvækst,  saa  mange  maatte  spise  Barkbrød,  hvad  han  jo 
dog  ikke  var  Skyld  i;  derimod  havde  de  Grund  til  at  beklage 
sig  over,  at  han  intet  vilde  gøre  for  at  standse  Erik  af  Pom- 
merns Sørøveri,  men  kun  svarede  paa  deres  Klager,  at  hans 
Morbroder  jo  ogsaa  skulde  leve.  Dog  holdt  Rigerne  sammen 
i  hans  Tid,  som  heller  ikke  var  lang,  da  han  døde   1448. 

Kristoffer  efterlod  sig  ingen  Arvinger,  og  man  maatte 
derfor  igen  til  at  se  sig  om  efter  en  Konge.  Men  i  Stedet  for 
at  enes  om  den  samme,  gik  Rigerne  hver  sin  Vej.  Svenskerne 
kaldte  Karl  Knudsen  hjem  fra  Finland  og  kaarede  ham.  I 
Danmark  tænkte  nogle  paa  Adelsmanden  Knud  Gyldenstjerne, 
andre  paa  Hertug  Adolf,  men  da  man  ikke  kunde  enes  om 
den  første,  og  den  sidste  ikke  vilde,  gik  man  atter  til  Tyskland 
og  hentede  den  tredje  tyske  Konge  hjem,  Kristian  af 
Oldenborg.  »Han  giftede  sig  med  Kristoffers  unge  Enke 
Dorthea  og  blev  Stamfader  for  det  oldenborgske 
Kongehus,  der  klædte  Danmarks  Trone  til   1863. 

Kong  Kristian  den  Første  (1448 — 1481)  var  en 
statelig  Riddersmand  at  se  paa,  men  han  var  ikke  nogen  stor 
Statsmand.  I  hans  Tid  døde  Hertug  Adolf  i  Sønderjylland 
(1459)  u^en  at  efterlade  sig  Børn,  og  Kong  Kristian  kunde 
da  som  Lensherre  have  inddraget  Sønderjylland  i  Riget,  men 
han  gjorde  det  ikke.  For  ogsaa  at  kunne  blive  Greve  i 
Holsten,  knyttede  han  Sønderjylland  sammen  med  dette  og 
lovede  de  tyske  Adelsmænd,  at  disse  Lande  altid  skulde  forblive 
samlede.  Paa  den  Maade  blev  han  valgt  til  Hertug  i  Slesvig, 
men  dette  Land  blev  ikke  forenet  med  Moderlandet.  —  Ved 
hans  Tronbestigelse  blev  den  nordiske  Forening  brudt,  men 
den  kunde  vistnok  være  kommet  i  Stand  igen,  om  Kong  Kristian 
havde  været  en  dygtigere  Styrer.  Svenskerne  bleve  nemlig 
misfornøjede  med  Karl  Knudsen,  ja  drev  ham  ud  af  Riget  og 
indkaldte  Kong  Kristian.  Hvis.  denne  nu  havde  forstaaet  at 
vinde  det  svenske  Folk  for  sig,  kunde  Foreningen  vistnok 
kommet  i  god  Kraft;  men  han  pinte  de  Svenske  med  høje 
Skattepaalæg,  hvorfor  de  kaldte  ham  en  bundløs  Pung;  endog 
de,  som  havde  stridt  for  ham,  gjorde  han  til  sine  Uvenner, 
saa  de  forlod  ham  og  kaldte  atter  Karl  Knudsen  tilbage.  Et 
Forsøg,    som  Kong  Kristian  gjorde  147 1    paa  at  vinde  Sverrig 

med    Vaabenmagt,    mislykkedes,    idet     han    tabte    Slaget    paa 
Brunkebjærget  uden  for  Stokholm. 

Ogsaa  Pengevæsenet  blev  daarlig  styret  i  denne  Konges 
Tid.  Kongen  var  snar  til  at  love  Penge  ud,  men  sen  til  at 
betale,  og  samtidig  med,  at  han  optraadte  med  Pragt  og 
Glans,  sad  han  i  Borg  og  Gæld  til  Lybækkerne,  som  derfor  i 
hans  Tid  kunde  gøre,  omtrent  hvad  de  vilde.  —  Paa  en 
kostbar  Udenlandsrejse,  som  Kongen  1474  gjorde  til  Rom,  gav 
Paven  ham  Tilladelse  til  at  rejse  en  Højskole  (Universitet)  i 
København,  og  en  saadan  kom  da  i  Virksomhed   1479. 


4.    Samfundstilstande  og  Næringsveje. 

I  Foreningstiden  blev  Kløften  mellem  Rigets  Stænder 
større  og  større.  I  Sverrig  var  Stormandsvælden  videre  frem- 
skreden end  her,  og  Foreningen  virkede  da  til  at  hæve  de 
danske  Adelsmænd,  saa  de  kom  til  at  staa  lige  saa  højt  som 
deres  svenske  Brødre.  Adelskabet  blev  nu  arveligt,  hvorved 
Adelsmændene  kom  til  at  udgøre  en  særegen  afsluttet  Kreds, 
hævet  over  alle  andre  fra  Fødselen  af.  Da  de  sad  inde  med 
de  indbringende  Len,  og  det  betragtedes  som  en  Selvfølge,  at 
den  adelsbaarne  Mand  gik  forud  for  alle  andre  ved  Besættelsen 
af  de  rigtlønnede  Embeder  i  Staten  og  Kirken,  og  da  de  vare 
fritagne  for  Skatter  og  Afgifter,  voksede  deres  Rigdomme  Aar 
for  Aar.  Det  kendtes  af  den  Pragt,  hvormed  Adelsmanden  og 
Adelsfruen  fremtraadte  —  han  med  Silkehoser  og  sølvspændte 
Sko,  Klædeskjortel,  Fløjeiskappe,  Fjederhat,  Guldkæde  over 
Brystet  og  Sværd  ved  Lænd  —  hun  med  kostbar  Perlehue, 
Gyldenstykkes  Kjortel  og  Kaabe  af  Zobel  og  Hermelin.  Og 
det  kendtes  af  de  mange  Borge,  der  taarnedes  rundt  om  i 
Landet  ved  Fjorde  og  Indvige,  paa  Halvøer  og  Holme,  over 
hvis  Døre  Adelsmandens  Vaabenmærke  prangede,  og  bag 
hvis  Mure  og  Grave  han  følte  sig  stærk  og  tryg. 

En  lignende  afsluttet  Kreds  dannede  den  mægtige  Gejst- 
lighed. Den  var  meget  talrig  og  rig.  Det  store  Antal 
Kirker,  navnlig  i  Byerne,  krævede  et  talrigt  Præsteskab,  og  de 
mange  Klostre  i  By  og  paa  Land  rummede  en  Skare  af  Munke. 

Da  det  var  en  almindelig  Tro,  at  man  kunde  købe  Sjælefred 
ved  at  skænke  Gods  til  Kirker  og  Klostre,  bleve  disse  rigelig 
betænkte  af  Fyrster  og  Rigmænd,  som  paa  denne  Maade  tænkte 
at  sone  deres  Synder.  En  Tredjedel  af  Landets  Jordegods  laa 
ved  Slutningen  af  dette  Tidsrum  under  Kirken  Kun  Skade, 
at  alt  som  Kirken  tog  til  i  Rigdom  og  udvortes  Magt,  tog  det 
en  daarlig  Retning  med  Livet.  Paven  begyndte  at  sælge  Aflad, 
Bisperne  levede  i  Sus  og  Dus,  Præsterne  tog  sig  Frillekoner,  og 
Munkene  drev  Tiden  hen  med  Tiggeri  og  Lediggang. 

Et  Vidnesbyrd  om,  hvilken  Magt  de  højere  Stænder  op- 
naaede  i  Foreningstiden,  er  det,  at  Rigsraadet  dannes  i  denne 
Tid.  Dette  Raad,  der  bestod  af  Rigets  Bisper  og  en  halv  Snes 
Adelsmænd,  blev  stillet  ved  Kongens  Side,  og  ved  Kongevalget 
fik  det  den  afgørende  Stemme. 

Hvad  de  højere  Stænder  vandt,  tabte  de  lavere.  Skønt 
Borgerstanden  endnu  havde  noget  Selvstyre,  idet  hver  Køb« 
stad  styredes  af  to  Borgmestre  og  en  halv  Snes  Raadmænd, 
valgte  af  Byens  Borgere,  var  Tilstanden  i  Købstæderne  dog 
ikke  videre  lystelig.  Husene  vare  lave,  ofte  klinede  op  af 
Ler  og  tækkede  med  Straa,  hvorfor  frygtelige  Ildebrande  vare 
almindelige.  Gaderne  vare  smalle  og  fulde  af  Skarndynger, 
vanskelige  at  komme  frem  ad,  især  ved  Aftens  Tide,  naar  de 
laa  i  Mulm  og  Mørke,  og  den  store  Urenlighed  fremkaldte  tit 
pestagtige  Sygdomme.  De  danske  Haandværkere  kunde  ikke 
hamle  op  med  de  mange  indvandrede  Tyskere,  og  som  det 
gik  de  danske  Haandværkere,  gik  det  de  danske  Købmænd. 
Hansens  Kræmmere  —  de  saakaldte  Pebersvende  —  tog  gerne 
Broderparten. 

For  Bondestanden  gik  det  mere  og  mere  tilbage.  Vel 
var  der  endnu  en  Del  Selvejere,  som  raadede  frit  over  deres 
Jord,  og  kun  svarede  Skat  til  Kronen,  men  flere  og  flere  gik 
over  i  Fæsternes  Klasse,  som  var  trykket  paa  mange  Maader. 
Fæsteren  ejede  ikke  selv  Gaard  og  Grund,  men  lejede  den  paa 
et  vist  Aaremaal  af  Adelsherren,  Kronen  eller  Kirken.  Han 
svarede  et  aarligt  Landgilde  til  sin  Husbonde;  men  da  dette 
ikke  ansaas  for  fuldt  Vederlag,  maatte  han  tillige  gøre  Hoveri 
eller  Dagværk  paa  Hovmarken.  Dette  kunde  være  hemmende 
nok  for  Arbejdet  hjemme,  og  i  Tidens  Løb,  da  Hoveridagenes 

Antal  voksede,  blev  det  næsten  en  utaalelig  Byrde,  og  dog 
havde  en  Del  Fæstere  et  andet  og  endnu  værre  Aag  paa 
Nakken,  nemlig  Vornedskabet. 

Herremændene  havde  megen  Brug  for  Arbejdere,  og  for 
at  bevare  disse  paa  deres  Godser  fik  de  fastslaaet,  at  Bonden 
ikke  maatte  forlade  det  Gods,  hvorpaa  han  var  født;  han  var 
vor  ned,  bunden  til  sin  Fødestavn.  Prøvede  han  paa  at 
flygte,  blev  han  forfulgt  som  Rømningsmand  og  kunde  vente 
sig  en  haard  Straf,  f.  Eks.  Fredløshed,  det  vil  sige,  han  stod 
ikke  længer  under  Lovens  Beskyttelse;  enhver  kunde  handle 
med  ham  efter  Godtykke.  I  de  Dele  af  Riget,  hvor  Vorned- 
skabet var  indført,  og  det  var  det,  hvor  Sjællands  Lov  gjaldt, 
altsaa  paa  Sjælland,  Lolland,  Falster  og  Møen,  mente  Gods- 
ejerne at  eje  ikke  alene  Fæstegodset,  men  Bønderne  med,  og 
der  er  Eksempler  paa,  at  den  ene  Herremand  har  foræret 
eller  solgt  Bønder  til  den  anden. 

Den  vigtigste  af  Landets  Næringsveje  var  Agerbruget. 
Bønderne  dyrkede  i  dette  Tidsrum,  som  før  og  senere,  Jorden 
i  Fællesskab.  Landsbyens  Jord  var  delt  i  tre  Vange,  der 
skiftevis  var  Rugvang,  Bygvang  og  Græsfælled.  Paa  den  sidste 
vogtede  Byhyrden  Byens  samlede  Kvæg;  de  andre  Vange  vare 
delte  i  Agre,  og  hver  Gaardmand  havde  Agre  her  og  der,  en 
paa  Sandjorden,  en  paa  den  gode  Jord,  en  nær  ved,  en  langt 
borte  osv.  Saaledes  kom  de  forskellige  Mænds  Jordstykker  til 
at  ligge  ind  imellem  hverandre,  kvorfor  det  var  nødvendigt,  at 
Arbejdet  med  Pløjning  og  Saaning  foregik  samtidig.  Byerne 
havde  derfor  Love,  der  gav  Regler  for  dette  og  andet  Fællesskab, 
og  naar  Byhornet  lød,  samledes  Mændene  om  Majtræet  for 
at  holde  Stævne  og  træffe  Aftaler  om  Arbejdet  paa  Bymarken, 
eller  hvad  andet  de  havde  til  fælles.  —  Med  Kornavlen  fulgte 
Kvægavlen,  som  ligeledes  i  dette  Tidsrum  gav  stort  Udbytte. 
De  danske  Heste  vare  søgte  i  Udlandet,  Svin  holdtes  i  Mængde 
og  ligeledes  Geder.  Størst  Betydning  havde  dog  Studeavlen. 
Ikke  blot  i  Jylland,  men  hele  Landet  over  brugtes  Stude  som 
Trækdyr,  og  det  baade  for  Plov  og  for  Vogn.  Fedestude  ud- 
førtes i  Mængde,  men  ikke  lige  frit  af  alle  Jordbrugere.  Adels- 
manden havde  Ret  til  at  sætte  Stude  paa  Stald  hos  Fæsterne, 
og    han    havde  Ret  til  at  føre  sine  Stude  ud  af  Landet  til  de 

store  Markeder  andet  Steds,  medens  Bønderne  skulde  sælge 
deres  i  Købstaden,  ja  senere  blev  det  endog  rent  ud  forbudt 
dem  at  fede  Stude,  for  at  Herremændene  kunde  have  hele 
Fortjenesten. 

Vort  Land  var  dengang  rigt  paa  Skove  med  Eg  og  Bøg, 
og  med  mange  Slags  Vildt.  Jagten  var  en  af  Adelsmændenes 
bedste  og  stadige  Fornøjelser.  Det  hørte  til  de  dagligdags  Skue- 
spil at  se  Adelsmanden  med  sine  Jægere  og  sit  Hundekobbel 
drage  ud  for  at  bede  Hjort  og  Hare  og  vende  hjem  til  Borgen 
med  rigt  Bytte.  Men  ogsaa  andre  nød  godt  af  Skoven;  thi 
med  den  tog  man  det  ikke  saa  nøje.  Fra  gammel  Tid  havde 
Kronens  Fæstebønder  Lov  til  at  hente,  hvad  Tømmer  de  be- 
høvede til  Husbygning,  Vogne  og  Redskaber,  ligesom  de  ogsaa 
maatte  drive  deres  Svin  i  Skoven,  for  at  disse  kunde  fedes  ved 
at  æde  Olden.  Og  de  Adelsmænd,  der  havde  store  Skove,  gav 
sædvanlig  deres  Fæstebønder  samme  Lov.  Paa  mange  Steder 
var  Kulbrænding  almindelig.  Trækul  var  et  yndet  Brændsel, 
og  Bønderne  i  Skovegnene  tilvirkede  da  saadanne  i  stor  Mængde 
og  førte  dem  til  Torvs  i  Købstæderne.  Men  idet  alle  søgte 
Fordel  i  Skovene,  og  ingen  ret  tænkte  paa  at  værne  dem, 
svandt  de  mere  og  mere  ind,  og  af  den  store  Skovrigdom  blev 
kun  fattige  Levninger  tilbage. 

En  anden  Rigdomskilde  var  Havet.  Alle  Beretninger 
gaa  ud  paa,  at  det  dengang  vrimlede  af  Fisk  i  vore  Vande, 
og  mange  forstod  at  drage  sig  det  til  Nytte.  Tørret  og  saltet 
Fisk  var  et  af  de  almindeligste  Fødeemner.  Især  var  Silde- 
fangsten vigtig.  Ved  Limfjordens  Bredder  laa  Fiskerleje 
ved  Fiskerleje,  og  her  var  det  Landets  egne  Børn,  der  tilegnede 
sig  Rigdommen.  Anderledes  var  det  paa  den  anden  store 
Fiskeplads,  ved  Øresundets  Kyst,  hvor  Hansestæderne  havde 
Ret  til  at  fiske  og  nedsalte.  I  Begyndelsen  af  August,  naar  de 
store  Sildestimer  ankom,  fyldtes  Sundet  af  et  umaadeligt  Antal 
Skibe  fra  de  tyske  Stæder,  og  et  lille  Antal  fra  nogle  danske 
Købstæder.  Særlig  blev  der  Liv  og  Røre  paa  Stranden  mellem 
Falsterbo  og  Skanør,  hvor  Hansestæderne  havde  deres  faste 
Liggepladser,  afgrænsede  med  Pæle,  som  bar  vedkommende 
Stads  Vaaben.  Hele  Byer  rejste  sig  her  i  Fisketiden,  tyske  fra 
øverst  til  nederst,  hvorfor  ogsaa  en  tysk  Foged  styrede  og  dømte 

i  hver  By.  Det  var  overmaade  lønnende  for  Hanserne,  og 
meget  bekvemt  havde  de  faaet  det  indrettet  for  sig;  men 
harmeligt  var  det  for  danske  Mænd  at  se,  hvorledes  disse 
fremmede  hvert  Aar  kom  for  at  tømme  en  af  vort  Lands 
bedste  Rigdomskilder. 


5.     Kong  Hans,  Ditmarskertoget  og 
Foreningen. 

Kristian  den  Førstes  Søn  Hans,  der  blev  Konge  efter  sin 
Fader,  har  faaet  et  bedre  Eftermæle  end  de  tre  foregaaende 
Konger.  Han  var  en  jævn  Mand,  »holdt  sig  til  gammel  dansk 
Skik  og  kunde  ikke  lide  nye  Moder«.  I  sit  daglige  Liv  var 
han  omgængelig  og  munter,  spøgte  tit  med  andre  og  kunde 
godt  taale  en  Spøg  igen.  Til  visse  Tider  kunde  der  dog  komme 
en  ond  Aand  over  ham,  og  han  kunde  da  foretage  sig  Hand- 
linger, der  ellers  ikke  lignede  ham,  som  da  han  lod  Adels- 
manden Povl  Laksmand  myrde  og  først  bag  efter  dømme.  — 
Ogsaa  hans  Dronning  Kristine,  en  Søster  til  Kurfyrst  Frederik 
den  Vise  af  Sachsen,  Luthers  trofaste  Beskytter,  har  vundet  sig 
et  smukt  Navn  i  vor  Historie  som  en  forstandig  og  brav  Kvinde. 
Medens  Hans  straks  kunde  blive  valgt  til  Konge  i  Dan- 
mark, og  to  Aar  efter  ogsaa  valgtes  i  Norge,  maatte  han  vente 
i  16  Aar  paa  den  svenske  Krone.  Hertugdommerne  maatte 
han  dele  med  sin  yngre  Broder  Frederik  (1490),  som  fik  den 
gottorpske,  medens  Hans  fik  den  s  egebergske  Del.  Der- 
med var  Frederik  dog  ikke  tilfreds.  Han  forlangte,  at  Hans 
ogsaa  skulde  dele  Danmark  og  Norge  med  ham  og  udbetale 
ham  en  stor  Sum,  og  da  disse  urimelige  Krav  ikke  kunde  blive 
opfyldte,  sad  han  paa  Gottorp  og  surmulede  og  betragtede  sig 
som  en  højlig  forurettet  Mand. 

I  Aaret  1497  lykkedes  det  Hans  at  forny  Kalmarfor- 
eningen, 100  Aar  efter  at  den  var  bleven  stiftet.  Den  Mand, 
der  som  Rigsforstander  styrede  Sverrig,  Sten  Sture,  havde 
faaet  mange  mægtige  Mænd,  deriblandt  Ærkebisp  Jakob  Ulfsen, 
mod  sig,  og  heraf  benyttede  Hans  sig.  Med  en  stor  Hær 
drog    han   op  for  Stokholm,    hvor  Sten  Stures  Fjender  sluttede 

sig  til  ham,  og  efter  at  han  havde  slaaet  Dalkarlene  ved  Røde- 
bro og  Sten  Stures  Hær  uden  for  Stokholm,  maatte  Hoved- 
staden give  sig.  Sten  Sture  frasagde  sig  Rigsforstanderskabet 
mod  Løfte  om  rige  Forleninger  og  Tilgivelse  for,  hvad  han  og 
andre  havde  gjort.  Og  Kong  Hans  holdt  ærligt  Forliget.  Da 
en  tysk  Høvedsmand  i  hans  Følge  vovede  at  foreslaa  ham  at 
lade  Sten  Sture  gribe  og  henrette,  vendte  Kongen  sig  fra  ham 
med  Afsky  og  vilde  ikke  se  ham  siden. 

Paa  Holstens  Vestside  laa  det  lille  flade  Ditmarsken, 
hvis  rige  Bønder  styrede  sig  selv  og  ofte  med  Tapperhed 
havde  kæmpet  for  Frihed  og  Fædreland.  Kejseren  havde 
givet  Kristian  den  Første  Lov  til  at  lægge  dette  Land  ind  til 
Holsten,  og  da  Hans  og  Frederik  delte  Hertugdømmerne,  blev 
det  bestemt,  at  de  skulde  være  lige  gode  om  Retten  til  Dit- 
marsken. Men  før  de  kunde  dele  det,  maatte  de  tage  det; 
thi  Ditmarskerne  vare  ikke  til  Sinds  at  underkaste  sig  godvillig. 
Det  er  nu  ikke  smukt  at  undertvinge  et  frit  Folk,  og  naar 
Brødrene  prøvede  derpaa  i  Aaret  1500,  kan  man  kun  glæde 
sig  over,  at  det  mislykkedes.  Hans  førte  sin  Hær  frem  under 
Dannebrog,  hvorvel  den  kun  for  en  ringe  Del  var  dansk. 
Ikke  som  Konge  i  Danmark,  men  som  Hertug  i  Holsten  drog 
han  ud  med  sin  Broder,  i  Spidsen  for  Slesvigs  og  Holstens 
Ridderskab  og  fulgt  af  »den  sachsiske  Garde«,  en  tysk  Lejehær, 
anført  af  Junker  Slentz.  Denne  kunde  ikke  forstaa,  hvorfor 
der  gjordes  saa  store  Anstalter  for  at  undertvinge  et  saa  lille 
Land.  Da  han  stødte  til  Hertugens  Hær  og  saa  dennes 
Størrelse,  udbrød  han:  «Er  da  Ditmarsken  lænket  til  Himlen?« 
Men  han  fik  snart  at  føle,  hvor  vanskeligt  det  er  at  kue  et  lille 
Folk,  der  vil  forsvare  sig  til  det  yderste.  Da  Erobringshæren 
drog  op  fra  Meldorp  for  at  trænge  ind  i  Marsken  ad  Vejen 
til  Hemmingstedt,  var  alt  rede  til  at  tage  imod  den.  Det  var 
en  Dag  midt  i  Februar.  Vejret  var  haardt,  og  Sne  og  Regn 
stod  Hæren  i  Ansigtet;  Vejen  gennem  det  lave  Marskland 
var  som  et  Lerælte,  Karlene  sank  i  til  Anklerne,  Hestene  til 
Bugen;  paa  begge  Sider  var  Grøfter  og  vaade  Enge.  Foran 
gik  den  »sachsiske  Garde«  med  sine  Feltstykker,  med  Risknipper 
og  Brædder;  dens  Feltraab'  var:  »Vogt  dig,  Bonde,  nu  kommer 
Garden !«    derefter    kom     begge    Hertugerne    med    den    lange 

adelige  Rytterskare,  saa  en  Hær  af  Fodfolk  og  det  grove  Skyts 
og  endelig  Trosset,  en  Mængde  Vogne,  dels  indeholdende 
Fødevarer,  Vin,  Klædninger  o.  s.  v.,  dels  bestemte  for  det 
store  Bytte,  som  man  ventede  at  gøre.  Da  knaldede  det 
pludselig  for  ude.  Hvor  Vejen  gjorde  en  Drejning,  laa  for 
Enden  af  den  en  lille  Høj,  paa  hvilken  Ditmarskerne  havde 
opkastet  en  Skanse  og  opstillet  nogle  Stykker  Skyts;  her  stod 
de  rede  til  Kamp,  anførte  af  Wolf  Isebrand,  medens  Jom- 
fruen Telse  Hansdatter  bar  deres  Banner.  Fra  Skansen  for 
Kuglerne  lystig  ud  mod  den  fremtrængende  Hær,  i  hvilken  en 
frygtelig  Forvirring  opstod.  Tilbage  kunde  den  ikke  komme; 
den  prøvede  at  gaa  ud  til  Siderne;  men  Ditmarskerne  havde 
aabnet  Sluserne  ved  Havet,  saa  Vandet  steg  højere  og  højere 
over  Engene.  Wolf  stormede  frem  med  sin  Skare  under 
Raabet:  »Vogt  dig,  Garde,  nu  kommer  Bonden!«  Da  faldt 
Junker  Slents  og  mangfoldige  med  ham;  mange  druknede  i 
Grøfterne,  og  mange  nedtraadtes  under  Hestehove;  ikke  Halv- 
delen af  den  sachsiske  Garde  slap  levende  derfra.  Vognene 
bag  Hæren  sad  fast  i  Dyndet  og  hindrede  Tilbagegangen;  dog 
lykkedes  det  begge  Hertugerne  at  slippe  bort;  men  Adelsmænd 
i  Hundredvis  og  Menigmænd  i  Tusindvis  omkom  i  den  frygte- 
lige Kamp.  Stor  blev  Sorgen  trindt  om  i  Hertugdommerne; 
men  Ditmarskerne  jublede.  Deres  Land  var  frelst,  og  et 
umaadeligt  Bytte  var  faldet  i  deres  Hænder.  Iblandt  dette 
var  Dannebrog,  vor  gamle  Rigsfane  fra  Volmerslaget,  hvilken 
aldrig  burde  være  baaren  frem  i  en  Kamp  som  denne;  den 
blev  hængt  som  Sejrsminde  i  Wøhrden  Kirke.  Saa  var  der 
Vaaben  og  Klæder  i  Mængde,  Vogne,  Heste,  Guld  og  Ædel- 
stene; Bønderne  forstod  ikke  engang  at  værdsætte  alle  de 
Herligheder  —  der  gaar  Sagn  om  Bønder,  som  en  Tid  der- 
efter bandt  deres  Hunde  i  Guldkæder. 

Til  den  Ulykke,  der  i  Ditmarsken  var  overgaaet  Kong 
Hans,  kom  snart  en  anden.  Sverrig  faldt  atter  fra  og  styredes 
en  Tid  igen  af  Sten  Sture  og  siden  af  Svante  Nielsen.  Da 
denne  døde  15 13,  valgtes  hans  Son  Sten  Sture  den  Yngre 
til  Rigsforstander,  en  Mand,  der  med  al  sin  Magt  vilde  sætte 
sig  mod  Foreningen. 

Samme    Aar    døde  Kong  Hans.     Paa    en  Rejse    i  Vest- 

Jylland  vilde  han  ride  over  et  Vadested  i  Skærn  Aa,  men 
Hesten  snublede,  saa  Kongen  faldt  i  Aaen  og  paadrog  sig  en 
Forkølelse.  Han  rejste  vel  videre  og  kom  til  Aalborg,  men 
her  fik    Sygdommen  Magten  og  endte  hans  Dage. 


I  Kong  Hans's  Tid  blev  Bogtrykkerkunsten  kendt  her 
i  Landet.  Hollænderen  Gotfred  af  Ghemen  nedsatte  sig  som 
Bogtrykker  i  Købenkavn  og  trykkede  der  1495  den  danske 
Rimkrønike.  Denne  er  saaledes  den  første  af  trykte  danske 
Bøger;  men  der  kom  snart  mange  efter;  thi  i  Kirkerensnings- 
tiden,  som  nu  var  forestaaende,  gjaldt  det  om  saa  vidt  muligt 
at  faa  hele  Folket  i  Tale,  og  dertil  bleve  de  mange  trykte 
Bøger  et  godt  Middel  ved  Siden  af  det  mundtlige  Ord. 


6.     Kristian  den   Anden. 

Denne  Konge  var  en  Ven  af  Borgeren  og  Bonden  og 
gjorde  sit  bedste  for  at  hjælpe  dem  paa  Fode. 

Allerede  i  sin  Barndom  lærte  han  at  forstaa  og  elske 
jævne  Borgerfolk,  idet  hans  Fader  satte  ham  i  Huse  hos  Køb- 
manden Hans  Meisenheim  Bogbinder,  der  boede  paa 
Amager  Torv  lige  over  for  Slottet.  Købmandens  Sønner  Hans 
og  Ambrosius  vare  hans  Legekammerater,  mens  han  var  lille, 
og  da  han  blev  stor,  bleve  de  hans  trofaste  Venner.  En  simpel 
Kannik  var  en  Tid  Prinsens  Læremester,  og  da  det  mangen 
Gang  faldt  svært  nok  at  styre  den  urolige  Kongesøn,  der  havde 
Lyst  til  at  klavre  paa  Tage  og  Gavle  eller  sidde  højt  paa  Hane* 
bjælker,  tog  Kanniken  undertiden  Prinsen  med  i  Kirken  og  lod 
ham  synge  sammen  med  Fattigfolks  Børn.  Dette  syntes  dog 
selv  den  jævne  Kong  Hans  var  at  drive  det  for  vidt.  Prinsen 
kom  hjem  paa  Slottet,  hvor  han  af  en  anden  Læremester  fik 
en  god  og  grundig  Undervisning. 

Da  Prinsen  var  20  Aar  gammel,  sendte  hans  Fader  ham 
til  Norge  for  at  dæmpe  et  Oprør,  og  han  udførte  sit  Hverv 
saa    godt,    at    det    betroedes    ham    at   styre  dette  Land.     Her 

gjorde  han  Bekendtskab  med  Hollænderinden  Sigbrit  og  hendes 
Datter  Dyveke,  som  havde  maattet  forlade  deres  Fædreland 
og  nu  nærede  sig  ved  en  lille  Handel  i  Bergen.  Prinsen  blev 
saa  indtagen  i  Dyveke,  at  han  ikke  kunde  afse  hende,  men 
overtalte  hende  og  Moderen  til  at  følge  ham  til  Oslo.  Gifte 
sig  med  hende  kunde  han  ikke,  da  hun  var  en  borgerlig  Pige, 
og  hun  blev  da  hans  Frille,  og  Moderen,  der  var  en  usæd- 
vanlig klog  og  indsigtsfuld  Kvinde,  blev  hans  Raadgiverinde  i 
Statssager. 

Da  Kristian  efter  sin  Faders  Død  besteg  Tronen,  var  der 
saare  meget,  han  havde  Lyst  til  at  sætte  i  Værk;  men  Haand- 
fæstningen  bandt  hans  Hænder,  og  i  de  første  Aar  brød  han 
den  heller  ikke.  Men  da  indtraf  en  Begivenhed,  der  saaledes 
oprørte  hans  Sind,  at  han  fra  den  Tid  hverken  brød  sig  om 
Haandfæstning  eller  Rigsraad.  Sigbrit  og  Dyveke  vare  flyttede 
med  ham  fra  Oslo  til  København,  og  boede  i  en  Gaard,  han 
havde  givet  dem  i  Nærheden  af  Slottet.  Det  harmede  Rigs- 
raadet,  at  Kongen  lyttede  efter  Sigbrits  Raad,  og  det  bad  ham 
sende  de  to  Kvinder  bort,  men  han  vilde  intet  høre  derom, 
ikke  engang,  da  han  var  bleven  gift  med  den  nederlandske 
Prinsesse  Elisabet.  Da  døde  Dyveke  pludselig,  uden  forud- 
gaaende  Sygdom,  midt  i  sin  blomstrende  Alder.  Rygtet  gik,  at 
Adelsmanden  Torben  Okse  havde  forgivet  hende,  og  Kongen 
var  ikke  i  Tvivl  om,  at  det  var  hans  adelige  Modstandere,  der 
paa  denne  Maade  vilde  sætte  deres  Vilje  igennem.  Han  ind- 
stævnede Torben  for  Rigsraadet  og  blev  meget  oprørt,  da  dette 
frikendte  ham.  »Havde  jeg  haft  saa  mange  Frænder  og  Venner 
i  Raadet  som  Torben  Okse«,  sagde  han,  »da  havde  jeg  vel 
fanget  en  anden  Dom;  men  havde  den  Okse  end  en  Hals 
som  en  Tyrs,  skal  han  dog  miste  den!«  Lige  imod  Haand- 
fæstningen,  hvori  det  hed,  at  en  Adelsmand  skulde  dømmes  af 
adelige,  nedsatte  han  en  Ret  af  12  Bønder,  og  da  disses  Ken- 
delse kom  til  at  lyde  paa,  at  de  domte  ikke  Torben  Okse,  men 
hans  egne  Gerninger  dømte  ham,  var  dette  Kongen  nok;  han 
bestemte,  at  Torben  skulde  henrettes. 

Fra  nu  af  gik  Kongen  uden  om  Rigets  Raad,  men  raad- 
førte  sig  des  flittigere  med  »Moder  Sigbrit <.  Hun  lik  efter- 
haanden    hele  Rigets  Pengevæsen  under  sin  Styrelse,    og  ingen 

Sag  blev  afgjort,  før  Kongen  havde  drøftet  den  med  hende. 
Ofte  maatte  hans  Følge,  der  bestod  af  fornemme  Adelsherrer, 
staa  udenfor  hendes  Port  i  Regn  og  Slud  eller  i  den  strengeste 
Vinterkulde,  gnidende  sig  i  Hænderne  og  stampende  med 
Fødderne,  medens  de  ventede  paa  Kongen,  der  var  inde  at 
raadføre  sig  med  Sigbrit.  En  anden,  som  Kongen  gerne  tog 
med  paa  Raad,  var  den  brave  Købmand  og  senere  Borgmester 
i  Malmø  Hans  Mikkelsen.  Det  var  især  ved  disse  tvendes 
Hjælp,  han  styrede  Riget  og  udarbejdede  de  mange  gode  Love, 
hvorved  han  vilde  forbedre  Samfundstilstanden  og  hjælpe  de 
fortrykte  til  deres  Ret. 

En  af  Kristian  den  Andens  Love  handler  om  Stranding 
og  Vrag.  Paa  de  danske  Kyster,  især  paa  Jyllands  Vestkyst, 
strandede  mange  Skibe,  og  det  Bytte,  Kystboerne  ved  slig  Lej- 
lighed kunde  gøre,  havde  efterhaanden  gjort  dem  begærlige 
og  grusomme;  ikke  alene  undlod  de  mangen  Gang  at  redde 
de  skibbrudne,  men  det  hændte  sig  ogsaa,  at  de  myrdede  dem, 
naar  de  vare  komne  frelste  i  Land,  for  derefter  at  tilegne  sig 
det  strandede  Gods.  Dette  kaldte  man  »at  leve  kristeligt  og 
nære  sig  af  Vrag«.  Kong  Kristian  gav  nu  den  menneske- 
kærlige Lov,  at  Kystboerne  aldeles  ikke  maatte  tilegne  sig  Vrag- 
gods. Mange  klagede  over  denne  gode  Lev,  fordi  de  led  Tab 
i  Indtægt,  deriblandt  Bisperne  i  Børglum  og  Viborg;  men  da 
Kongen  spurgte  dem,  om  de  ikke  havde  læst  det  femte 
og  det  syvende  Bud,  maatte  de  beskæmmede  tie.  —  En 
anden  Lov  sigter  til  at  hjælpe  Købstadborgerne  frem.  Der 
skulde  indføres  ens  Maal  og  Vægt  overalt  i  Riget,  Vejene  skulde 
holdes  i  god  Stand,  gaaende  Postbud  skulde  bære  Breve  fra 
By  til  By,  Udsendinge  fra  samtlige  Købstæder  skulde  hvert 
Aar  samles  i  København  og  Viborg  for  at  raadslaa  om,  hvad 
der  kunde  tjene  til  Byernes  Bedste,  og  Adelen  og  de  højere 
gejstlige  maatte  ikke  drive  Købmandshandel  paa  Landet.  I 
Bylovene  kan  man  spore  Moder  Sigbrits  Indflydelse.  Hun, 
der  havde  hjemme  i  det  renlige  Holland,  var  ikke  tilfreds  med 
den  Maade,  hvorpaa  Renligheden  varetoges  i  de  danske  Byer; 
derfor  paalægges  det  Borgerne  flittig  at  feje  deres  Huse  og 
Gaarde,  skure  Gulv  og  Bænke  og  holde  Rendestene  og  Gader 
i  Orden.  —  Ved    andre  Love    blev    der    sørget    for  en  bedre 

Tilstand  i  Skole  og  Kirke.  Kun  dygtige  Lærere  maatte  an- 
sættes, nye  og  bedre  Skolebøger  skulde  indføres,  og  Børnene 
maatte  ikke  behandles  saa  barbarisk  som  hidtil.  Det  blev  for- 
budt Bisper  og  andre  gejstlige  at  drage  om  i  Landet  som  verds- 
lige Stormænd  med  et  stort  og  væbnet  Følge  eller  med  Pibere 
og  Trommeslagere  foran  sig,  og  de  Præster,  der  havde  forladt 
deres  Menighed  paa  Landet  for  at  leve  et  muntert  Liv  i 
Byerne,  fik  Tilhold  om  at  vende  tilbage  til  deres  Sogne  og 
med  Flid  tage  Vare  paa  deres  Embede.  Mærkeligst  af  alle 
disse  Love  er  den,  der  angaar  Bønderne.  Kong  Kristians 
Mening  om  Vornedskabet  og  hans  Vilje  til  at  frigøre  den  træl- 
bundne Bonde  lære  vi  at  kende  af  følgende  Lovord:  »Slig  ond 
og  ukristelig  Sædvane,  som  hidtil  i  Sjælland,  Falster,  Lolland  og 
Møen  været  haver,  med  stakkels  Bønder  og  kristne  Mennesker 
at  sælge  og  bortgive  ligesom  andre  uskellige  Kreaturer,  skal  ej 
efter  denne  Dag  saa  ydermere  ske ;  men  naar  deres  Husbonde 
og  Herskab  farer  uredeligen  med  dem  og  gør  dem  nogen  Ulov 
og  Uret,  da  maa  de  flytte  fra  det  Gods,  de  paasidde,  og  ind 
paa  andres  Gods,  som  Bønder  gøre  i  Skaane,  Fyn  og  Jyl- 
land.« —  Disse  og  flere  andre  Love  vise  os,  hvad  denne  Konge 
stilede  paa.  De  bleve  efter  hans  Fordrivelse  brændte  paa 
Viborg  Landsting  som  »skadelige  og  fordærvelige,  stridende  mod 
gode  Sæder*.  Efterhaanden  kom  nogle  af  dem  op  igen;  men 
Bonden  maatte  dog  endnu  i  over  halvtredje  Hundredaar  sukke 
i  Trældom. 

Kong  Kristian  vilde  som  Dronning  Margrete  samle  de 
tre  Riger;  men  han  forstod  ikke  som  hun  at  gøre  det  med 
Lempe.  Sverrigs  Rigsforstander,  Sten  Sture  den  Yngre,  stod 
i  aaben  Fejde  med  Rigets  Ærkebisp  Gustav  Trolle  og  lod  til 
sidst  denne  Kirkens  Øverste  fængsle.  Heraf  benyttede  Kristian 
den  anden  sig.  Da  Paven  lyste  Band  over  Sten  Sture  og  hele 
Sverrig,  drog  Kongen  ved  Nytaarstid  1520  med  en  Hær, 
anført  af  Otto  Krumpen,  ind  i  Sverrig,  for,  som  det  hed,  at 
udføre  Pavens  Straffedom,  men  i  Virkeligheden  for  at  gen- 
oprette Rigernes  Forening.  Ved  Bogesund  i  Vestergøtland 
mødtes  Hærene.  I  Begyndelsen  af  Slaget  ramtes  den  tapre 
Sten  Sture  af  en  Kugle,  saa  at  han  haardt  saaret  maatte 
bæres  bort;    derved  tabte  Svenskerne  Modet  og  begav  sig  paa 

Tilbagetog  mod  Stokholm,  forfulgt  af  de  Danske.  Den  saarede 
Rigsforstander  udaandede  i  en  Slæde  paa  Mælarens  Is;  men 
hans  kække  Enke  Kristine  Gyldenstjerne  lukkede  Stok- 
holms Porte  for  de  Danske  og  forsvarede  Byen  mod  dem; 
først  hen  i  Sommeren  overgav  hun  den  paa  det  Vilkaar,  at 
alt,  hvad  der  var  sket,  skulde  være  glemt.  I  Begyndelsen  af 
November  blev  Kongen  kronet  i  Stokholm  i  Overværelse  af 
Sverrigs  fornemste  Mænd  og  Kvinder.  Men  da  Højtidelig- 
hederne vare  til  Ende,  og  Gæsterne  beredte  sig  til  Hjemrejsen, 
kom  der  Tilsigelse  til  dem  om  endnu  en  Gang  at  give  Møde 
paa  Slottet.  De  samledes  i  den  store  Sal;  Dørene  bleve 
lukkede  efter  dem,  og  Gustav  Trolle  stod  frem  og  oplæste 
en  Anklage.  Kongen  havde  vel  lovet  Tilgivelse  for  sit  Ved- 
kommende, men  han  havde  ikke  lovet  Tilgivelse  for,  hvad  de 
havde  forbrudt  mod  Bispen  og  Kirken,  hed  det.  En  Ret 
blev  hurtig  nedsat,  der  dømte  alle  dem  til  Døde,  som  havde 
staaet  paa  Sten  Stures  Side  i  Kampen  mod  Ærkebispen,  og 
næste  Dag  udførtes  en  Handling  paa  Stokholms  Torv,  der 
ikke  har  sin  Lige  i  Nordens  Historie.  Det  var  Sverrigs 
ypperste  Mænd,  hvis  Hoved  her  faldt  for  Bøddeløksen,  først 
Bisperne  —  thi  Henrettelserne  foregik  efter  Rang  —  saa  Adels- 
mændene, og  til  sidst  en  Del  Borgere,  i  alt  nogle  og  firs. 
Straks  efter  Blodbadet  faldt  der  Regn,  hvorved  Blodet  førtes 
rundt  i  Byens  Gader  og  Stræder. 

Naar  man  kender  Kristian  den  Andens  Sind,  som  dette 
viser  sig  for  os  i  de  Love,  han  skrev,  har  man  ondt  ved  at 
forstaa  denne  grusomme  Handling.  Nogen  Forklaring  giver 
det,  at  han  i  det  hele  var  Adelen  gram,  og  at  han  ikke  uden 
Grund  formodede,  at  de  svenske  Stormænd  vilde  benytte  en- 
hver Lejlighed  til  atter  at  bryde  Foreningen,  og  at  han  i 
Kroningsdagene  havde  en  saa  ond  Raadgiver  om  sig  som  den 
nedrige  Tysker  Didrik  Slagheck;  men  helt  forklare  Handlingen 
kan  dette  dog  ikke.  Man  har  derfor  ogsaa  sagt  om  Kong 
Kristian,  at  »han  havde  to  Hjærter  i  eet  Bryst.  Glæde  fik  han 
ikke  af  sin  Daad,   fra   nu  af  styrtede  Ulykkerne  ind  over  ham. 

Nogen  Tid  efter  Blodbadet  rygtedes  det,  at  Dalkarlene 
begyndte  at  flokke  sig  for  at  fordrive  »Kristiern  Tyran«.  De 
havde  til  Høvedsmand   valgt  sig  den  unge  Gustav  Vasa,    en 

Søn  af  en  af  de  henrettede  Adelsmænd,  og  en  bedre  kunde 
de  ikke  faa.  I  en  tidligere  Fejde  var  Gustav  ført  som  Fange 
til  Danmark  og  sat  i  Forvaring  paa  Kalø  Slot,  hvorfra  han 
imidlertid  havde  set  Lejlighed  til  at  flygte,  og  var  over  Lybæk 
kommen  tilbage  til  sit  Hjemland.  Medens  han  her  fredløs 
vankede  om  i  Skovene  ved  Mælaren,  naaede  Budskabet  om 
Blodbadet  til  ham.  Da  lovede  han  sig  selv  at  blive  en  Hævner 
for  sin  Slægt  og  en  Frelser  for  sit  Land,  Han  vandrede  mod 
Nord  for  at  begynde  Rejsningen  i  Dalarne.  Og  efter  at  han 
med  varme  og  veltalende  Ord  havde  opildnet  Dalfolket  til 
Kamp  for  Frihed  og  Fædreland,  stod  han  nu  i  Spidsen  for 
en  Hær  af  Dalkarle  og  vandt  Sejr  paa  Sejr,  indtog  det  ene 
Slot  efter  det  andet,  indtil  de  Danske  efter  et  Par  Aars  Forløb 
vare  fordrevne,  og  han  selv  kunde  lade  sig  vælge  til  Sverrigs 
Konge  (1523).  Dermed  var  Foreningstiden  til  Ende.  Den 
Handling,  hvorved  Kristian  den  Anden  troede  at  gøre  For- 
eningen varig,  medførte  dens  fuldstændige  Ophør.  Danmark  og 
Norge  vedblev  at  holde  sammen;  men  Sverrig  gik  sin  egen  Vej. 
Alle  Kong  Kristians  Venner  rejste  sig  nu  imod  ham. 
Lybækkerne,  hvis  Handel  han  havde  søgt  at  indskrænke,  lagde 
sig  foran  København  og  truede  Byen;  Kongens  Farbroder, 
Hertug  Frederik,  der  altid  havde  været  uvenlig  sindet  imod  ham, 
fremkom  paa  ny  med  sine  gamle  Krav  om  Arveret  til  Norge, 
om  en  Del  af  Danmark  og  Udbetaling  af  en  stor  Pengesum, 
og  Stormændene  her  i  Landet  fandt  Lejligheden  passende  til 
at  rejse  en  Opstand.  Kongen  udskrev  en  Rigsdag  i  Aarhus, 
og  begav  sig  paa  Vejen  dertil ;  men  da  han  naaede  Vejle,  kom 
Landsdommeren  Mogens  Munk  til  ham  og  overbragte  ham  et 
Brev,  hvori  de  jydske  Stormænd  opsagde  ham  Huldskab  og 
Troskab.  Jylland  stod  allerede  i  fuldt  Oprør;  selv  Bønderne 
havde  Herremændene  ved  falske  Foregivender  faaet  med  paa 
deres  Side  imod  den  Konge,  der  mere  end  nogen  anden 
havde  styret  til  deres  Gavn.  Mismodig  og  tvivlraadig  vendte 
Kongen  tilbage  til  Øerne.  Paa  Viborg  Ting  brændte  de  jydske 
Stormænd  Kong  Kristians  Love  og  hyldede  Hertug  Frederik 
som  Konge,  og  snait  var  ogsaa  Fyn  i  dennes  Hænder.  Da 
besluttede  Kong  Kristian  at  forlade  Danmark  for  at  søge 
Hjælp  i  Udlandet.     Efter    at  have  indsat  den  trofaste  Henrik 

Gø  til  Befalingsmand  i  København  og  taget  det  Løfte  af  ham, 
at  han  vilde  forsvare  Byen  i  fire  Maaneder,  gik  Kongen  om 
Bord  paa  et  af  Flaadens  Skibe  og  forlod  sit  Rige  med  sin 
Hustru  Elisabet  og  tre  smaa  Børn  (1523). 

Nu  gik  ogsaa  Sjælland  over  til  den  nye  Konge.  Høveds- 
mændene over  de  faste  Slotte  i  Korsør,  Vordingborg,  Helsingør 
og  Kallundborg  glemte  deres  Ed  til  deres  gamle  Konge  og 
overgav  de  stærke  Fæstninger  til  den  nye  Magthaver.  Men 
Henrik  Gø  forblev  tro  imod  sin  Konge  og  sit  Løfte;  end 
ikke  da  de  fire  Maaneder  vare  gaaede,  vilde  han  høre  om 
Overgivelse;  først  efter  otte  Maan eders  Forløb,  da  Levneds- 
midlerne begyndte  at  slippe  op,  og  der  ingen  Udsigt  var  til,  at 
Kong  Kristian  kunde  komme  Byen  til  Undsætning,  overgav 
han  den  paa  det  Vilkaar,  at  han  og  Besætningen  frit  kunde 
drage,  hvorhen  de  vilde. 

Efter  Henrik  Gøs  Bortrejse  var  der  kun  een  Mand  i 
Norden,  der  turde  løfte  Sværd  for  Kong  Kristian  og  haabe 
Sejr  for  hans  Sag;  det  var  den  djærve  Søren  Nordby,  hvem 
Kristian  havde  sat  til  Høvedsmand  paa  Gulland.  Som  Sø- 
kongerne  fordum,  herskede  han  paa  sin  0  og  jagede  med  sine 
Skibe  Hansestædernes  Fartøjer,  af  hvilke  han  opbragte  mange. 
Da  der  i  Aaret  1525  aabnede  sig  Udsigt  til,  at  Kristian  den 
Anden  kunde  føre  en  Hær  herind  for  at  genvinde  sine  Lande, 
var  Søren  Nordby  straks  rede  til  at  bane  Vejen  for  ham. 
Han  rejste  en  Opstand  i  Skaane  og  modtog  Hylding  i  Kong 
Kristians  Navn;  men  denne  kom  ikke,  og  de  uøvede  Bonde- 
skarer bleve  slagne  af  Frederik  den  Førstes  dygtige  Hærfører 
Johan  Rantzau.  Da  maatte  Søren  Nordby  opgive  sin  Stilling 
paa  Gulland;  men  saa  stor  Agtelse  havde  man  for  Helten,  at 
man  til  Gengæld  bød  ham  Slottene  Sølvitsborg  og  Rønneby  i 
Blekingen.  En  Tid  holdt  han  sig  her  i  stadig  Kamp  med 
Svenskerne  og  Lybækkerne,  indtil  han  omsider  saa  sig  nødsaget 
til  at  opgive  Kong  Kristians  Sag  og  forlade  Norden.  Han  kom 
i  Kejser  Karl  den  Femtes  Tjeneste  og  fandt  sin  Død  paa  en 
Valplads  i  Italien  (1530). 

Kong  Kristian  led  store  Ydmygelser  i  sin  Landflygtighed, 
naar  han  rejste  om  i  England,  Nederlandene  og  Tyskland  for 
at    søge  Hjælp    hos  Fyrsterne.      Først  efter  8  Aars  Forløb  fik 

han  den  Hjælp  af  sin  Svoger,  den  mægtige  Kejser  Karl  den 
Femte,  han  saa  længe  havde  attraaet.  Med  en  lille  Hær  sejlede 
han  til  Norge  og  flk  straks  en  Del  af  dette  Rige  i  sin  Magt; 
men  da  han  ikke  kunde  indtage  Aggershus,  tabte  han  Modet, 
og  efter  nogle  Underhandlinger  med  Frederik  den  Førstes 
Hærfører,  Knud  Gyldenstjerne,  gik  han  ind  paa  at  lade  sig 
føre  til  København  for  der  at  underhandle  med  Farbroderen; 
et  frit  Lejde  blev  højtidelig  tilsagt  ham.  Da  Skibet  ankom  til 
København,  blev  det  sagt  ham,  at  Kong  Frederik  ikke  kunde 
modtage  ham  der,  men  vilde  mødes  med  ham  i  Flensborg. 
De  sejlede  da  videre,  ikke  til  Flensborg,  men  til  Sønderborg; 
der  blev  Kong  Kristian  sat  i  Forvaring  paa  det  faste  Slot.  I 
Førstningen  havde  han  Lov  til  at  gaa  om  paa  Slottet;  men  da 
hans  Venner  lagde  Planer  op  om  at  udfri  ham,  blev  han  inde- 
spærret i  et  Taarnværelse ;  Døren  blev  muret  til,  og  Kongens 
eneste  Selskab  var  en  gammel  Soldat.  I  Gulvet  blev  der  Spor 
af  hans  daglige  Vandring,  og  i  Stenbordet  blev  der  en  Fure, 
hvor  hans  Finger  havde  glidt.  Efter  17  Aars  Forløb,  da  han 
var  en  gammel  Mand  paa  68  Aar,  lukkedes  der  op  for  ham, 
og  han  fik  Lov  at  bo  paa  Kallundborg  Slot  og  færdes  der  i 
Egnen.  Der  henlevede  han  sine  sidste  10  Aar.  Hans  Sind 
var  da  stille,  mildt  og  gudhengivent,  og  han  følte  stor  Tak- 
nemmelighed mod  Kristian  den  Tredje,  der  havde  givet  ham 
blidere  Kaar  i  hans  Alderdom.  Da  i  Januar  1559  det  Budskab 
kom  til  ham,  at  Kongen  var  død,  græd  den  gamle  og  bad  Gud 
løse  op  ogsaa  for  ham,  og  hans  Bøn  blev  hørt;  thi  han  døde 
nogle  faa  Uger  efter. 

Den  nyere  Tid 


Kirkefornyelsens 
og  Adelsvældens  Tid. 


Foreningen  mellem  de  tre  Riger  havde  ført  til  større  Splid, 
og  der  begynder  i  dette  Tidsrum  mellem  Broderfolkene  en  Række 
af  blodige  Kampe,  saa  meget  farligere  for  Danmark,  som  dette  nu 
ogsaa  til  den  anden  Side  faar  en  Fjende  i  den  gottorpske  Hertug, 
der  gerne  gør  fælles  Sag  med  Sverrig. 

Ellers  er  i  dette  Tidsrum  (1523—1660)  Kirke-  og  Oplys  - 
ningssagen  meget  fremme.  I  Frederik  den  Førstes  Tid  grundes 
nogle  lutherske  Frimenigheder  midt  i  den  katolske  Kirke;  under 
Kristian  den  Tredje  omdannes  denne  til  en  luthersk  Statskirke,  i 
hvilken  de  følgende  Konger  hævde  Lutherdommen  ved  Tvang. 
Kirkelivet  bringer  Liv  i  Oplysningssagen,  der  dog  efterhaanden  atter 
sygner,  fordi  Latinen  igen  tager  Magten  fra  Modersmaalet,  og 
Aanderne  ikke  faa  Lov  til  at  røre  sig  frit. 

Med  Kirkefornyelsen  falder  Præstestandens  verdslige  Magt, 
men  Adelsvælden  vokser.  Det  nye  Livsrøre  hæver  ogsaa  i 
aandelig  Henseende  Adelstanden,  som  i  dette  Tidsrum  tæller  mange 
udmærkede  Mænd:  Helte,  Statsmænd,  Oplysningsvenner.  Men  i 
Længden  kan  Standen  ikke  bære  de  store  Forrettigheder,  den  bliver 
mere  og  mere  egennyttig,  mindre  og  mindre  offervillig,  til  sidst 
svigter  den  helt  Fædrelandet  i  Nødens  Stund  og  graver  derved  sin 
egen  Grav. 

i .      Kirkefornyelsen . 

I  Kristian  den  Andens  Tid  drog  en  pavelig  Udsending, 
Arcimbold,  om  i  Norden  og  solgte  Aflad.  Han  havde  billige 
Afladsbreve,  ved  hvilke  man  fik  Lov  at  spise  Smør,  Æg  og 
Kød  i  Fastetiden,  og  dyre,  ved  hvilke  Køberen  fik  Aflad  for 
alle  sine  Synder.  —  Naar  sligt  kunde  finde  Sted,  maatte 
det  staa  daarligt  til  med  Kirkelivet  i  det  hele,  hvad  der  da 
ogsaa  er  Vidnesbyrd  nok  om.  Ærbødigheden  for  de  afdøde 
hellige  Mænd  og  Kvinder  var  bleven  til  Afguderi,  idet 
hver  havde  sin  Helgen,  som  paakaldtes  i  al  Nød.  Ogsaa  med 
de  helliges  Levninger  (»Helligdomme«,  Reliqvier)  dreves  Afguderi; 
ved  Kirkerne  opbevaredes  en  stor  Mængde,  nogle  ægte,  de 
fleste  uægte,  men  alle  tillagdes  undergørende  Kraft.  Ved  Viborg 
Domkirke  forevistes  f.  Eks.  noget  af  Kristi  Vugge,  af  Høet, 
hvorpaa  han  hvilede,  noget  af  Davids  Kappe,  noget  af  Arons 
Stav,  nogle  Haar  af  St.  Peders  Skæg,  en  af  de  Stene,  hvormed 
St.  Stefan  blev  dræbt,  o.  m.  m.  Rundt  om  i  den  katolske 
Verden  fandtes  saa  mange  Splinter  af  Kristi  Kors,  at  de  samlede 
vilde  udgøre  flere  Skibsladninger.  —  I  Stedet  for  at  bygge 
paa  Guds  aabenbarede  Ord  lagde  man  Vægt  paa  visse  ydre  Skikke 
og  Handlinger,  som  at  faste,  give  Almisse,  høre  Messe,  skrifte 
sin  Synd  for  Præsten,  gaa  i  Pilgrimsfærd  o.  desl.  —  Munkene 
vare  ofte  skinhellige,  dovne  og  gerrige,  og  det  stod  ikke  bedre 
til  med  Præsterne,  af  hvilke  mange  vare  hengivne  til  Drik 
og  andre  grove  Laster.  Gudstjenesten  bestod  mest  i  latinske 
Messer,  som  Almuen  ikke  forstod,  og  prædikedes  der  engang 
imellem,  da  var  det  ikke  Evangeliet,  men  mest  Helgenhistorier 
og  Fabler,  hvorom  Talen  drejede  sig. 

tens  Bog  var  lagt  paa  Hylden. 
Kveiityr  i  Kirken  Utd; 
for  en  Krone,  for  en  Gylden 
Himmerig  til  tals  de  bød. 

Da  var  det,  at  den  djærve  Munk  i  Wittenberg,  Morten 
Luther,  stod  frem  og  talte  mod  Paven  og  de  kirkelige  Mis- 
brug, og  hans  Ord  naaede  snart  til  vort  Land.     Ved  Kobenhavns 

Højskole  virkede  en  ung  dygtig  Lærer  ved  Navn  Hans  Tavsen, 
en  Smedesøn  fra  Landsbyen  Birkende  paa  Fyn,  der  en  Tid 
var  Munk  i  Andvorskov  Kloster,  men  som  saadan  var  ivrig  i 
at  studere  og  derfor  var  bleven  Lærer  ved  Universitetet.  Han 
drog  til  Tyskland,  understøttet  dertil  af  sit  Kloster,  og  da  han 
i  Wittenberg  hørte  Morten  Luther,  blev  han  dennes  ivrige 
Discipel,  og  ved  sin  Hjemkomst  skjulte  han  ikke  sine  Meninger. 
Klosterforstanderen  i  Andvorskov  var  meget  ilde  tilfreds  med, 
hvad  der  var  kommen  ud  af  Hans  Tavsens  Rejse;  men  da 
han  ikke  selv  kunde  overbevise  ham,  sendte  han  ham  til 
Johannitterklosteret  i  Viborg  og  paalagde  Klosterforstanderen, 
den  lærde  Peder  Jensen,  at  gøre  alt  muligt,  for  at  faa  ham  ud 
af  håns  Vildfarelse.  Skønt  Hans  Tavsen  der  holdtes  fangen, 
fremkaldte  han  dog  stor  Bevægelse;  et  Par  Munke,  som  han 
havde  vundet  for  sin  Lære,  bragte  hans  Ord  om  i  Byen,  og 
uden  for  hans  Fængselsvindue  samledes  Flokke  af  Borgere, 
for  hvem  han  prædikede.  De  fik  ham  ud  af  Klosteret,  tog 
ham  i  deres  Beskyttelse,  og  Kong  Frederik  den  Første,  der 
var  en  Ven  af  Reformationen,  udnævnte  ham  til  sin  Kapellan 
og  gav  ham  Lov  til  at  forkynde  Ordet  i  Viborg  (1526).  Det 
hjalp  ikke,  at  de  katolske  gejstlige  fnøs,  eller  at  de  udstedte 
Forbud  mod  lutherske  Skrifter  og  mod  Oversættelse  af  den 
hellige  Skrift  paa  Dansk;  Forbudene  virkede  kun  til,  at  disse 
Bøger  end  mere  bleve  læste.  Det  hjalp  lige  saa  lidt,  at  de 
udsendte  deres  dygtigste  Mand,  Povl  Helgesen,  for  at  han 
rundt  om  i  Riget  skulde  tale  mod  det  lutherske  Kætteri;  ingen 
havde  ret  Tillid  til  hans  Ord;  han  havde  tidligere  i  visse  Ting 
holdt  med  Luther,  og  nu,  da  han  ivrede  saa  stærkt  imod  ham, 
kaldte  man  ham  »Povl  Vendekaabe<-,  Jo  mere  de  stred  mod 
Lutherdommen,  des  flere  Sejre  vandt  den.  Paa  Herredagen 
i  Odense  1527  satte  Kongen  igennem,  at  de  lutherske  fik 
fri  Religionsøvelse.  I  Malmø  prædikede  Klavs  Mortensen 
Tøndebinder  og  Hans  Spandemager  Luthers  Lære,  og  i 
Viborg  vandt  Hans  Tavsen  flere  og  flere  Tilhængere.  Naar 
Bispen  Jørgen  Friis  truede  med  sine  Ryttere  og  Stridsmænd, 
trak  Bymændene  Jernkæder  over  de  Gader,  der  førte  til  deres 
Kirke,  og  i  Kirken  mødte  de  væbnede  for  at  forsvare  deres 
Præst.      Efterhaanden     blev    Viborg    en    luthersk    sindet    By; 

i  Aaret  1529  kunde  Hans  Tavsen  forlade  Byen;  en  af  hans 
Medarbejdere,  Jørgen  Sadolin,  skulde  fortsætte  hans  Gerning 
der,  medens  han  selv  drog  til  København,  hvor  han  som 
Præst  ved  Nikolaj  Kirke  snart  samlede  en  ny  Menighed  om 
sig.  Da  saaledes  Lutherdommen  vedblev  at  brede  sig,  trods 
al  Modstand,  søgte  de  katolske  gejstlige  at  formaa  Kongen  til 
endnu  engang  at  sammenkalde  en  Herredag  for  om  muligt 
at  faa  Tavsen  og  hans  Tilhængere  dømte  som  Kættere,  og  en 
saadan  blev  da  holdt  i  København  1530.  Men  ogsaa  her 
viste  det  sig,  at  »naar  Sandhed  og  Løgn  mødes,  har  Løgnen 
tabt«.  Lutheranerne  fremlagde  deres  Trosbekendelse  i  43 
Artikler,  hvis  Hovedindhold  var,  at  Kirken  kun  har  to  Sakra- 
menter, Daaben  og  Nadveren,  at  selvdigtede  gode  Gerninger, 
Aflad  og  andet  Paafund  kan  ikke  gøre  os  salige,  og  at  den 
hellige  Skrift  er  den  Regel,  hvorefter  de  Kristne  maa  rette  sig. 
Hver  Dag  holdt  de  lutherske  Præster  to  Prædikener  i  Hellig- 
aandskirken  over  disse  Artikler,  og  Folk  strømmede  til  for  at 
høre  derpaa.  Nu  følte  Katolikerne,  det  var  nødvendigt  ogsaa 
for  dem  at  rykke  frem;  de  indgav  27  Artikler,  hvori  de  søgte 
at  modbevise  Lutheranerne;  men  disse  svarede  straks  med 
andre  27  Artikler,  og  hvad  værre  var,  de  føjede  hertil  12 
Klagepunkter  over  de  katolske  Bispers  Embedsførelse.  Uden 
Omsvøb  blev  her  deres  skændige  Væsen  blottet,  og  det  var 
mere  end  de  kunde  taale,  de  listede  af,  den  ene  efter  den 
anden,  Herredagen  blev  opløst,  uden  at  nogen  ny  Bestemmelse 
blev  tagen,  og  Kongen  afgav  da  den  Erklæring,  at  det  fremdeles 
skulde  blive  ved,  hvad  der  var  vedtaget  paa  Herredagen  i 
Odense.  Saaledes  kunde  altsaa  Lutheranerne  i  de  tre  Aar, 
Frederik  den  Første  endnu  levede,  vedblive  frit  at  forkynde 
deres  Lære,  der  i  disse  Aar  vandt  Indgang  i  næsten  alle  Rigets 
Stæder  og  i  mange  Sogne  paa  Landet. 

Iblandt  den  lutherske  Oplysnings  Forkæmpere  maa  ogsaa 
nævnes  Fynboen  Kristian  Pedersen,  der  vel  ikke  var  mellem 
dens  Ordførere,  men  udrettede  meget  for  den  ved  sin  Pen. 
Allerede  i  Kristian  den  Andens  Tid  begyndte  han  at  skrive 
Bøger.  Medens  han  laa  ved  Paris's  Højskole  (15 10—  1 
udgav  hanSakses  1  atinske  Danmarkshistorie  og  en  kat 
Prædikenbog    (»Jærtegns  Postil«),    affattet    i    det   danske   Sprog. 

Da  Kristian  den  Anden  var  fordreven,  drog  Kristian  Pedersen 
til  ham  i  Nederlandene,  og  under  sit  Ophold  der  gik  han  over 
til  Lutherdommen  og  oversatte  nu  i  Aaret  1529  det  nye 
Testamente  paa Dansk.  Senere  kom  han  hjem  igen  og  tjente 
nu  den  lutherske  Menighed  herhjemme  ved  at  oversætte  hele 
den  hellige  Skrift  og  ved  flere  gode  Skrifter  i  Luthers  Aand. 
Ogsaa  de  gamle  Folkebøger  om  Karl  Magnus  og  Olger 
Danske  udgav  han  paa  dansk  Maal.  Ingen  var  flittigere  end 
han,  og  ingen  kunde  skrive  saa  godt  Dansk  som  han.  Han  er 
den  første  danske  Skribent,  der  i  stort  Maal  tager  Bogtrykker- 
kunsten i  Brug. 


2.     Grevens  Fejde. 

1533  døde  Frederik  den  Første,  og  derved  mistede 
Lutherdommen  en  kraftig  Beskytter.  Det  blev  da  ogsaa  straks 
klart,  at  de  katolske  vilde  benytte  Lejligheden  til  at  komme 
oven  paa.  Paa  den  Herredag,  man  holdt  i  København  kort 
efter  Kongens  Død  for  at  foretage  et  nyt  Kongevalg,  modsatte 
Bisperne  sig  Valget  af  Frederiks  ældste  Søn  Kristian,  der  lige- 
som Faderen  var  Lutheraner ;  de  vilde  have  den  yngre,  Hans, 
som  maaske  endnu  kunde  vindes  for  den  gamle  Tro.  Følgen 
deraf  var,  at  foreløbig  blev  ingen  valgt.  Derimod  fik  Bisperne 
vedtaget,  at  ingen  Præst  maatte  indsættes  uden  deres  Samtykke, 
at  den  katolske  Messe  atter  skulde  indføres,  og  at  Munke-  og 
Nonneklostrene  skulde  vedblive  at  bestaa.  Hans  Tavsen  var 
indstævnet  for  Herredagen  og  blev  dømt  til  at  nedlægge  sit 
Præsteembede  i  København.  Men  medens  han  var  inde  i 
Raadhuset,  stod  Københavns  Borgere  uden  for  paa  Gammel 
Torv,  og  at  de  vare  vrede,  fik  Bisp  Rønnov  at  føle,  da  han 
traadte  ud,  og  Forsamlingen  trængte  ind  paa  ham.  Det  kunde 
have  kostet  Bispen  Livet,  om  ikke  Hans  Tavsen  var  traadt  til 
og  havde  taget  Sjællands  mægtige  Bisp  under  sin  Beskyttelse  og 
ledsaget  ham  til  hans  Hjem. 

Da  Rigsraadet  ikke  kunde  enes  om  at  vælge  en  Konge, 
besluttede  Borgerne  at  tage  Sagen  i  Haand,  og  deres  Tanker 
maatte  naturlig  vende  sig  til  »den  gamle  Ørn«  bag  Sønderborg 

Slots  Mure.  Borgmestrene  Ambrosius  Bogbinder  i  Kel 
havn  og  Jørgen  Mønter  i  Malmø  gik  i  Spidsen;  de  gjorde 
Forbund  med  Lybækkerne  om,  at  Adelens  og  Gejstlighedens 
Herredømme  skulde  omstyrtes,  Reformationen  indføres  og 
Kristian  den  Anden  befries  og  genindsættes  som  Konge.  Saa 
begyndte  »Grevens  Fejde«,  saaledes  kaldet  efter  Lybækkernes 
Hærfører  Grev  Kristoffer  af  Oldenborg.  Med  en  Hær 
landede  Greven  nær  ved  København,  Sjællands  Bønder  og 
Borgere  sluttede  sig  til  ham,  snart  havde  han  ogsaa  Fyn  i  sin 
Magt,  og  han  tænkte  paa  at  gaa  til  Jylland.  Men  da  de 
adelige  og  gejstlige  Herrer  kom  i  Nød,  bleve  de  enige,  Bisperne 
maatte  bide  i  det  sure  Æble,  og  sammen  med  de  verdslige 
Herrer  valgte  de  i  Ry  1534  Hertug  Kristian  til  Konge  (Kri- 
stian den  Tredje).  Nu  kom  denne  herind  fra  Slesvig  med 
sin  tapre  Hærfører  Johan  Rantzaii,  som  slog  en  jydsk  Bonde- 
hær ved  Aalborg,  gik  derefter  til  Fyn  og  vandt  en  glimrende 
Sejr  over  Lybækkerne  og  Bønderne  ved  Øksnebjærg  (1535). 
Det  gik  nu  lige  saa  hurtigt  tilbage  for  Folkepartiet,  som  det  i 
Førstningen  var  gaaet  frem.  Adelsmanden  Peder  Skram 
slog  Lybækkerne  til  Søs,  og  Johan  Rantzaus  Hær  blev  ført  til 
Sjælland  for  at  belejre  København,  der  efter  et  langvarigt 
Forsvar  maatte  overgive  sig  1556.  Folkepartiet  havde  tabt, 
og  Bønderne  fik  det  værre  end  før. 


3.  Kirkeordningen. 

Kristian  den  Tredje  var  ikke  mindre  Ven  af  Luther- 
dommen end  Faderen.  14  Dage  efter  at  han  var  rykket  ind 
i  Hovedstaden,  lod  han  med  de  verdslige  Rigsraaders  Minde 
Bisperne  fængsle  og  sammenkaldte  derefter  en  Rigsdag  af 
Adelsmænd,  Borgere  og  Bønder  i  København,  ved  hvilken  det 
blev  vedtaget  at  omdanne  den  katolske  Kirke  til  en  luthersk 
Statskirke.  I  Stedet  for  de  katolske  Bisper  skulde  der  ind- 
sættes lutherske  Overpræster  (Superintendenter)  uden  verdslig 
Myndighed  ;  Bispegodset  skulde  inddrages  under  Kronen  ;  Bispe- 
tienden og  Klostergodset  skulde  anvendes  til  milde  Stiftelser  og 
Skoler.     Aaret  efter  gik  der  Bud  til  Wittenberg  efter  en  Mand, 

Da  JiJ  unde  hjælpe  Kongen  med  at  ordne  Kirkesagerne,  og 
Li  .er  sendte  da  sin  Ven,  Præsten  Bugenhagen,  der  1537 
kronede  Kongen  og  indviede  de  nye  Overpræster  eller  lutherske 
Bisper.  Den  mærkeligste  af  disse  var  Peder  Plade,  en 
Borgermands  Søn  fra  Ribe,  der  i  seks  Aar  havde  studeret  i 
Wittenberg  og  der  vundet  saa  godt  Lov  for  sin  Lærdom  og 
Fromhed,  at  han  nu,  da  han  vendte  hjem  med  Bugenhagen, 
blev  sat  paa  den  vigtigste  Post  i  den  nye  Kirke,  idet  han  blev 
Sjællands  første  lutherske  Biskop.  I  23  Aar  virkede  han  som 
Tilsynsmand  til  stor  Velsignelse  ikke  alene  for  sit  Stift,  men 
for  hele  den  danske  Kirke.  —  Bugenhagen  hjalp  ogsaa  Kongen 
med  at  give  en  ny  Kirkelov  (Kirkeordinantsen)  og  med  at 
genoprette  Universitetet. 

Hans  Tavsen  var  ikke  mellem  de  Bisper,  Bugenhagen 
indviede;  men  fem  Aar  senere  kaldte  Kongen  ham  til  Bispe- 
stolen i  Ribe,  hvor  han  virkede  som  en  nidkær  Tilsynsmand 
til  sin  Død  (1561).  Han  var  en  djærv  Mand,  ufortrøden  og 
uforsagt  havde  han  stridt  med  Papismens  Stormænd,  men  han 
var  ogsaa  en  gudhengiven  Mand,  der  villig  tog  alt,  ogsaa 
Sygdom  og  Nød,  af  Guds  Haand.  Han  plejede  at  sige:  »Den 
Dag,  jeg  er  uden  Smerte,  frygter  jeg  for,  at  Gud  ikke  er  mig 
naadig: 

»Mer  end  alle  Bisper  i  Dannemarks  Land 
hin  Bondesen  har  sorget  for  Kvinde  og  Mand. 
Ret  aldrig  hans  Navn  skal  i  danske  Hjærter  do, 
saa  længe  der  ringer  en  Klokke  over  0. 


4.     Hertugdømmernes  Deling  og  Krigene 
i  Frederik  den  Andens  Tid. 

Sønderjylland  er  et  gammelt  dansk  Land,  men  den 
danske  Regering  har  tit  handlet  med  det,  som  om  det  kun 
halvvejs  hørte  Danmark  til.  Iblandt  de  store  Fejl,  Styrelsen 
har  begaaet,  ere  de  saakaldte  Delinger.  De  danske  Prinser, 
som  ikke  kom  til  at  klæde  Tronen,  skulde  forsørges  paa  anden 
Maade,    og    naar    der   da  var  knap  Tid  paa  Penge,    gav  man 

dem  en  Del  af  Hertugdømmerne.     Saaledes  delte  Kong 
Hertugdømmerne  med  sin  Broder  Frederik  (1490).     Da  dei 
som   Frederik    den  Første,    besteg  Danmarks  Trone,    samledes 
Riget   igen;    men  hans  Søn  Kristian  den  Tredje  foretog  en  ny 
Deling  (1444).     Selv  beholdt  han  den  midterste  Del  af  Sønder- 
jylland   (den   sønderborgske),    medens    hans  Broder  Hans    fik 
den    nordlige  Del    (den    haderslevske)    og   den  anden  Broder, 
Adolf,    fik    den    sydlige    Del    (den    gottorpske).     Til    hver    af 
disse  Dele  hørte  ogsaa  Stykker  af  Holsten;    en  Del  Adelsgods 
skulde  være  fælles  for  dem  alle  tre.     Det  var  Kongens  Mening, 
at  Brødrene    skulde  hylde  ham  som  Lensherre,    men  de  vilde 
hellere    være    selvstændige,    og    navnlig  den  gottorpske  Hertug, 
som    var    den   mægtigste,    voldte  i  den  følgende  Tid  Danmark 
stor  Fortræd. 

Kristian  den  Tredje  døde  1559,  efterladende  Riget  og 
den  kongelige  Del  af  Hertugdømmerne  til  sin  Søn  Frederik 
den  Anden.  Samme  Aar  foretog  den  unge  Konge  i  Forening 
med  sine  to  Farbrødre  et  Tog  til  Ditmarsken.  De  forenede 
Hertugers  Hære  førtes  af  den  gamle  Johan  Rantzau,  som 
sejrrig  trængte  frem  i  Marsklandet  og  tog  den  ene  By  efter 
den  anden.  Ved  den  sidste  By,  Hejde,  nokkedes  de  tapre 
Marskbønder  til  en  Fortvivlelsens  Kamp,  endog  Kvinderne 
havde  grebet  Sværdet  og  vilde  staa  ved  Mændenes  Side.  Men 
al  deres  Kækhed  og  Anstrengelse  var  frugtesløs,  i  det  blodige 
Slag  sank  de  tusindvis  til  Jorden,  og  Dagen  efter  maatte  de, 
der  vare  i  Live,  knæle  for  Sejrherrerne  og  bede  om  Naade. 
Hertugerne  delte  Landet  imellem  sig  og  mente  vistnok  at  have 
vundet  sig  stor  Hæder. 

Fire  Aar  efter  Ditmarskens  Undertvingelse  begyndte 
Syvaarskrigen  (1563  —  70).  I  Sverrig  var  Gustav  Vasas  Son 
Erik  den  Fjortende  kommen  paa  Tronen  omtrent  samtidig 
med  Frederik  den  Anden,  og  de  to  unge  Konger  vare  ikke 
saa  besindige  som  deres  Fædre.  Frederik  vilde  føre  tre 
Kroner  i  sit  Vaaben,  Erik  gjorde  Krav  paa  Gulland,  som  siden 
Valdemar  Atterdags  Tid  havde  hørt  til  Danmark;  Enighed 
herom  var  ikke  at  opnaa,  og  saa  begyndte  den  ulykkelige 
Syvaarkrig,  der  kostede  Strømme  af  Blod  og  Dynger  af  Penge, 
og  som  for  lange  Tider  satte  Fjendskab  mellem  Broderfolkene. 

Dog  udførtes  i  denne  Krig  Bedrifter,  som  ere  værd  at  mindes. 
Til  Lands  udmærkede  sig  paa  dansk  Side  især  Daniel 
Rantzau.  1565  blev  han  ved  Svarteaa  omringet  af  en  svensk 
Hær  mere  end  dobbelt  saa  stor  som  hans  egen.  Dog  tænkte 
han  ikke  paa  Overgivelse,  men  talte  mandige  Ord  til  sine  Folk : 
»I  den  ene  Vægtskaal«,  sagde  han,  »ligger  et  ærligt  Navn  og 
et  udødeligt  Rygte,  i  den  anden  evig  Spot  og  Foragt.  Lad  os 
gaa  paa  med  friske  Hænder  og  frejdige  Hjærter;  hvad  mig 
angaar,  da  skal  jeg  gaa  i  Spidsen  og  føre  Eder  saaledes,  at  jeg 
kan  træde  frem  for  Gud  med  en  ren  Samvittighed.  Krigerne 
svarede  ham,  at  de  vare  villige  til  at  ofre  Liv  og  Blod,  naar 
han  førte  dem,  og  alle  faldt  paa  Knæ  for  at  bede  Gud  om 
Sejr.  »Nu  tigger  Jyden  om  Naade«,  sagde  de  svenske  For- 
poster. Men  de  Danske  rejste  sig,  uforsagt  gik  de  frem,  og 
trods  deres  ringe  Antal  vandt  de  den  mest  glimrende  Sejr.  — 
To  Aar  efter  indlagde  Daniel  Rantzau  sig  atter  Hæder  ved  at 
Tog  ind  i  Østergøtland;  gennem  Skove  og  Hulveje  trængte 
han  frem  og  slog  den  ene  svenske  Hær  efter  den  anden,  og 
da  Hæren  maatte  vende  tilbage,  førte  han  den  med  stor 
Dygtighed,  gennem  alle  Forhindringer,  gennem  Hulveje  og  over 
Søer  og  Klipper,  forbi  fjendtlige  Hære  tilbage  til  Danmarks 
Grænser.  —  Skønt  det  saaledes  syntes,  som  Helten  kunde 
overvinde  alle  Farer,  skulde  han  dog  ikke  overleve  Krigen. 
Kort  før  den  endte,  faldt  han  i  en  Kamp  ved  Varberg.  — 
Til  Søs  gik  det  ikke  saa  heldigt,  hvorvel  vi  ikke  fattedes  store 
Søhelte.  Rigets  Admiral  Herluf  Trolle  var  Adelsmand  baade 
af  Byrd  og  Sind.  Engang,  da  han  gik  paa  Holmen  for  at 
tilse  Flaadens  Udrustning,  mødte  han  sin  Ven,  den  lærde  Niels 
Hemmingsen,  der  talte  til  ham  om  de  Farer,  han  gik  i  Møde. 
»Hvorfor  hedde  vi  Adelsmænd?«  svarede  Trolle.  »Hvorfor 
bære  vi  Guldkæder  og  have  Jordegods?  Denne  Ære  have 
vi  for  at  skulle  Rigets  Fjender  afværge  og  beskærme  vort 
Fædrenerige,  naar  vor  Konge  og  Herre,  Land  og  Rige  have 
det  behov«.  Og  hans  Daad  svarede  til  hans  Ord.  1564 
havde  han  en  haard  Kamp  med  den  svenske  Flaade  under 
Øland;  i  to  Dage  tordnede  Kanonerne;  da  sprang  det  svenske 
Admiralskib  i  Luften,  de  andre  Skibe  undkom,  men  Herluf 
kunde    føre    den    svenske  Admiral   som  Fange  til  København. 


io7 


Hans  sidste  Kamp  stod  under  Meklenborgs  Kyst  ud  for  Bukov 
1565.  Et  herligt  Syn  var  det  at  se  Helten  staa  rolig  paa 
Skansen  i  Kugleregnen  og  kommandere  til  Entring;  uagtet  han 
blev  saaret  i  den  venst  re  Arm  og  Hofte,  vilde  han  ikke  forlade 
sin  Post,  men  vedblev  at  lede  Kampen,  til  Mørket  standsede 
den  uden  afgjort  Sejr  til  nogen  af  Siderne.  Han  ænsede  ikke 
meget  sit  Saar  og  tillod  ikke  Saarlægen  at  forbinde  ham,  før 
der  var  sørget  for  de  haardt  saarede  blandt  Mandskabet: 
derfor  gik  der  Koldbrand  i  Saaret,  og  faa  Uger  efter  lagde  det 
ham  i  Graven.  Haardt  blev  han  savnet  paa  Flaaden.  hvis 
Mandskab  elskede  ham  som  en  Fader.  —  Han  var  gift  med 
den  ædle  Birgitte  Gø,  og  han  var  en  lige  saa  kærlig  Ægte- 
fælle, som  han  var  en  tapper  Søkriger.  Naar  han  var  hjemme, 
samlede  han  gerne  Husets  Folk  om  sig  og  læste  og  forklarede 
dem  Stykker  af  den  hellige  Skrift;  de  nødlidende  gik  aldrig 
uhjulpne  fra  hans  Hus,  og  de  bedrøvede  fandt  altid  venligt 
Raad  og  Trøst  hos  ham  og  Birgitte.  De  havde  ingen  Børn 
selv  og  vare  derfor  blevne  enige  om  at  give  deres  store  Formue 
til  en  Skole,  hvor  saadanne  Børn,  der  trængte  til  det,  kunde 
faa  et  godt  Hjem.  Efter  Herlufs  Død  sørgede  Birgitte  for,  at 
d  nne  smukke  Tanke  blev  udført,  og  end  den  Dag  i  Dag 
minder  Herlufsholms  Skole  om  en  af  Danmarks  gæveste 
Sønner.  —  Syvaarskrigen  kostede  Danmark  dets  to  ypperste 
Helte  til  Lands  og  til  Vands,  og  mange  andre  Ofre  vare  bragte, 
da  omsider  Freden  blev  sluttet  uden  anden  Vinding,  end  at 
Sverrig  skulde  betale  Danmark  300,000  Kr.  og  begge  Konger 
have  Lov  til  at  føre  tre  Kroner  i  Vaabenet. 

Frederik  den  Anden  døde  1588,  endnu  ikke  54  Aar 
gammel.  Han  havde,  som  de  fleste  af  den  Tids  Fyrster  og 
Adelsmænd,  siddet  for  tit  og  for  længe  ved  de  fyldte  Bægere, 
og  det  passer  vel  nok,  hvad  den  sanddru  Anders  Vedel  siger 
i  Ligtalen  over  ham,  at  »dersom  Hans  Naade  havde  kunnet 
holde  sig  fra  den  skadelige  Drik,  som  nu  over  al  Verden  al 
for  gængs  er,  da  synes  det  for  menneskelige  Øjne  og  Tanker, 
at  Hans  Naade  kunde  have  levet  mangen  god  Dag  længere. 
Ellers  var  Kong  Frederik  venlig  og  omgængelig  og  kunde  godt 
finde  sig  i  Lystighed.  »Kongen  er  ikke  hjemme«,  sagde  han 
undertiden;  da  vidste  HofYolkene,    at  de  havde  Lov  til  at  slaa 

Gækken  løs;  men  drev  de  det  for  vidt,  da  hed  det:    »Kongen 
er  kommen  hjem  igen«. 


5.     Oplysningsmænd 
i  Frederik  den  Andens  Tid. 

Kirkefornyelsen  havde  fremkaldt  Trang  til  Oplysning,  og 
mange,  deriblandt  Kongerne  og  Adelsmændene,  søgte  at  komme 
Trangen  i  Møde;  dog  var  det  Skade,  at  der  indførtes  en 
slem  Trostvang,  og  at  de  lærde  mere  nyttede  det  latinske 
Sprog  end  Modersmaalet.  I  Frederik  den  Andéns  Tid  levede 
tre  Oplysningsmænd,    hvis  Navn  ere  en  Pryd  for  vor  Historie. 

Niels  Hemmingsen,  Søn  af  Bønderfolk  paa  Lolland, 
var  i  mange  Aar  den  mest  ansete  Religionslærer  ved  Køben- 
havns Universitet.  I  Tale  og  Skrift  var  han  en  dygtig  Vejleder 
for  unge  og  gamle;  hans  Ry  var  saa  stort,  at  han  blev  kaldt 
»Danmarks  almindelige  Lærer«.  Og  den  milde,  kærlige  Mand 
var  lige  saa  afholdt  som  anset.  Alt  dette  forslog  dog  ikke, 
da  Kongen  fra  Tyskland  fik  Underretning  om,  at  Hemmingsen 
i  nogle  Stykker  afveg  fra  Luther.  Sligt  taaltes  ikke  i  de  Dage, 
og  hvormeget  Niels  Hemmingsen  end  udmærkede  sig,  blev 
han  dog  en  forfulgt  Mand.  Først  blev  han  tvungen  til  at  til- 
bagekalde, hvad  han  havde  lært,  og  siden  blev  han  afsat  fra 
sit  Embede. 

Som  Tidens  ypperste  Religionslærer  udgik  af  Bonde- 
standen, saa  udgik  dens  ypperste  Historieskriver,  Anders 
Sørensen  Vedel,  af  Borgerstanden.  Hans  Fader  var  Køb- 
mand i  Vejle;  der  voksede  han  op  i  et  godt  Hjem  og  lærte 
Latin  i  Byens  Skole.  Da  han  var  fjorten  Aar,  blev  han  sendt 
til  Ribe,  hvor  der  var  en  berømt  Skole,  som  styredes  af  den 
dygtige  Hans  Thomesen,  og  hvor  han  kunde  komme  i  Huset 
hos  en  Slægtning,  den  ædle  Jens  Grundet,  som  var  Præst  ved 
Domkirken  der.  Drengen  kunde  ikke  vel  være  kommen  paa 
et  bedre  Sted.  Han  gjorde  udmærkede  Fremskridt  i  Skolen, 
men    lærte    ikke    mindre    i  Omgang  med  Jens  Grundet;    naar 

denne  om  Aftenen  læste  med  ham  i  Sakses  Historie  og  andre 
Krøniker,  da  bankede  Drengens  Hjerte  af  Fryd  over  Fortidens 
herlige  Mænd  og  Kvinder,  og  ingen  Livsgerning  forekom  ham 
saa  skøn  som  den  at  udbrede  Oplysning  om  Danmarks  Historie. 
Efter  fire  Aars  Forløb  kom  han  til  København  for  at  studere, 
men  blev  dog  ikke  længe  der.  Som  Hovmester  for  den  unge 
Adelsmand  Tyge  Brahe  kom  han  paa  Udenlandsrejse  med 
denne.  Senere  gjorde  Vedel  paa  egen  Haand  en  Rejse  til 
Wittenberg  for  at  uddanne  sig  ved  Højskolen  der,  og  da  han 
kom  tilbage  herfra,  var  han  en  saare  kundskabsrig  Mand. 
Han  havde  nu  samme  Lykke  i  København  som  tidligere  i 
Ribe,  at  komme  i  nært  Forhold  til  flere  ypperlige  Mænd,  som 
Rigshofmester  Peder  Okse,  Kansleren  Johan  Friis  og  Felt- 
herren Johan  Rantzau,  og  paa  disses  Anbefaling  udnævnte 
Frederik  den  Anden  Vedel  til  Hofpræst.  I  denne  Stilling 
vandt  den  unge  Mand  stor  Anseelse  og  mange  gode  Venner. 
Kongen  yndede  at  høre  ham  prædike;  hans  brændende  Tro, 
hans  jævne  forstaaelige  Udlæggelse,  hans  store  Veltalenhed 
fængslede  baade  Kongen  og  Rigets  Stormænd.  Men  hvorvel 
Vedel  var  en  udmærket  Præst,  var  han  dog  kaldet  til  en  anden 
Gerning  end  Præstegerningen.  Den  gamle  Kansler  Johan  Friis, 
der  var  en  stor  Ven  af  Historien,  havde  under  Omgangen 
med  Vedel  faaet  den  Tro,  at  ingen  bedre  end  han  var  skikket 
til  at  blive  Fædrelandets  Historieskriver,  og  ofte  havde  han 
opmuntret  ham  til  at  oversætte  Sakses  latinske  Krønike  paa 
Dansk.  Omsider  tog  Vedel  fat  paa  Værket  og  i  Aaret  1575 
skænkede  han  det  danske  Folk  den  Oversættelse  af  Sakse, 
som  i  mange  Aar  var  en  af  dets  kæreste  Bøger.  Kongen 
yndede  meget  dette  Arbejde;  han  udnævnte  Vedel  til  kongelig 
Historieskriver  paa  Modersmaalet  og  satte  ham  i  Stand  til  at 
opgive  sin  Stilling  ved  Hoffet,  for  at  han  i  Ro  kunde  hengive 
sig  til  det  store  Arbejde  at  skrive  en  hel  Danmarkshistorie. 
Da  tyede  Vedel  til  sit  kære  Ribe.  Her  samlede  og  udgav 
han  100  Kæmpeviser  og  reddede  derved  mange  af  vore 
gamle  skønne  Folkeviser  fra  Glemsel,  og  her  arbejdede  han 
paa  det  store  Værk,  den  fuldstændige  Danmarkshistorie,  der 
skulde  udkomme  i  22  Bind.  Værket  skulde  ikke  blot  være 
stort,    det  skulde  være  grundigt  og  godt,    og  derfor  maatte  det 

tage  lang  Tid.  Om  Sommeren  var  han  gerne  paa  Rejse  for 
at  samle  Sagn,  Viser  og  Dokumenter,  og  for  at  se  de  Steder, 
hvor  Historiens  Begivenheder  vare  forefaldne.  Om  Vinteren 
arbejdede  han  hjemme.  Men  da  der  var  mange,  som  forlangte 
Tjenester  af  Vedel,  og  han  havde  ondt  ved  at  sige  nej,  gik 
det  langsomt  fremad  med  hans  Bog.  Saa  døde  Frederik  den 
Anden,  og  hans  andre  Velyndere  gik  ligeledes  bort,  den  ene 
efter  den  anden.  De  nye  Magthavere  begyndte  at  blive  utaal- 
modige  over,  at  Bogen  ikke  kom;  den  kom  maaske  aldrig, 
hed  det,  og  til  sidst  øvede  de  den  store  Uretfærdighed  mod 
Vedel,  at  fratage  ham  ikke  blot  hans  Indtægter,  men  ogsaa  de 
Samlinger,  han  havde  skaffet  sig,  og  hvoraf  hans  Værk  skulde 
fremgaa.  Hans  Kærlighed  til  Modersmaalet  i  en  Tid,  da 
dette  agtedes  ringe,  og  hans  Dygtighed  som  Skribent  vil  altid 
sikre  ham  et  smukt  Minde.  Hans  Grav  findes  i  Ribe,  hvor 
han  døde  1616. 

Den  tredje  af  Oplysningens  Stormænd  i  denne  Tid  udgik 
fra  Adelstanden,  det  er  Anders  Vedels  Ven  Tyge  Brahe. 
Efter  hans  Udenlandsrejser  formaaede  Frederik  den  Anden 
ham  til  at  holde  Forelæsninger  ved  Københavns  Universitet 
om  Stjernevidenskaben.  Hans  adelige  Frænder  syntes 
ikke  herom,  og  end  mindre  om,  at  han  giftede  sig  med  en 
borgerlig  Pige.  Men  Tyge  var  ikke  den  Mand,  der  fandt  sig 
i,  at  man  kom  ham  for  nær;  han  bed  fra  sig  og  drev  Spot 
med  sine  Frænders  tomme  Adelstitel,  og  derved  paadrog  han 
sig  meget  Bryderi.  For  at  unddrage  sig  dette  besluttede  han 
at  forlade  Danmark;  men  Frederik  den  Anden  vilde  nødig,  at 
Fædrelandet  skulde  miste  den  store  Videnskabsmand  og 
skænkede  ham  derfor  Øen  Hveen  og  rigelige  Indtægter  til  der 
at  Dygge  Borg  og  Stjernekure.  Der  kunde  han  bo  i  Fred  og 
indrette  sig,  som  han  vilde.  Uranienborg  hed  det  underfulde 
Slot,  der  snart  hævede  sig  med  Taarne  og  Kupler  paa  den 
ensomme  0.  I  21  Aar  sad  han  her  og  granskede  Naturens 
Kræfter,  men  især  Himmelhvælvingen,  og  de  Iagttagelser,  han 
gjorde,  saa  vel  som  de  Instrumenter,  han  opfandt  og  dannede, 
bragte  Stjernevidenskaben  et  stort  Skridt  fremad.  Da  gik  det 
ham  som  Vedel.  Efter  Frederik  den  Andens  Død  saa  man 
mere     paa    hans    Fejl    end    paa    hans    Fortjenester,    og    man 

begyndte  at  tage  Indtægterne  fra  ham.  Han  var  ikke  en  saa 
taalsom  og  gudhengiven  Mand  som  Vedel,  og  kunde  derfor 
ikke  som  denne  finde  sig  i  Forurettelse.  Stolt,  som  han  var, 
trøstede  han  sig  med,  at  hele  Verden  stod  ham  aaben,  og  at 
han  havde  Himlen  overalt;  dybt  krænket  vendte  han  sit  Fædre- 
land Ryggen  (1597).  Den  tyske  Kejser  tog  venlig  imod  ham 
og  gav  ham  Ansættelse  i  Prag;  men  han  befandt  sig  ikke  vel 
der  og  døde  efter  nogle  Aars  Forløb  (1601). 


6     Kristian   den  Fjerde, 

Kristian  den  Fjerde  var  kun  elleve  Aar,  da  hans  Fader, 
Frederik  den  Anden  døde.  Hans  Moder,  Sofie  af  Meklen- 
borg  ,  var  en  brav  og  begavet  Kvinde  og  kunde  vel  nok  have 
styret  Riget,  indtil  Sønnen  blev  myndig;  dog  blev  det  ikke 
hende,  men  fire  Rigsraader,  hvoriblandt  Kansleren  Niels  Kaas, 
der  kom  til  at  styre.  De  styrede  Riget  godt,  og  i  Forening 
med  Enkedronningen  sørgede  de  for  at  give  den  unge  Konge 
en  god  Opdragelse.  Han  fik  grundig  Undervisning  i  Sprog  og 
andre  Videnskaber,  og  da  han  var  lærenem  og  arbejdsom, 
gjorde  han  gode  Fremskridt.  Særlig  Lyst  havde  han  til  Teg- 
ning og  Mekanik,  hvori  han  da  ogsaa  blev  saa  dygtig,  at  han 
som  Konge  selv  kunde  gøre  Udkast  til  Bygninger  og  Skibe. 
Men  heller  ikke  hans  Legeme  blev  forsømt;  under  daglig  Øvelse 
i  Riden,  Hugning  og  andre  Idrætter  voksede  han  op  til  en 
Kæmpekarl,  der  overgik  alle  andre  i  legemlige  Færdigheder  og 
Styrkeprøver  og  var  i  Stand  til  at  udholde  de  værste  Stra- 
badser. Stor  Forkærlighed  havde  han  for  Livet  til  Søs.  Som 
Dreng  tumlede  han  sig  paa  Skanderborg  Sø,  hvor  hans  Moder 
havde  ladet  bygge  et  lille  Orlogsskib  til  ham;  som  Mand 
pløjede  han  Østersøens  og  Nordhavets  Bolger,  og  med  Lethed 
entrede  han  op  i  Mærset  for  at  holde  Udkig. 

Da  Kristian  var  nær  ved  20  Aar  gammel,  overtog  han 
selv  Rigsstyret,  og  det  blev  snart  kendeligt,  at  Tvillingrigerne 
havde  faaet  en  Konge,  der  fyldte  sin  Plads.  Det  var  ved 
den    indre  Styrelse,   han    vandt  sig  mest  Hæder.     Han  var 

alle  Vegne  paa  Færde,  vilde  selv  se  og  selv  være  med.  I 
Norge  havde  det  hidtil  gaaet,  som  det  kunde,  og  ikke  som 
det  skulde;  men  Kristian  indførte  en  bedre  Skik;  næsten 
hvert  Aar  drog  han  selv  derop  og  saa  Embedsmændene 
alvorlig  paa  Fingre.  Da  der  blev  Uenighed  om  Lande- 
grænsen mellem  norske  Finmarken  og  Sverrig,  sejlede  han  op 
langs  Norges  Vestkyst,  forbi  Nordkap  ind  i  det  hvide  Hav; 
han  vilde  selv  paa  Stedet  undersøge  Sagen.  Ogsaa  herhjemme 
drog  han  flittig  om  i  Landets  forskellige  Egne  og  ordnede 
mange  Ting.  Gerne  sad  han  selv  i  Retten,  og  han  sparede 
da  ingen  Umage  for  at  udfinde,  hvad  Ret  var,  og  det  var 
lige  meget,  om  Dommen  gjaldt  høje  eller  lave.  —  Ogsaa  i 
mange  andre  Retninger  arbejdede  Kong  Kristian  til  Rigets 
Tarv.  Til  Oplysningens  Fremme  ansatte  han  flere  Lærere  ved 
Universitetet,  opførte  en  Stjernekure,  »Rundetaarn«,  og  op- 
rettede et  ridderligt  Akademi  i  Sorø.  Til  Handelens  Opkomst 
byggede  han  Børsen,  anlagde  nye  Købstæder,  som  Kristians- 
havn,  Kristiania,  Kristianssand,  Kongsberg  og  Kristiansstad,  og 
stiftede  flere  Handelsselskaber.  Han  anlagde  Fabrikker  og 
indkaldte  fremmede  Kunstnere  og  Haandværkere.  Til  Landets 
Forsvar  oprettede  han  en  staaende  Hær,  men  især  bar  han 
Omsorg  for  Flaaden.  Man  kunde  se  ham  i  den  tidlige  Morgen- 
stund vandre  fra  Slottet  ned  til  Holmen,  hvor  Skibene  byggedes, 
for  at  se  til  med  Arbejdet,  og  det  var  et  ikke  sjældent  Skue 
at  se  et  stort,  kraftigt  Orlogsskib  løbe  af  Stabelen.  1 500  Mand 
holdt  han  til  fast  Tjeneste  paa  Flaaden,  og  til  denne  faste 
Stok  sørgede  han  for  Bolig  ved  at  bygge  »Nyboder«.  En  stor 
Bygmester  var  han.  Foruden  de  alt  nævnte  Bygninger  og 
Byer  opførte  han  Trinitatis,  Holmens  og  Frelserens  Kirke, 
Regentsen,  det  skønne  Rosenborg  og  fuldførte  det  stolte 
Frederiksborg,  som  hans  Fader  havde  paabegyndt.  Undres 
maa  man  over,  hvor  han  fik  Penge  fra  til  alt  dette;  men  han 
var  en  god  Husholder.  Ved  visse  Lejligheder,  naar  der  var 
Fest  paa  Slottet,  kunde  han  være  rundhaandet  nok,  men  til 
daglig  var  han  nøjeregnende  og  passede  paa,  at  intet  gik  til 
Spilde. 

Som  Kong  Kristian  vandt  Folkets  Agtelse  ved  sin  sjældne 
Arbejdsomhed  og  Omhu  i  Rigsstyrelsen,  saa  vandt  han  dets 

Kærlighed  ved  sin  Jævnhed  og  sit  danske  Sind.  Han 
færdedes  midt  i  sit  Folk,  talte  med  lav  som  med  høj.  Han 
undsaa  sig  ikke  for  at  uddele  Dagløn  til  sine  Arbejdere,  eller 
for  at  sætte  sig  ved  Bonden  paa  Agefjælen  og  køre  hjem  til 
Slottet  med  ham.  Dansk  var  hans  Sprog,  naar  han  talte,  og 
naar  han  skrev.  Sine  Sendemænd  i  fremmede  Lande  paalagde 
han  at  tale  Dansk:  »Forlanger  man  Tysk  af  jer,  da  skulle  I 
gøre  en  høflig  Undskyldning,  at  I  ikke  ere  det  Sprog  mægtige.« 
Men  Kristian  den  Fjerde  er  ogsaa  en  af  Danmarks 
store  Søhelte.  Det  er  jo  ham,  om  hvem  vi  synge:  »Kong 
Kristian  stod  ved  højen  Mast.«  Paa  hans  Styrelse  udad 
til  kan  der  vistnok  udsættes  en  Del,  og  hans  Krige  baadede 
ikke  Landet;  men  derved  bliver  hans  Heltemod  og  trofaste 
Fædrelandssind  ikke  mindre.  Fra  1611  — 13  førte  han  en  Krig 
med  Sverrig,  der,  fordi  Kampen  en  Tid  lang  drejede  sig  om 
Fæstningen  Kalmar,  gerne  kaldes  Kalmar  krigen.  Under 
denne  Krig  var  det,  at  de  norske  Bønder  i  Bjærgkløften 
Kringelen  gjorde  kort  Proces  med  Oberst  Sinclar,  som  med 
en  skotsk  Hær  vilde  drage  gennem  Norge  for  at  tilbyde 
Svenskerne  Hjælp.  Og  ligeledes  var  det  i  denne  Krig,  at 
Adelsmanden  Kristen  Barnekov  fandt  Lejlighed  til  at  vise 
en  berømmelig  Selvopofrelse.  Paa  et  Tilbagetog  fra  Vester- 
gøtland  blev  Kong  Kristian  og  den  lille  Rytterskare,  der  fulgte 
ham,  overfalden  af  en  overlegen  Styrke,  der  splittede  de  Danske 
og  drev  dem  paa  Flugt.  Kongens  Hest  blev  siddende  i  et 
Morads,  og  det  syntes,  som  om  Kongen  kun  havde  Død  og 
Fangenskab  at  vælge  imellem.  Da  sprang  Barnekov  af  sin 
Hest  og  gav  den  til  Kongen  med  de  Ord :  «Jeg  giver  Kongen 
min  Hest,  Fjenden  mit  Liv  og  Gud  min  Sjæl.«  Kong  Kristian 
undkom  til  Varberg,  men  hans  Redningsmand  blev  nedhugget. 
Endnu  vises  paa  Skellinge  Hede  den  Sten,  paa  hvilken  den 
ædle  Helt  skal  have  sat  sig,  da  han  ikke  kunde  folge  Kongen 
længer,  og  paa  hvilken  hans  Blod  sprang.  —  Fem  Aar  efter 
Kalmarkrigens  Ophør  udbrød  en  stor  Krig  i  Tyskland,  den 
saakaldte  Trediveaarskrig,  grundet  i,  at  Kejseren  i  Spidsen 
for  det  katolske  Sydtyskland  vilde  berøve  det  lutherske  Nord- 
tyskland Friheden  til  at  indrette  sit  Kirkevæsen  paa  luthersk 
Vis.     Da  Lutheranerne  snart  bleve  overvældede,  henvendte  de 

sig  i  deres  Nød  til  Kristian  den  Fjerde,  der  ogsaa  var  villig 
til  at  hjælpe  dem.  Men  da  han  kom  op  i  Tyskland,  led  den 
danske  Hær  et  stort  Nederlag  ved  Lutter,  fra  hvilket  Kongen 
med  Nød  og  næppe  reddede  Livet.  Nu  myldrede  de  kejserlige 
Hære  ind  i  Jylland,  som  blev  givet  til  Pris  for  Udplyndring. 
Havde  ikke  Kong  Kristian  været  stærk  i  Ulykkens  Dage,  kunde 
Danmarks  sidste  Time  let  være  kommet;  thi  Fjenden  var 
mægtig,  og  det  var  den  kejserlige  Feltherres  —  den  frygtelige 
Wallensteins  —  Agt  at  gaa  over  til  Øerne  og  fuldende 
Danmarks  Erobring.  Men  paa  Havet  var  Kong  Kristian  den 
stærkeste,  og  da  dette  var  klart  for  Kejseren,  sluttede  han 
Fred  med  Danmark,  efter  at  Krigen  havde  varet  i  fire  Aar 
(1625 — 29).  Vi  slap  med  Jyllands  Plyndring,  men  Lutheranerne 
i  Tyskland  vare  ikke  blevne  hjulpne.  Det  blev  den  svenske 
Kong  Gnstøv  Adolf,  der  skulde  bringe  Hjælpen.  Hans  Tog 
ind  i  Tysland  blev  et  herligt  Sejrsløb,  og  da  han  segnede 
ved  Lutzen  (1632),  vedbleve  hans  Hære  at  fortsætte  Kampen 
efter  hans  Død.  —  Medens  Aarene  gik,  og  Trediveaarskrigen 
vedblev  at  rase,  søgte  forskellige  Magter,  deriblandt  Danmark, 
at  mægle  Fred.  De  Svenske  fandt,  at  Kristian  den  Fjerde 
ikke  mæglede  til  deres  Fordel,  og  i  Harme  herover  lod  de  i 
Aaret  1643  en  af  deres  Hære  i  Tyskland,  ført  af  den  tapre 
General  Torstenson,  uden  Krigserklæring  rykke  ind  over  vor 
Sydgrænse  og  i  en  Haandevending  erobre  Jylland.  Og  det 
blev  ikke  herved.  Vestfra  kom  en  hollandsk  Flaade,  østfra 
en  svensk;  naar  disse  to  bleve  forenede,  kunde  de  overmande 
den  danske,  og  da  var  det  ude  med  Danmark.  Kristian  den 
Fjerde  var  dengang  en  Olding  paa  67  Aar;  men  Faren 
gjorde  ham  ung  og  stærk.  Han  ilede  til  Fyn  og*  fik  bygget 
Skanser  ved  Lille  Bælt,  og  hurtig  derfra  igen  tilbage  til  Køben- 
havn, hvor  han  gik  om  Bord  paa  Flaaden  for  ude  i  Vesterhavet 
at  møde  Hollænderne.  Under  en  kulende  Storm  slog  han 
den  hollandske  Flaade  ved  Lister  og  nødte  den  til  at  vende 
tilbage.  Da  han  igen  kom  til  København,  bad  hans  Venner 
ham  spare  sig  selv  og  sætte  en  anden  til  at  føre  Flaaden; 
men  han  svarede :  »Jeg  er  gammel  og  stiv  og  duer  ikke  længer 
til  Landkrigen;  derfor  gaar  jeg  med  Flaaden,  for  at  Efter- 
verdenen   kan    se,    at  jeg  mente  det  ærligt  med  Fædrelandet«. 

Paa  Kolbergerhejde  kom  det  til  Kamp  med  den  svenske 
Flaade.  I  ti  Timer  tordnede  Kanonerne.  Kongens  eget  Skib 
»Trefoldigheden«,  maatte  en  Tid  tage  Kampen  op  med  fire 
svenske.  En  Kugle  slog  ned  i  Skansen  og  splittede  den,  saa 
Jern-  og  Træstumper  fløj  om  og  saarede  mange,  deriblandt 
Kongen.  Da  blev  der  stor  Forvirring:  »Kongen  er  falden!« 
lød  det.  Men  den  gamle  Helt  rejste  sig  fra  det  blodige  Dæk. 
Hans  højre  Øje  var  saaret,  det  ene  Øre  var  flænget,  et  Par 
Tænder  slaaede  ud;  i  alt  havde  han  over  20  Saar;  men  han 
ænsede  det  ikke.  »Gud  har  endnu  levnet  mig  Liv  og  Styrke 
nok  til  at  kæmpe  for  mit  Folk,  saa  længe  enhver  vil  gøre  sin 
Pligt«,  sagde  han,  og  med  indbundet  Hoved,  støttende  sig  til 
sit  Sværd,  blev  han  staaende  paa  Dækket  og  ledede  Kampen, 
til  Sejren  var  vunden.  Ved  Fredslutningen  maatte  han  vel 
afstaa  Gulland  og  Øsel,  Herjedalen  og  Jæmteland,  og  Sverrig 
fik  Toldfrihed  i  Sundet;  men  Danmark  blev  dog  frelst,  og 
derfor  kunde  det  takke  den  gamle  heltemodige  Konge.  Intet 
Under,  at  Folket  har  holdt  hans  Navn  i  Ære,  og  at  det  aller- 
mindst har  kunnet  glemme  Heltedaaden  i  hans  Alderdomsdage. 

End  se  vi  paa  Rosenborg  Klædet, 
som  kongeligt  Blod  haver  vædet! 
To  Hundrede  Aar  ej  udsletter 
de  kostbare,  purpurne  Pletter. 

Det  er  ikke  saa  glædeligt  at  se  paa  Kristian  den  Fjerdes 
Husliv  som  paa  hans  Kongegerning.  Som  i  hans  Faders  Tid 
sad  Kongen  og  Adelsmændene  paa  Slottet  ved  de  fulde  Bægre 
til  langt  ud  paa  Natten,  og  ofte  maatte  Tjenerne  bære  de 
adelige  Herrer  hjem.  Kongen  selv  kunde  taale  meget  og  var, 
om  han  end  var  kommen  sent  til  Hvile,  gerne  oppe  Kl.  4  for 
med  Kraft  at  tage  fat  paa  sit  Arbejde.  Efter  at  hans  første 
Hustru,  den  brandenborgske  Anna  Katrine,  var  død,  giftede 
han  sig  med  en  dansk  Adelsdame  Kirstine  Munk,  der  for- 
voldte ham  megen  Kummer.  Hun  var  en  daarlig  Moder  for 
sine  Børn,  dem  hun  lod  gaa  revne  og  pjaltede,  eller  hun 
sendte  dem  bort  for  ikke  at  have  Ulejlighed  af  dem,  og  da 
hun  tillige  var  sin  Ægteherre  utro,  maatte  han  til  sidst  forvise 
hende  fra  Slottet  til  Herregaarden  Boller.     Hendes  mange  Døtre 

bleve  gifte  med  danske  Adelsmænd,  der  som  Kongens  Sviger- 
sønner gjorde  store  Fordringer  og  til  sidst  næsten  helt  tog 
Magten  fra  den  gamle  Konge.  I  det  hele  gik  det  nu  tilbage 
med  Adelen;  dens  Magtsyge  tog  til,  og  dens  Fædrelands- 
kærlighed tog  af.  Forgæves  søgte  Kongen  at  formaa  Herrerne 
til  at  gøre  noget  for  Landets  Forsvar.  »Det  kommer  os 
underligt  for«,  siger  han,  »at  naar  de  med  Penge  deres  Herre 
til  Fædrelandets  Forsvar  skulle  understøtte,  da  ere  de  ikke  ved 
Middel;  men  naar  de  Kronens  Gods  til  brugeligt  Pant  kunne 
bekomme,  da  ere  Pengene  for  Haanden,  Huslige  Sorger  og 
Adelens  skamløse  Færd  mørknede  Kong  Kristians  sidste  Aar. 
Men  helt  mørkt  var  det  dog  ikke  for  ham,  da  han  i  Aaret 
1648  laa  paa  sit  Dødsleje  paa  Rosenborg  Slot;  thi  ved  hans 
Side  sad  hans  smukke,  højtbegavede  og  mest  elskede  Datter 
Leonora  Kristina,  og  det  var  hendes  kærlige  Haand,  der 
lukkede  hans  Ojne. 


7.    Frederik  den  Tredje.  —  Svenskekrigen. 
Rigsdagen  1660. 

Det  var  uhyre  Rettigheder,  den  danske  Adel  i  Tidernes 
Lob  havde  tilrevet  sig.  Den  sad  inde  med  de  s'ore  Jordejen- 
domme, med  de  indbringende  Len  og  de  bedste  Embeder. 
Den  kaldede  Præster  og  Dommere,  og  paa  dens  Hovmarker 
trællede  den  største  Del  af  Rigets  Bønder.  Den  sad  inde  med 
Rigdommen,  men  var  dog  fri  for  at  svare  Skat  og  Tiende. 
Alle  Herligheder  havde  den  samlet  til  sig,  og  alle  Byrder  havde 
den  skubbet  af  sig.  En  saadan  Samfundsordning  var  i  høj 
Grad  uretfærdig,  men  dog  saare  vanskelig  at  forandre;  thi  den 
var  lovhjemlet  i  Haandfæstningen,  og  for  Haandfæstningen 
raadede  Rigsraadet.  Det  var  nemlig  ogsaa  blevet  Rigsraadets 
Ret  at  vælge  Kongen,  og  det  mægtige  Raad  kunde  da  fore- 
lægge den  nye  Konge  Haandfæstningen  i  den  Skikkelse,  det  og 
Adelen  i  det  hele  ønskede  den. 

Et  Par  Maaneder  efter  Kristian  den  Fjerdes  Død  havde 
Rigsraadet  den  nye  Haandfæstning  færdig  og  forelagde  den  for 

hans  Søn  Frederik.  Vilde  han  underskrive  den,  skulde  han 
blive  Danmarks  Konge.  Den  var  haardere  end  nogen  tidligere, 
og  gjorde  snarere  Kongen  til  Rigsraadets  Tjener  end  til 
Landets  Hersker.  Det  var  derfor  ikke  med  venlige  Følelser 
mod  Adelen,  at  Frederik  den  Tredje  satte  sit  Navn  under 
den;  især  var  han  harmfuld  paa  Rigshofmesteren  Korfits 
Ulfeldt,  den  mest  formaaende  Mand  i  Rigsraadet;  thi  det 
var  nok  især  denne,  der  havde  skruet  Fordringerne  op. 
Det  blev  aldrig  godt  mellem  Kongen  og  Ulfeldt.  Denne,  der 
var  gift  med  Kristian  den  Fjerdes  Datter  Leonora  Kristina, 
havde  i  den  gamle  Konges  sidste  Leveaar  faaet  en  saadan 
Magt  og  Indflydelse,  at  han  var  nær  ved  at  betragte  sig  som 
Rigets  rette  Hersker;  hans  Palads  overgik  Kongeborgen  i  Pragt, 
og  de  vigtigste  Afgørelser  vare  lagte  i  hans  Hænder.  Men 
den  nye  Konge  vilde  ikke  finde  sig  i,  at  Ulfeldt  vedblev  at 
spille  en  saadan  Rolle.  Hertil  kom,  at  Frederik  den  Tredjes 
Dronning,  den  stolte  og  herskesyge  Sofie  Amalie,  var  mis- 
undelig paa  Leonora  Kristina,  der  overstraalede  hende  i  Skønhed 
og  Begavelse,  og  derfor  endnu  ivrigere  end  Kongen  ønskede 
at  faa  den  hovmodige  Rigshofmester  og  dennes  Frue  ydmyget. 
Ulfeldt  blev  sendt  til  Holland  for  at  afslutte  et  Forbund;  men 
da  han  kom  hjem,  bleve  de  Aftaler,  han  havde  gjort,  kendte 
ugyldige;  en  Undersøgelse  blev  indledet  for  at  oplyse,  om  han 
havde  handlet  redelig  med  Statens  Penge;  de  Æresbevisninger, 
Leonora  hidtil  havde  nydt  som  Kongedatter,  bleve  hende 
nægtede;  hun  maatte  ikke  længer  lade  sin  Karosse  køre  ind  i 
Slotsgaarden,  men  skulde  ligesom  andre  Adelsdamer  staa  af 
ved  Porten.  Disse  og  flere  Krænkelser  forbitrede  den  stolte 
Rigshofmesters  Sind.  Hemmelig  forlod  han  med  sin  Familie 
Danmark  og  gik  til  Sverrig,  hvor  han  æggede  Regeringen  til 
at  overfalde  Danmark.  Den  svenske  Konge  Karl  den  Tiende 
Gustav,  der  var  en  ivrig  Krigsmand,  lyttede  gerne  til  hans 
Raad,  men  besluttede  dog  først  at  gøre  det  af  med  Polen; 
naar  dette  var  sket,  skulde  Turen  komme  til  Danmark.  I  sin 
Forbitrelse  mod  Kongen  blev  Ulfeldt  en  Forræder  mod  sit 
Fædreland. 

Da    det    ikke    gik  Karl  Gustav  videre  godt  i  Polen,    be- 
gyndte   de    yngre    danske    Rigsraader    at    faa    Krigslyster,    og 

Krigen  blev  erklæret  (1657),  en  Krig,  der  skulde  bringe 
Danmark  til  Afgrundens  Rand.  I  Hast  sluttede  Karl  Gustav 
Fred  med  Polen  og  sendte  sine  krigsvante  Skarer  i  Ilmarch  op 
gennem  Holsten  og  Slesvig  ind  i  Jylland,  hvor  de  stormede 
Fæstningen  Fredericia.  —  Det  gjaldt  for  Karl  Gustav  at  komme 
over  til  Øerne,  hvad  længe  syntes  umuligt,  da  den  danske 
Flaade  spærrede  Overgangen.  Men  Lykken  var  ham  god. 
Vinteren  blev  usædvanlig  streng  og  lagde  sin  Isbro  over 
Bælterne.  Noget  Syd  for  Middelfart,  hvor  Bæltet  udvider  sig, 
og  hvor  Strommen  er  svag,  blev  Isen  saa  stærk,  at  den  dristige 
og  daadlystne  Karl  Gustav  vovede  sig  til  at  gaa  over  med 
Hæren.  Ude  i  Strømlobet  gyngede  vel  Isen  under  dem,  og  et 
Par  Rytterskarer  gik  til  Bunds;  men  Vovehalsen  vilde  frem,  og 
han  naaede  med  Hovedstyrken  Fyns  Land,  jagede  Strandvagten 
paa  Flugt  og  gjorde  sig  i  Hast  til  Herre  over  Øen.  Snart 
gik  Toget  videre,  ikke  over  Store  Bælt,  det  lod  sig  ikke  gøre, 
men  over  Svendborg  Sund  til  Taasinge,  der  fra  over  til  Lange- 
land og  videre  frem  til  Lolland.  Det  havde  begyndt  at  tø, 
Vandet  stod  over  Isen,  men  Karl  Gustav  trodsede  Faren,  og 
den  12.  Februar  1658,  næppe  fjorten  Dage  efter,  at  han  havde 
forladt  den  jydske  Kyst,  stod  han  paa  Sjælland.  Da  Rygtet 
herom  naaede  København,  blev  der  stor  Forfærdelse ;  man 
raabte  paa  Fred  for  enhver  Pris,  og  efter  nogle  Underhandlinger 
blev  Freden  sluttet  i  Roskilde.  Danmark  afstod  Skaane, 
Halland.  Bleking,  Bornholm,  Bohus  Len  og  Trondhjems 
Amt;  Hertugen  af  Gottorp  skulde  ikke  længer  staa 
under  den  danske  Konge,  ogUlfeldt  skulde  have  sine 
Godser  tilbage.  Saa  haarde  Fredsvilkaar  havde  Danmark 
ikke  for  modtaget. 

Hvor  meget  Karl  Gustav  end  havde  vundet,  fortrød  han 
dog  snart,  at  han  ikke  havde  forlangt  mere;  han  kunde  jo  lige 
saa  godt  have  taget  det  hele.  Den  8.  August,  samme  Aar 
som  Roskildefreden  var  sluttet,  kom  det  Budskab  til  Køben- 
havn, at  Erobreren  atter  var  gaaet  i  Land  med  en  Hær  paa 
Sjællands  Kyst,  ved  Korsør.  Denne  Gang  blev  det  ikke 
Adelen,  der  kom  til  at  afgøre  Rigets  Skæbne.  Den  havde 
svigtet  sidst;  derfor  tog  Kongen  og  Københavns  Borgere  nu 
Sagen  i  Haand.     Den   9de  August   lod  Kong  Frederik  Slottets 


Porte  aabne  og  indbød  alle,  høje  og  lave,  til  en  Rigsdag  paa 
Slottet,  for  at  de  kunde  enes  om,  hvad  der  var  at  gøre.  Her 
tog  en  simpel  Borger,  Garver  af  Haandtering,  Ordet  og  sagde, 
at  det  var  lidet  sømmeligt  at  give  tabt  for  en  Trusel,  og  aldrig 
saa  snart  var  dette  Ord  faldet,  før  det  lød  fra  alle  Sider,  at 
de  vilde  staa  saa  længe  de  kunde;  naar  de  ikke  kunde  længer, 
var  det  tidsnok  at  bede  om  Naade.  Saadanne  Ord  huede 
Kong  Frederik  godt;  det  slog  ham,  at  de,  der  tænkte  saaledes, 
vare  Rigets  rette  Adelsmænd,  og  Dagen  efter  lod  han  forkynde, 
at  han  havde  givet  Københavns  Borgere  Adels  Ret.  Selv  vilde 
han  staa  med  dem  til  det  sidste.  Da  nogle  raadede  ham  til 
at  flygte  bort,  svarede  han:  »Jeg  vil  sejre  eller  dø  i  min 
Rede«.  Snart  fik  man  at  se,  hvad  Enighed  og  Kærlighed  til 
Fædrelandet  formaar.  Voldene  vare  sammensunkne,  Flaaden 
laa  aftaklet,  Soldaterne  vare  hjemsendte,  og  der  var  stor  Mangel 
paa  Vaaben;  men  der  blev  Raad  for  alt.  Der  blev  stukket 
Ild  paa  Forstæderne,  for  at  Fjenden  ikke  skulde  have  Ly  af 
dem.  Alle  strømmede  til  Voldene  for  at  rejse  Palisader  og 
Brystværn;  hvem  der  ikke  kunde  faa  andet  Vaaben,  væbnede 
sig  med  Morgenstjerner,  Økser  og  Køller;  alle  vare  de  med: 
Soldater,  Matroser,  Købmænd,  Haandværkere  og  Studenter. 
Kongen  havde  ladet  sit  Telt  rejse  tæt  ind  under  Volden  for 
at  kunne  være  til  Stede  Nat  og  Dag,  og  hver  Dag  red  han 
Volden  rundt  med  Dronningen  ved  sin  Side.  Karl  Gustav 
førte  sin  Hær  frem  mod  Byen  uden  at  ane,  hvorledes  Stem- 
ningen der  havde  vendt  sig;  men  da  han  naaede  Valby  Bakke 
og  saa  de  brændende  Forstæder,  udbrød  han:  »Nu  sværger 
jeg  dyre,  vi  faa  Modstand!« 

Under  den  Belejring,  som  nu  begyndte,  blev  Køben- 
havnernes Mod  og  Udholdenhed  sat  paa  en  haard  Prøve.  Af 
og  til  gjorde  de  Udfald  og  tilføjede  Svenskerne  megen  Skade, 
men  disse  trak  dog  stedse  Kredsen  nærmere  om  Byen.  Først 
i  September  fik  Forsvarerne  den  Jobspost,  at  det  stærke 
Kronborg  havde  overgivet  sig.  Svenskerne  havde  bildt  Be- 
sætningen ind,  at  København  allerede  var  taget.  Følgerne 
heraf  fik  man  snart  at  føle  i  København;  thi  JJ  store 
Kanoner  slæbtes  fra  Kronborg  ned  til  København  og  begyndte 
nu    at    tordne   mod  Voldene.     Paa    samme    Tid    tog    Fjenden 

Amager,  Byens  Spisekammer,  og  der  blev  da  snart  en  følelig 
Mangel  paa  Føde.  Men  Overgivelse  var  der  ikke  Tale  om. 
Med  Haab  spejdede  man  ud  over  Sundet,  om  Hollænderne 
ikke  skulde  komme,  og  Haabet  blev  ikke  beskæmmet.  Den 
hollandske  Admiral  Opdam  var  undervejs  med  en  Flaade  paa 
35  Krigsskibe  og  30  Førselsskibe.  Det  kneb  at  komme 
igennem  Sundet;  Kronborg  havde  han  til  højre,  Helsingborg 
til  venstre  og  en  svensk  Flaade  foran;  men  han  slog  sig 
igennem,  og  under  Københavnernes  Jubel  lagde  han  ind  paa 
Reden.  Fra  Voldene  tordnede  Kanonerne,  Klokkerne  ringede, 
og  Lovsangen  lød  i  Kirkerne.  Foreløbig  var  man  frelst  fra 
Hungersnød.  Langsomt  skred  Tiden  hen,  Jobsposter  og 
glædelige  Tidender  afløste  hinanden.  Nytaarsdag  kom  der  Bud 
fra  Bornholm,  at  Øens  Beboere  havde  skudt  den  svenske 
Officer,  som  havde  Befaling  der,  og  fanget  hans  Mandskab, 
men  samtidig  mislykkedes  de  Danskes  Forsøg  paa  at  gøre  sig 
til  Herrer  i  Malmø.  Vinteren  blev  Laard,  Vagttjenesten  paa 
Københavns  Volde  blev  strengere  og  strengere,  og  naar  For- 
svarerne kom  hjem,  sad  de  i  kolde  Værelser;  thi  Brændselet 
var  næsten  sluppet  op.  Men  de  vidste,  at  Danmarks  Frelse 
var  lagt  i  deres  Haand,  det  gav  Mod  til  at  stride  og  Kraft  til 
at  holde  ud.  Da  kom  den  mindeværdige  Nat  mellem  den  10. 
og  11.  Februar  1659.  Karl  Gustav  vilde  tage  Byen  med  Storm. 
Med  hvide  Skjorter  over  Klæderne,  for  ikke  at  kendes  fra 
Sneen,  gik  den  svenske  Hær  ind  mod  Voldene.  Men  oppe 
paa  disse  stod  alle,  der  kunde  bære  Vaaben,  rede  til  at  mod- 
tage Fjenden.  Det  lykkedes  Svenskerne  at  trænge  frem  over 
Gravene;  vanskeligere  var  det  at  komme  op  ad  Voldene;  man 
havde  overgydt  dem  med  Vand,  som  var  frosset  til  Is;  saa 
satte  Fjenden  Stormstiger  til;  men  Forsvarerne  rullede  Bjælker 
ned  mod  de  angribende,  eller  styrtede  kogende  Vand  og  Tjære 
over  dem,  hvilket  Kvinderne  i  Mængde  bragte  op  paa  Volden, 
og  lykkedes  det  nogle  at  faa  Hovedet  over  Biystværnet,  mod- 
toges de  af  Kølleslag  og  blanke  Vaaben.  Atter  og  atter  førte 
Karl  Gustav  sine  slagne  Tropper  mod  Voldene,  og  først  da 
Morgensolen  brød  frem,  erkendte  han,  at  Staden  ikke  kunde 
tages;  da  trak  han  sin  Hær  tilbage.  Men  Volden  rundt  lød 
en  tredobbelt  Salve  fra  de  200  danske  Kanoner,  det  var  deres 


121 


Sejrssalme;    inde    i  Byen   ringede  Klokkerne,    og  Stadens  Ind- 
byggere samledes  i  Kirkerne  for  at  takke  Gud  for  Sejren. 

Karl  Gustav  forlod  Danmark  og  døde  kort  efter  i  Gote- 
borg.  Da  blev  Freden  sluttet  (1660).  Vilkaarene  bleve  ikke 
saa  gode,  som  man  efter  den  heldige  Krigsførelse  kunde  have 
ventet;  vi  fik  Bornholm  og  Trondhjem  tilbage,  men  maatte 
finde  os  i  Tabet  af  Skaane,  Halland  og  Bleking  og  af 
Lensretten  over  Sønderjylland.  Saaledes  vilde  Hollænderne 
det;  for  Sundtoldens  Skyld  mente  de,  det  var  bedst,  at  ingen 
enkelt  Magt  var  Herre  over  Øresund. 


Samme  Aar  Freden  blev  sluttet,  holdtes  en  Rigsdag  i 
København.  Staten  havde  efter  Krigen  meget  at  betale,  men 
Kassen  var  tom,  og  Skatteydernes  Lommer  ligeledes.  Derfor 
skulde  det  paa  Rigsdagen  overvejes,  om  der  var  nogen  Mulig- 
hed for  at  skaffe  Staten  Midler.  Kun  een  Klasse  havde  Midler 
i  Overflødighed,  Adelsmændene,  men  de  vare  jo  skattefri,  og 
hvad  kunde  det  saa  hjælpe?  Og  dog,  hvorfor  skulde  denne 
Stand  vedblive  at  nyde  de  mange  Rettigheder  uden  at  være 
med  til  at  bære  Rigets  Byrder?  Hvorfor  skulde  den  raade 
over  alle  andre,  Kongen  med,  naar  det  dog  havde  vist  sig,  at 
den  ikke  kunde  frelse  Landet  i  Farens  Stund?  Det  var  ikke 
Adelen,  men  Kongen  og  Københavns  Borgere,  der  nys  havde 
frelst  Land  og  Rige. 

Regeringen  foreslog  en  Skat  paa  alle  Livsfornødenheder, 
at  ydes  af  alle  uden  Forskel.  Men  Adelen  vægrede  sig  ved 
at  behandles  som  de  »ufrie«  og  betale  Skat  lige  med  dem, 
Da  fremkom  fra  Præste-  og  Borgerstanden  et  andet  Forslag, 
som  maatte  skurre  endnu  mere  i  Adelens  ( )ren :  Man  kunde 
tage  Rigets  Len  fra  Adelen  og  bortforpagte  dem  til  de  højest- 
bydende. Striden  blev  nu  haardere  mellem  de  to  Partier. 
I  Spidsen  for  Borgerne  stod  den  gæve  Hans  Nansen, 
oprindelig  en  Sønderjyde,  siden  Købmand  og  Borgmester  i 
København;  han  havde  udmærket  sig  under  Københavns 
Belejring,    stod    højt  hos  Kongen  og  havde  i  en  sjælden  Grad 

vundet  sine  Ståndsfællers  Agtelse  og  Tillid.  I  Spidsen  for 
Gejstligheden  stod  den  kloge  og  veltalende  Biskop  Hans 
Svane.  Det  var  disse  to  Mænd,  der  efter  at  have  plejet 
Raad  med  Kongen  formaaede  Folkepartiet  til  at  foretage  et 
afgørende  Skridt  ved  at  opstille  det  Krav,  at  Kongen  skulde 
være  Arveherre. 

Ved  dette  Forslag  kom  Adelen  i  Klemme  og  raadslog  i 
liere  Dage  uden  at  give  Svar  derpaa.  En  Dag,  mens  dette 
stod  paa,  mødte  den  hovmodige  Rigsraad  Otto  Krag  Hans 
Nansen  paa  Slotspladsen.  »Kender  I  det?«  spurgte  Rigsraaden, 
idet  han  pegede  paa  det  blaa  Taarn,  Fangetaarnet  paa  Slottet. 
»Og  ved  I,  hvad  der  hænger?*  svarede  Borgmesteren,  pegende 
paa  Frue  Taarn,  hvor  Stormklokken  .  hang,  som  hurtig  kunde 
kalde  Københavns  Borgere  sammen.  Efter  tre  Dages  Be- 
tænkning nægtede  Rigsraadet  at  være  med  til  at  indføre 
Arveregering.  Da  gik  Borger-  og  Præstestandens  udvalgte  til 
Kongen  og  tilbød  ham  i  disse  to  Stænders  Navn  den  arvelige 
Regering.  Han  takkede  dem  for  deres  Hengivenhed  og  tog 
mod  Tilbudet. 

Det  var  nu  kommet  saa  vidt,  at  det  skulde  briste  eller 
bære.  Paa  Kongens  Befaling  blev  Byens  Porte  lukkede,  saa 
ingen  kunde  komme  bort,  og  Borgerne  fik  Ordre  til  at  holde 
sig  rede  til  at  møde,  naar  Stormklokken  lød.  Under  disse 
truende  Omstændigheder  sank  de  adelige  Herrers  Mod  Time 
for  Time;  da  to  Dage  vare  gaaede,  vare  de  villige  til  at  ind- 
rømme Kongen  Arveret  paa  Mandsstammen;  og  da  dette  ikke 
blev  modtaget,  gik  de  ind  paa  det  hele:  fuld  Arveret 
baade  paa  Sværd-  og  Spindelinien.  Den  faste  Grund, 
hvorpaa  Adelsvælden  hvilede,  var  dermed  styrtet  sammen;  thi 
naar  Rigsraadet  ikke  mere  havde  Kongevalget  i  sin  Haand, 
kunde  det  heller  ikke  mere  raade  over  Rigets  Grundlov.  At 
dette  var  saa,  blev  klart  under  de  følgende  Dages  Forhand- 
ling, ved  hvilken  det  endvidere  afgjordes:  at  den  gamle 
Haandfæstnin'g  skulde  være  død  og  magtesløs,  og  at 
KongFrederik  selv  skulde  give  Riget  en  ny  Grundlov, 
som  kunde  være  til  alle  Stænders  Tarv.  Den  gamle 
Tid,  Adelsvældens  Tid,  var  omme,  derom  var  der  ingen 
Tvivl.      Men    hvad    der    nu    skulde    følge,    Kongevælde    eller 

Folkefrihed,  det  vidste  man  ikke  saa  lige;  det  var  lagt  i 
Kongens  Haand;  ham  var  det  overdraget  at  give  Samfundet 
den  nye  Ordning. 


Enevældens  første  Tidsrum. 

(1660-1800). 


Udad  til  fortsættes  Krigene  med  Sverrig  og  den  gottorpske 
Hertug  (den  skaanske  Krig  —  den  store  nordiske  Krig),  under  hvilke 
det  bkkes  at  genvinde  Sonderjylland,  men  ikke  de  skaanske  Lande. 

De  danske  Enevoldskonger  ere,  naar  den  forste  undtages,  ikke 
fremragende  Statsmænd.  De  fleste  af  dem  ere  jævne  Mænd,  der 
ønske  at  føre  et  faderligt  Regimente;  men  dels  se  de  ikke  klart,  hvad 
der  er  Samfundets  Brøst,  dels  have  de  ikke  Kraft  nok  til  at  afhjælpe 
dem.  I  Steden  for  at  bruge  Magten  til  at  udjævne  de  store  Uligheder, 
hvorunder  Samfundet  lider,  give  de  Tronen  Glans  ved  at  skabe  nye 
Uligheder.  Dog  forberedes  en  bedre  Tilstand.  Det  er  nu  mere  end 
før  muligt  for  borgerlig  fødte  Mænd  at  svinge  sig  op  i  høje  Stillinger 
eller  paa  anden  Maade  vinde  Anseelse  som  Folkets  store  Mænd. 
Derved  vokser  Lighedstanken  en  stille  Vækst,  og  i  Tidsrummets 
Slutning  kommer  omsider  en  Enevoldsherre,  der  bruger  sin  Magi 
til  at  frigøre  den  undertrykte  Bondestand. 

Det  a andelige  Liv  har  ikke  synderlig  gode  Kaar.  1  Tids- 
rummets Begyndelse  har  Latinen  endnu  Magt  over  Modersmaalet, 
heniinod  Slutningen  føre  Tyskerne  det  store  Ord,  og  helt  igennem, 
om  ikke  altid  lige  meget,  er  det  enevældige  Formynderskab  i  Vejen 
for,  at  Aandslivet  kan  vokse  frodigt  og  frit  Men  jo  ringere  Kaarene 
ere,  des  mere  Grund  er  der  til  at  prise  de  enkelte  Mænd,  der  slaa 
til  Lyd  for  Modersmaalet,  oplive  tU-n  danske  Aand  eller  hædre  del 
danske  Navn  ved  Ord  og  Daad.  Ogsaa  for  Menigheden  ere  Kaarene 
trykkende.  Den  lider  under  Statens  Formynderskab  og  under  det 
ivrige  Oplysningsstræb,  der  i  Tidsrummets  Slutning  vil  sætte  For- 
standen i  Troens  Sted.  Og  dog  har  Menigbeden  ogsaa  i  denni 
sine  Troshelte    hvis  Navne  den  trofast  vil  gemme. 

i.    Enevælden  grundlægges. 

Den  Grundlov,  Kong  Frederik  lod  skrive,  gav  ikke  Folket 
Del  i  Statens  Styrelse,  men  lagde  hele  Magten  i  Kongens  egen 
Haand.  Den  kaldtes  Kongeloven  og  blev  underskreven  af 
Frederik  den  Tredje   1665. 

Kongeloven  paalægger  Kongen  og  hans  Børn  i  1000  Led 
at  opretholde  den  r«ne  lutherske  Lære,  »vældelig  at  haand- 
hæve  og  skærme  den  mod  alle  Kættere,  Sværmere  og  Guds- 
bespottere,  at  holde  Riget  samlet  og  ikke  taale  noget,  der 
kunde  skade  Enevælden«.  Den  bestemmer  Arvefølgen,  som 
denne  var  fastslaaet  paa  Rigsdagen  1660.  Og  den  beskriver 
Enevælden  i  overmaade  tydelige  Ord.  Ved  Tronbestigelsen 
skal  Kongen  ikke  aflægge  nogen  Ed  eller  afgive  noget  Løfte, 
da  han  som  en  fri  og  ubunden  Enevoldsherre  ikke  kan  bindes 
af  sine  UndersaaUer  ved  nogen  Ed  eller  foreskreven  Forpligtelse. 
Han  er  det  højeste  og  ypperste  Hoved  her  paa  Jorden,  over 
alle  menneskelige  Love,  og  kender  intet  Hoved  og  ingen 
Dommer  over  sig  uden  Gud  alene.  Derfor  kan  han  give  og 
ophæve,  hvad  Love  han  vil,  Kongeloven  alene  undtagen. 

Med  Adelsvældens  Fald  ophørte  den  gamle  Rigsstyrelse 
gennem  Rigsraad  og  Lensmænd.  Den  enevældige  Konge  ind- 
rettede et  helt  nyt  Styresæt.  I  Stedet  for  Rigsraadet  indrettedes 
flere  Regeringskollegier  (Ministerier),  og  i  Stedet  for  Lensmænd 
traadte  Amtmænd  og  Amtsforvaltere.  Hvad  Rettigheder  Adelen 
for  Fremtiden  skulde  have,  beroede  paa  Kongens  Vilje.  Af 
kongelig  Naade  fik  den  Lov  til  fremdeles  at  have  'Hals-  og 
Haandsret  over  sine  Bønder  og  at  beskikke  Præster  og 
Dommere  paa  sine  Godser;  men  Skattefrihed  maatte  den  ikke 
gøre  Regning  paa;  Frederik  den  Tredje  skrev  den  i  Skat  som 
andre  Borgere.  I  det  hele  var  der  ikke  megen  Venlighed 
mellem  En^voldskongerne  og  den  gamle  Lensadel.  Den  gamle 
Adel  kunde  ikke  vel  glemme  Magtens  skønne  Dage,  og 
Kongerne  ventede  ikke  at  finde  den  rette  Underdanighed  hos 
de  Slægter,  der  vare  saa  vante  til  at  byde.  Kristian  den  Femte 
lægger  derfor  i  al  Hemmelighed  (i  sit  Testamente)  sine  Efter- 
følgere   paa  Hjærte  at  tage  sig  i  Vare  for  den  gamle  Adel  og 

navnlig  ikke  hæve  nogen  af  dens  Medlemmer  til  saadanne 
Stillinger,  hvor  de  kunde  skade  Enevoldsmagten.  Den  nye 
Hofadel,  der  snart  fremstod,  kom  derimod  ikke  til  at  savne 
kongelig  Naade  og  Mildhed. 

Da  saaledes  en  forsvarlig  Grund  for  den  enevældige 
Styrelse  var  lagt,  trængte  den  sig  snart  frem  alle  Vegne,  i  Stat 
og  Kirke,  i  det,  der  vedrørte  Samfundet,  og  det,  der  efter  vore 
Begreber  kun  vedrørte  Familien  og  Personen.  Den  enevældige 
Konge  skulde  bestemme  alt,  sørge  for  alt.  Han  skulde  ikke 
alene  styre  Land  og  Rige,  men  ogsaa  bestemme,  hvad  der  var 
den  rette  Tro,  hvad  Folk  maatte  skrive  og  læse,  hvad  de 
maatte  more  sig  med,  og  undertiden  ogsaa,  hvad  de  maatte 
klæde  sig  i.  Enevælden  udrettede  noget  godt  i  Retning  af  at 
udjævne  den  gamle  Forskel  paa  Stænderne;  men  den  tog  sig 
mere  paa,  end  den  kunde  magte,  og  den  hjalp  ikke  til  at  op- 
drage selvstændige  Mennesker. 


2.    Leonora  Kristina  Ulfeldt. 

Det  gik  ikke  Ulfeldt  bedre  i  Sverrig  end  i  Danmark. 
Medens  han  under  Københavns  Belejring  havde  taget  Bopæl  i 
Malmø,  kom  det  op,  at  nogle  Borgere  der  havde  sammen- 
svoret sig  for  at  erobre  Byen  tilbage  til  Danmark,  og  at  Ulfeldt 
var. med  blandt  dem,  ja  det  hed,  at  han  endog  havde  skaftet 
den  danske  Regering  Planen  til  Stormen  paa  København. 
Sagen  forholdt  sig  rigtig,  i  alt  Fald  hvad  det  første  angik,  og 
der  var  al  mulig  Udsigt  til,  at  Ulfeldt  som  Forræder  vilde 
blive  dømt  fra  Livet.  Men  før  Dommen  var  falden,  saa 
Ulfeldt  og  Leonora  Lejlighed  til  at  slippe  bort  fra  Malmø  til 
København;  Livet  reddedes,  men  ikke  Friheden.  Den  danske 
Regering  kunde  ikke  se  venligt  til  Ulfeldt,  og  da  netop  paa 
denne  Tid  Rigsdagen  skulde  samles,  og  Ulfeldt  under  den 
gerne  kunde  blive  en  farlig  Mand,  fængsledes  Ægteparret  og 
holdtes  i  haardt  Fængsel  paa  Hammershus,  saa  længe  Rigsdagen 
varede.  Da  denne  var  til  Ende,  og  Enevælden  lykkelig 
gennemført,  løslodes  de  paa  det  Vilkaar,  at  Ulfeldt  afstod  alle 
sine    Ejendomme     til    Kronen,     paa     den     fynske    Herregaard 

Holkenhavn  nær.  Der  skulde  han  bo  og  maatte  ikke  uden 
Kongens  Tilladelse  forlade  Fyen. 

Det  blev  dog  snart  Ulfeldt  for  kedeligt  at  sidde  uvirksom 
paa  Holkenhavn;  efter  at  nogle  Maaneder  vare  gaaede,  søgte 
han  om  og  fik  ogsaa  Tilladelse  til  for  sin  Sundheds  Skyld  at 
gøre  en  Baderejse  til  Aachen.  Men  da  han  først  kom  ud, 
gik  Rejsen  andetsteds  hen,  til  Holland  og  der  fra  til  Paris, 
og  snart  fik  man  herhjemme  Underrretning  om,  at  han  atter 
var  ude  for  at  ægge  fremmede  Magter  til  Overfald  paa  Dan- 
mark. Leonora  fulgte  ham  paa  Rejsen,  men  han  skjulte  sit 
Rænkespil  for  hende,  og  de  skiltes  desuden  snart,  da  hun  efter 
hans  Ønske  drog  til  England  for  at  afkræve  Kong  Karl  den 
Anden  en  Sum,  hvormed  Ulfeldt  tidligere  havde  forstrakt  ham. 
Kong  Karl  vilde  nødig  betale,  og  det  var  ham  derfor  ikke 
ukært  at  modtage  en  Opfordring  af  den  danske  Regering  om 
at  udlevere  Leonora  til  den  danske  Sendemand.  Hun  blev 
paa  et  engelsk  Krigsskib  ført  til  København,  og  den  8.  August 
1663  lagde  Skibet  ind  ved  St.  Annæ  Bro.  De  Hofembedsmænd, 
som  kom  om  Bord,  forklarede,  at  hun  skulde  føres  til  Slottet  — 
og  hun  blev  ført  til  Slottet,  dog  ikke  til  Kongetrappen,  men 
til  det  blaa  Taarns  Dør,  som  lukkedes  efter  hende  for  først  at 
aabnes  igen  efter  22  lange  Aar. 

I  »Jammersmindet«  (den  Bog,  hvori  Leonora  selv  har 
beskrevet  sin  lange  Fangetid)  læse  vi  om,  hvorledes  man  paa 
den  raaeste  Vis  tog  hendes  Smykker  og  Klæder  fra  hende,  og 
hvorledes  alt,  hvad  der  kunde  forkorte  de  lange  Timer,  blev 
hende  nægtet:  Naal,  Traad,  Kniv,  Saks  og  Bøger.  Hendes 
Fængsel  var  syv  Skridt  langt,  6  bredt,  Gulvet  dækket  af  et  tykt 
Lag  Skarn,  højt  oppe  i  Muren  et  lille  gitterstængt  Vindue;  der 
var  snævert,  mørkt  og  koldt.  Fem  Dage  efter  hendes  Indsættelse 
i  Taarnet  indfandt  Rigets  øverste  Embedsmænd  sig  og  oplæste 
for  hende  Dommen  over  Ulfeldt.  Man  havde  faaet  gyldige 
Vidnesbyrd  om  hans  nye  Forræderi,  i  Følge  hvilke  han  var 
dømt  fra  Ære,  Liv  og  Gods;  en  Pris  var  udsat  for  hans  Hoved, 
og  hans  Navn  skulde  forbandes  fra  Prædikestolen.  Hun  hørte, 
hvorledes  Ulfeldts  Billede  blev  sat  ind  i  Taarnet,  og  Dagen 
efter  parteret.  Deres  pragtfulde  Gaard  i  København  blev 
nedreven    og    paa    dens  Tomt    rejst    en  Skamstøtte  med  Paa- 

skriften :  »Til  evig  Spot,  Skam  og  Skændsel  fur  Landsforræderen 
Ulfeldt«.  Hun  gruede  for  den  elskede  Mands  Skæbne,  nu  da 
han  blev  jaget  som  et  Dyr  fra  Sted  til  Sted,  og  hun  ængstedes 
for  sine  Børn,  hjemløse  som  de  vare  i  fremmed  Land.  Da 
hun  omsider  hørte,  at  Ulfeldt  var  død  i  en  Baad  paa  Rinen, 
og  at  Sønnerne  havde  begravet  ham  paa  Flodbredden  under 
et  Træ,  da  takkede  hun  Gud,  hvorvel  det  tyktes  hende  under- 
ligt, at  det  var  kommet  dertil,  at  hun  kunde  takke  Gud  for 
Ulfeldts  Død.  Selv  var  hun  uden  Brøde.  I  den  første  Tid 
indfandt  nogle  Embedsmænd  sig  for  at  forhøre  hende;  man 
troede,  hun  var  vidende  om  sin  Mands  Forræderi;  men  hun 
forsikrede  paa  det  helligste,  at  hun  intet  vidste;  saa  hørte 
Forhørene  op;  ingen  Dom  overgik  hende,  og  dog  blev  hun 
siddende.  I  Begyndelsen  havde  hun  sværest  ved  at  bære  den 
haarde  Skæbne.  Døden  syntes  hende  bedst;  hun  blev  meget 
syg  og  haabede  nu  en  snarlig  Udfrielse.  Men  da  hun  atter 
begyndte  at  komme  sig,  var  hun  nær  ved  at  fortvivle.  Hun 
kastede  sig  urolig  paa  sit  Leje  og  gik  i  Rette  med  Gud.  Hun 
mente,  han  straffede  hende  haaidere,  end  hun  havde  fortjent, 
og  hun  forbandede,  som  Job,  den  Dag,  hun  var  født.  Hun 
spurgte  Gud,  om  hun  havde  veget  fra  sin  Pligt,  om  dette  var 
Lønnen,  fordi  hun  havde  været  trofast  mod  sin  Ægtefælle,  om 
der  var  en  Jammer  i  Verden  større  end  hendes,  og  om  der 
maaske  var  noget  endnu  værre,  hvorefter  hun  skulde  leve,  »Jeg 
er  dog  ikke  af  Staal  og  Jern«,  sagde  hun.  Saaledes  stred  hun 
med  Gud,  indtil  hun  en  Morgenstund  vaagnede  med  de  Ord 
i  Munden:  »Mit  Barn,  vær  ikke  forsagt,  naar  Gud  revser;  den. 
Herren  elsker,  den  tugter  han«.  Da  græd  hun  og  bad  ydmyg 
Gud  om  Tilgivelse  og  Taalmodighed.  Om  alt  dette  kunne  vi 
læse  i  Jammersmindet,  men  vi  læse  ogsaa  der  noget  andet. 
Vi  faa  at  se,  hvorledes  hun  atter  faar  Mod  og  Levelyst. 
Hvor  er  hun  snild  til  at  skaffe  sig  Redskaber  og  opfindsom  i 
Arbejde!  og  hvor  livlig  er  ikke  hendes  Tanke,  og  hvor  stærk 
hendes  Kærlighed  til  Livet!  For  at  faa  et  lille  Glimt  af  Livet 
uden  for,  rejser  hun  sin  Seng  paa  Enden,  sætter  Bord  og  Stol 
oven  paa,  og  fra  dette  Stillads  kan  hun  naa  at  kigge  ud  af 
Vinduet    og    se  Linedanseren    i  Slotsgaarden.     Og  hvor  kraftig 

er  ikke  hendes  Vilje.  Skønt  hun  er  fangen  og  forsvarsløs, 
hersker  hun  over  de  raa  Mennesker,  der  omgive  hende. 

Først  da  Sofie  Amalie  døde,  og  Fængselsaarene  vare  løbne 
op  til  22,  slog  Befrielsens  Time.  Leonora  sendte  Kongen  et 
Bønskrift  af  en  egen  Art.  Hun  havde  forskaffet  sig  et  Billede 
af  sin  Fader,  Kristian  den  Fjerde,  derom  satte  hun  en  af  hende 
selv  udarbejdet  Ramme  og  skrev  nu  paa  Billedets  Bagside  sin 
Ansøgning  om  Frigivelse. 

Kongen  gav  hende  til  Opholdssted  Maribo  Slot,  hvor  hun 
endnu  i  tretten  Aar  henlevede  en  fredelig,  velsignet  Alderdom. 
Især  glædede  hun  sig  ved  at  gense  sine  Børn,  som  vel  vare 
dømte  fredløse,  men  som  Kongen  engang  imellem  gav  Lov  til 
at  gæste  deres  saa  haardt  prøvede  Moder.  To  Ting  havde 
Livet  efter  hendes  egne  Ord  lært  hende,  at  »intet  er  for  tungt 
for  Ægtekærlighed«  og  at  »naar  Herren  lægger  Korset  paa 
sine  Børn,  saa  tager  han  selv  ved  den  tungeste  Ende«. 


3.     Peder  Griftenfeldt. 

Den  største  Mand  i  Enevældens  første  Tid  var  Peder 
Griffenfeldt,  eller  som  hans  borgerlige  Navn  lød,  Peder 
Schumacher,  en  Vintappersøn  fra  Store  Købmagergade  i  Køben- 
havn. Han  blev  Student,  da  han  var  tolv  Aar  gammel,  og 
tiltrak  sig  allerede  da  flere  lærde  Mænds  Opmærksomhed,  der- 
iblandt Bi^op  Brochmanns,  der  tog  ham  i  sit  Hus,  efter 
at  Faderen  var  død.  En  Dag  sad  Kong  Frederik  den  Tredje 
til  Bords  hos  Biskoppen  og  kom  da  til  at  lægge  Mærke  til 
den  unge  Schumachers  kloge  Ansigt.  Biskoppen  talte  i  varme 
Ord  om  ham,  og  den  lærde  Konge  prøvede  ham  i  Hebraisk. 
Da  Drengen  skilte  sig  glimrende  ved  det,  sørgede  Kongen  for, 
at  han  fik  offentlig  Understøttelse  til  en  Rejse  i  fremmede 
Lande.  I  otte  Aar  rejste  han  i  Holland,  England,  Frankrig, 
Spanien  og  Italien,  studerede  alvorlig  ved  de  bedste  Lærdoms- 
sæder  og  lærte  Menneskenes  Levevis  og  Staternes  Indretning  at 
kende.  Medens  han  er  borte,  foregaar  Statsomvæltningen ;  den 
gamle  Samfundsorden  omstyrtes,  en  nyskai  dannes;  Regeringen 
har  Brug    for  dygtige  Mænd.     Saa  kommer  Schumacher  hjem; 

han  har  Kundskaberne  og  det  klare  Blik,  Arbejdet  vinker,  og 
Æren  vinker,  det  gælder  kun  at  komme  Kongen  nær.  Han 
havde  faaet  en  Bestilling  hos  en  af  den  nye  Regerings  Mænd, 
og  da  denne  en  Dag  skulde  have  Kongens  Underskrift  paa 
en  Skrivelse  og  sendte  Schumacher  op  med  den,  benyttede 
den  unge  Mand  Lejligheden  til  at  hilse  paa  Majestæten  og 
takke  ham  for  Rejseunderstøttelsen.  Skrivelsen  tilfredsstillede 
ikke  Kongen,  hvorfor  Schumacher  tilbød  sin  Tjeneste :  »Maaske 
kunde  jeg  træffe  Majestætens  Tanker,  om  der  maatte  undes 
mig  en  halv  Times  Tid«.  »En  hel,  om  I  vil«,  svarede  Kongen. 
Schumachers  Udkast  vandt  Bifald,  og  Kongen  besluttede  at 
tage  den  flinke  Mand  i  sin  Tjeneste  ved  at  gøie  ham  til  sin 
Bibliotekar.  Som  saadan  gik  han  nu  daglig  Kongen  til 
Haande.  Ofte  forstod  han  at  træffe  Kongens  Tanker  ved  at 
fremlægge  Bøger  og  lade  dem  ligge  opslaaede,  saaledes  at 
Kongen  let  kunde  finde,  hvad  han  havde  Brug  for.  Da 
Kongeloven  skulde,  skrives,  blev  dette  hemmelighedsfulde  og 
vigtige  Arbejde  betroet  til  Schumacher,  et  Vidnesbyrd  om,  i 
hvor  høj  Grad  den  unge  Statsmand  havde  vundet  sin  Herres 
Tillid.  Før  sin  Død  skal  Frederik  den  Tredje  have  anbefalet 
Schumacher  til  sin  Søn  med  de  Ord:  »Gør  en  stor  Mand  af 
ham,  men  gør  det  langsomt.« 

Kristian  den  Femte,  der  blev  Konge  1670,  opfyldte 
den  første,  men  ikke  den  sidste  Del  af  Faderens  Ord.  Schu- 
macher steg  hurtig  fra  en  Værdighed  til  en  anden,  indtil  han 
som  Storkansler  i  den  enevældige  Konges  Navn  styrede 
Riget.  Da  han  blev  ophøjet  i  Adelstanden,  fik  han  Navnet 
Griffenfeldt.  Med  sit  Styresnille  søgte  han  at  tjene  baade 
Kongen  og  Landet,  men  desværre  faldt  disse  to  Ting  ikke 
altid  sammen.  Hoifet  blev  vel  fornemt  og  fint,  og  Konge- 
magten fik  vel  mere  Glans  derved,  at  der  skabtes  en  ny 
Adel:  Grever  og  Baroner,  men  det  var  ikke  til  Landets 
Gavn.  Mange  af  de  nybagte  Grever  og  Baroner  vare  tyske, 
og  de  bidrog  ikke  lidet  til,  at  Danskheden  blev  agtet  ringe  i 
sit  eget  Land;  de  fik  Skattefrihed  i  endnu  videre  Omfang  end 
den  gamle  Adel,  hvorved  Skattebyrden  kom  til  at  hvile  endnu 
tungere  paa  Bønderne  end  før,  og  de  overgik  den  gamle  Adel 
i     Bondeplageri.      Ogsaa     den     nye     Rangforordning,     der 

udkom,  gjorde  Skade  ved  at  vække  tom  Forfængelighed  og 
forvilde  mange  Mennesker  i  deres  Dom  om,  hvad  der  i 
Sandhed  fortjener  Agtelse  og  Ærbødighed.  Men  hvorvel 
Griffenfeldt  saaledes  i  nogle  Retninger  gjorde  mere  for  Ene- 
vælden end  gavnligt  var,  havde  han  i  andre  Retninger  klart 
Blik  for  Folkets  Tarv.  Under  hans  Styrelse  søgte  man  at 
danne  en  Hær  af  Landets  egne  Børn,  og  meget  blev  gjort 
for  Handel,  Oplysning  og  Lovgivning.  Den  fortrinlige  Lovbog, 
der  udkom  1683  under  Navn  af  Danske  Lov,  er  vel  en 
Frugt  af  andre  lærdes  Arbejde,  men  Griffenfeldt  var  den,  der 
skyndede  til. 

Kristian    deu    Femte    havde    Lyst    til     at    genvinde    de 

skaanske   Lande    og    begyndte    derfor    i   Aaret    1675    en  Krig 

med  Sverrig,    som    varede    i  fire  Aar   (den   skaanske  Krig). 

Skønt    Griffenfeldt    ikke    havde    ønsket    Krig    og    mindst    med 

Sverrig,    vilde    han,    da    den   nu  engang  var  kommen,    at  den 

skulde     føres    med    Alvor.      Man    kunde    frygte    for,     at    den 

gottorpske  Hertug  Kristian  Albrecht  vilde  gaa  med  Fjenden, 

og   derfor   maatte  man  først  sikre  sig  mod  ham.     Man  indbød 

ham    da    til    et  Møde    i  Rendbborg    og    tvang    ham  der  til  at 

overlevere  sin  Hær  og  sine  Fæstninger  til  Kongen  af  Danmark 

og    opgive    den  Selvstændighed,    der  var    opnaaet  ved  Freden 

i  Roskilde.     Nu  gik  Kongen  med    en  Hær  til  Tyskland  for  at 

angribe    de    svenske  Besiddelser  der,    og  det  gjaldt  da  navnlig 

om    at    indtage  Wismar.     Generalerne    begyndte    imidlertid  at 

blive    kede    af  Feltlivet    og    vilde   opgive  denne  Bys  Belejring; 

men    Griffenfeldt    satte    igennem,    at    Belejringen    blev    fortsat, 

indtil  Byen  blev  taget.     Det  var  da  ikke  mere  end  fortjent,  at 

Kongen,    da    han    en  Dag    sad    til  Bords   i  den  erobrede  By, 

omgivet    af    sine    Generaler,    drak   Griffenfeldts  Skaal    med    de 

Ord:     »Uden    ham     sad    vi    ikke    her«.      Men    saadanne    Ord 

skurrede    i   de  adelige  Heirers  Øren.  —  Næste  Aar  gik  Kong 

Kristian    med  Hæren    til  Skaane;    Fæstningerne   og   det  øvrige 

Land    blev    taget    i  Besiddelse,    og    der   blev  til  Befolkningens 

Glæde    indsat    dansk   Styrelse.     Men  Glæden   var  ikke  af  lang 

Varighed.     Det  blodige  Slag  ved  Lund,    hvori  begge  Nordens 

Konger    deltog,    blev   et  Nederlag  for  de  Danske,    fordi  Kong 

Kristian    med    en    Del    af  Rytteriet    trak    sig    ud    af  Kampen. 

Svenskerne  tog  Skaane  tilbage,  dog  ikke  Fæstningerne.  Tilsøs 
sikrede  Niels  Juel  de  Danske  Herredømmet  ved  Bedrifter, 
hvorom  senere  skal  fortælles.  Men  ved  Fredslutningen  1679 
opnaaedes  ingen  Fordele:  Sverrig  skulde  beholde  Skaane  og 
Hertugen  af  Gottorp  sine  Lande. 

Det  er  rimeligt,  at  Danmark  kunde  have  faaet  en  bedre 
Fred,  om  Griffenfeldt  endnu  havde  staaet-  ved  Styret;  men 
han  var  styrtet  midt  under  Krigen  og  sad  nu  som  en  afmægtig 
Fange. 

Skønt  Kong  Kristian  ofte  havde  vist,  at  han  skannede 
paa  Griffenfeldts  Fortjenester,  følte  han  sig  imellem  Stunder 
krænket  og  ydmyget  af  den  kloge  og  mægtige  Minister.  Men 
naar  selve  Kongen  følte  sig  trykket  under  Griffenfeldts  For- 
mynderskab, kan  man  nok  vide,  hvad  Ydmygelse  de  høje 
Herrer  ved  Hoffet  maatte  lide.  De  hadede  af  Hjertens  Grund 
denne  Vintappersøn,  der  var  klogere  og  mægtigere  end  de 
alle  til  Hobe,  og  de  naaede  deres  Ønsker  med  ham.  Den 
n.  Marts  1676  formaaede  de  Kongen  til  at  udstede  en 
Fængselsordre,  ifølge  hvilken  Storkansleren  om  Morgenen  blev 
arresteret  i  Kongens  Forværelse.  Dagen  over  holdtes  han  i 
Forvaring  i  Biblioteket,  og  om  Aftenen  førtes  han  i  en  Baad 
til  Kastellet.  For  en  særlig  Domstol  anklagedes  han  for  at 
have  modtaget  Skænk  og  Gaver  for  Embeder,  taget  Stikpenge 
af  fremmede  Magter,  ført  hemmelig  Brevveksling  med  Rigets 
Fjender  og  haanet  Kongen  ved  at  skrive  i  sin  Dagbog:  »I 
Dag  har  Kongen  i  Statsraadet  talt  som  et  Barn«.  Griffenfeldt 
var  ganske  vist  ikke  uden  Skyld.  Han  vilde  ikke  nægte  at 
have  modtaget  Gaver  af  adskillige,  som  havde  søgt  og  faaet 
Embeder,  men  han  paastod,  at  dette  var  Skik  og  Brug,  og  at 
han  altid  havde  befordret  .Folk  for  deres  Dygtigheds  og  ikke 
for  deres  Gavers  Skyld.  Af  fremmede  Magter  havde  han  kun 
modtaget,  hvad  Kongen  vidste  og  billigede,  og  hans  hemmelige 
Brevveksling  med  fremmede  Magter  havde  tjent  til  Rigets  Gavn. 
Om  Optegnelsen  i  Dagbogen  siger  han:  »Derom  faar  jeg  bede 
om  Naade,  ligesom  Hans  Majestæt  vil,  at  Gud  hannem  i 
hans  Skrøbelighed  igen  naadig  være  skal«.  Men  Griffenfeldt 
var  falden  i  Unaade,  hans  Fjender  havde  faaet  Magten; 
derfor    blev  Dommen  saa  haard :    Hans  grevelige  Navn  skulde 

tilintetgøres,  hans  Vaaben  sønderbrydes,  hans  Ejendom  ind- 
drages og  hans  Hoved  afhugges.  Et  Par  af  Dommerne,  Kristen 
Skeel  og  Rasmus  Vinding  vilde  dog  ikke  underskrive  den 
haarde  Dom.  Da  Henrettelsesdagen  kom,  besteg  han  rolig 
Skafottet.  Han  talte  til  .Tilskuerne,  sagde,  at  han  var  uskyldig 
i  de  Forbrydelser,  hvorfor  han  var  anklaget,  men  vilde  tage 
Døden  som  en  Straf,  fordi  han  mere  havde  frygtet  Jor- 
dens end  Himlens  Konge.  Bedende  lagde  han  sig  paa 
Knæ,  og  Bøddelen  havde  allerede  løftet  Armen  for  at  slaa  til, 
da  General  Schack  sprængte  frem  og  raabte :  »Pardon!  i  Kon- 
gens Navn!«  Præsterne  rejste  den  dødsdømte  op,  som  nu  ved 
nogle  Linier  fra  Kongen  underrettedes  om,  at  denne  formildede 
hans  Dom  til  livsvarigt  Fængsel.  »O,  Naade,  som  er  haardere 
end  Straffen!«  udbrød  Griffenfeldt,  og  hvad  der  fulgte  paa, 
stadfæstede  disse  Ord.  Forgæves  bad  han  om  at  maatte  gaa 
i  Krig  som  simpel  Soldat;  han  blev  indespærret  i  Kastellet; 
men  efter  fire  Aars  Forløb  flyttedes  han  til  den  ensomt 
liggende  Klippefæstning  Munkholm  i  Trondhjemsfjorden,  hvor 
han  tilbragte  18  Aar  som  levende  begravet  Her  havde  han 
Tid  og  Lejlighed  nok  til  at  tænke  over  sit  Liv,  og  hvorledes 
han  tænkte  over  det,  kan  ses  af,  hvad  han  skrev  i  en  Andagts- 
bog:  »Ydmyghed  skaffede  mig  Yndest,  Yndest  bragte  mig  Ære 
og  Værdighed,  Ære  og  Værdighed  skaffede  mig  Rigdom, 
Rigdom  avler  Hoffærdighed,  Hoffærdighed  bringer  Elendighed, 
Elendighed  tilbagefører  Ydmyghed«.  Hvad  han  ikke  havde 
kunnet  lære  i  sin  Højhed,  det  lærte  han  i  sin  Elendighed:  at 
Lykken  er  ustadig,  men  Gud  er  trofast.  Han  har  selv  sagt  det 
i  følgende  smukke  Vers: 

>Da  Verden  blev  mig  gram,  da  lærte  jeg  at  kende 

for  Alvor  først  min  Gud,  mig  selv,  min  Ven,  min  Fjende ; 

min  Fjende  var  mig  gram,  min  Ven  va**  svigefuld, 

jeg  selv  var  skrøbelig,  Gud  var  alene  huld*. 

1698  aabnedes  hans  Fængsel.     Fem  Maaneder  efter  døde 
han  og  blev  begravet  i  Vær  Kirke  ved  Horsens. 


* 

4.     Niels  Juel. 

Niels  Juel  var  af  gammel  dansk  Adelsslægt.  Da  For« 
tællingerne  om  Kristian  den  Fjerde  gav  ham  Lyst  til  at  blive 
Sømand,  rejste  han  i  sin  Ungdom  til  Holland  og  lærte  her  i 
6  Aar  Søvæsen,  og  han  lærte  det  saa  godt,  at  Kongen  ved 
hans  Hjemkomst  satte  ham  til  at  sørge  for  Flaaden.  Mange 
nye  og  store  Skibe  bleve  byggede,  alt  holdt  i  fortræffelig  Orden ; 
da  »den  skaanske  Krig«  brød  ud,  laa  der  i  vor  Orlogshavn  31 
smukke  Krigsskibe,  hvoriblandt  16  førte  mellem  50  og  90 
Kanoner.  Som  Menneske  var  Niels  Juel  agtet  og  afholdt  af 
alle,  ikke  mindst  af  sine  undergivne,  der  ikke  noksom  kunde 
rose  hans  Venlighed  og  Godmodighed.  Var  nogen  dansk  1 
Sind  og  Skind,  saa  var  han  det.  Hjemme  i  hans  Hus  var 
godt  at  være;  hans  Hustru  stod  værdig  ved  hans  Side  og 
holdt  ham  ikke  tilbage  fra  hans  vovelige  Færd;  da  han  gik  i 
Krig,  skal  hun  have  sagt:  »Jeg  venter  dig  igen  Niels;  men 
hellere  død  end  sejrløs«.  I  een  Henseende  adskilte  Niels 
Juel  .sig  fra  andre  Sømand:  der  kom  aldrig  en  Ed  over  hans 
Læber,  og  hørte  han  en  saadan  fra  andre,  satte  han  dem  i 
Rette.  Ingen  søgte  Kirken  flittigere  end  han;  i  sit  Hjem  holdt 
han  Andagt  med  sine  Børn  og  Husfolk,  og  hvor  han  færdedes, 
bluedes  han  ikke  ved  at  være  Gud  bekendt. 

I  de  to  første  Aar  af  »den  skaanske  Krig«  fik  Niels  Juel 
ikke  ret  Lejlighed  til  at  vise  sin  Duelighed.  Hollænderne  vare 
vore  Forbundsfæller,  og  da  de  kom  os  til  Hjælp  med  en 
Flaade,  gjorde  den  hollandske  Admiral  Krav  paa  at  have 
Overanførselen.  Det  tredje  Aar  (1677)  kom  Hollænderne  for 
sent,  hvad  Juel  ikke  var  ked  af.  Den  1.  Juni  sejrede  han 
over  en  svensk  Flaade  under  Falster,  og  den  1 .  Juli  vandt 
han  sin  berømte  Sejr  i  Køge  Bugt.  Juel  skønnede  vel  Fjendens 
store  Overmagt;  men  han  havde  lagt  sin  Plan  og  vovede 
Kampen.  Svenskerne,  der  havde  Vinden  med  sig,  vilde  ikke 
angribe,  hvorfor  Juel  søgte  at  lokke  dem  med  ind  i  Koge 
Bugt,  hvorved  Vinden  vilde  blive  ham  gunstigere.  Da  dette 
lykkedes,  hejsede  han  »det  røde  Flag«  og  gik  nu  løs  paa 
Fjenden.     Ved    dristige   og   snilde  Manøvrer  splittede  han  den 

fjendtlige  Slaglinie,  saa  den  maatte  fægte  spredt  og  fik  derved 
ikke  Gavn  af  den  store  Overlegenhed.  Mægtig  drønede  Kanon- 
tordenen ud  over  Sundet.  Fra  den  skaa'nske  Kyst  fulgte  Kong 
Kristian  Slagets  Gang,  og  da  ved  Middagstid  Bulderet  trak  sig 
mere  og  mere  i  Syd  og  Øst  over  mod  Bornholm,  skønnede  han, 
at  Juel  havde  sejret.  Stoltere  Sejr  er  ikke  vunden  i  vore  Farvande. 
Den  svenske  Flaade  var  spredt  og  opløst,  7  af  dens  Linieskibe 
vare  tagne,  andre  vare  gaaede  til  Havsens  Bund,  kun  sørgelige 
Rester  vendte  hjem  til  de  svenske  Havne,  medens  ikke  eet  af 
vore  Skibe  var  tabt.  Niels  Juel  blev  højt  hædret  af  sin  Konge 
og  af  sine  Landsmænd,  blandt  andet  ved  en  Skuepenge,  der  bar 
Indskriften:  »Saaledes  stilles  Urolighederne  i  Østersøen«.  Saa 
længe  Krigen  stod  paa,  vovede  ingen  svensk  Flaade  mere  at 
vise  sig  i  Østersøen. 

Efter  Krigen    købte  Niels  Juel    for    sine  Prisepenge   den 

kongelige  Del  af  Øen  Taasinge  med  Valdemars  Slot,  og  hen- 
levede her  lykkelige  Dage.  En  af  hans  Omgangsvenner  var 
Salmedigteren  Kingo,  Fyns  Biskop.  Juel  omtalte  aldrig  selv 
sine  Bedrifter,  og  naar  andre  gjorde  det,  gav  han  Gud  Æren. 
Da  han  døde  1697,  blev  hans  Støv  stedet  til  Hvile  i  Holmens 
Kirke,  hvor  hans  Ven  Kingo  satte  ham  følgende  jævne  Minde- 
vers, som  passer  saa  godt  paa  den  jævne  danske  Helt: 


En  Mand  af  gammel  Dyd  og  dansk  Oprigtighed, 
af  Ja  og  Nej,  og  hvad  man  godt  og  ærligt  ved. 
Hans  Sjæl  den  er  hos  Gud,  hans  Ben  i  denne  Grav, 
hans  Navn  i  Minde,  mens  der  findes  Vand  i  Hav. 


5.     Tre  danske  Oplysningsmænd. 

Foruden  den  store  Statsmand  og  den  store  Søhelt  er 
der  endnu  tre  Mænd  i  Kristian  den  Femtes  Tid,  vi  ikke  bor 
glemme,  nemlig  de  tre  Præstemænd:  Laurids  Kok,  Peder  Syv 
og  Thomas  Kingo.  Alle  tre  udmærkede  sig  ved  Kærlighed  til 
det  Danske,  hvad  særlig  maa  paaskønnes,  fordi  de  levede  i 
en  Tid,  da  det  fremmede  sattes  til  Højbords,  da  Hofmændene 

og  Herremændene  gerne  talte  Tysk  eller  Fransk,  og  de  lærde 
holdt  sig  til  Latinen. 

I  det  nordvestlige  Hjørne  af  Sjælland,  i  Refsnæs,  boede 
Præsten  Laurids  Kok.  Han  yndede  meget  de  danske 
Folkeviser  fra  Middelalderen  og  prøvede  selv  at  digte  danske 
Sange,  der  lignede  de  gamle  Viser,  saaledes  »Danmark  dejligst 
Vang  og  Vænge«.  —  Paa  den  modsatte  Side  af  Øen,  i  Helle- 
sted, nær  ved  Stevns  Klint,  boede  Laurids  Koks  Skolekammerat 
Peder  Syv,  en  Fæstebondes  Søn,  som  var  bleven  Præst  og 
en  lærd  Mand,  men  som  over  al  den  fremmede  Lærdom  ikke 
havde  glemt,  af  hvad  Rod  han  var  runden.  Denne  Mand  er 
den  første,  som  begyndte  at  skrive  om  det  danske  Sprog  paa 
Dansk.  Han  udgav  paa  ny  Anders  Vedels  »Hundrede 
Kæmpeviser«  og  øgede  Samlingen  med  hundrede  andre.  Men 
mest  Gavn  gjorde  han  dog  nok  ved  at  udgive  en  Ordsprogs- 
samling.  De  Ordsprog,  andre  havde  skrevet  ned,  benyttede 
han,  men  mange  samlede  han  op  af  Folkemunde  og  reddede 
derved  sikkert  nok  en  Del  af  disse  kærnefulde  »gamle  Ord« 
fra  Forglemmelse. 

En  endnu  kraftigere  Støtte  fik  Modersmaalet  i  Thomas 
Kingo,  som  desuden  har  en  særegen  Betydning  for  den  danske 
Menighed.  Hans  Fader,  der  som  Barn  var  kommen  her  til 
fra  Skotland,  var  Væver  i  Slangerup;  Moderen  var  af  dansk 
Byrd.  Deres  fattige  Hjem  var  et  godt  Hjem,  saa  naar  Thomas 
Kingo  senere  tænkte  tilbage  paa  det,  kunde  han  sige : 

Jeg  var  tilfreds  med  mine  Kaar 
og  stoled  paa  mit  Fadervor. 

Den  livlige  og  begavede  Dreng  gik  godt  frem,  og  han  blev 
omsider  Præst  i  sin  Fødeby.  Her  udgav  han  en  Samling 
af  Salmer,  han  selv  havde  digtet:  »Aandeligt  Sjungek 
Menigheden  her  til  Lands  havde  mest  maattet  nøjes  med  tyske, 
paa  Dansk  oversatte  Salmer,  og  det  mente  Kingo  behøvedes 
ikke;  thi  »de  Danskes  Aand  er  dog  ikke  saa  fattig  og  forknyt, 
at  den  jo  kan  stige  lige  saa  højt  mod  Himlen  som  andres, 
alligevel  at  den  ikke  bliver  ført  paa  fremmede  og  udlændiske 
Vinger«.     Nogle  Aar    efter    blev  Kingo   af  Kristian  den  Femte 

kaldet  til  at  være  Biskop  i  Odense,  hvor  han  virkede  som  en 
nidkær  Tilsynsmand  i  26  Aar.  Ogsaa  her  vedblev  han  at 
digte  nye  Salmer  og  udgav  anden  Del  af  »Aandeligt  Sjungekor«. 
Kingo  elskede  voit  Sprog,  og  ved  sine  herlige  Sange  lærte  han 
mange  at  skønne  bedre  paa  det.  Derhos  var  han  en  barnlig, 
troende  Kristen,  hvis  Salmer  have  været  og  ville  vedblive  at 
være  til  megen  Opbyggelse  i  Menigheden.  De  bedste  af  dem 
ere  Morgensalmerne  og  en  Række  af  højtidsfulde  Paaskesalmer. 
Mens  han  laa  paa  sit  Dødsleje  (1703),  udbrød  han  en 
Dag:  »I  Morgen  faa  vi  en  dejlig  Musik  at  høre!«  Da  Morgenen 
kom,  det  var  en. Søndag,  udaandede  han  mildt  og  stille,  mens 
Klokkerne  ringede  til  Kirke. 


6.    Den  store  nordiske  Krig. 

Vi  have  i  det  foregaaende  lært  at  kende  den  lange  Række 
af  Broderkrige,  der  afløste  Kalmarforeningen,  og  af  hvilke  de 
sidste  tillige  førtes  med  den  gottorpske  Hertug:  Syvaarskrigen, 
Kalmarkrigen,  Kristian  den  Fjerdes  sidste  Krig,  Svenskekrigen' 
og  den  skaanske  Krig.  Under  Frederik  den  Fjerde,  som  i 
Aaret  1699  blev  Konge  efter  sin  Fader,  afsluttedes  den  lange 
Fejdetid  med  den  store  nordiske  Krig. 

I  Aaret  1700  indgik  Frederik  den  Fjerde  et  Forbund 
med  den  russiske  Kejser  Peter  den  Store  og  Polens  Konge 
August  den  Anden.  Alle  vare  de  enige  om,  at  Sverrig 
var  blevet  for  mægtigt,  det  skulde  tugtes,  og  dets  Forbunds- 
fælle, den  gottorpske  Hertug,  skulde  fordrives.  Tiden  var 
belejlig,  mente  man;  den  kloge  og  virksomme  Karl  den  Ellevte 
var  død  1697,  og  hans  Søn  Karl  den  Tolvte  var  en  Knøs  paa 
18  Aar  og  syntes  ikke  at  due  til  andet  end  til  at  gaa  paa 
Bjørnejagt. 

Krigen  begyndte  faa  dansk  Side  med,  at  den  danske 
Hær  besatte  de  gottorpske  Lande.  Alt  syntes  at  gaa  godt  og 
vel.  Men  det  viste  sig  snart,  at  man  havde  forregnet  sig  med 
Hensyn  til  Kong  Karl.  Da  hans  Raad  vaklede  og  mistvivlede 
om,  at  Sverrig  kunde  tage  Kampen  op  med  saa  mægtigt  et 
Forbund,  traadte  den  unge  Konge  frem  som  en  viljefast  Mand 

og  udtalte:  »Jeg  har  ikke  i  Sinde  at  begynde  nogen  uretfærdig 
Krig,  men  heller  uke  at  ende  nogen  retfærdig  uden  mine 
Fjenders  Undergang.«  Med  12000  Mand  gik  han  lige  los  paa 
Sjælland.  Da  han  steg  i  Land  ved  Humlebæk,  fyredes  fra 
Kysten,  og  Karl  hørte  her  for  første  Gang  Kuglerne  pibe  om 
Ørene,  Men  langt  fra  at  forskrækkes  udbrød  han  muntert: 
»Det  skal  herefter  være  min  Livmusik«.  Dette  Anfald  kom 
uventet  for  Danmark.  Kong  Frederik  mistvivlede  om  at  kunne 
forsvare  København  og  maatte  bekvemme  sig  til  at  slutte  Fred, 
samme  Aar  som  Krigen  var  begyndt,  uden  at  have  opnaaet 
det  ringeste. 

Da  Kong  Karl  ved  sin  raske  Færd  saaledes  havde  skaffet 
sig  den  ene  Fjende  fra  Halsen,  gik  han  lige  saa  rask  mod 
den  anden,  den  russiske  Zar,  og  slog  ham  ved  Narva,  skønt 
han  kun  havde  8000  Mand  at  sætte  mod  Zarens  50000.  Nu 
vendte  han  sig  mod  den  tredje  af  Forbundsfællerne,  nemlig 
August  den  Anden  i  Polen,  og  efter  forskellige  kække  Kampe 
drev  han  denne  ud  af  hans  Rige  og  satte  en  anden  paa  hans 
Trone.  —  Da  stod  den  unge  Heltekonge  paa  sin  Lykkes  højeste 
Trin,  elsket  af  sine  Venner,  frygtet  af  sine  Fjender,  beundret 
af  hele  Europa.  Sverrig  styrede  han  ikke  godt;  det,  han 
tænkte  paa,  var  Krigen.  Lejren  var  hans  Hjem;  der  færdedes 
han  mellem  sine  Soldater  i  en  simpel  blaa  Frakke  med  Messing- 
knapper, trekantet  Hat,  trøje  Kravestøvler,  lange  gule  Handsker 
og  et  vældigt  Slagsværd;  han  dojede  ondt  med  den  simple 
Soldat,  og  hans  Krigere  vare  rede  til  at  følge  ham  i  de  vove- 
ligste Kampe.  Skønt  det  gik  tilbage  med  Svtrrig  i  hans  Tid, 
staar  han  dog  for  alle  Svenske  som  en  herlig  Helt,  og  de 
synge  gerne  om  »Kung  Karl  den  unga  hjelte«. 

Efter  at  Karl  havde  sejret  i  Polen,  vendte  han  tilbage 
for  igen  at  kæmpe  imod  Zaren,  der  havde  sat  sig  i  Besiddelse 
af  svensk  Kystland  og  lagt  Grunden  til  sin  nye  Hovedstad 
Petersborg.  Men  denne  Gang  gik  det  ikke  som  sidst.  Ved 
Pultava  led  Kong  Karl  et  Nederlag  (1709),  og  med  nogle  faa 
Hundrede  Mand  sogte  han  Fristed  i  Tyrkiet,  hvor  han  forblev 
i  fem  Aar. 

Kong  Karls  Uheld  ved  Pultava  bragte  paa  ny  Forbundet 
fra   1700    i  Stand.     Zaren   tog  mere  svensk  Land  ved   Kysten, 

August  vendte  tilbage  til  Polen,  og  en  dænsk  Hær  gik  over 
Sundet  for  at  erobre  Skaane.  I  dette  Landskab  var  Magnus 
Stenboch  Guvernør.  Han  samlede  Bønderne  om  sig,  det  var 
en  Hær  af  uøvede  Mænd  i  Gedeskindspelse  og  Træsko, 
»Bukken  og  hans  Gededrenge«  kaldte  Danskerne  dem.  Men 
disse  Gededrenge  vare  ikke  at  spøge  med.  I  Slaget  ved 
Helsingborg  slog  de  den  danske  Hær  (1710),  som  straks 
efter  vendte  tilbage  til  Sjælland.  —  Et  Par  Aar  efter  gik  Sten- 
boch til  Tyskland  og  overvandt  atter  de  Danske  ved  Gade- 
busch, en  Stad  i  Mecklenborg,  og  eftersom  det  gik  saa  godt, 
rykkede  han  op  mod  Danmarks  Grænse,  gik  gennem  Holsten 
og  over  Ejderen.  Videre  kom  han  ikke.  En  russisk  Hær 
rykkede  frem  Syd  fra,  en  dansk  Nord  fra;  det  var  en  slem 
Klemme.  Den  gottorpske  Regering  søgte  at  redde  Stenboch 
ved  at  aabne  Fæstningen  Tønning  for  ham.  Dog  fik  hverken 
han  eller  den  gottorpske  Hertug  Gavn  deraf.  Af  Mangel  paa 
Levnedsmidler  maatte  Stenboch  kort  efter  overgive  sig  med 
hele  Hæren  11000  Mand,  og  Kong  Frederik  udstedte  en 
Kundgørelse,  hvorved  han  tog  de.  gottorpske  Lande 
i  Besiddelse   (1713). 

Da  Karl  den  Tolvte  havde  opholdt  sig  fem  Aar  i  Tyr- 
kiet, og  der  ikke  længer  var  Udsigt  til  at  opnaa  Hjælp  der, 
fulgte  han  endelig  Opfordringerne  hjemme  fra  til  at  vende  til- 
bage. I  November  17 14  kom  han,  fulgt  af  en  enkelt  Rytter, 
til  Stralsund  og  forsvarede  denne  By  en  Tid  lang  mod  sine 
mange  Fjender;  men  da  den  ikke  kunde  holde  sig  længere, 
listede  han  sig  paa  en  Skude  over  Østersøen  og  kom  ved 
Juletid  1 7 15  som  Flygtning  tilbage  til  sit  Fædreland  efter  femten 
Aars  Fraværelse.  Sverrig  var  i  den  elendigste  Forfatning;  men 
Kong  Karls  Nærværelse  vakte  nyt  Haab  og  gav  nye  Kræfter. 
Han  samlede  10000  Mand  under  Fanerne  og  gik  med  dem 
ind  i  Norge.  Det  var  hans  Agt  at  underlægge  sig  dette  Land 
og  saaledes  tage  Erstatning  for  de  tabte  Østersølande.  Men 
Nordmændene  vare  paa  deres  Post.  Borgere  og  Bønder  rejste' 
sig  og  stillede  sig  ved  Krigernes  Side,  ja  endog  Kvinderne 
kæmpede  med.  Værst  Modstand  mødte  han  ved  Frederiks- 
hald, hvor  den  gæve  Købmand  Peder  Kolbjørnsen  og  hans 
Broder    Hans    samlede    Borgerne    til    Byens    Forsvar;    da    til 

sidst  ikke  andet  forslog,  satte  de  Ild  paa  deres  Huse,  saa 
Fjenden  maatte  vige  for  det  flammende  Ildhav.  Da  samtidig 
Tordenskjold  ødelagde  en  svensk  Flaade  i  Dynekilen,  trak 
Kong  Karl  sig  atter  ud  af  Norge.  Paa  Østersøen  og  i  Kattegat 
stod  mangen  en  Dyst  mellem  den  danske  og  svenske  Flaade. 
Den  danske  Admiral  Gabel  og  Sehested  vandt  et  hædret 
Navn,  og  Tordenskjold  udførte  det  ene  Vovestykke  efter  det 
andet.  Saa  kom  Aaret  1718.  Kong  Karl  vilde  gøre  endnu 
et  Forsøg  paa  at  tage  Norge.  Atter  laa  han  foran  Frederiks- 
hald, hvis  Borgere  igen  beredte  sig  til  et  kraftigt  Forsvar.  Om 
Aftenen  den  30.  November  gik  han  ud  for  at  se  paa  Arbejdet 
i  en  Løbegrav.  Han  steg  op  paa  Brystværnet  uden  at  agte 
paa  Kuglerne  fra  Fæstningen.  Pludselig  saa  man  ham  vakle 
og  hans  Hoved  synke  ned  i  Kappen.  En  Kugle  havde  gennem- 
boret hans  Tinding  og  endt  hans  Helteliv. 

Den  nye  Regering  i  Sverrig  ønskede  Fred.  Den^maatte 
afstaa  Bremen  og  Verden  til  Hannover,  en  Del  af  Pommern 
til  Prøjsen,  Ingermanland,  Estland,  Livland  og  en  Del  af 
Finland  til  Rusland.  Dermed  sank  Sverrigs  Storhed.  For 
Danmark  var  Freden  (1720)  god.  Sverrig  maatte  betale  det 
600000  Rdl.  og  afstaa  sin  Toldfrihed  i  Sundet.  Men  vigtigere 
end  alt  andet  var  det,  at  Sønderjylland  var  vundet. 
Frankrig  og  England  borgede  for,  at  det  i  Fremtiden  skulde 
høre  Danmark  til,  og  den  4.  September  hyldede  Slesvigs  Stænder 
Kong  Frederik  paa  Gottorp  Slot. 


7.     Søheltene  Hvitfeldt  og  Tordenskjold, 

»Vort  Fødeland  var  altid  rigt  paa  raske  Orlogshelte« ;  de 
savnedes  heller  ikke  i  den  store  nordiske  Krig.  Et  af  de 
stolte  Navne,  der  her  lyse  os  i  Møde,  er  Iver  Hvitfeldt. 
Engang  i  Efteraaret  17 10  blev  den  danske  Flaade,  som  laa 
for  Anker  i  Køge  Bugt,  overrasket  og  udæsket  af  den  svenske. 
Ankrene  maatte  kappes,  for  at  Skibene  hurtig  kunde  komme 
frem  i  Slaglinie.  I  Spidsen  gik  Linieskibet  »Dannebrog«,  fort  af 
den  kække  Kommandør  Iver  Hvidtfeldt.     Under  Kampen  med 

tre  fjendtlige  Skibe  tændtes  Ild  i  »Dannebrog«,  og  et  Øjeblik 
efter  stod  det  stolte  Skib  i  Flammer.  Hvidtfeldt  kunde  frelse 
sig  selv  og  hele  Besætningen  ved  at  sætte  Skibet  paa  Land, 
men  maatte  da  sejle  gennem  hele  Klyngen  af  danske  Skibe, 
hvad  næppe  kunde  ske  uden  at  fremkalde  Forvirring  og  Ulykke. 
Derfor  valgte  han  at  blive  paa  sin  Post,  og  efter  en  Times 
Forløb  sprang  »Dannebrog«  i  Luften  med  hele  Mandskabet. 

Medens  Hvitfeldt  har  vundet  sig  varigt  Eftermæle  ved  en 
eneste  stor  selvopofrende  Daad,  knyttes  til  Navnet  Torden- 
skjold en  lang  Række  af  Bedrifter.  Fortællingen  om  denne 
Vovehals,  der  fra  simpel  Matros  svang  sig  op  til  Admiral,  gaar 
som  et  Eventyr  fra  Slægt  til  Slægt. 

Hans  Fader  var  Raadmand  1  Trondhjem ;  der  blev  Peder 
Vessel  født  1691.  Han  var  som  Dreng  en  vilter  Krabat,  og 
hans  Forældre  frygtede  for,  at  han  aldrig  blev  til  noget.  Da  han 
blev  sat  i  Skrædderlære,  spillede  han  sin  Mester  det  ene  Puds 
efter  det  andet.  I  hans  trettende  Aar  kom  Frederik  den 
Fjerde  paa  Besøg  til  Trondhjem,  og  da  Kongen  var  rejst,  var 
ogsaa  Peder  Vessel  væk.  Han  havde  skaffet  sig  Venner  i 
Kongens  Følge  og  var  nu  sejlet  med  til  København.  Da  han 
her  saa  Havnen,  Skibene,  Søfolkene  og  Kadetterne,  syntes  ham 
intet  saa  herligt  som  at  blive  Kadet,  og  han  tog  sig  den  Frihed 
at  skrive  til  Kongen  derom.  Kongen  syntes  godt  om  Brevet; 
Vessel  fik.  Undervisning,  og  derefter  gik  han  ud  paa  lange 
Rejser,  til  Guinea  og  Ostindien.  Hans  foresatte  gav  ham  det 
Skudsmaal,  at  han  havde  en  fast  Karakter  og  et  godt  Hjerte, 
og  at  han  var  som  skabt  for  Søen;  i  de  haardeste  Kulinger 
var  han  den  første  til  at  gaa  til  Tops. 

1 7 10  kom  den  Ostindiefarer,  hvorpaa  Vessel  gjorde 
Tjeneste,  hjem  og  lagde  ind  i  Bergens  Havn.  Krigen  var  nys 
udbrudt,  og  den  nittenaarige  Kadet  brændte  af  Iver  for  at 
være  med.  Han  gik  lige  til  den  i  Norge  kommanderende 
General  Løvendal  og  bad  om  at  komme  i  Virksomhed,  og 
han  bad  ikke  forgæves.  Paa  den  lille  Huggert  Ormen,  som 
førte  4  Kanoner,  skulde  han  krydse  i  Skærgaarden  og  Kattegat 
for  at  jage  de  svenske  Handelsskibe  og  udspejde  Fjenden. 
Paa  disse  Farter  lærte  han  at  stole  paa  sig  selv  og  gaa  Faren 
under  Øjne;    han  blev  som  en  af  de  gamle  Vikinger  baade  af 

Sind  og  Levevis.  Aaret  efter  nk  han  det  større  Skib  Løven- 
dals Galej  og  udmærkede  sig  nu  i  den  Grad,  at  Kong  Frede- 
rik lod  ham  kalde  til  sig,  udnævnte  ham  til  Kaptajnløjtnant  og 
gav  ham  Lov  til  frit  at  gaa  til  Kongen,  naar  han  havde  noget 
at  forebringe. 

En  Dag  i  Foraaret  17 14  laa  han  til  Ankers  ud  for  den 
lille  By  Torrekov  i  Skaane.  Der  saas  ingen  paa  Kysten,  og 
han  lod  sig  da  sætte  i  Land.  Næppe  var  han  kommen  nogle 
Hundrede  Alen  fra  Kysten,  før  en  Afdeling  Dragoner  sprængte 
imod  ham.  Hans  Folk  sejlede  bort  med  Baaden,  selv  blev 
han  omringet  ved  Stranden  af  tre  Dragoner,  der  vare  saa  sikre 
paa  deres  Bytte,  at  den  ene  allerede  strakte  Haanden  ud  for  at 
modtage  hans  Kaarde.  Men  Vessel  hug  ham  over  Haanden, 
og  idet  han  raabte:  »Den  Gang  ej!«  sprang  han  i  Søen  og 
svømmede  med  Kaarden  i  Munden  ud  mod  sit  Skib.  Dra- 
gonerne skød  efter  ham,  men  han  dukkede  under  og  kom  vel 
beholden  ud  til  Skibet. 

I  de  følgende  Aar  voksede  hans  Berømmelse  ved  mangt 
et  Vovestykke.  Snart  angreb  han  i  aaben  Sø  med  et  enkelt 
Skib  flere  fjendtlige,  snart  gik  han  ind  i  de  smalle  Fjorde  paa 
den  svenske  Kyst  og  ødelagde  Fjendens  Krigsfornødenheder, 
som  da  han  gik  ind  i  Dynekilen,  et  snævert,  flere  Mile  langt 
Løb,  hvor  han  tog  eller  tilintetgjorde  en  Førselsflaade,  der 
skulde  have  understøttet  Kong  Karl  ved  Belejringen  ved  Frede- 
rikshald. For  saadanne  raske  Bedrifter  gjorde  Kongen  ham 
til  Adelsmand  og  gav  ham  Navnet  Tordenskjold. 

Det  sidste  Krigsaar  viste  den  svenske  Flaade  sig  ikke  i 
det  aabne  Hav.  Skulde  Tordenskjold  komme  i  Lag  med  den, 
maatte  han  gaa  ind,  hvor  den  laa,  vel  forvaret  i  Marstrands 
Havn,  værnet  af  Batterierne  ved  det  snævre  Indløb  og  af 
Fæstningen  Karlsten.  Han  maatte  først  kende  Stedet  godt, 
og  da  han  troede  sine  egne  Øjne  bedst  og  kunde  tale  Svensk 
som  en  indfødt,  sejlede  han,  forklædt  som  Fisker,  i  en  Baad 
ind  i  Havnen  og  udspejdede  alt  baade  paa  Skibene  og  i  Byen. 
Nogle  Dage  efter  gik  han  med  600  Mand  i  Land  paa  en  lille 
0  over  for  Havnen  for  at  opkaste  en  Skanse  og  opstille 
Kanoner;  da  alt  her  var  færdigt,  sejlede  hans  Flaade  frem,  og 
han    lod    nu    en  saadan  Kugleregn  dale  ned  over  Havnen  og 

Byen,  at  de  svenske  Matroser  massevis  løb  fra  deres  Skibe,  og 
Indbyggerne  flygtede  ud  af  Byen.  Hurtig  kastede  Tordenskjold 
sig  med  et  Par  Hundrede  Mand  i  8  Fartøjer  og  tog  i  en 
Haandevending  baade  Byen  og  Flaaden.  Oven  for  Byen  paa 
en  Klippe  laa  Karlsten,  den  uindtagelige  Fæstning.  Forgæves 
kastede  man  Bomber  derind,  den  stod  lige  fast;  skulde  den 
tages,  maatte  det  ske  ved  List.  Tordenskjold  vidste,  at  en  stor 
Del  af  Besætningen  vare  Tyskere.  Han  lod  da  tyske  Breve 
smugle  ind,  skikkede  til  at  gøre  Besætningen  modløs,  skrev 
derpaa  til  Kommandanten  og  lovede  ham  fri  Afgang,  hvis  han 
straks  vilde  rykke  ud;  han  blev  dog  nødt  til  det  alligevel ;  vilde 
han  sende  en  Officer  ned  i  Byen,  kunde  han  blive  overbevist 
om  de  Danskes  Overmagt.  Officeren  korn,  blev  drukken  godt 
til  og  derefter  ført  om  i  Byen.  Hvor  han  kom,  stod  opstillet 
Rækker  af  Soldater,  og  han  anede  ikke,  at  det  var  de  samme, 
der  førtes  bag  om  fra  Gade  til  Gade.  Da  han  paa  Fæstningen 
havde  afgivet  Beretning  om  den  uhyre  Styrke,  hvorover  Torden- 
skjold raadede,  tabte  man  Modet  og  tilbød  Overgivelse.  Til 
den  fastsatte  Tid  gik  Tordenskjold  derop,  dundrede  paa  Porten 
og  raabte:  »Hvad  nøle  I  efter?  Ved  I  ikke  at  Tiden  er  for- 
løben?« Kommandanten  kom  nu  af  Sted  i  en  Fart,  og  Torden- 
skjold besatte  den  stærke  Fæstning.  Det  var  hans  sidste  Stor- 
bedrift, og  ved  den  hævedes  han  til  den  højeste  Stilling  i 
Flaaden;  Frederik  den  Fjerde  kom  selv  til  Marstrand  for  at 
takke  ham  og  udnævne  ham  til  Admiral. 

Efter  Freden  gjorde  Tordenskjold  en  Udenlandsrejse,  paa 
hvilken  han  i  Hamborg  traf  en  ung  Dansk,  som  fortalte  om 
et  Bedrageri,  der  var  øvet  mod  ham  af  en  svensk  Oberst 
Staal.  Den  ærlige  Tordenskjold  grebes  af  Harme,  og  da  han 
i  Hannover  mødte  Bedrageren  i  fornemt  Selskab,  sagde  han 
ham  Sandheden  i  drøje  Ord.  Herpaa  fulgte  en  Udfordring, 
og  paa  en  Mark  uden  for  Hannover  lykkedes  det  Staal,  som 
var  en  udlært  Fægtemester  at  bore  sin  Klinge  i  Søheltens  Bryst 
og  give  ham  Banesaar.  Det  skete  1720,  og  Tordenskjold  var 
da  kun  lidt  over  29  Aar  gammel.  "Hans  Lig  blev  ført  hjem, 
og  hans  Kiste  sat  ved  Siden  af  Niels  Juels  i  Holmens  Kirke. 
Hans  Minde  vil  altid  være  folkekært;  thi  Folket  elsker  det 
unge  livslystne  Mod  og  de  raske  Helte. 

Skal  til  Kamp  paa  Bølgens  Top 
Dannebrog  i  Stavnen  op, 
gid  der  bag  dets  rode  Fold 
staa  en  Helt  som  Tordenskjold ! 


8.     Enevoldskongerne  og  Bønderne. 

Enevælden  bragte  ikke  Bedring  i  Bondens  Kaar.  Den 
gamle  Adel  beholdt  sin  Skattefrihed,  og  den  nye  Adel,  Greverne 
og  Baronerne,  fik  en  endnu  større  Skattefrihed,  idet  ikke  blot 
dens  Sædegaarde,  men  en  Del  af  dens  Fæstegods  blev  fri 
Jord,  hvoraf  der  ikke  skulde  skattes  til  Staten.  Naar  Herre- 
manden sendte  Bud,  maatte  Bonden  møde  paa  Hovmarken  og 
forsømme  sit  eget  Avlsbrug.  Ridefogdens  Pisk  furede  hans 
Ryg,  Træhest  og  Halsjern  stod  til  rede  ibr  ham,  de  højere 
stillede  Samfundsklasser  saa  ned  paa  ham  og  regnede  ham 
knap  for  et  Menneske. 

Kongerne  kunde  have  hjulpet  ham,  de  vare  jo  enevældige, 
men  de  hjalp  ham  ikke.  Frederik  den  Fjerde  ophævede  vel 
i  Aaret  1702  ved  et  Lovbud  det  Vornedskab,  der  fra  gammel 
Tid  havde  bundet  Bønderne  paa  Sjælland,  Lolland  og  Falster 
til  Fødestavnen,  men  de  gode  Frugter  af  dette  Lovbud  til- 
intetgjordes snart  ved  Indførelsen  af  en  ny  Ufrihed:  Stavns- 
baandet,  der  for  saa  vidt  var  værre  end  det  hidtil  gældende 
Vornedskab,  som  det  strakte  sig  over  hele  Landet.  Det  blev 
indført  for  Værnepligtens  SkyJd.  Som  sine  Forgængere  arbejdede 
Frederik  den  Fjerde  paa  at  danne  en  dansk  Hær,  som  kunde 
afløse  de  hvervede  Hære,  og  paabød  derfor  Dannelsen  af  et 
Landeværn  paa  1 5000  Mand,  der  skulde  udskrives  af  Bonde- 
standen. Sagen  var  i  sig  selv  god  nok,  og  i  Frederik  den 
Fjerdes  Tid  var  den  Byrde,  Værneloven  paalagde,  heller  ikke 
stor.1  De  udskrevne  Karle  kunde  forblive  hjemme  og  udføre 
deres  sædvanlige  Arbejde,  idet  de  kun  skulde  give  Møde  paa 
en  nærliggende  Øvelsesplads  et  Par  Timer  hver  eller  hver  anden 
Søndag.  Men  under  den  følgende  Konge,  Kristian  den  Sjette, 
gav  man  Værneloven  en  Tilføjelse,  der  havde  sørgelige  Folger. 
Ved  en  Forordning  af  4.  Februar  1733  blev  det  overladt  til 
Godsejerne    at    foretage  Udskrivning,    og   da  man  frygtede  for, 

at  de  unge  Karle  skulde  forlade  Godset  for  at  unddrage  sig 
Værnepligten,  forbødes  det  de  Karle,  som  Herremanden  havde 
indført  i  sin  Rulle,  at  forlade  Godset  før  efter  endt  Krigstjeneste. 
Saaledes  begyndte  Stavnsbaandet,  men  det  strammedes  i  den 
følgende  Tid  haardere  og  haardere,  Allerede  i  Kristian  den 
Sjettes  Tid  blev  det  fastsat,  at  Ufriheden  skulde  begynde  med 
Niaarsalderen,  og  at  ingen  Landsoldat  maatte  nedsætte  sig  anden 
Steds  end  paa  det  Gods,  hvorfra  han  var  udskrevet,  og  Træl- 
dommen blev  fuldkommen  under  Frederik  den  Femte,  som  for- 
ordnede, at  alt  Mandkøn  skulde  være  stavnsbundet  fra  det  4. 
Aar  Livet  igennem. 

I  en  anden  Retning  gjorde  Frederik  den  Fjerde  noget  for 
Bønderne,  idet  han  lod  bygge  240  Skoler  omkring  paa 
Ryttergodset  (Kronens  Gods)  for  at  Bøndernes  Børn  kunde 
blive  underviste  i  Luthers  Katekismus,  Læsning,  Skrivning  og 
Regning.  Nogle  Godsejere,  dog  ikke  mange,  fulgte  Kongens 
Eksempel. 

9.     Hans  Egede. 

I  Frederik  den  Fjerdes  Tid  stod  det  ikke  godt  til  i 
Menigheden,  men  dog  møde  vi  i  den  Tid  et  Trosvidne,  som 
aldrig  vil  glemmes:   Hans  Egede,  Grønlændernes  Apostel. 

Han  var  af  dansk  Æt,  men  født  i  Nordland  i  Norge 
(1686),  hvor  hans  Fader  var  Sorenskriver.  Da  han  i  sin 
Ungdom  havde  studeret  ved  Københavns  Universitet  og  var 
vendt  hjem  tif Norge,  blev  han,  22  Aar  gammel,  kaldet  til  Præst 
paa  et  meget  afsides  Sted,  paa  Vaagen,  en  af  Lofoten-Øerne. 
Samme  Aar  ægtede  han  den  13  Aar  ældre  Gertrud  Rask, 
en  fortræffelig  Kvinde,  som  trofast  stod  ved  hans  Side  i  gode 
som  onde  Dage.  Da  han  læste  om,  hvorledes  Nordboerne  i 
.gammel  Tid  havde  fundet  Grønland  og  sat  Bo  der,  og  at 
Vejen  til  dette  Land  atter  var  bleven  glemt,  blev  han  urolig  i 
sit  Sind.  Han  tænkte  sig,  at  der  endnu  levede  Nordboer  paa 
den  fjerne  Kyst,  og  at  de  vel  sagtens  vare  nedsunkne  i 
Hedenskab  og  Vildhed.  Jo  mere  han  grundede  derpaa,  jo 
tydeligere  syntes  han  at  høre  Herren  kalde  og  sige:  du  skal 
gøre    det.     Men    det    var   ingen  let  Sag.     Han  talte  derom  til 

Præster  og  Bisper,  men  de  forstod  ham  ikke,  nogle  haanede 
ham.  Ogsaa  hans  Hustru  sagde,  at  det  kunde  dog  ikke  være 
Guds  Vilje,  Gud  kunde  da  ikke  kræve  det  umulige  af  dem.  I 
ioAar  kæmpede  Egede  denne  haarde  Strid,  undertiden  baade 
Nætter  og  Dage.  Men  da  hans  fromme  Hustru  omsider  for- 
stod, at  det  maatte  være  et  Guds  Kald,  og  sagde  sig  villig  til 
at  følge  ham,  da  lysnede  det.  1 7 1 8  forlod  de  Menigheden  og 
droge  til  Bergen.  Ved  mange  Overtalelser  lykkedes  det  at 
formaa  Købmændene  der  til  at  udruste  et  Skib  til  Grønlands- 
færd,  og  efter  at  ogsaa  Kong  Frederik  den  Fjerde  havde  givet 
Løfte  om  at  støtte  denne  Mission,  begav  Egede  og  hans  hele 
Familie  sig  om  Bord  paa  Skibet  »Haabet«  ud  paa  den  lange 
farefulde  Rejse. 

Den  3.  Juli  1721  lagde  »Haabet«  ind  til  Grønlands  Kyst, 
og  nogle  af  Landets  Beboere  kom  sejlende  i  Kajakker  ud  til 
Skibet.  Men  her  blev  Egedes  Tro  sat  paa  en  ny  Prøve. 
Kan  havde  ventet  at  finde  Landsmænd,  Mennesker,  med  hvem 
han  kunde  tale,  og  saa  fandt  han  en  ussel,  lavt  staaende 
Stamme  med  et  Sprog  vidt  forskelligt  fra  Nordboernes.  Nord- 
boerne vare  døde  eller  udryddede,  og  en  Eskimostamme  havde 
taget  Kysten  i  Besiddelse.  Egede  tvivlede  dog  ikke  om,  at  det 
maatte  være  Guds  Hensigt,  at  han  skulde  være  en  Oplyser  for 
dette  stakkels  Folk. 

Grønlænderne  vare  et  omstrejfende  Fiskerfolk,  der  forstod 
i  Skindbaade  (Kajakker)  at  jage  Sælerne,  som  i  Mængde  fandtes 
ved  deres  Kyst.  Om  Sommeren  boede  de  i  Telte,  om  Vinteren 
i  Huler,  men  flyttede  jævnlig  fra  et  Sted  til  et  andet.  De  vare 
i  høj  Grad  uvidende  og  havde  underlige  Forestillinger  om  de 
usynlige  Ting.  Deres  højeste  Guddom  var  Tornarsuk,  i  hvis 
Bolig  underjorden  de  gode  og  de,  som  havde  lidt  meget  ondt, 
skulde  leve  efter  Døden ;  i  Fjælde  og  Søer  levede  andre  lavere 
Guddomme.  Deres  Præster,  Angakokkerne,  vare  en  Slags 
Troldmænd,  der  bedrog  det  troskyldige  Folk  paa  forskellig  Vis. 
Grønlænderne  vare  ikke  uden  Begreb  om  godt  og  ondt,  men 
deres  Sprog  var  saa  fattigt,  at  det  var  vanskeligt,  om  man  end 
kunde  Sproget,  at  tale  til  dem  om  aandelige  Ting. 

Samtidig  med,  at  Egede  lærte  deres  Sprog,  søgte  han  at 
vinde  deres  Tillid  og  Kærlighed.     Han  uddelte  sraaa  Gaver  til 

dem.  besøgte  dem  i  deres  Hytter,  modtog  dem  venlig  paa 
Kolonien,  og  fremfor  alt  ydede  han  deres  syge  kærlig  Hjælp, 
og  eftersom  alt,  hvad  han  gjorde,  udsprang  af  et  godt  Hjerte, 
fik  de  snart  Hengivenhed  for  ham.  Da  han  kom  saa  vidt,  at 
de  kunde  forstaa  hinanden,  begyndte  han  at  fortælle  dem 
mange  Ting  om  Menneskene  og  Livet  i  andre  Lande,  og  fort- 
satte saa  med  at  forkynde  dem  Ordet  om  Guds  Rige.  Men 
han  forkyndte  ikke  med  Ord  alene,  hele  hans  Liv  var  en  For- 
kyndelse om  Tro  og  Kærlighed.  Da  der  i  Aaret  1 73 1  kom 
Bud  fra  Regeringen,  at  de  Danske  i  Grønland  skulde  vende 
hjem,  Regeringen  vilde  ikke  længer  understøtte  Missionen,  satte 
Egede  sin  Lid  til  Gud  og  blev  hos  sine  Grønlændere,  og  da  et 
Par  Aar  efter  Børnekopperne  hjemsøgte  Grønland,  da  fik  de 
fattige  Indbyggere  en  Kærlighed  at  se,  som  kunde  varme  selv 
de  koldeste  Hjerter.  Uden  at  ænse  Smitten,  Urenligheden, 
Anstrengelsen,  besøgte  Egede  og  hans  Hustru  Hytterne,  plejede 
de  syge,  trøstede  de  døende  og  begravede  de  døde. 

Først  1736,  da  han  havde  virket  utrættelig  i  sin  svære 
Gerning  i  15  Aar,  da  hans  Hustru  var  død,  og  hans  Sundhed 
nedbrudt,  og  da  hans  Søn  Povl  kunde  fortsætte  Gerningen, 
forlod  han  Grønland,  medtagende  sin  Hustrus  Lig  og  det 
fattige  Folks  Kærlighed. 


10.     Ludvig  Holberg. 

Norge  frembragte  i  Frederik  den  Fjerdes  Tid  tiere  af  de 
mest  fremragende  Mænd.  Tordenskjold  og  Hans  Egede  vare 
Nordmænd,  og  det  samme  var  Ludvig  Holberg,  Tvilling- 
folkenes store  Lærer  og  Opdrager. 

Denne  mærkelige  Maud  er  født  i  Bergen  3.  December 
1684.  Da  han  tidlig  mistede  sine  Forældre,  tog  hans  Mor- 
broder sig  af  ham  og  lod  ham  gaa  i  Byens  latinske  Skole. 
Her  lærte  Drengen  meget,  men  endnu  mere  lærte  han  ved  at 
lægge  Mærke  til,  hvad  der  gik  for  sig  i  Byen;  thi  Bergen  var 
en  meget  livlig  Handelsby,  hvortil  Folk  kom  fra  alle  Verdens 
Kanter  »som  Dyrene   til  Noæ  Ark«,   og  Ludvig  Holberg  havde 

alle  sine  Dage  et  særligt  Greb  paa  at  tage  Lærdom  af  det 
Liv,  der  rørte  sig  omkring  ham.  Siden  studerede  han  ved 
Københavns  Højskole  og  tog  der  Præsteeksamen.  Men  langt 
var  det  fra,  at  han  dermed  følte  sig  udlært.  Det  var  ham 
ikke  nok  at  have  læst  om  Menneskene,  deres  Tanker  og 
Værker;  han  vilde  lære  dem  selv  at  kende.  Han  vilde  ud 
paa  Rejser  i  fremmede  Lande,  ikke  for  at  more  sig,  men  for 
at  blive  klogere  og  dygtigere;  han  vilde  med  egne  Øjne  se 
paa  Livet,  som  det  rørte  sig,  hvor  man  var  længst  fremme. 
Først  gjorde  han  en  Rejse  til  Holland,  hvor  Borgerlivet 
blomstrede,  dernæst  gæstede  han  England,  hvor  han  i  længere 
Tid  opholdt  sig  ved  den  berømte  Skole  i  Oxford;  paa  en 
tredje  Rejse  gæstede  han  Tyskland,  paa  en  fjerde  Frankrig 
og  Italien.  Da  han  kom  hjem  til  København  fra  den  sidste 
Rejse,  var  der  næppe  nogen  herhjemme,  der  havde  hørt  og 
set  saa  meget  som  han,  eller  havde  iagttaget  Menneskene  saa 
nøje  og  tænkt  saa  meget  over  deres  Liv  og  Færd  som  han. 
Han  var  nu  vel  skikket  til  at  optræde  som  sine  Landsmænds 
Lærer. 

Holberg  fik  en  Lærerplads  ved  Universitetet;  dog  blev 
det  ikke  de  Foredrag,  han  holdt,  men  de  Bøger,  han  skrev, 
der  fik  saa  stor  Betydning.  Han  skrev  sine  Bøger  paa 
Dansk;  thi  det  var  ikke  særlig  de  lærde,  men  hele  Folket, 
han  vilde  have  i  Tale.  De  lærde  og  fornemme  saa  i  Først- 
ningen noget  haanlig  ned  paa  dette;  ikke  heller  syntes  de  om, 
at  Holbergs  Bøger  vare  saa  muntre  og  vittige;  saadant  passede 
sig  ikke  for  en  Professor,  mente  de.  Men  efterhaanden  gik 
det  op  baade  for  lærde  og  læge,  at  Mage  til  Holbergs  Bøger, 
paa  een  Gang  saa  lærerige  og  saa  fornøjelige,  havde  endnu 
ingen  dansk  Mand  skrevet.  En  og  anden  før  ham  havde  jo 
nok  set  og  anket  over,  at  vort  eget  Sprog  blev  sat  til  Side  for 
det  fremmede;  men  det  er  Holberg,  der  har  sat  Modersmaalet 
saaledes  i  Højsædet,  at  det  efter  hans  Tid  er  blevet  det 
raadende  i  vor  Bogverden. 

Efter  at  have  udgivet  flere  lærerige  Bøger  skrev  han  det 
morsomme  Digt  om  Peder  Paars,  hvori  han  viser  det  latter- 
lige i  mange  af  Tidens  Sædvaner  og  Meninger.  Saa  kom  en 
hel  Række    af  Komedier,    der,    efter    som  de  skreves,    bleve 

spillede  under  Tilskuernes  ustandselige  Latter;  og  dog  vare  de 
ikke  »blot  til  Lyst«;  Holberg  havde  sørget  for,  at  det,  der  blev 
til  Latter,  var  Tilskuernes  egne  Lyder  og  Daarskaber.  I  »Den 
politiske  Kandestøber«  vistes,  hvor  latterligt  det  er,  naar 
den,  der  ingen  Ting  har  lært,  tror  sig  klogere  end  andre. 
I  »Jean  de  France«  fik  man  klarlig  at  se,  hvorledes  de 
unge  kunde  rejse  ud  i  fremmede  Lande  og  komme  hjem  som 
Narre.  »Jakob  von  Thybo«  var  god  at  se  sig  i  Spejl  paa 
for  dem,  der  ere  Karle  i  Munden,  men  store  Kujoner 
i  Grunden.  »Erasmus  Montanus«  viste  frem,  hvor  opblæste 
og  vigtige  somme  kunne  blive  af  en  indholdsløs  Lærdom. 
»Je  ppe  paa  Bjerget«  forestiller  en  stakkels  forkuet  og  for- 
falden Hovbonde,  saaledes  som  mangen  Bonde  dengang  maatte 
være.  Disse  og  endnu  flere  af  Holbergs  Komedier  høre  til 
det  morsomste,  man  kan  læse,  og  det  er  saa  overmaade  sundt 
rigtig  at  faa  Øje  paa  de  mange  Naragtigheder  og  Lyder,  som 
Menneskene  baade  dengang  og  til  andre  Tider  kunne  hen- 
falde til. 

Ved  sin  Digtning  vilde  Holberg  oplyse  og  danne  Folket; 
men  han  brugte  ogsaa  et  andet  Middel  til  det  samme,  nemlig 
Historien.  I  Kristian  den  Sjettes  Tid,  da  de  styrende  saa 
skævt  til  al  Slags  Morskab,  ogsaa  til  Skuespil,  og  da  derfor 
Holbergs  Komedier  bleve  lagte  til  Side,  skrev  han  sin  for- 
nøjelige Danmarks  Historie  og  flere  andre  historiske 
Skrifter. 

De  nævnte  og  flere  andre  Bøger  indbragte  ikke  faa 
Penge,  og  da  Holberg  levede  ugift  og  var  en  god  Husholder, 
blev  han  til  sidst  en  rig  Mand.  Som  han  havde  brugt  sin 
Tid  og  sine  Kræfter  til  at  oplyse  og  danne  sine  Landsmænd, 
saaledes  vilde  han,  at  hans  Formue  skulde  bruges  til  det 
samme,  og  han  skænkede  derfor  de  store  Gaarde,  han  havde 
købt  sig  ude  i  Sorø-Egnen,  til  et  ridderligt  Akademi  i 
Sorø,  hvor  han  ønskede  at  baade  adelige  og  borgerlige  Yng- 
linger kunde  faa  en  Uddannelse,  som  kunde  sætte  dem  i  Stand 
til  at  fylde  en  god  Plads  i  Samfundet.  Med  Sorø  Akademi 
er  det  gaaet  op  og  ned,  men  den  ejer  endnu  Holbergs  rige 
Midler,  og  mange  trindt  om  i  Landet  nyde  endnu  godt  deraf. 
Faa  ere  de,  hvis  Arbejde  i  den  Grad  som  Holbergs  er  kommet 

hele  Folket    til  gode.     Det  passede  godt  nok,    at  man  jordede 
ham  i  Sorø  ved  Siden  af  Biskop  Absalon. 


ii.    Kristian  den  Sjette.   —  Pietismen  og 

Tyskeriet. 

Frederik  den  Fjerdes  Søn  Kristian  den  Sjette  var  lige 
saa  lidt  som  de  andre  Enevoldskonger  nogen  fremragende 
Mand;  det  skortede  ogsaa  ham  paa  Kraft  i  Viljen.  Dog  var 
han  en  af  de  bedre.  Han  var  en  arbejdsom  Mand,  hvem  det 
var  magtpaaliggende  at  opfylde  sine  Kongepligter;  han  levede 
et  ordentligere  Liv  end  de  fleste  af  hans  Slægt,  og  det  laa  ham 
alvorlig  paa  Sinde  at  udvikle  Næringsvejene,  forbedre  Sæderne 
og  fremme  en  levende  Gudsfrygt. 

I  de  1 6  Fredsaar,  han  styrede  Riget  (1730— 1746),  ud- 
rettedes da  ogsaa  meget  gavnligt.  Værkfliden,  der  hidtil 
havde  staaet  lavt  her  i  Landet,  tog  i  denne  Konges  Tid  et 
stort  Opsving.  Fra  England,  Holland  og  Tyskland  indkaldtes 
60  Fabrikanter,  der  ved  rigelige  Understøttelser  af  Statens 
Midler  og  ved  Forbud  mod  Indførsel  af  den  Slags  Varer,  de 
fabrikerede,  snart  fik  en  Mængde  Fabriker  i  Gang,  der,  om 
de  end  ikke  alle  lønnede  sig,  dog  lærte  de  Danske  at  tage  fat 
paa  en  større  Virksomhed.  Ligeledes  indkaldtes  en  Mængde 
fremmede  Haandværkere  til  de  store  Byggeforetagender,  Kongen 
satte  i  Gang,  eller  som  Ildebranden,  der  1728  lagde  en  stor 
Del  af  Hovedstaden  i  Aske,  havde  gjort  nødvendige;  de  kom 
en  Tid  til  at  staa  vore  egne  i  Vejen;  men  de  bleve  ikke  des 
mindre  gode  Læremestre  for  disse  i  Flid  og  Dygtighed.  For 
Handelen  vistes  stor  Omsorg,  den  fik  sin  egen  Styrelse 
(Kommercekollegiet',  og  en  Bank  blev  stiftet.  Grunden  blev 
derved  lagt  til  en  Handelsvirksomhed,  som  under  de  følgende 
Konger  udvidedes,  indtil  den  omspændte  Verdenshavene.  Der 
udfoldedes  saaledes  i  Kristian  den  Sjettes  Tid  en  travl  Virk- 
somhed i  Haandens  Verden.  Men  det  aandelige  Liv  stod 
heller  ikke  stille.  Det  er  endog  det  aandelige  Livsrøre,  som 
gik  over  Landet  i  hans  Tid,  der  mere  end  noget  andet  sær- 
tegner hans  Styrelse. 

Der  var  falden  Dos  over  de  lutherske  Statskirker.  »Den 
rene  Lære«  stod  ved  Magt,  men  den  var  hos  de  fleste  bleven 
en  død  Lærdom,  som  ikke  kom  Hjertet  ved,  og  som  ingen 
Frugt  bar  i  Livet,  men  som  man  dog  af  gammel  Vane  holdt 
fast  paa.  Da  fremstod  i  Tyskland  fromme  Mænd,  der  prædikede 
Kristendom  som  en  Hjertesag,  og  det  nye  Livsrøre.  de 
fremkaldte,  Pietismen,  naaede  ogsaa  vort  Land  og  blev  mægtigt 
her  i  Kristian  den  Sjettes  Tid. 

Pietisterne  lagde  mere  Vægt  paa  Hjertets  Rørelser  end 
paa  Herrens  Naademidler;  de  dømte  haardt  om  alle,  som  ikke 
hørte  til  deres  Samfund,  og  meget,  som  maa  henregnes  til 
uskyldige  menneskelige  Glæder,  kaldte  de  Synd.  Men  havde 
end  Pietismen  sine  Skyggesider,  maa  det  ikke  glemmes,  at  den 
var  en  levende  Kristendom  og  derfor  stod  langt  over  den 
døde  Rettroenhed  og  Vanekristendom. 

Kristian  den  Sjette  var  under  sin  fromme  Moders  Vej- 
ledning opvokset  i  Gudsfrygt,  og  han  droges  nærmere  til  Pie- 
tisterne af  sin  Dronning  Sofie  Magdalene  og  dennes  Moder, 
som  begge  hørte  til  de  »vakte«.  Saa  snart  han  var  bleven 
Konge,  søgte  han  derfor  at  sætte  en  indre  Mission  i  Gang, 
der  kunde  vække  Livet  i  Menighederne.  Grev  Zinzendorph, 
Stifteren  og  Lederen  af  den  hernhuttiske  Menighed  i  Tyskland, 
kom  til  København  og  begyndte  der  de  gudelige  Forsam- 
linger, som  senere  fortsattes  rundt  om  i  Landet.  Ved 
Universitetet  ansattes  en  pietistisk  Præstelærer,  og  efterhaanden 
som  Vækkelsen  bredtes,  sørgede  Kongen  for  at  faa  flere  og 
flere  Præste-  og  Bispeembeder  besatte  med  Mænd  af  den  nye 
Retning.  Om  Valget  raadførte  han  sig  gerne  med  Hofpræsten 
Bluhme,  en  Mand,  der  i  det  hele  havde  meget  at  sige  i  alle 
Kirkeanliggender,  og  som  ogsaa  var  den,  der  tilskyndede  Kongen 
til  at  fejre  Tohundredaarsfesten  for  den  lutherske  Statskirkes 
Grundlæggelse  i  Danmark  ved  Indførelsen  af  den  tvungne 
Konfirmation  (1736). 

Ved  Kristian  den  Sjettes  Tronbestigelse  var  ikke  blot 
Troen,  men  ogsaa  Sæderne  i  Forfald.  Det  ene  følger  med 
det  andet.  Svir  og  Sværm,  Utugt  og  alskens  Raahed  hørte 
til  Dagens  Orden.  De  alvorlige  Præster  fik  heri  meget  at 
kæmpe    imod,    og  Kongen    søgte  at  støtte  dem  i  deres  Kamp. 

ved  Sabbathsloven  (1735).  Adskillige  af  denne  Lovs  Be- 
stemmelser kunde  vel  kaldes  gode  og  tidssvarende,  som  naar 
Helligdagenes  og  Gudstjenestens  Fred  værnes  mod  Forstyrrelse 
af  den  larmende  Lystighed.  Men  mange  andre  kunde  kun, 
trods  den  gode  Hensigt,  gøre  Fortræd.  Enhver,  der  uden 
lovlig  Grund  undlader  at  møde  i  Kirken  om  Søn-  og 
Helligdage,  skal  dømmes  til  Pengebøder  eller  stilles  i  Gabe- 
stokken uden  for  Kirkedøren,  hvilken  Straf  ogsaa  venter  den, 
der  gør  Søndagsarbejde.  For  at  forebygge  Lystrejser  paa  de 
hellige  Dage,  paabydes  det  at  holde  Københavns  og  andre 
Fæstningers  Porte  lukkede  til  Kl.  4  om  Eftermiddagen,  og  det 
forbydes  Bønderne  »at  ride  Sommer  i  By«,  »hvorved  Gud 
fortørnes,  og  Bonden  ruineres«.  Saadanne  Lovbud  vare  mere 
skikkede  til  at  avle  Skinhellighed  eller  vække  Modvilje  mod 
Kristendommen  end  til  at  fremkalde  et  fromt  Sind  og  et 
gudeligt  Levned. 

For  de  følgende  Slægter  fik  Pietismen  størst  Betydning 
derved,  at  den  gav  den  danske  Menighed  en  ny  stor  Salme-, 
digter  i  Hans  Adolf  Brorson.  Mens  han  var  Præst  i  Tønder, 
udgav  han  i  Aaret  1752  et  lille  Hæfte  danske  Julesalmer, 
»Menigheden  til  Opmuntring«.  Senere  kom  flere  Hæfter,  og  til 
sidst  samlede  ham  dem  alle  i  en  Salmebog,  som  han  kaldte 
»Troens  rare  Klenodie«.  Hans  Salmer  gik  snart  vide  om  Land, 
og  da  Kongen  lærte  dem  at  kende,  satte  han  Digteren  paa  Ribe 
Bispestol.  Fra  Kingo  have  vi  de  højtidelige  Paaskesalmer,  fra 
Brorson  de  barnlige  Julesalmer.  Saa  længe  danske  Kristne  holde 
Jul,  ville  Sange  som:  »I  denne  søde  Juletid«,  »Den  yndigste 
Rose  er  funden«,  »Mit  Hjerte  altid  vanker«  og  »Her  komme, 
Jesus,  dine  smaa«,  ikke  blive  glemte,  og  den  fromme,  barnlige 
Sanger  ikke  heller. 

Hvorvel  Kristian  den  Sjette  med  Alvor  tog  sig  af  sin 
Kongegerning,  stod  han  dog  Folket  fjernt,  hvortil  hans  for^ 
nemme  tyske  Dronning  Sofie  Magdalene  bidrog  ikke  lidet. 
Det  fornemme  Hof  omgaves  af  talrige  Vagter,  og  de,  der  gik 
over  Slotspladsen,  maatte  gaa  med  Hatten  i  Haanden.  Naar 
de  kongelige  kørte  ud,  omgaves  de  af  et  stort  Følge;  Officerer 
med  dragne  Sabler,  Løbere,  Tjenere  og  Hestgarder  omgav  den 
kongelige    Vogn.     Mødte    den    korende    eller    ridende,    maatte 

disse  staa  af  for  at  hilse  paa  de  høje  Herskaber.  Statens 
Penge  sparedes  der  ikke  paa;  Dronningens  fattige  Slægtninger 
bleve  rigelig  forsynede,  og  store  Summer  medgik  til  kostbare 
Byggeforetagender.  Skønt  Københavns  Slot  nylig  var  ombygt 
af  Frederik  den  Fjerde,  blev  det  nedrevet  for  at  give  Plads 
for  det  glimrende  Kristiansborg,  der  kostede  Staten  9  Mill. 
Kroner,  og  efter  Dronningens  Paafund  byggedes  det  pragtfulde 
Hirschholm  midt  i  en  Sump.  Den  værste  Skyggeside  ved 
Hoffet  var  dets  overvættes  Tyskhed.  Der  lød  vel  næppe  et 
dansk  Ord  i  den  danske  Konges  Gaard.  Dronningen  hadede 
det  Danske  og  kunde  ikke  taale  det  i  sin  Nærhed.  Og 
Tyskeriet  indskrænkedes  ikke  til  Hoffet;  mange  af  Rigets 
vigtigste  Embeder  kom  i  Tyskernes  Hænder.  Under  Kristian 
den  Sjette  begyndte  den  store  Indvandring  af  Tyskere,  der 
i  den  følgende  Tid   kom  til  at  tynge  haardt  paa  vort  Folkeliv. 


12.     Frederik  den  Femte. 
I.  H.  E.  Bernstorf. 

Havde  den  strenge  Alvor  raadet  i  Kristian  den  Sjettes 
Tid,  saa  blev  den  overgivne  Lystighed  sluppen  løs  under  hans 
Søn  Frederik  den  Femte  (1746 — 66).  Kongen  vilde  selv 
more  sig,  og  han  gav  sine  Unders aatter  Lov  til  det  samme: 
Teatret  aabnedes,  Borgerne  kunde  frit  holde  Baller,  Maskerader 
og  anden  Lystighed,  og  Bonden  fik  atter  Lov  til  »at  ride 
Sommer  i  By«.  En  saadan  Frihed  bidrog  meget  til  at  gøre 
Kong  Frederik  mere  folkeyndet  end  Faderen;  men  man  fandt 
ogsaa  andet  at  rose  ved  den  nye  Konge.  Hans  Hof  var 
hverken  saa  fornemt  eller  saa  tysk  som  Faderens.  Dronningen, 
den  engelske  Prinsesse  Louise  var  mild  og  venlig,  og  Folket 
glædede  sig  over,  at  hun  ikke  som  de  andre  var  kommen  fra 
Tyskland.  Hun  kunde  tale  Dansk,  og  lærte  sine  Børn  det 
samme.  Men  de  fornøjelige  Udsigter  ved  Kong  Frederiks 
Tronbestigelse  var  kun  et  Blendværk.  Den  folkeyndede  Dron- 
ning   døde    snart,    og    den    tyske  Juliane  Marie,    der  indtog 

hendes  Plads  paa  Tronen  fik  ikke  hendes  Plads  i  Folkets 
Hjerte,  og  hvad  Kongen  angaar,  da  viste  han  sig  mere  og 
mere  som  en  svag  og  letsindig  Natur,  der  ødelagde  sig  selv  i 
Svirelag  og  alle  Slags  Udskejelser;  medens  han  morede  sig 
paa  den  uværdigste  Maade,  maatte  andre  tage  sig  af  Landets 
Styrelse. 

Den  Mand,  der  havde  mest  at  sige,  var  Johan  Hartvig 
Ernst  Bernstorf,  en  indvandret  Tysker,  men  redelig,  dygtig 
og  en  sand  Menneskeven.  Som  Udenrigsminister  gjorde  han 
Danmark  god  Tjeneste  ved  at  ordne  Forholdet  til  den  for- 
drevne gottorpske  Hertugslægt.  Den  17 13  fordrevne  gottorpske 
Hertug  var  i  Rusland  bleven  gift  med  Peter  den  Stores  Datter, 
og  en  Søn  af  dem  havde  nu  besteget  den  russiske  Trone. 
Heldigvis  for  Danmark  døde  han  snart,  ellers  havde  han  paa- 
ført  os  en  farlig  Krig.  Men  Bernstorf,  der  havde  set,  hvilke 
Farer  der  truede  fra  den  Kant,  hvilede  ikke,  før  han  ved 
kloge  Underhandlinger  havde  formaaet  den  russiske  Regering 
til  at  give  Afkald  paa  enhver  Fordring  paa  Sønderjylland  og 
bortbytte  sin  Del  af  Holsten  med  Grevskaberne  Oldenborg  og 
Delmenhorst  (1767). 

Ellers  var  Frederik  den  Femtes  Tid  en  Fredstid  som 
Faderens,  og  Bernstorf  kunde  derfor  med  Iver  tage  sig  af  den 
indre  Styrelse.  I  flere  Retninger  fortsattes,  hvad  under  den 
forrige  Konge  var  begyndt.  Værk  fliden  søgtes  fremmet  ved 
rigelige  Statsunderstøttelser  og  ved  Forbud  mod  Indførsel  af 
mange  Varer.  Handelen  vedblev  at  tage  Opsving.  En  regel- 
mæssig Handel  holdtes  i  Gang  paa  Færøerne,  Island,  Grønland 
og  de  vestindiske  Øer,  og  de  danske  Skibe  begyndte  at  drive 
Fragtfart  paa  Middelhavet;  men  intet  betalte  sig  som  Handelen 
paa  Ostindien.  Af  Glæde  over  al  den  Rigdom,  som  strømmede 
ind,  rejste  Købmændene  Frederik  den  Femtes  Rytterstatue  paa 
Amalienborg.  —  Den  tyske  Indvandring  fortsattes.  Bern- 
storf var  en  Ven  af  Kunster  og  Videnskaber,  og  da  disse  stod 
højere  i  Tyskland  end  her,  mente  han  paa  bedste  Maade  at 
fremme  en  højere  Oplysning  ved  at  indkalde  en  Del  af  sine 
begavede  Landsmænd. 

Styrelsen  af  Pengevæsenet  kan  ikke  roses.  Man  forstod 
vel  ved  trykkende  Skattepaalæg  og  ved  Salg  af  Kronens  Midler 

at  tage  mange  Penge  ind,  men  man  forstod  endnu  bedre  at 
give  mange  ud.  De  store  Summer,  der  ofredes  til  Værkflidens 
og  Handelens  Fremme,  vare  ikke  spildte,  om  end  Rundhaandet- 
heden  undertiden  var  lovlig  stor,  og  hvad  der  gaves  ud  til 
Rustninger  mod  Rusland,  var  nødvendige  Udgifter.  Derimod 
kunde  de  Millioner,  man  kostede  paa  at  faa  Jyllands  Heder 
befolket  af  tyske  Bønder,  blevet  bedre  anvendte;  thi  der  kom 
ikke  synderligt  andet  ud  deraf,  end  at  Nybyggerne  lærte  os 
at  dyrke  Kartofler,  hvad  vi  nok  kunde  have  lært  paa 
billigere  Maade.  Og  meget  andet  kunde  være  sparet,  frem 
for  alt  ved  den  kostbare  Hofholdning.  Man  søgte  at  efterligne 
det  franske  Hof  uden  at  agte  paa  Forskellen  mellem  det  lille 
Danmark  og  det  store  Frankrig.  Indtil  vor  Tid  har  »Frede- 
riksstaden« med  sin  »Marmorkirke«  mindet  om,  hvorledes  man 
stævnede  over  Evne. 


13.     Kristian  den  Syvende.  —  Struensee. 

Guldberg. 

Frederik  den  Femtes  og  Dronning  Louises  Søn  Kristian 
den  Syvende  bar  Kongenavn  fra  1766 — 1808;  men  han 
deltog  kun  kort  Tid  i  Rigsstyrelsen.  Faderens  Synd  var  gaaet 
i  Arv  til  Sønnen,  og  hans  letsindige  Ungdomsliv  svækkede 
hans  Aandsevner,  saa  han  til  sidst  blev  helt  uskikket  til  at 
regere. 

I  de  første  fire  Aar  vedblev  Bernstorf  at  lede  Rigs- 
styrelsen,  men  1770  blev  denne  hæderlige  Mand  fortrængt  af 
en  tysk  Læge  Johan  Friederich  Struensee,  der  saaledes 
havde  forstaaet  at  indynde  sig  hos  Kongen,  men  især  hos  den 
unge,  letsindige  Dronning  Karoline  Mathilde,  at  al  Magt  blev 
lagt  i  hans  Hænder.  Fra  13.  September  1770  til  17.  Januar 
1772  var  han  Rigets  egenmægtige  Styrer.  Dygtighed  skortede 
det  ikke  paa,  Virkelyst  ikke  heller,  og  meget  af,  hvad  han 
vilde  gennemføre,  var  netop,  hvad  Samfundet  trængte  til.  Af 
de  franske  Oplysningsmænd  havde  han  faaet  Syn  paa  mange 
af  Enevældens  Misgreb,  og  han  søgte  at  fjerne  dem,  ikke  med 

Lempe,  men  i  flyvende  Fart.  Dagen  efter  at  Bernstorf  var 
styrtet,  indførte  Struensee  Trykkefrihed,  saa  der  nu  kunde 
forhandles  frit,  ikke  alene  om  Bondesagen,  men  om  alt,  hvad 
der  angik  Statens  Ve  og  Vel.  Saa  omdannede  han  hele 
Regeringsmaskineriet,  hvorved  opnaaedes,  at  alt  kom  til 
at  gaa  hurtigere  og  lettere  fra  Haanden,  Styrelsen  af  Penge- 
væsenet blev  bragt  i  en  bedre  Orden,  og  en  større  Sparsom- 
melighed indført.  Retsvæsenet  forbedredes,  og  det  forbødes 
Forhørsdommerne  at  pine  en  Bekendelse  ud  af  den  anklagede 
ved  Hjælp  af  Tamp  og  Kat.  Bondesagen  drøftedes  ivrig; 
en  Forordning  udkom,  hvorved  Hoveriet  indskrænkedes  til  et 
bestemt  Antal  Dage,  og  der  tænktes  paa  et  endnu  vigtigere 
Skridt:  Stavnsbaandets  Løsning.  Alt  dette  var  godt.  Men 
Struensee  havde  lært  mere  af  de  franske  Oplysningsmænd. 
Han  var  en  Gudsfornægter,  og  han  havde  ingen  Agtelse  for 
Sædelighed.  I  flere  af  hans  Kirkelove  troede  man  at  se  et 
Angreb  paa  Religionen,  og  den  Sværm  af  Forlystelser,  han  bød 
Københavnerne  paa  de  hellige  Dage,  maatte  vække  Anstød 
hos  alvorlige  Folk.  Særlig  var  der  to  Ting,  der  beredte  hans 
bratte  Fald:  det  forargelige  Liv  paa  Slottet  og  den  Foragt, 
han  viste  det  danske  Sprog.  Den  skamløse  Maade,  hvorpaa 
han  og  Dronningen  opførte  sig,  maatte  vække  Harme  hos  alle 
ærbare  Folk,  og  skønt  de  Danske  ikke  vare  uvante  med  at  se 
deres  Sprog  tilsidesat,  fandt  de  dog,  at  det  tyske  Overmod 
hos  Struensee  gik  over  alle  Grænser;  thi  ikke  alene  blev  en- 
hver kongelig  Befaling  udstedt  paa  Tysk,  men  enhver  Henven- 
delse til  Regeringen  maatte  ligeledes  skrives  paa  dette  fremmede 
Sprog.  Saaledes  rejste  han  en  almindelig  Folkedom  imod  sig, 
som  Enkedronning  Juliane  Marie,  hendes  Søn  Arveprins 
Frederik  og  dennes  Lærer  Ove  Guldberg  med  flere  andre 
sammensvorne  toge  sig  paa  at  udføre.  Natten  til  den  17. 
Januar  1772,  medens  Hoffet  laa  i  den  dybeste  Søvn  efter  et 
Bal  paa  Slottet,  trængte  de  sammensvorne  ind  til  Kongen  og 
fik  hans  Underskrift  paa  en  Ordre,  ifølge  hvilken  de  derefter 
fængslede  Dronningen  og  Struensee.  Efter  at  begge  vare  blevne 
overbeviste  og  havde  vedgaaet  deres  Brøde,  fortes  Dronningen 
til  Celle    i  Hannover,    kvor    hun    døde    efter  tre  Aars  Forløb. 

Struensee*  dømtes    fra    Livet    og    henrettedes    paa    Østerfælled 
uden  for  København. 

Efter  Struensees  Fald  kom  der  en  bedre  Tid  for  det 
Danske.  Guldberg,  den  Mand,  der  fik  størst  Indflydelse  i 
den  følgende  Tid,  drog  det  frem  paa  mange  Maader.  Det 
franske  Skuespillerselskab  blev  afskediget;  ved  Hæren,  hvor 
hidtil  Tysken  havde  raadet,  blev  indført  dansk  Kommando,  og 
i  de  lærde  Skoler  skulde  der  gives  Undervisning  om  Moders- 
maalet,  ja  selv  i  Kongeborgen  begyndte  man  at  tale  Dansk. 
15.  Januar  1776  udkom  Forordningen  om  Indfødsretten, 
hvori  bestemtes,  at  kun  indfødte  og  saadanne,  som  kunne  stilles 
lige  med  dem,  kunde  faa  Embeder  og  Æresposter  i  Staten; 
thi  »Billighed  vil,  at  Landets  Børn  nyde  Landets  Brød«.  Arve- 
prins Frederik  oprejste  paa  Jægerspris  Mindestøtter  for  danske 
Mænd  og  Kvinder,  og  Ove  Malling  skrev  sin  Bog  om  Fædrenes 
»store  og  gode  Handlinger«.  Men  Pengevæsenet  forstod 
Guldberg  ikke  at  styre  med;  Gælden  voksede  Aar  for  Aar, 
uden  at  man  kunde  skønne,  hvorledes  den  skulde  blive  betalt, 
og  Bondesagen  turde  han  ikke  fremme.  Det  var  hans  Me- 
ning, at  »Bondens  Aag  ikke  kunde  afkastes,  uden  at  Danmark 
maatte  ryste  og  bæve  i  sine  Grundvolde«.  Han  var  en  god, 
dansk  Mand  og  en  ærlig  Kristen,  men  Fremskridtsmand  var 
han  ikke,  og  dog  trængtes  der  haardt  til  Fremskridt. 


14.    Johan  Herman  Wessel  og 
Johannes  Evald. 

I  det  guldbergske  Tidsrum  skrev  Digterne  Evald  og 
Wessel  deres  bedste  Værker. 

Wessel  var  en  Nordmand,  i  Slægt  med  Tordenskjold 
—  hans  Fader  var  en  Brodersøn  til  den  berømmelige  Søhelt  — 
men  han  levede  i  København  og  skrev  her  i  Aaret  1772  det 
berømte  Skuespil  »Kærlighed  uden  Strømper«,  en  spottende 
Efterligning  af  de  højtravende  franske  Sørgespil,  som  den- 
gang vare  paa  Mode,  men  som  fik  Dødsstødet  ved  Wessels 
vittige    Spot.      Selv    var    han    en    godmodig    Natur,    der    ikke 

gjorde  noget  Menneske  Fortræd,  men  han  forstod  ikke  at 
hjælpe  sig  selv  frem.  Regelmæssigt  Arbejde  var  ham  imod; 
ofte  saa  man  ham  paa  Vinhusene;  naar  han  havde  Penge, 
gav  han  dem  ud  og  sugede  siden  paa  Labben.  Han  døde 
i  Fattigdom   1785. 

Johannes  Evald  var  en  Søn  af  en  alvorlig,  pietistisk 
københavnsk  Præst  fra  Kristian  den  Sjettes  Tid  og  født  1743. 
Som  Wessel  var  Tidens  vittigste  Digter,  saa  var  Evald  dens 
alvorlige  Digter.  Han  havde  af  Naturen  et  varmt,  følelsesfuldt 
Hjerte,  og  en  Hjertesorg,  der  i  hans  Ungdom  ramte  ham  saa 
haardt,  at  han  aldrig  forvandt  den,  bidrog  end  mere  til  at 
gøre  hans  Sang  alvorsfuld  og  højtidelig.  En  Tid  søgte  han  at 
dulme  sin  Sorg  i  Selskab  med  lystige  Venner,  men  opnaaede 
kun  derved,  at  han  mistede  sin  Sundhed  og  blev  en  værk- 
brudden Stakkel.  Meget  gik  til  Spilde  for  ham,  men  den 
herlige  Sanggave,  Gud  havde  givet  ham,  blev  bevaret.  Han 
var  den  første,  der  ret  forstod  at  synge  om  den  danske 
Natur,  Hav  og  Skov  og  Vang.  I  det  dejlige  Rungsted  ved 
Øresunds  Kyst,  hvor  den  syge  Digter  var  tinget  i  Kost,  lyttede 
han  til  Fuglenes  Sang  og  Bølgernes  Skvulpen ;  der  saa  han 
med  Undren  paa  de  herlige  Skove,  de  frugtbare  Marker  og 
Sej  ler  vrimlen  i  Sundet,  og  hvad  han  følte,  udsang  han  i  det 
skønne  Digt  »Rungsteds  Lyksaligheder«.  Han  var  lige- 
ledes den  første  Digter,  der  søgte  at  vende  Folkets  Hu  mod 
de  store  Sagn  fra  gamle  Dage.  Før  han  kom  til  Rungstedr 
havde  han  skrevet  Sørgespillet  »Rolf  Krake«,  hvori  han  priste 
de  Kæmpers  Troskab,  der  forsvarede  deres  Herre  i  Døden, 
og  under  sit  Ophold  i  Rungsted  skrev  han  »Balders  Død«, 
hvoii  Hedenolds  Guder  og  Helte  optræde.  Fra  Rungsted, 
hvor  Evald  trods  sin  Sygdom  havde  levet  ret  lykkelige  Aar 
mellem  brave  og  kærlige  Mennesker,  flyttede  han  længer  Nord 
paa,  til  Søbækshus,  og  her  savnede  han  Pleje  og  Venlighed. 
Omsider  søgte  nogle  Venner  ham  op  i  hans  Ensomhed  og 
sørgede  for,  at  han  kom  tilbage  til  Hovedstaden,  hvor  de 
skaffede  ham  et  venligt  Hjem  og  god  Pleje.  Saaledes  klarede 
det  lidt  over  hans  sidste  Tid,  Kræfterne  vendte  noget  tilbage 
og  med  dem  Lysten  til  Digtning.  Da  skrev  han  Sørgespillet 
iskerne«,     hvori     skildres     en    kæk    Daad    af    Fiskere    paa 

Sjællands  Nordkyst.  Dette  Stykke  blev  bedre  forstaaet  end  de 
forrige.  En  af  Sangene  deri,  »Kong  Kristian  stod  ved  højen 
Mast«,  blev  Danmarks  Nationalsang.  Da  han  døde  1781,  kun 
37  Aar  gammel,  fulgte  et  saa  stort  Ligtog  den  fattige  Digter, 
som  havde  han  været  en  Konge.  Hans  og  Wessels  Grave 
ligge  nær  hinanden  ved  Trinitatis  Kirke,  hvor  nu  et  Mindes- 
mærke er  rejst  for  dem  begge. 


15.    Kronprins  Frederik  og  Bonden. 

Omsider  kom  den  Mand,  eller  rettere  de  Mænd,  som 
skulde  udfri  den  danske  Bonde  af  den  Trældom,  hvori  han 
saa  længe  havde  sukket,  og  derved  ikke  blot  vise  ham,  men 
hele  Fædrelandet  den  største  Velgerning. 

Kronprins  Frederik,  Kristian  den  Syvendes  og  Karoline 
Mathildes  Søn,  var  født  paa  Kristiansborg  Slot  1768.  Hans 
Barndom  havde  ikke  været  blid.  Han  var  kun  fire  Aar 
gammel,  da  hans  Moder  maatte  gaa  i  Landflygtighed;  hans 
sindssyge  Fader  kunde  ikke  tage  sig  af  ham,  og  Enkedronningen, 
den  haardhjertede  Juliane  Marie,  var  ham  ikke  god.  For  at 
hærde  hans  Legeme  lod  man  ham  opholde  sig  i  en  kold  Stue 
og  gaa  uden  Strømper  og  Sko  endog  om  Vinteren,  og  det 
kunde  da  hænde,  at  den  forfrosne  Dreng  stak  Fingrene  i  den 
varme  Grød  for  at  faa  Liv  i  dem.  Men  idet  han  mødte  saa 
liden  kærlig  Omsorg  i  sin  Barndom,  lærte  han  tidlig  at  staa 
paa  egne  Ben,  og  da  han  1784,  lidt  over  16  Aar  gammel, 
var  bleven  konfirmeret,  traadte  han  straks  op  som  Mand.  Han 
meddelte  i  Statsraadet  Guldberg  og  tre  andre  Ministre,  at  de 
havde  deres  Afsked,  og  dannede  en  ny  Regering  af  Mænd, 
der  havde  Vilje  og  Evne  til  at  gaa  Fremskridtets  Vej. 

Den  ypperste  Mand  i  Kronprinsens  Ministerium  var 
Andreas  Peter  Bernstorf,  den  ældre  Bernstorfs  Brodersøn. 
Det  blev  hans  store  Opgave  udad  til  at  bevare  Freden,  mens 
Krigen  larmede  rundt  om,  og  indad  til  at  skabe  en  ny  og 
bedre  Tilstand  ved  den  undertrykte  Bondestands  Frigørelse. 
Under    hans  Arbejde    for    det   sidste  fandt  han  kraftig  Bistand 

hos  flere  ædle  Mænd,  mest  hos  den  varmhjertede  Greve 
Kristian  Ditlev  Reventlov  og  den  lovlærde  Kristian 
Kolbjørnsen. 

En  Dag,  da  Reventlov  talte  med  Prinsen  om  Bondesagen, 
udbrød  denne:  »I  en  saa  vigtig  Sag,  hvorpaa  Landets  Vel 
beror,  bør  man  ikke  tabe  nogen  Dag.  Kan  man  ikke  lige  saa 
godt  begynde  at  arbejde  i  Morgen  som  i  Overmorgen?«  Saa 
blev  den  store  Landbokommission  nedsat,  i  hvilken 
Reventlov  og  Kolbjørnsen  vare  Bondens  varmeste  Talsmænd. 
Efter  denne  Kommissions  Forslag  gennemførte  Kronprinsen  og 
Bernstorf  den  store  Omordning  af  Landboforholdene.  1787 
udkom  en  Forordning,  der  forbød  Herremændene  at  anvende 
de  hidtil  brugte  barbariske  Straffemidler :  Halsjern,  Træhest, 
Fangehul  og  den  spanske  Kappe.  Og  Aaret  efter,  den  20. 
Juni  1788,  udkom  Forordningen  om  Stavnsbaandets  Løs- 
ning, hvorved  Bonden  blev  en  fri  Mand  som  alle  andre  i 
Samfundet.  Ved  en  hel  Række  af  Love  blev  paa  anden  Maade 
givet  Bonden  en  ny  og  bedre  Ret. 

Da  Kronprinsen  et  Par  Aar  efter  Stavnsbaandets  Løsning 
(1790)  holdt  Bryllup  med  Prinsesse  Marie  Sofie  Frederikke 
af  Hessen- Kassel,  drog  et  Par  jydske  Herremænd  Brudeparret 
i  Møde  med  et  »Tillidsskrift«,  som  de  tillige  med  100  af  deres 
Standsfæller  havde  underskrevet,  og  hvori  de  udtalte  deres 
Misfornøjelse  med  de  nye  Love  og  forlangte  dem  hævede. 
De  fik  det  Svar  af  Kronprinsen:  »Jeg  vil,  at  Folket  skal  være 
frit !«  Den  unge  Kronprins  stod  fast,  og  det  almene  Folk 
glædede  sig.  Brudefærden  hjem  gennem  de  jydske,  fynske  og 
sjællandske  Byer  var  som  et  Sejrstog,  alle  Vegne  jublede  man 
det  unge  Par  i  Møde,  og  alle  Vegne  var  det  Bondefrigørelsen, 
man  jublende  takkede  for,  og  da  ikke  mindst  i  Hovedstaden, 
hvor  Bønderpigerne  strøede  Blomster  for  Brudeparret,  og  hvor 
Digteren  Thomas  Thaarup  i  sit  smukke  Digt  »Høstgildet« 
udtalte,  hvad  alle  følte,  at  Kronprinsen  havde  gjort  det  muligt, 
at  Bonden  kunde  blive  lykkelig  i  sin  Stilling.  —  For  at  der 
ogsaa  kunde  være  et  synligt  Minde  om  Frigorelsen,  rejstes 
1792  uden  for  Vesterport  Frihedsstøtten  med  en  Indskrift, 
som  i  faa  og  fyndige  Ord  fortæller  en  Fredens  Stordaad: 
»Kongen  bød,    Stavnsbaandet   skal  ophøre,  Landbolovene  gives 


i6o 


Orden  og  Kraft,    at  den  frie  Bonde  kan  vorde  kæk  og  oplyst, 
flittig  og  god,  hæderlig  Borger,  lykkelig«. 


1 6.     Det  aandelige  Liv  i  Slutningen  af 
forrige  Aarhundrede. 

Efter  Ludvig  Holberg  kom  Modersmaalet  i  mere  livlig 
Brug,  og  der  blev  stor  Iver  for  at  udbrede  almindelig  Op- 
lysning. Man  har  ikke  uden  Grund  kaldt  den  sidste  Halvdel 
af  forrige  Aarhundrede  »Oplysningens  Tid«. 

Helt  eneraadende  blev  Modersmaalet  dog  ikke.  Som  vi 
i  det  foregaaende  have  set,  vare  Tyskerne  mægtige  iblandt  os 
i  dette  Tidsrum.  Godt  var  det  derfor,  at  de  Danske  i  Tids- 
rummets Slutning  rejste  sig  til  Kamp  mod  det  fremmede,  en 
Kamp,  som  blev  lang  og  haard,  men  hvori  Dansken  dog  sejrede 
til  sidst. 

Blandt  dem,  der  hjalp  det  Danske  mest  frem,  kan  for- 
uden de  tidligere  omtalte  Digtere  Evald  og  Wessel,  nævnes 
Jens  Baggesen,  en  fattig  Kornskrivers  Søn  fra  Korsør,  der 
som  21-aarig  Student  gjorde  megen  Opsigt  ved  sine  »Komiske 
Fortællinger«,  og,  skønt  han  var  et  ustadigt  Menneske,  dog 
altid  var  en  Mester  i  Modersmaalet  af  ypperste  Rang.  Men 
ogsaa  andre  gavnede  den  danske  Sag  med  deres  Pen.  Jens 
Schelderup  Sneedorf,  der  var  Lærer  ved  Sorø  Akademi, 
udgav  et  godt  Ugeskrift,  »Den  patriotiske  Tilskuer;  Suhm 
skrev  en  stor  Danmarkshistorie;  Tyge  Rothe  søgte  ved  de 
Bøger,  han  skrev,  at  vække  Tænksomhed  over  for  Naturen  og 
Menneskelivet;  Kristen  Pram  og  Knud  Lyhne  Rahbek 
søgte  gennem  Tidsskrifter  at  oplyse  Folk  om  de  mest  forskellige 
Ting,  og  Peter  Andreas  Heiberg  vakte  ved  vittige  Viser  og 
Komedier  Sans  for  borgerlig  Frihed  og  blottede  de  styrendes 
Fejl,  indtil  han  for  sin  hvasse  Pens  Skyld  1799  blev  dømt  til 
Landsforvisning. 

Skønt  der  dengang  som  altid  var  Forskel  paa  Mennesker, 
saa  de  ikke  alle  mente  det  samme  og  vilde  det  samme,  saa 
var    der  dog   een  Tankegang,    som  mere  eller  mindre  raadede 

hos  de  fleste  paa  denne  Tid,  den  nemlig,  at  Forstanden  er 
Verdens  Lys.  Fra  Frankrig  havde  denne  Tankeretning  ud- 
bredt sig  til  andre  Lande,  og  det  var  den,  der  ogsaa  hos  os 
havde  sat  sit  Præg  paa  de  ivrige  Oplysningsmænd.  Alt  skulde 
forstaas  og  begribes,  og  hvad  der  ikke  kunde  begribes,  lod  man 
ligge,  eller  man  rent  ud  nægtede  det.  Nogle  gik  saa  vidt,  at 
de  uden  Sky  nægtede  Kristendommens  Sandhed  (Fritænkere), 
andre  holdt  vel  paa  Kristendommen,  men  vilde  dog  nok  have 
den  omforklaret  saaledes,  at  den  ikke  kom  i  Strid  med  For- 
standen (Rationalister).  Ogsaa  i  Kirken  fik  Forstands- 
oplysningen  Magt.  Kun  faa  Præster  forkyndte  Evangeliet  om 
Synderes  Frelse  ved  Jesus  Kristus,  de  fleste  søgte  at  omdanne 
Kristendommen  til  en  Pligtlære,  og  nogle  prædikede  om  rent 
verdslige  Ting,  f.  Eks,  om  Staldfodring,  Kartoffelavl,  Vekseldrift 
o.  desl.  En  var  der  dog,  som  af  et  oprigtigt  Hjerte  forkyndte 
det  gamle  Evangelium,  og  som  ikke  bluedes  ved  at  være  sin 
Tro  bekendt  i  denne  vantro  Tid.  Det  var  Sjællands  Biskop 
Nikolaj  Ejdinger  Balle.  I  den  værste  Vantroens  Tid,  fra 
1782  — 1808,  stod  han  i  Spidsen,  for  Sjællands  Kirkestyrelse, 
og  han  stod  fast  paa  sin  Post.  Foruden  de  mange  Pligter, 
hans  Embede  paalagde  ham,  og  som  han  røgtede  med  Nid- 
Kærhed,  samlede  han  i  over  ti  Aar  hver  Søndag  Aften  en  Menig- 
hed om  sig  til  Bibellæsning  i  en  af  Københavns  Kirker  og  var 
derved  til  Opbyggelse  for  dem,  der  endnu  havde  Øre  for  en 
troende  Mands  ærlige  Vidnesbyrd.  Ved  Siden  af  denne  Ger- 
ning i  Menigheden  tog  han  uden  Frygt  Kampen  op  mod  dens 
Fjender  i  sit  Ugeskrift  »Bibelen  forsvarer  sig  selv«.  Fjenderne 
fnyste,  og  Spottens  Pile  regnede  ned  over  ham,  men  hverken 
Hadet  eller  Forhaanelsen  kunde  bringe  ham  til  at  tie.  Han 
opnaaede  ikke  at  faa  Strømmen  vendt;  men  han  var  en  For- 
løber for  de  Kirkemænd,  der  i  dette  Aarhundrede  bleve  Red- 
skaber til  Menighedslivets  Genfødelse. 

Enevældens  andet  Tidsrum. 

(1808-1848.) 


Dette  Tidsrum  er  kort,  men  indholdsrigt.  Store  Farer  true, 
og  en  haard  Trængselstid  gennemleves.  Men  derunder  vaagner 
Folkeaanden.  Digtere,  større  end  Danmark  havde  set  dem  for, 
synge  Folkeminderne  til  Live  og  kaste  Glans  over  alt,  hvad  godt 
Danmark  ejer;  fremragende  Kunstnere  og  Videnskabsmænd  hjælpe 
til  at  vække  de  slumrende  Kræfter  og  give  Folket  Tro  paa  sin 
Fremtid.  Paa  denne  Maade  overvindes  det  fremmede,  og  Folket 
begynder  at  leve  sit  eget  Liv.  Samtidig  vækkes  Menighedslivet; 
Kristentroen  sejrer  over  Fornuftlæren.  Det  vaagnende  Liv  kræver 
Rum  for  sig;  Danskheden  i  Sønderjylland  vil  afkaste  det  tyske 
Aag,  og  Danskheden  i  Kongeriget  vil  afkaste  Enevældens  Lænker. 
Kongemagten  holder  igen,  men  kommer  dog  Folket  i  Møde  ved  at 
give  dets  kaarne  Mænd  Lov  til  at  frembære  dets  Ønsker  i  Stænder- 
salen.    Og  saaledes  forberedes  en  ny  Tid,  en  Folke-  og  Frihedstid. 


i.  Slaget  paa  Kongedybet.  —  Syvaarskrigen. 

Det  nye  Aarhundrede  begyndte  med  en  Række  af  Farer 
og  Trængsler  over  vort  Land.  Mange  Lande  havde  været  ind- 
viklede i  de  blodige  Krige,  den  franske  Omvæltning  fremkaldte. 
Danmark  havde  hidtil  været  skaanet,  men  nu  naaede  Krigen 
ogsaa  os.  Hvor  gerne  vi  vilde  bevare  Freden  fremdeles,  lod 
det  sig  dog  ikke  gøre. 

Da  England,  Verdenshavenes  Behersker,  ikke  vilde  tillade 
de  fredelige  Sømagter  at  drive  fri  Handel,  men  lod  sine  Krigs- 
skibe opbringe  alle  Handelsskibe,  der  tilførte  dets  Fjender  saa- 
danne  Varer,  som  kunde  styrke  dem  i  Kampen,  indgik  Dan- 
mark, Rusland,  Prøjsen  og  Sverrig  et  Forbund  for  at  værne 
deres  Ret  til  fri  Vej  paa  Havet.  Men  dette  Forbund  blev  os 
mere  til  Skade  end  til  Gavn. 

For  at  true  os  ud  deraf  sendte  England  1801  en  Flaade, 
af  den  Slags  en  Stormagt  kan  sende,  til  Oresund.  Den  talte 
51  Skibe  og  førtes  af  de  verdensberømte  Admiraler  Parker 
og  Nelson.  Det,  vi  kunde  stille  op  herimod,  var  smaat.  Vore 
Krigsskibe  laa  aftaklede,  vore  Sømænd  vare  ude  med  Handels- 
skibene, og  det  var  længe  siden  danske  Soldater  og  Ulke  havde 
lugtet  Krudt.  Saa  meget  priseligere  var  det,  at  Folket  alligevel 
rejste  sig  for  at  forsvare  sit  gamle  Hjem.  Man  brugte,  hvad 
man  havde.  En  Snes  gamle  Blokskibe  bleve  halede  ud  paa 
Kongedybet,  for  at  man  fra  dem  og  fra  det  faste  Søbatteri 
Trekroner  kunde  forsvare  Indløbet  til  Havnen,  og  det  var  et 
broget  Mandskab,  hvormed  de  besattes:  Sømænd,  Soldater, 
Borgere,  Studenter,  Bønder  og  Arbejdsmænd.  Men  alle,  lige 
fra  Overbefalingsmanden  Olfert  Fischer  til  den  laveste,  vidste 
de,  at  de  skulde  slaa  for  deres  Land. 

Da  Nelson  Skærtorsdag  Morgen  den  2.  April  sejlede  frem 
for  at  skyde  Blokskibene  sammen,  fik  han  en  varmere  Mod- 
tagelse, end  han  havde  tænkt.  Paa  Toldboden  og  ud  ad 
Langelinie  stod  Københavns  Indvaanere  i  spændt  Forventning. 
Men  Forventningen  forandredes  til  Beundring  og  Stolthed,  da 
de  bleve  Vidne  til  den  Udholdenhed,  deres  Landsmænd  viste, 
og  det  Heltemod,  hvormed  de  gik  i  Døden.  Under  Kampen 
kom  Fischers  Skib  »Dannebrog«  i  Brand,  saa  han  maatte  for- 
lade det  for  andetsteds  fra  at  lede  Slaget,  men  Mandskabet 
vedblev  at  kæmpe,  indtil  Skibet  sprang  i  Luften.  Den  tapre 
Lassen  tog  Kampen  op  med  fire  fjendtlige  Skibe  og  forlod 
først  efter  fem  Timers  Kamp  sit  Skib  »Prøvestenen«,  da  det 
var  et  sønderskudt  Vrag.  Den  syttenaarige  Løjtnant  Villemoes 
lagde  med  sit  Flaadebatteri  lige  ind  under  Nelsons  Admiral- 
skib og  gav  det  det  ene  Grundskud  efter  det  andet;  til  sidst 
førte  han  sit  Fartøj  frelst  ud  af  Kampen  og  lagde  ind  til  Told- 
boden under  Befolkningens  dundrende  Jubel.  Det  var  ikke  alene 
de  Danske  paa  Kysten,  der  undrede  sig;  Fjenden  gjorde  det 
samme.  Da  Kampen  havde  raset  i  tre  Timer,  og  Admiral 
Parker,  der  laa  ude  i  Sundet,  ikke  kunde  skønne,  at  Ilden  paa 
dansk  Side  sagtnede,  blev  han  urolig  og  gav  Nelson  Signal  til 
at  afbryde  Slaget.  Nelson  satte  Kikkerten  for  sit  blinde  Øje 
og  sagde:    Jeg  ser  intet  Signal,    mit  skal  vaje  til  Kamp!«     Saa 

fortsatte  han  end  en  Stund;  men  da  hans  Skibe  bleve  værre 
og"  værre  tilredte,  og  han  maatte  bekende,  at  det  ikke  tegnede 
til  et  godt  Udfald,  greb  han  til  en  Krigslist.  Han  sendte  Brev 
i  Land  til  Kronprinsen,  hvori  han  udtalte,  at  om  Ilden  ikke 
standsede  fra  Trekroner  og  Land  batterierne,  saa  han  sig  nød- 
saget til  at  opbrænde  de  tagne  Skibe  uden  at  kunne  redde  de 
tapre  Danske,  som  havde  forsvaret  dem.  Dette  Brev  virkede 
efter  Ønske.  Uden  at  forhandle  med  Overbefalingsmanden 
gav  Kronprinsen  Ordre  til  at  standse  Ilden,  og  Fredsunder- 
handlingerne  begyndte. 

Vilkaarene  for  Freden  svarede  ikke  til  det  Heltemod, 
hvormed  der  var  kæmpet;  vi  maatte  love  at  holde  os  uden  for 
Forbundet  med  de  andre  Magter.  Men  Æren  for  at  have 
kæmpet  bravt  kunde  ingen  frarøve  os. 


Seks  Aar  efter  kom  Englænderne  igen.  Kejser  Napoleon 
havde  foresat  sig  at  ydmyge  det  stolte  England;  i  hemmelige 
Aftaler  havde  Rusland  lovet  at  hjælpe  ham,  og  Danmark  skulde 
tvinges  til  at  gaa  med.  Men  den  engelske  Regering  fik  Nys 
om  de  hemmelige  Planer  og  besluttede  straks  at  komme  sin 
Fjende  i  Forkøbet  ved  at  tvinge  Danmark  over  paa  sin  Side. 
Krig  skulde  vi  altsaa  have,  og  Spørgsmaalet  var  kun  om,  til 
hvilken  Side  vi  skulde  gaa. 

En  engelsk  Flaade  med  30000  Mand  Landgangstropper 
om  Bord  afgik  til  Øresund,  og  en  engelsk  Sendemand  kom 
hertil  med  Forslag  om,  at  vi  skulde  udlevere  vor  Flaade  som 
Pant  til  England.  Vilde  vi  gøre  det  og  saaledes  vise  vort 
fredsvenlige  Sind,  da  vilde  England  indestaa  for,  at  ingen 
skulde  gøre  Danmark  Overlast,  og  efter  Krigen  skulde  vi  faa 
Flaaden  igen.  Da  Kronprinsen  blev  vred  og  afslog  dette 
Forlangende,  gik  den  engelske  Hær  i  Land,  omsluttede  Køben- 
havn og  begyndte  nu  d.  2.  Septbr.  (1807)  et  Bombardement 
over  Byen,  hvilket  fortsattes  Nat  og  Dag  med  smaa  Afbrydelser 
i  tre  Dage.  Raketter  susede  over  Tagene,  Bomber  sprang  i 
Gader    og  Huse.    Ilden   bragede  snart  over  hele  Byen,    og  da 


Frue  Kirkespir  om  Morgenen  d.  5.  Scptbr.  faldt  sammen  i  et 
Flammehav,  sank  Modet  hos  Hvens  Indvaanere,  og  Overgivel- 
sen blev  besluttet.  Da  maatte  vi  udlevere  til  England  hele 
vor  stolte  Flaade,  ikke  som  Pant,  men  til  Arv  og  Eje.  Og 
den    m  e  Søkrig,    som    fulgte    efter,    kunde  kun  bringe 

Kristian    den  Syvende  ^\odc  i  Begyndelsen  af  Krigen 
(1808),  kunde  ikke  gøre  nogen  Forandring ;  Kronprinsen  havde 
længe  staaet   fur  Styret,  nu  fik  han   Kongenavnet:   Frederik 
den  Sjette. 

Under  Krigen  raadede  de  engelske  Storskibe  i  vore  Far- 
vande. Yi  kunde  ikke  stille  stort  op  imod  dem.  Til  Dels  for 
frivillig  sammenskudte  Penge  byggedes  en  Del  Kanonbaade, 
med  hvilke  det  lykkedes  vod  en  og  anden  Lejlighed  at  tage 
et  engelsk  Krigsskib  og  ikke  faa  engelske  Handelsskibe.  Det 
eneste  af  vore  Storskibe,  som  ikke  blev  taget  1S07,  fordi  det 
da  ikke  var  hjemme,  Linieskibet  »Prins  Kristian  Frederik  , 
kæmpede  sin  Undergangskamp  ved  Sjællands  Odde,  hvor  det 
den  22.  Marts  [808  overfaldtes  af  fire  engelske  Krigsskibe. 
Dets  Forer,  Kaptajn  Jessen,  indsaa,  at  han  ikke  kunde  sejre 
i  Kamp  mod  denne  Overmagt,  men  han  vilde  hellere  segne 
end  overgive  det  sidste  Skib  af  Flaaden,  I  tre  Timer  drønede 
Kanonerne.  Da  den  kække  Dahlerup  og  Helten  fra  Konge- 
dybet, Villemoes,  vare  faldne,  o^  mange  med  dem,  da  Linie- 
skibet kun  var  et  sønderskudt  Vrag,  faldt  det  i  Englændernes 
Hænder;   men   de   maatte  brænde  det  paa   Kysten. 


Foruden    Krigen     med    England,     lik    vi    Krig  med  Sverrig, 
hvis  Konge  Gustav  den  Fjerde  nærede  et  bittert  Had  til  Nå- 
le sig  kaldet   til   at   styrte  ham.      Napoleon  I. 
en    Plan    til     at    knuse   Sverrig.      Eli    russisk    Hær   skulde   erobre 
Finland,    en   dansk-norsk   trænge   ind   i   Sverrig  over  den   norske 
.  en  fransk-spansk   Hær,    fort  af  Marskalk  Bernadotte, 
Danmark    gaa    til  Skaane,    alle   tre  li         -kulde    mød 
Stokholm  er  afsætte    Kong  C. ustav.      Planen   kom    ikke  helt 

til  Udførelse.  Rusland  tog  Finland,  men  Bernadotte  maatte 
blive  liggende  i  Jylland  og  Fyn,  da  engelske  Skibe  hindrede 
ham  i  at  komme  over  Store  Bælt,  og  en  Del  af  hans  Hær, 
Spanierne,  der  nødtvungne  vare  førte  herop,  saa  Lejlighed  til  at 
komme  om  Bord  paa  engelske  Skibe,  som  førte  dem  hjem  til 
deres  Fædreland. 

Saa  længe  Napoleon  stod  paa  Højden  af  sin  Magt,  kunde 
Danmark  dog  haabe  paa  en  god  Fred;  men  da  han  blev 
styrtet,  saa  det  ikke  godt  ud  for  os.  Paa  et  Tog  ind  i  Rus- 
land 1812  satte  Napoleon  hele  sin  Hær  til,  og  Aaret  efter  rejste 
de  Folk,  han  havde  undertrykket,  sig  imod  ham  og  slog  ham 
ved  Leipzig.  Kort  efter  maatte  han  nedlægge  Kronen  og  for- 
lade Frankrig,  og  Danmark,  der  havde  gjort  fælles  Sag  med 
ham  til  det  sidste,  skulde  da  ogsaa  have  sin  Straf,  det  skulde 
miste  Norge.  Ved  Freden  i  Kiel,  som  Frederik  den  Sjette 
med  tungt  Hjerte  underskrev  den  14.  Jan.  18 14,  blev  Norge 
afstaaet  til  Sverrig. 

Hermed  var  Nordmændene  vel  ikke  tilfredse;  de  stævnede 
sammen  til  en  Rigsdag  paa  Ejdsvold,  gav  sig  selv  en  fri 
Forfatning  (17.  Maj  18 14)  og  valgte  den  danske  Kronprins 
Kristian,  der  en  Tid  havde  været  Norges  Statholder,  til  deres 
Konge.  Men  da  Svenskerne  rykkede  ind  over  Grænsen,  og 
der  ikke  fandtes  vaabenøvede  Folk  nok  til  alvorlig  Modstand, 
fandt  de  Norske  sig  i  at  hylde  den  svenske  Konge,  dog  paa 
det  Vilkaar,  at  de  fik  Lov  til  at  iDeholde  den  Grundlov,  de 
havde  givet  sig. 

Saaledes  mistede  vi  i  Syvaarkrigen  først  Flaaden,  saa 
Norge.  Vor  Handel  var  ødelagt,  mange  Næringsveje  standsede, 
Statens  Pengevæsen  i  den  værste  Tilstand.  Regeringen  havde 
under  Krigen  udstedt  en  saa  stor  Seddelmasse,  at  den  ikke  saa 
sig  i  Stand  til  at  indløse  den  med  Sølv;  ved  Statsbankerotten 
1 813  nedsattes  Sedlernes  Værdi  til  en  Tiendedel  af,  hvad  de 
oprindelig  gjaldt  for,  hvorved  mange  nedsank  i  Armod.  Det 
var  store  Prøvelser,  der  overgik  vort  Land,  men  under  alt  dette 
spirede  et  nyt  Aandsliv  frem,  der  snart  skulde  vise,  at  ogsaa 
Prøvelser  kunne  blive  til  Velsignelse. 

2.    Det  aandelige  Liv  i  dette  Aarhundrede. 

Et  lille  Land,  men  dog  saa  vidt  om  Jorden 
end  hores  Danskens  Sang  og  Mejselslag«. 

Blandt  de  mange  Aandens  Stormænd,  der  i  dette  Tids- 
rum som  Skjalde,  Præster,  Kunstnere  eller  Videnskabsmænd 
have  loftet  Folket  opad  og  hædret  det  danske  Navn,  maa  først 
nævnes  de  to  Høvdinger,  der  rage  op  over  alle:  Oehlenschlager 
og  Grundtvig. 

Adam  Gottlob  Oehlenschlager,  Nordens  Sangkonge, 
fodtes  paa  Vesterbro  ved  København  den  14.  November  1779, 
men  voksede  op  paa  Frederiksberg  Slot,  hvor  hans  Fader  var 
Slotsforvalter.  Et  mærkeligt  Barndomshjem  havde  han.  Han 
var  en  fattig  Dreng  og  boede  dog  i  Kongens  Slot.  Inde  var 
der  smaat  og  tarveligt,  Omgivelserne  vare  store  og  glimrende. 
Han  og  hans  Søster  kunde  lege  i  Slotshaven,  se  paa  Livet  i 
Kongens  Gaard,  og  naar  Kongefamilien  om  Vinteren  nyttede 
til  København,  kunde  de  vandre  gennem  Slottets  Sale  og  fryde 
sig  over  de  herlige  Malerier.  Der  var  ogsaa  en  anden  rig 
Verden,  som  lukkede  sig  op  for  den  livlige  Dreng,  den  Digterne 
frembringe.  Han  læste  med  Henrykkelse  Østerlands  Eventyr, 
morede  sig  over  Holbergs  Komedier  og  tidlig  blev  han  greben 
af  Evalds  alvorlige  Digte.  Men  ellers  var  det  smaat  med 
Lærdommen,  indtil  Digteren  og  Børnevennen  Edvard  Storm 
lærte  ham  at  kende  og  skaffede  ham  en  Friplads  i  sin  Skole. 
Efter  endt  Skolegang  vidste  han  ikke,  hvad  han  vilde  være. 
Han  havde  nok  Lyst  til  at  blive  Student,  men  ikke  til  at  læse 
til  Studentereksamen.  I  Steden  for  Latin  og  Græsk  læste  han 
Romaner  og  spillede  Komedie,  hvorved  man  ikke  kan  blive 
Student,  og  han  var  vel  aldrig  bleven  det,  om  han  ikke  i  disse 
Aar  havde  lært  at  kende  Brodrene  Ørsted;  deres  Flid  an- 
sporede ham,  og  ved  deres  Hjælp  naaede  han  saa  vidt,  at  han 
i  Aaret  1800  blev  indskreven  som  Student  ved  Københavns 
Universitet. 

Det  begyndte  nu  at  gaa  op  for  ham,  hvad  han  var 
skabt    til.     Han    vilde    være  Digter,    ikke    som  de  andre,    nej! 

der  skulde  lyde  en  ny,  højere,  ædlere  Sang,  end  førNvar  hørt. 
I  disse  Tanker  gik  han  om,  uden  endnu  at  kunne  udføre,  hvad 
han  vilde.  Saa  kom  den  2.  April  1801.  Han  var  Vidne  til 
denne  Dags  Kamp;  han  beundrede  Heltene,  der  stred,  og 
hans  Hjerte  fyldtes  af  Kærlighed  til  Fædrelandet.  Ikke  længe 
efter  kom  en  mærkelig  Mand  til  København,  Nordmanden 
Henrik  Steffens,  der  havde  rejst  i  Tyskland,  gæstet  Aandens 
Stormænd  og  af  dem  faaet  et  andet  Syn  paa  Livet.  Han 
holdt  Foredrag  i  København,  og  Folk  undrede  sig  meget  over, 
hvad  de  fik  at  høre.  Det  var  ikke  Fornuften,  han  priste,  men 
Aanden.  Han  talte  om  Naturen  og  Historien,  saaledes  som 
endnu  ingen  havde  hørt  det;  han  talte  med  Ærbødighed  om 
den  kristne  Tro,  og  om  hvorledes  Gud  indgav  visse  Mennesker 
de  store  Tanker,  der  skulde  lyse  for  tusinde  Sjæle.  Ved  at 
høre  denne  veltalende  Mands  Foredrag  og  ved  at  samtale  med 
ham  klarede  det  op  for  Oehlenschlåger,  i  hvad  Retning  hans 
Digtning  maatte  gaa. 

Saa  begyndte  han  at  udsende  de  nye  Digte,  der  skulde 
lukke  saa  mange  Øren  op  for  Modersmaalets  Skønhed  og  vække 
Liv  i  saa  mange  danske  Hjerter.  I  »St.  Hans-Aftenspil« 
skildrede  han  den  danske  Natur,  Stranden  og  Skoven  og  det 
brogede  Liv  paa  Dyrehavsbakken.  I  »Aladdin«  sang  han 
om  Lykkebarnet,  der  fra  det  fattige  Hjem  stiger  saa  højt,  at 
han  faar  al  Verdens  Magt  og  Rigdom  i  Eje,  ikke  som  Løn  for 
møjsomt  Arbejde,  men  som  Gave,  fordi  han  har  et  barnligt 
Sind.  Digteren  tænkte  herved  paa  sig  selv.  Størst  Indtryk 
gjorde  hans  nordiske  Digte.  Det  var,  som  de  gamle  Helte  gik 
frem  af  Graven  lyslevende  igen.  Fra  en  Rejse  i  Tyskland, 
Frankrig  og  Italien  (1805 — 10)  hjemsendte  han  de  herlige 
Sorgespil  »Hakon  Jarl«,  »Baldur  hin  gode«,  »Palnatoke« 
og  »Aksel  og  Valborg«.  Det  var  Digte,  som  med  sælsom 
Magt  kaldte  Nordens  store  Minder  frem.  Og  dermed  blev  han 
ved,  saa  længe  han  levede.  Der  kom  vel  en  Tid,  da  han 
skrev  ringere  Digte,  og  da  Jens  Baggesen  ikke  uden  Gnmd 
dadlede  hans  Værker,  men  saa  hævede  han  sig  igen  og  frem- 
bragte skønne  Digte  som  »Helge«,  »Erik  og  Abel«,  »Ørvar- 
ods  Saga«  o.  fl. 

I    Danmark    hædredes    han    som    den    ypperste    mellem 

Skjalde;  men  han  kendtes  videre  ud.  Hans  Sang  havde  givet 
Genlyd  mellem  Norges  Klipper  og  ved  Mælarens  Strande. 
Minderne,  han  sang  om,  vare  fælles  for  Nordens  Stammer,  og 
alt,  som  de  trende  Folk  lyttede  til,  forstod  de  bedre,  at  de  vare 
eet.  Da  Oehlenschlåger  i  Aaret  1828  gæstede  Lund,  satte 
Biskoppen  der,  den  berømte  Digter  Tegner,  Laurbærkransen 
paa  hans  Hoved,  kaldte  ham  »den  nordiske  Sångarekungen«  og 
takkede  kam,  fordi  »søndringens  tid  år  forbi«. 

Som  Oehlenschlåger  havde  begyndt  med  at  synge  om 
Aladdin,  saa  var  han  selv  et  Lykkebarn.  Herlige  Gaver  var 
ham  givet,  hans  Liv  var  langt  og  lykkeligt,  hans  Alderdom 
fredelig,  hans  Gerning  blev  rigt  velsignet.  Han  døde  i  Januar 
1850  og  blev  jordet  paa  Frederiksberg  Kirkegaard  tæt  ved 
Barndomshjemmet.  Nogle  Uger  tidligere  havde  danske  Kvinder 
paa  hans  70-aarige  Fødselsdag  skænket  ham  en  Æreskrans. 
Den  blev  hængt  over  Graven,  og  da  Foraaret  kom,  byggede 
en  Sangfugl  Rede  i  den. 

Nikolaj  Frederik  Severin  Grundtvig,  den  danske 
Menigheds  ypperste  Mand  i  vort  Aarhundrede,  er  født  den  8. 
September  1783  i  Udby  i  Sydsjælland,  hvor  hans  Fader  var 
Præst.  Her  levede  han  i  et  godt  Barndomshjem  sine  første 
Aar,  men  da  hans  Lærer  fik  Præstekald  i  Thyregod  i  Jylland, 
fulgte  han  med  ham  for  fremdeles  at  nyde  hans  Undervisning, 
og  saaledes  fik  han  i  sin  Barndom  Indtryk  baade  af  Syd- 
sjællands smilende  Mark  og  af  den  alvorlige  jydske  Hede. 
Som  ung  Student  var  han  Vidne  til  Slaget  paa  Reden  og  fik 
et  lignende  Indtryk  deraf  som  Oehlenschlåger.  Ligeledes  hørte 
Steffens  Forelæsninger  til  det  bedste,  han  oplevede  i  sin  Ung- 
dom. 20  Aar  gammel  tog  han  Præsteeksamen  og  var  derefter 
Huslærer  paa  Langeland  i  fem  Aar.  Her  kunde  han  uforstyrret 
hengive  sig  til  sine  egne  Tanker  og  Drømme  og  fordybe  sig 
i,  hvad  Verdens  største  Tænkere  og  Skjalde  havde  skrevet. 

Da  han  18 ro  skulde  holde  en  Prøveprædiken,,  før  han 
kunde  blive  præsteviet,  kom  det  levende  frem  for  ham,  at 
Menigheden  var  stedt  i  en  stor  Nød,  fordi  dens  Præster  ikke 
længer  forkyndte  Herrens  Ord,  men  fyldte  Kirken  med  for- 
fængelig Snak   om  de  jordiske  Ting,    eller,    naar  det  kom  hojt, 

med  brammende  Menneskevisdom,  og  hans  Prædiken  kom  da 
til  at  dreje  sig  om  det  Spørgsmaal:  »Hvi  er  Herrens  Ord 
forsvundet  af  hans  Hus?«  Ved  denne  Prøveprædiken  fik 
Grundtvig  mange,  især  blandt  Præsterne,  imod  sig,  og  Mod- 
standen blev  ikke  mindre,  da  han  i  de  to  Aar,  han  var 
Kapellan  hos  sin  Fader  i  Udby,  vedblev  at  tale  og  skrive 
strengt  mod  Tidens  Vantro.  Efter  Faderens  Død  (1813)  tog 
han  til  København,  den  By,  hvorfra  Vantroen  bredtes  ud  over 
Landet,  og  hvor  han  følte,  Kampen  mod  den  skulde  staa. 
Men  det  var,  som  alle  havde  sammensvoret  sig  for  at  hindre 
ham  i  at  komme  til  Orde.  Embede  kunde  han  ikke  faa,  og 
Præsterne  nægtede  ham  Adgang  til  deres  Prædikestole.  Han 
brugte  da  Pennen.  Ved  »Roskilde  Rim«  og  »Kvædlinger« 
oplivede  han  gennem  en  Række  af  skønne  Digte  mange  af 
Folkets  gode  Minder,  og  ved  en  ny  Fordanskning  af  Sakses 
og  Snorres  Kongesagaer  hjalp  han  til,  at  ogsaa  den  menige 
Mand  kunde  lære  at  kende  vor  gamle  Historie.  En  af  de 
faa,  der  ikke  var  ham  imod,  var  Kongen,  Fiederik  den  Sjette, 
der  da  ogsaa  omsider  satte  sin  Vilje  igennem  og  gav  ham 
Præsteembede  i  Hovedstaden.  Og  nu  begyndte  for  Alvor 
Grundtvigs  Kamp  mod  Fornuftkristendommen.  Da  den  unge 
begavede  Præstelærer  H.  N.  Clausen  1825  havde  udgivet 
et  Skrift,  hvis  Indhold  var,  at  de  lærde  skulde  bringe  Skriftens 
Udsagn  til  at  rime  sig  med  Fornuften  og  derefter  sige  Menig- 
mand, hvad  Kristendom  er,  da  udsendte  Grundtvig  »Kirkens 
Genmæle«,  en  lille  Bog,  hvori  han  i  klare  og  bestemte  Ord 
nedlægger  Indsigelse  imod,  at  den  Lærdom,  der  forkyndes  af 
Præstelæreren  og  af  de  fleste  Kirkelærere  paa  den  Tid,  skal 
kaldes  Kristendom,  eftersom  den  tværtimod  er  den  reneste 
Vantro.  Det  er  ikke  de  lærde,  der  skal  sige  os,  hvad 
Kristendom  er;  thi  Herren  har  selv  sagt  os  det,  og  ingen  kan 
blive  en  Kristen  ved  Fornuftens  Oplysning,  men  kun  ved 
enfoldig  barnlig  Tro  paa  Herrens  Ord,  som  det  lyder  ved 
Daab  og  Nadver.  Det  var  med  et  saadant  Vidnesbyrd, 
Grundtvig  gik  i  Kamp  mod  Rationalisterne.  Kampen  var  lang 
og  haard;  længe  stod  Grundtvig  temmelig  ene,  og  sit  Embede 
opgav'  han  for  Stridens  Skyld.  Men  sejre  gjorde  han  til  sidst 
og  blev  saaledes  en  Reformator  i  den  danske  Kirke. 


I  Aaret  1839  blev  Grundtvig  Præst  ved  Vartov.  Da  var 
den  værste  Kamptid  omme,  og  i  den  Menneskealder,  han 
endnu  levede  (f  1S72)  var  det  hans  egentlige  Gerning  at 
bygge  op.  Han  samlede  en  fri  Menighed  om  sig,  der  med 
Glæde  lyttede  til  hans  Forkyndelse  og  sang  hans  Salmer 
med  Liv  og  Lyst.  I  sin  Forkyndelse  fremdrog  han  især 
Daaben  og  Nadveren,  og  om  Daabens  Pagt,  Forsagelsens  og 
Troens  Ord,  lærte  han,  at  det  er  et  levende  Guds  Ord,  der 
giver  hver,  som  ærlig  tror  og  bekender  det,  Magt  til  at  være 
et  Guds  Barn. 

Foruden  hvad  Grundtvig  har  virket  som  Præst  og 
Salmedigter,  har  han  udrettet  meget  i  folkelig  Henseende. 
Han  var  en  stor  Ven  af  Frihed  og  Danskhed  og  en  ivrig 
Forkæmper  derfor.  Utrættelig  har  han  kæmpet  for  Ordets  og 
Troens  Frihed,  og  han  opnaaede  at  se  denne  Frihed  fastslaaet 
i  Rigets  Grundlov.  For  den  danske  Sag  har  han  arbejdet  mere 
end  nogen  anden.  Det  fremmede  (Latinen  og  Tysken),  der  saa 
tit  og  saa  længe  havde  kuet  vort  Aandsliv,  satte  han  til  Dørs, 
hvor  han  kunde,  og  han  søgte  paa  alle  Maader  at  styrke  det 
danske  Liv,  ved  at  vække  Kærlighed  til  vore  gamle  Minder 
og  ved  at  vække  Haab  i  Folket  om  en  lys  Fremtid.  Det  var 
en  af  hans  kæreste  Tanker  at  faa  en  dansk  Højskole  grundet 
i  Sorø,  hvor  den  danske  Ungdom  frit  kunde  flokkes  for  at 
.oplyses  paa  Modersmaalet  om  de  Ting,  der  maa  elskes  og 
forstaas,  naar  Folkelivet  skal  trives  vel,  og  opnaaede  han  end 
ikke  at  se  denne  Tanke  ligefrem  udført,  saa  oplevede  han  dog. 
t  at  der  rundt  om  i  Landet  rejstes  en  Mængde  frie  Skoler  for 
'Ungdommen  (Folkehøjskoler),  paa  hvilke  der  undervises 
efter  hans  Tankegang. 


Ved  Siden  af  de  to  store  Banebrydere  optraadte  en  hel 
Flok  af  Skjalde,  som  hver  især  havde  noget  godt  at  bringe. 

Bernhard  Severin  Ingemann  var  en  Præstesøn  fra 
Falster.  I  sin  »Levnedsbog«  har  han  med  Kærlighed  skildret 
sit  Barndomshjem    og   med  Munterhed    fortalt   om  Skolelivet   i 


Slagelse.  Han  skrev  i  sin  Ungdom  mange  Digte,  men  »Dan- 
marks Hjerteskjald«  blev  han  først,  da  han  noget  over  tredive 
Aar  gammel  fik  sit  Hjem  i  det  dejlige  Sorø,  hvorhen  han  blev 
kaldet  til  Lærer  ved  Akademiet.  Sorø-Egnen  og  Ingemann 
passede  sammen.  De  fredsæle  Skove  om  den  stille  Sø  var  det 
rette  Sted  for  den  milde,  drømmende  Digter.  Og  her  i 
disse  Egne  havde  nogle  af  vor  Middelalders  skønneste  Minder 
hjemme.  I  Ringsted  hvilede  Valdemarerne,  i  Sorø  Biskop 
Absalon,  i  Fjenneslev  havde  Asker  Ryg  og  Fru  Inge  boet.  1824 
udkom  hans  herlige  Digt  »Valdemar  den  Store  og  hans 
Mænd«,  hvorefter  fulgte  en  Række  af  historiske  Romaner: 
»Valdemar  Sejr«,  »Erik  Menveds  Barndom«,  »Kong 
Erik  og  de  fredløse*,  »Prins  Otto  af  Danmark  og  hans 
Samtid«,  og  som  Afslutning  Digtet  »Dronning  Margrete«. 
Ved  disse  Værker  er  Ingemann  fremfor  nogen  anden  bleven 
Digter  for  den  danske  Ungdom;  den  vil  ikke  saa  let  glemme 
de  Billeder,  han  har  tegnet  af  Absalon,  Valdemar,  Dagmar, 
Karl  af  Rise,  Drost  Peder  og  mange  flere.  Men  fra  Inge- 
manns Hjem  i  Sorø  kom  ogsaa  en  Flok  af  dejlige  »Morgen- 
og  Aftensalmer,  der  have  vandret  Landet  rnndt  med  milde 
og  fredsæle  Tanker. 

Steen  Steensen  Blicher  har  som  de  foregaaende  draget 
Folkeminderne  frem,  men  han  saa  dog  mere  paa  Folkelivet, 
som  det  nu  er,  og  da  især  som  det  er  paa  den  fattigste  Egn 
i  Landet:  den  jydske  Hede.  Paa  denne  var  han  født  og 
opvokset,  paa  den  strejfede  han  om  med  Bøssen  paa  Nakken, 
efter  at  han  var  bleven  Præst;  den  elskede  han,  og  om  den 
sang  han  saa  kønt,  som  nogen  Digter  har  sunget  om  de 
rigeste  Lande.  Det  er  hans  Sange  om  Heden,  og  hans 
Fortællinger  om  Livet  paa  Heden  (Novellerne),  der  give 
ham  Rang  mellem  vore  bedste  Skjalde.  —  Hans  Christian 
Andersen  er  den  af  vore  Digtere,  hvis  Ry  har  bredt  sig 
videst  ud  i  Verden,  og  hvis  Værker  læses  rundt  om  paa  Jorden, 
og  dog  var  han  fra  først  af  et  fattigt  Barn  —  en  Skomagersøn 
fra  Odense  —  der  gik  med  sin  Moder  og  samlede  Aks  paa 
Marken.  Er  Ingemann  Ungdommens  Digter,  saa  er  Andersen 
Børnenes  Digter.  Vel  har  han  skrevet  smukke  Folkesange  og 
gode  Romaner;    men  hans  ypperste  Digtning  er  Eventyrene, 

og  det  er  da  ogsaa  dem,  der  har  gjort  ham  verdensberømt.  — 
Christian  Winther  er  Mesteren  til  at  skrive  Vers,  og  han 
har  oplukt  mangt  et  Øre  til  at  fatte  Modersmaalets  Skønhed. 
Som  Blicher  elskede  den  jydske  Hede,  elskede  Chr.  Winther 
Sjælland,  hvis  Natur  han  dejlig  har  skildret  i  »T ræsnit«, 
»Hjortens  Flugt«  og  andre  Digte. 

Til  vore  mest  alvorlige  Digtere  høre  Carsten  Hauch  og 
Frederik  Paludan-Muller.  Den  første  yndede  meget  de 
islandske  Sagaer  og  har  i  et  Par  af  sine  Bøger  »Thorvald  Vid- 
førle«  og  »Haldor«  fortalt  om  Livet  i  Vikingetiden,  men  ogsaa 
den  nyere  Tids  Mennesker  har  han  skildret  godt  i  en  Mængde 
Skuespil  og  Romaner.  Den  sidste  er  især  bleven  berømt  for 
»Adam  Homo«,  et  storartet  Skjaldeværk,  hvori  fremstilles  et 
Menneske  af  den  almindelige  Slags,  der  i  sin  Ungdom  tegnede 
godt,  men  som  efterhaanden  tabte  sit  Indhold,  saa  kun  den 
tomme  Skal  blev  tilbage.  Carl  Ploug  udmærkede  sig  ved  at 
skrive  smukke  og  kraftige  Vers  om  Fædrelandet  og  Nordens 
Enhed,  og  Digtere  som  Johan  Ludvig  Heiberg,  Henrik 
Hertz,  og  senere  Jens  Christian  Hostrnp  har  givet  os  en 
Række  af  livlige  Skuespil. 


Menneskene  have  en  medfødt  Trang  til  at  omgive  sig 
med  noget  skønt.  Overalt  i  Verden,  endog  mellem  vilde 
Stammer,  kan  denne  Skønhedstrang  spores,  men  jo  mere  et 
Folk  forfremmes  i  Udvikling,  des  stærkere  kommer  den  til 
Syne,  og  des  bedre  formaar  det  at  tilfredsstille  den.  Enkelte 
Folk  have  haft  særegne  store  Gaver  i  den  Retning.  I  Old- 
tiden overgik  Grækerne  alle  andre;  hvor  de  færdedes,  i 
Templerne,  Buegangene  eller  paa  offentlige  Pladser,  omgaves 
de  af  herlige  Billeder  af  Guder  og  Gudinder  eller  navnkundige 
Mænd  fra  Fortid  og  Samtid,  som  ticres  store  Billedhuggere 
havde  frembragt.  Da  Romerne  senere  erobrede  Grækenland, 
førte  de  mangfoldige  af  disse  Billeder  til  deres  Hjemsted  og 
søgte  at  efterligne  dem,  og  saaledes  blev  Rom  rigt  paa  Kunst- 
værker.    Endnu    ses    der    de    gamle    græske  Billeder  og  disses 

Efterligninger.  I  langt  senere  Tid  —  i  det  sekstende  Hundredaar 
eft.  Kr.  —  fremkom  en  ny  Kunst  i  Italien  (Renaissancen 
eller  Genfødelsen)  og  hundrede  Aar  efter  en  anden  i  Spanien 
og  Nederlandene.  Det  var  da  især  Malerkunsten,  der  hævede 
sig  til  et  højt  Trin.  Hvad  der  saaledes  til  forskellige  Tider 
og  i  forskellige  Lande  er  frembragt  af  Kunst,  har  bidraget 
meget  til  at  gøre  Mennesker  glade  og  løfte  deres  Sind  fra  det 
lave  op  mod  en  skønnere  og  renere  Verden. 

Indtil  dette  Hundredaar  var  der  her  i  Danmark  ikke 
frembragt  noget  stort  Kunstværk.  Men  i  Aaret  1802  lød 
Budskabet  fra  Rom  ud  over  Landene,  at  der  var  fremstaaet 
en  Mester  i  Billedhuggerkunsten,  som  ikke  havde  sin  Lige 
siden  Grækernes  Dage,  og  denne  Mester  var  en  dansk  Mand: 
Bertel  Thorvaldsen. 

Den  19.  November  1770  kom  Bertel  Thorvaldsen  til 
Verden  under  fattige  Vilkaar  i  et  Hus  i  »Store  Grønnegade«  i 
København.  Hans  Fader,  oprindelig  en  Islænder,  ernærede 
sig  som  Billedskærer;  hans  Moder  var  af  Jydsk  Bondeslægt  og 
aflagde  aldrig  sit  jydske  Maal.  Da  den  lille  Bertel  havde  Lyst 
til  at  tegne,  kom  han  i  sit  ellevte  Aar  ind  paa  Kunstskolen 
paa  Charlottenborg,  hvor  fattige  Børn  kunde  faa  fri  Undervis- 
ning nogle  Timer  om  Aftenen.  Snart  kom  han  saa  vidt,  at 
han  kunde  hjælpe  Faderen  med  at  skære  Gallions»Figurer  til 
Skibene.  Naar  han  om  Middagen  bragte  Mad  ned  paa  Skibs- 
værftet, listede  han  sig  undertiden  til  at  rette  paa  Arbejdet, 
medens  Faderen  spiste.  Paa  Kunstskolen  overgik  han  snart 
alle  sine  Kammerater  og  vandt  til  sidst  den  store  Guldmedalje, 
hvorved  han  fik  Adkomst  til  at  nyde  Rejsepenge  i  flere  Aar. 
Han  skulde  da,  som  alle  Kunstnere,  til  Rom,  Kunstens  Hjem- 
stavn. Paa  et  dansk  Krigsskib,  der  skulde  til  Middelhavet, 
gjorde  han  Rejsen  til  Italien;  da  var  han  27  Aar. 

Det  blev  en  lang  Udenlandsrejse;  Thorvaldsen  blev  i  Rom 
i  42  Aar.  I  de  første  Aar  kunde  han  ikke  gøre  andet  end  se 
og  forundre  sig.  Ved  at  se  paa  de  græske  Billeder  gik  det 
først  ret  op  for  ham,  hvad  Kunst  er.  Frembragte  han  en  og 
anden  Gang  et  Billede,  slog  han  det  straks  i  Stykker,  fordi 
han  ikke  var  fornøjet  dermed.  Endelig,  da  han  i  fem  Aar 
havde    set    paa    de    gamle  Kunstværker,    lykkedes  det  ham  at 

udføre  en  Billedstøtte  efter  sit  Sind.  Det  var  et  fire  Alen  højt 
Billede,  forestillende  den  græske  Halvgud  Jason.  Snart  taltes 
der  om  det  skønne  Kunstværk  alle  Vegne  i  Rom,  og  alle 
strømmede  til  hans  Værksted  for  at  se  det.  Italiens  største 
Billedhugger,  Canova,  udbrød  ved  Synet  af  det:  »Denne  Billed- 
støtte af  den  unge  Danske  er  i  en  ny  og  stor  Stil !»  Thor- 
valdsens Rejsepenge  var  den  Gang  opbrugte,  og  Hjemrejsen 
bestemt.  Men  i  sidste  Øjeblik  traadte  den  rige  Englænder 
Hope  ind  i  Værkstedet,  saa  paa  Jason  og  spurgte,  hvad  det 
kunde  koste  at  faa  Støtten  udført  i  Marmor.  Thorvaldsen 
nævnede  3000  Rdl..  Englænderen  tilbød  4000.  Saa  var  der 
ikke  mere  Tale  om  Hjemrejse. 

Det  var  en  lykkelig  Tid,  den  der  nu  oprandt  for  Thor- 
valdsen, en  Tid  fuld  af  Arbejde,  Sejr  og  Hæder.  Snart 
nævnedes  hans  Navn  og  hans  Værker  med  Beundring  i  alle 
Lande.  Danmark  var  stolt  af  sin  Søn.  Saa  havde  da  nu 
ogsaa  vort  lille  Land  hjulpet  til  at  løfte  Menneskeslægten  opad. 
Kendte  de  fremmede  end  ikke  andet  til  Danmark,  saa  kendte 
de  dog  nu  den  store  danske  Kunstner. 

Saa  længe  Thorvaldsen  levede  i  Rom,  boede  han  i  det 
samme  Hus.  Han  vedblev  at  være  ugift  og  spiste  derfor  hos 
Familien  i  Huset.  Sine  Værksteder  havde  han  i  en  anden 
Gade,  og  de  bleve  snart  store;  thi  der  kom  Bestillinger  alle 
Vegne  fra,  og  mange  unge  Kunstnere  strømmede  til  for  at 
arbejde  under  den  berømte  Mesters  Vejledning.  Udenfor  laa 
de  store  Marmorblokke,  indenfor  vare  30 — 40  Lærlinge  i  travl 
Virksomhed,  nogle  med  at  hugge  i  Marmor,  andre  med  at 
udføre  Mesterens  Tegninger  i  Ler.  Thorvaldsen  gav  Anvisning 
til  alle.  Undertiden  tog  han  selv  fat  paa  Mejselen  og  hug  da 
løs,  som  skulde  det  hele  splintres,  men  det  viste  sig  snart,  at 
alt  føjede  sig  snildt  efter  hans  Slag.  Som  det  var  den  græske 
Kunst,  der  ret  havde  aabnet  hans  Oje  for  det  skønne,  saa 
vedblev  han  at  elske  det  græske.  Han  læste  gerne  den 
græske  Digter  Homers  Sange,  og  ud  af  de  Indtryk  og  de 
Forestillinger,  Sangene  gav  ham,  formede  han  en  Mængde 
Billeder  af  græske  Guder  og  Helte,  dels  som  fritstaaende 
Billedstøtter,  dels  som  ophøjet  Arbejde  paa  en  Flade  (Relief). 
Han  yndede  ikke  det  voldsomme  og  lidenskabelige,  men  derimod 

det  milde  og  fredsæle,  og  han  formede  derfor  helst  barnlige 
og  ungdommelige  Skikkelser.  Man  kommer  ved  at  se  hans 
Billeder  let  ind  paa  den  Tanke,  at  saaledes  vilde  vel  Menneskene 
have  set  ud,  om  de  altid  vare  blevne  i  Paradis,  og  Synden 
ikke  var  kommen  ind  i  Verden,  saa  milde,  saa  uskyldige,  saa  fulde 
af  Fred  og  Ynde.  Frue  Kirke  i  København  smykkede  han 
med  Billeder  af  Kristus  og  de  tolv  Apostle  samt  flere  andre 
bibelske  Billeder,  og  til  mange  andre  Byer  i  Europa  udsendtes 
Billedstøtter  fra  Thorvaldsens  Værksted.  Aarene  gik;  hver 
Vinter  mente  Kunstneren,  at  næste  Aar  skulde  han  være  færdig 
til  at  rejse  hjem  til  Danmark ;  men  han  blev  en  gammel  Mand, 
før  han  blev  færdig. 

Endelig  skulde  Hjemrejsen  gaa  for  sig.  I  flere  Aar  havde 
den  danske  Regering  sendt  Krigsskibe  til  Middelhavet,  hvilke 
havde  fort  rige  Ladninger  af  Jians  Kunstværker  hjem.  Nu  kom 
1838  det  Skib,  der  skulde  føre  den  sidste  Ladning,  og  med  den 
Mesteren  selv,  hjem  til  Danmark.  Han  elskede  det  skønne 
Italien,  men  han  elskede  dog  sit  Barndomshjem  højere;  der  vilde 
han  henleve  sin  Alderdom  og  stedes  til  Hvile.  Han  fik  en 
storartet  Modtagelse  i  København.  Da  Fregatten  kom  sejlende, 
var  Havnen  fuld  af  festlig  smykkede  Baade,  og  Folkemasserne 
trængtes  i  Gaderne.  Det  gjorde  et  dybt  Indtryk  paa  Mængden, 
da  han  steg  i  Land  paa  Toldboden,  og  man  saa  hans  ædle 
Skikkelse  og  simple  Paaklædning.  Ungdommen  spændte  Hestene 
fra  hans  Vogn  og  trak  den  gennem  Gaderne,  hvad  Thorvaldsen 
dog  ikke  syntes  om;  han  var  en  saare  jævn  cg  ligefrem  Mand 
og  helt  undselig  over  al  den  Ære,  der  vistes  ham. 

Han  levede  omtrent  6  Aar  herhjemme  og  udførte  i 
denne  Tid  flere  smukke  Arbejder;  det  sidste,  han  begyndte 
paa,  var  et  Billede  af  Luther.  Til  sin  Fødeby  København 
skænkede  han  alle  sine  efterladte  Arbejder  og  Kunstsamlinger 
hvorfor  man  begyndte  Opførelsen  af  et  Museum,  hvori  det 
hele  kunde  gemmes.  Da  han  døde  1844,  stedtes  han  til 
Jorde  som  en  Fyrste.  Hvor  Ligtoget  kom  frem,  stod  Skarerne 
med  blottede  Hovedei,  mange  simple  Folk  med  Taarer  i 
Øjnene.  Den  store  Mand  var  lige  saa  højt  elsket,  som  han 
var  berømt. 

Aaret  efter  hans  Død  stod  Museet  færdigt,  en  fritliggende 
Bygning  med  fire  Længer  indesluttende  et  lille  Gaardsrum. 
Der  staa  hans  Arbejder  —  over  halvsjette  Hundrede  —  op- 
stillede, nogle  i  Gibs,  andre  i  Marmor,  og  der  hviler  i  en  Grav 
i  Gaarden  Mesteren  selv,  omgivet  af  alle  sine  Værker. 

Blandt  de  danske  Billedhuggere,  som  kom  efter  Thor- 
valdsen, og  som  alle  have  lært  meget  af  ham,  skal  nævnes: 
Bissen,  til  hvis  Værker  høre  »den  tapre  Landsoldat«  i  Frede- 
ricia og  Frederik  den  Syvendes  Rytterstøtte  paa  Slotspladsen  i 
København;  Stein,  som  har  udført  de  i  København  opstillede 
Billedstøtter  af  Holberg  og  Niels  Juel;  Saaby,  hvis  Mindes- 
mærke for  H.  C.  Andersen  er  opstillet  i  Rosenborg  Have,  og 
Jerichau,  der  har  frembragt  det  store  Mindesmærke  for  H. 
C.  Ørsted. 

Samtidig  med,  at  den  danske  Billedhuggerkunst  blev 
verdensberømt,  grundedes  ogsaa  en  dansk  Malerkunst,  og  frem- 
stod der  end  ikke  nogen  dansk  Maler,  der  som  Thorvaldsen 
kunde  diage  Verdens  Opmærksomhed  til  sig,  kan  »den  danske 
Malerskole«  dog  fremvise  mange  Kunstnere,  der  med  stor  Kær- 
lighed og  Dygtighed  have  skildret  den  danske  Natur  og  det 
danske  Folkeliv. 

Til  de  mest  bekendte  høre  J.  Exner,  V.  N.  Marstrand 
og  C.  Bloch,  som  have  afbildet  Menneskenes  Liv,  og  P.  Chr. 
Skovgaard,  J.  la  Cour  og  V.  Kyhn,  som  især  have  malet 
danske  Landskaber. 


Ogsaa  Videnskaben  fandt  her  i  Danmark  udmærkede 
Dyrkere,  og  to  danske  Videnskabsmænd  fra  dette  Tidsrum, 
Naturforskeren  Orsted  og  Sproggranskeren  Rask,  regnes  overalt 
i  Verden,  hvor  Videnskab  trives,  mellem  de  ypperste. 

Hans    Christian    Ørsted,    en    Apotekerson    fra    Rud- 
købing,   blev    fodt    d.    14.  August   1777.     Som    han    blev 
berømteste  Naturforsker,    blev    hans  Broder,    Anders  Sandøe 
Ørsted,    der    var    et  Aar    yngre,    vor    berømteste   lovkyndige. 

De  to  Brødre  naaede  saa  vidt  frem,  fordi  de  vilde  frem;  de 
skyede  intet  Arbejde,  og  de  hjalp  trolig  hinanden;  saa  kom  de 
frem  ved  smaa  Midler.  Undervisningen  var  simpel  nok.  Hos 
en  gammel  tysk  Parykmager,  i  hvis  Hus  de  daglig  kom,  fik  de 
den  første  Undervisning.  Konen  lærte  dem  at  læse,  Manden 
lærte  dem  at  tale  Tysk  og  at  regne  Addition  og  Subtraktion, 
mere  forstod  han  ikke;  men  saa  lærte  de  at  multiplicere  af  en 
ældre  Skoledreng  og  at  dividere  af  en  Præst,  der  kom  i  deres 
Forældres  Hus.  Byfogden  lærte  den  ene  af  dem  Fransk  og 
den  anden  Engelsk,  og  ved  indbyrdes  Undervisning  bleve  de 
hver  for  sig  hjemme  i  begge  Sprogene.  Alle  Bøger,  de  fik  fat 
i,  bleve  læste  grundig,  og  Indholdet  vel  gennemtænkt,  og  hvad 
den  ene  læste,  meddelte  han  altid  den  anden.  Paa  samme 
Maade  fortsatte  de  ogsaa  Arbejdet,  da  de  kom  til  København 
og  bleve  Studenter,  saa  da  Hans  Christian  havde  valgt  Natur- 
videnskaben til  sit  særlige  Fag  og  Anders  Sandø  Lovkyndig- 
heden, vedbleve  de  dog  at  følge  hinandens  Arbejde.  Deres 
Gaver  vare  store,  deres  Flid  overordentlig.  Kærligheden  til 
Kundskab  gjorde  dem  Arbejdet  til  en  Fryd.  Derfor  vakte  de 
unge  Granskere  store  Forhaabninger  hos  dem,  der  saa  deres 
mærkelige  Fremgang.  Da  Hans  Christian  var  22  Aar  gammel 
tog  han  Doktorgraden,  rejste  derefter  udenlands  i  nogle  Aar 
og  blev  1806  Professor  ved  Universitetet  i  Naturlære,  i  hvilket 
Embede  han  blev  til  sin  Død.  Verdensberømt  blev  han  ved 
den  Opdagelse,  han  gjorde  1820.  Man  havde  længe  kendt 
de  to  store  Naturkræfter  Elektricitet  og  Magnetisme,  men  Ørsted 
paa  viste  Sammenhængen  mellem  dem.  En  af  de  Frugter,  hans 
Opdagelse  har  bragt,  er,  at  Menneskene  nu  ved  den  elek- 
triske Telegraf  kunne  sende  deres  Tanker  Jorden  rundt  med 
Lynets  Fart. 

Rasmus  Kristian  Rask,  en  af  Verdens  største  Sprog- 
mestere,  var  en  Husmandssøn  fra  Brændekilde  ved  Odense, 
hvor  han  kom  til  Verden  d.  22.  November  1787.  »Hvad  der 
duede  noget,  tog  vor  Herre;  det  daarlige  lod  han  mig  beholde«, 
skal  hans  Fader  have  ytret  om  den  lille,  noget  skrøbelige 
Dreng.  Men  han  kom  dog  snart  paa  bedre  Tanker,  da  han 
saa,  hvorledes  Drengen  udmærkede  sig,  navnlig  ved  en  over- 
ordentlig Hukommelse.     13   Aar    gammel   kom  Rasmus  Rask  i 

Odense  Latinskole  og  vakte  her  Opmærksomhed  ved  sine  for- 
underlige Sproggaver;  han  nøjedes  ikke  med  de  Sprog,  hvori 
Skolen  gav  Undervisning,  men  begyndte  paa  egen  Haand  at 
studere  Islandsk,  Grønlandsk,  Kreolsk,  Angelsaksisk  og  Møso- 
gotisk.  Lærerne  undrede  sig,  og  Borgermændene  sagde  ofte, 
naar  han  kom:  nu  kommer  den  lille  Professor.  Da  han  20 
Aar  gammel  kom  til  Universitetet,  stod  Maalet  for  ham:  han 
vilde  trænge  til  Bunds  i  Sprogene,  først  og  fremmest  i  vort 
eget  og  dem,  hvorfra  det  stammer.  Han  var  bundfattig,  men 
han  behøvede  heller  ikke  meget;  hvad  han  kunde  erhverve 
sig,  anvendtes  gerne  til  Bøger.  Det  første  Aar  levede  han 
mest  af  tørt  Surbrød  og  Vand;  kun  sjælden  kunde  han  gøre 
sig  til  gode  ved  varm  Mad;  naar  dette  endelig  var  nødvendigt, 
gik  han,  iført  en  gammel  Kavaj,  ved  Aftenstid  ned  i  en  Kælder, 
hvor  han  kunde  faa  en  Ret  for  5  Skilling.  Utrættelig  arbejdede 
Rask  i  sine  Sprog,  hele  Dagen  igennem  og  om  Natten  med, 
sædvanlig  til  Kl.  3.  Han  var  lykkelig  for  hvert  Fund,  han 
gjorde,  og  han  gjorde  mange.  Snart  lærte  flere  end  hans 
nærmeste  Venner  at  kende  hans  klare  Tanker  og  omfattende 
Lærdom;  18 13  kom  han  ud  paa  Rejse,  til  det  Land,  han  helst 
vilde  gæste,  til  Island.  Mens  han  var  deroppe,  forklædte  han 
sig  som  islandsk  Bondedreng  og  fremstillede  sig  som  saadan 
for  sin  Ven,  Provst  Helgason,  der  virkelig  troede,  at  han  havde 
en  Brevbærer  fra  Nordlandet  for  sig.  Og  dog  skrev  Rask 
hjem:  »Det  var  godt,  jeg  kom  herop:  jeg  havde  ellers  aldrig 
lært  Islandsk  til  Gavns,  hvad  jeg  saa  gør  endnu.«  Men  tre 
Aar  efter  kom  han  paa  en  længere  Rejse.  Han  havde  ud- 
fundet, at  de  nordiske  Sprog  stammede  fra  Asiens  gamle  Tunge- 
maal,  og  disses  Levninger  vilde  han  gerne  ud  at  opsøge.  Nogle 
Rigmænd  kom  ham  til  Hjælp  med  Penge,  Regeringen  skod  til, 
saa  begyndte  han  sin  lange  »Pilgrimsvandring«.  Han  gik 
over  Sverrig,  Finland,  Rusland,  og  hvor  han  kom  frem,  too- 
han  alle  Sprogene  med.  I  Asien  vandrede  han  vidt  omkring 
mellem  Tartarer,  Armenier,  Tsjerkesser,  Persere,  Hinduer  og 
talte  med  dem  i  deres  eget  Maal.  I  Indien,  hvor  han  lænø-e 
opholdt  sig,  studerede  han  en  Mængde  nye  og  gamle  Sprog 
og  samlede  Haandskrifter  paa  Palmeblade,  hvilke  nu  gemmes 
i  Københavns  Bogsamlinger.     Til  Tidsfordriv  studerede  han  de 

europæiske  Sprog.  1823  vendte  han  hjem  til  Danmark:  han 
havde  været  borte  i  henved  7  Aar.  Da  var  han  en  navn- 
kundig Mand;  hvad  han  under  sin  Færd  havde  skrevet,  var 
læst  med  Beundring  i  mange  Lande.  Det  anstrengende  sjæle- 
lige Arbejde  og  Strabadserne  paa  Rejsen  havde  imidlertid  ned- 
brudt hans  Helbred;  han  trængte  til  et  sorgfrit  Udkomme ;  men 
det  var  en  karrig  Understøttelse,  den  danske.  Regering  ydede 
ham.  I  flere  Aar  stod  en  Professorplads,  som  han  var  selv- 
skreven til,  ledig,  uden  at  man  gav  ham  den.  Det  var  da  et 
fristende  Tilbud,  han  fik  fra  Edinburg  om  en  Professorplads 
der;  de  fleste  vilde  have  taget  derimod,  men  Rask  svarede: 
»Sit  Fædreland  skylder  man  alt,  hvad  man  kan  udrette«.  Da 
han  i  Slutningen  af  1831  modtog  Efterretning  om,  at  han 
endelig  var  kaldet  til  Professor  ved  Universitetet,  udbrød  han: 
»Jeg  frygter,  det  er  for  silde.  Og  det  var  det.  Aaret  efter  døde 
han,  kun  45  Aar  gammel. 

Blandt  dette  Aarhundredes  ypperste  Sagamænd  maa 
nævnes  Niels  Mathias  Petersen,  Rasks  Ungdomsven,  og 
som  denne  en  Husmandssøn  fra  Odense-Egnen  (Sanderum). 
Den  Kærlighed  til  det  gamle  Norden,  han  i  sin  Ungdom  delte 
med  Rask,  fulgte  ham  Livet  igennem,  og  den  gav  sig  til  Kende 
i  et  utrætteligt  Arbejde  paa  at  sprede  Lys  over  vor  Oldtid  og 
vort  Aandslivs  Historie.  Hans  »Danmarks  Historie  i  Heden- 
old«, hans  Oversættelse  af  islandske  Sagaer  og  hans  »Bidrag  til 
den  danske  Literaturs  Historie«  o.  fl.  andre  Skrifter  bære  Vid- 
nesbyrd om,  at  han  var  en  Mand,  der  havde  set  med  sine 
egne  Øjne,  og  det  var  klare  og  kærlige  Ojne.  —  Andre  Forskere 
som  Jens  Worsaae  have  syslet  med  Oldsager,  der  i  stor 
Mængde  ere  blevne  samlede  i  det  »oldnordiske  Museum»  i 
København,  hvorved  meget  Lys  er  vundet  over  den  forhistoriske 
Tid.  —  Carl  Ferdinand  Allen  har  skrevet  et  fortrinligt  Værk 
om  de  første  oldenborgske  Konger  —  særlig  Kristian  den 
Anden.  —  Svend  Grundtvig  har  med  stor  Flid  og  Lærdom 
samlet  og  oplyst  Folkeviserne  fra  Middelalderen,  og  mange 
andre  Forskere  have  været  og  ere  i  travlt  Arbejde  med  at 
undersøge  og  drage  frem  for  Lyset  alle  vore  Folkeminder. 

3.     Stændertiden. 

Frederik  den  Sjette  havde  gjort  meget  for  at  føre  Folket 
fremad.  Som  Kronprins  havde  han  gennemført  Bondens  Fri- 
gørelse, som  Konge  havde  han  søgt  at  fremme  almindelig  Op- 
lysning, særlig  ved  Skoleloven  18 14.  Paa  sine  gamle  Dage 
førte  han  Folket  endnu  et  lille  Skridt  fremad  ved  at  oprette 
»raadgivende  Provinsialstænder«.  Den  28.  Maj  1831 
udkom  en  Forordning  herom,  og  1835  samledes  Stænderne 
første  Gang  i  Roskilde 

Det  var  ikke  nogen  stor  Ret,  der  ved  Stænderforordningen 
blev  givet  Folket.  Stænderne  kunde  ikke  beslutte  noget,  de 
kunde  kun  give  Raad,  som  det  stod  Kongen  frit,  om  han  vilde 
følge.  Dog  skete  herved  et  Fremskridt;  thi  Folket  kunde  nu 
gennem  sine  kaarne  Mænd  udtale  sine  Ønsker;  dets  Stemme 
kunde  blive  hørt. 

Kong  Frederik  oplevede  at  se  Stænderne  samlede  to  Gange. 
Da  døde  han  den  3.  December  1839  efter  at  have  styret  Dan- 
mark i  næsten  to  Menneskealdere.  I  flere  Henseender  havde 
hans  Regering  ikke  været  lykkelig,  men  den  havde  været  lang 
og  saare  mærkelig,  og  Folkets  Kærlighed  havde  han  ejet  fra 
sin  Ungdom  af.  Hvad  Fejl  han  havde  begaaet,  tilgav  man 
ham  let,  dels  fordi  man  ofte  ikke  forstod  dem,  dels  fordi  man 
vidste,  at  hans  Hensigt  altid  var  god.  Han  var  en  Pligtens 
Mand,  der  aldrig  skaanede  sig  selv,  hvor  hans  Kald  vinkede. 
Og  han  var  mere.  Han  kunde  vel  være  barsk  og  but  i  sit 
Væsen,  men  alle  vidste,  at  der  bag  det  barske  Væsen  gemtes 
et  kærligt  Sind.  Da  det  spurgtes,  hvorledes  han  paa  Sottesengen 
saa  indstændig  havde  bedt,  at  man  vilde  huske  paa  de  fattige 
i  Vinterkulden,  da  fandt  alle,  at  det  lignede  Kong  Frederik 
godt.  Derfor  var  der  Landesorg,  da  Klokkerne  ringede  over 
den  gamle  Konge.  Bønderne  bar  hans  Lig  til  Roskilde  Dom- 
kirke, og  det  stod  skrevet  i  hver  Mands  Aasyn,  hvad  Ingemann 

sang: 

Sjette  Frederik  havde  os  alle  kær; 
ham  skinned  Kærlighed  af  1  Ije; 
Fattigmand  traadte  hans  Trone  o 
Gud  glæde  lians  Sjæl  1  del  bøje! 

Da  Frederik  den  Sjettes  ikke  efterlod  sig  Sønner,  gik 
Tronen  i  Arv  til  hans  Fætter  Prins  Kristian  (Arveprins  Frede- 
riks Søn),  den  samme  som  Nordmændene  havde  givet  Konge- 
navn 1 8 14.  Nu  besteg  han  Danmarks  Trone  som  Kristian 
den  Ottende.  Han  var  en  vel  begavet  og  vel  oplyst  Mand 
med  megen  Kærlighed  til  Kunst  og  Videnskab,  og  mange 
mente,  at  han  som  den  nye  Tids  Mand  .vilde  begynde  sin 
Kongegerning  med  at  give  Folket  en  fri  Forfatning. 

Da  dette  alligevel  ikke  skete,  bleve  Frihedens  Forkæmpere 
utaalmodige;  de  skrev  i  Bladene,  talte  paa  Møderne,  indgav 
Andragender;  der  blev  en  Bevægelse  rundt  i  Landet.  Snart 
begyndte  Regeringen  at  skride  ind  herimod.  De  Embedsmænd, 
der  deltog  i  Frihedsbevægelserne,  fik  strenge  Irettesættelser, 
Bladene  bleve  beslaglagte,  og  Udgiverne  maatte  betale  Bøder. 
En  af  Frihedens  varmeste  Talsmænd,  den  unge  begavede  Orla 
Lehmann,  maatte  endog  vandre  i  Fængsel,  fordi  han  paa  et 
Møde  havde  skildret  Enevældens  Fordærvelighed  og  Folke- 
frihedens Fortrin. 

Samtidig  med,  at  Befolkningen  Nord  for  Kongeaaen 
vaagnede  og  krævede  Frihed,  vaagnede  den  ogsaa  Syd  for 
Kongeaaen  og  krævede  Ret  for  sit  Modersmaal.  Den  danske 
Regering  havde  i  Tidernes  Løb  gjort  Danskheden  megen  Uret 
i  Sønderjylland.  Hertugdømmet  blev  styret  af  tyske  Embeds- 
mænd, og  alle  højere  Dannelsesanstalter  der  vare  tyske.  Derfor 
er  det  jo  rimeligt,  at  Tysk  blev  de  dannedes  Sprog,  og  Dansk 
et  foragtet  Bondesprog.  Over  hele  Hertugdømmet  var  Re- 
geringens og  Domstolenes  Sprog  Tysk,  uagtet  over  Halvdelen 
af  Befolkningen  ikke  forstod  dette  Sprog;  og  paa  mange  Steder 
var  der  i  rent  danske  Egne  tillige  tysk  Kirke-  og  Skolesprog. 
Befolkningen  havde  fundet  sig  taalsomt  deri  og  kun  ført  en 
stille  Kamp  for  sit  Sprog.  Men  da  det  tyske  Parti  i  Frederik 
den  Sjettes  Tid  højlydt  begyndte  at  kræve,  at  Sønderjylland  i 
Forbindelse  med  Holsten  skulde  danne  en  tysk  Stat,  og  Re- 
geringen styrede  i  samme  Retning,  da  kaldte  Faren  de  Danske 
frem  til  aaben  Kamp. 

Blandt  dem,  der  søgte  at  samle  de  Danske  i  Sønderjylland 
til  Værn  om  deres  Modersmaal,  var  to  Lærere  ved  Universitetet 
i    Kiel,     Kristian    Poulsen     og    Kristian    Flor.    samt    den 

haderslevske  Købmand  Peter  Kristian  Koch,  hvis  Ugeblad 
»Dannevirke«  blev  ligesom  den  Fane,  hvorom  Danskhedens 
Venner  kunde  samles.  Men  ogsaa  i  Stændersalen  blev  der 
slaaet  til  Lyd  for  det  danske  Sprog.  Som  alt,  hvad  der  havde 
med  Landets  Styrelse  at  gøre,  var  ogsaa  Stænderforsamlingen 
tysk.  Den  brugte  det  tyske  Sprog,  og  de  fleste  af  dens 
Medlemmer  vare  tysksindede.  Stor  Opsigt  vakte  det  derfor, 
da  et  af  Medlemmerne,  Peter  Hjorth  Lorenzen,  rejste  sig 
og  begyndte  at  tale  Dansk  (n.  November  184.2).  Formanden 
vilde  forbyde  ham  det,  og  Skriverne  vilde  ikke  optegne  hans 
Tale;  hver  Gang  han  tog  Ordet,  bemærkedes  blot  i  Tidenden: 
»Han  vedblev  at  tale  Dansk«.  Det  blev  nu  Kongen,  som 
skulde  afgøre,  om  der  maatte  tales  Dansk  i  den  slesvigske 
Stændersal.  Men  hos  Kong  Kristian  den  Ottende  fandt  de 
danske  Sønderjyder  ikke  den  Hjælp,  de  burde  have  haft;  han 
afgjorde  denne  Sag  saaledes,  at  kun  de  Medlemmer,  som 
erklærede,  at  de  ikke  kunde  Tysk,  maatte  benytte  det  danske 
Sprog.  Da  nedlagde  de  faa  Danske,  som  sad  i  Stænder- 
forsamlingen deres  Hverv;  de  vilde  ikke  møde  i  Stændersalen, 
naar  Folkesproget  saaledes  skulde  sættes  i  Skammekrogen. 
Ved  denne  Begivenhed  vaagnede  mange  Danske  baade 
Syd  og  Nord  for  Kongeaaen,  og  for  at  styrke  og  opmuntre 
hverandre  i  Kampen  for  Modersmaalet  mødtes  de  gentagne 
Gange  paa  Skamlingsbanken.  Den  mindeværdigste  Fest 
holdtes  her  4.  Juli  1844,  da  12000  Mænd  og  Kvinder  stod 
samlede  paa  Bankens  Top,  og  da  den  sønderjydske  Bonde 
Laurids  Skau  gjorde  sig  vide  kendt  ved  sin  Tale  om 
Modersmaalet. 

I  Spidsen  for  det  tyske  eller  slesvig-holstenske  Parti  stod 
Hertug  Kristian  af  Augustenborg  og  hans  Broder  Prins 
Frederik  af  Noer.  De  stiftede  en  Sammensværgelse  med  det 
Formaal  at  rive  Sønderjylland  fra  Danmark  og  forene  det  med 
Holsten,  til  en  Stat,  over  hvilken  Hertugen  skulde  regere,  og 
de  udbredte  den  falske  Lære,  at  en  anden  Arvelov  gjaldt  i 
Senderjylland  end  i  Kongeriget,  og  at  Hertugen  var  arve- 
berettiget til  Hertugdømmerne,  naar  Kongehusets  Mandsstamme 
uddøde.  At  Godsejerne  og  de  tyske  Embedsmænd  gik  i  Led- 
tog   med  Augustenborgerne,    var    kun,    hvad   der  var  at  vente; 

men  at  den  danske  Konge  i  Stedet  for  at  skride  kraftig  ind 
mod  Forræderiet,  snarere  hjalp  det  frem  —  han  udnævnte 
nemlig  Prinsen  af  Noer  til  Statholder  i  Slesvig  og  Holsten  — 
det  var  mere,  end  de  nordslesvigske  Bønder  kunde  forstaa. 
De  gik  ofte  til  Kongen  for  om  muligt  at  aabne  hans  Øjne  for 
Forræderiet,  og  det  lykkedes  til  sidst.  Den  8.  Juli  1846 
udstedte  Kongen  et  aabent  Brev,  hvori  han  fastslaar,  at  Arve- 
følgen er  den  samme  i  Hertugdømmet  som  i  Kongeriget,  og 
kort  efter  fik  Prinsen  af  Noer  sin  Afsked  som  Statholder. 
Kongen  tænkte  nu  alvorlig  paa,  hvad  der  kunde  gøres  for  at 
bøde  paa  al  den  Uret,  der  var  øvet  mod  Danskheden  der- 
nede; men  det  var  for  silde.  Oprørerne  havde  længe  prædiket 
deres  Lære  om,  at  Sønderjylland  var  et  tysk  Land,  og  Kristian 
den  Ottende  levede  desuden  nu  saa  kort.  Han  døde  den 
20.  Januar  1848. 


Frihedstiden. 


Ved  en  lykkelig  Enighed  mellem  Konge  og  Folk  grundlægges 
en  ny  Tid,  Folkefrihedens  Tid.  Samtidig  kæmpes  der  haardt,  men 
sejrrigt  for  Sønderjylland.  Efter  Krigen  foretages  ikke  noget  klart 
Opgor  mellem  Dansk  og  Tysk.  Misfornøjelsen  hos  den  tyske  Del  af 
Statens  Befolkning  rejses  igen,  og  to  Stormagter  frarøver  os  Sønder- 
jylland,   saa  mange  Danske  nu  maa  sukke  under  fremmed  Herskab. 


1.     Folkefriheden  grundlægges. 

Da  Frederik  den  Syvende,  Kristian  den  Ottendes 
Søn,  besteg  Tronen,  kunde  der  være  Grund  til  Frygt  for, 
at    han    ikke    skulde    være    dygtig  nok  til  at  styre  Riget  i  saa 

vanskelige  Tider.  Folket  krævede  Del  i  Statens  Styrelse,  og 
i  Hertugdømmerne  ulmede  Oprør.  Den  nye  Konge  ansaas 
ikke  for  nogen  begavet  Mand,  og  han  havde  kun  lært  lidt, 
hed  det.  Dertil  kom,  at  der  havde  været  meget  at  udsætte 
paa  hans  Liv  og  Færd,  medens  han  var  Kronprins.  Men 
som  der  var  meget,  der  kunde  ængste,  var  der  ogsaa  noget, 
der  kunde  give  Haab.  Kong  Frederik  var  jævn  og  ligefrem 
og  indlod  sig  gerne  med  Menigmand;  man  vidste,  at  han 
havde  holdt  med  de  sønderjydske  Bønder,  og  at  han  havde 
raadet  sin  Fader  til  at  give  en  fri  Forfatning.  Og  da  det  rygtedes, 
at  han  til  sit  Valgsprog  havde  taget  det  Ord:  »Folkets  Kær- 
lighed er  min  Styrke«,  da  sejrede  Haabet  over  Frygten.  Man 
begyndte  at  tro  paa,  at  han  vilde  blive  en  dansk,  folkelig 
og  frisindet  Konge. 

8  Dage  efter  at  han  havde  besteget  Tronen,  kundgjorde 
han,  at  han  vilde  afskaffe  Enevælden.  Dette  fremkaldte  vel 
Glæde,  men  den  Forfatning,  som  blev  bebudet,  var  man  dog 
ikke  helt  tilfreds  med,  og  man  havde  heller  ikke  synderlig  Tro 
til,  at  de  Ministre,  Kongen  havde  arvet  efter  sin  Fader,  skulde 
hjælpe  ham  med  at  skabe  en  ny  Tid.  De  betydeligste  af  dem 
—  Stemann  og  A.  S.  Ørsted  —  vare  vel  dygtige,  men  ikke 
frisindede  Mænd.  Dog,  de  vedbleve  heller  ikke  at  være  Ministre 
ret  længe. 

Det  Oprør,  som  saa  længe  havde  ulmet  i  Hertug- 
dømmerne, brød  endelig  ud.  Den  18.  Marts  forsamledes  i 
Rendsborg  70  slesvigske  og  holstenske  Tingmænd,  der  vare 
sammenkaldte,  ikke  af  Regeringen,  men  af  det  slesvig-holstenske 
Partis  Ledere.  Over  det  Hus,  hvori  de  holdt  Møde,  vajede 
de  tyske  Faner.  Her  udtaltes  de  Haansord  om  de  Danske, 
at  de  ere  »et  dovent,  dorsk  og  usammenhængende  Folk«,  og 
her  blev  Oprøret  bestemt.  Fem  Mand  skulde  drage  til 
København  og  kræve  Slesvig  skilt  fra  Danmark,  saa  det  sammen 
med  Holsten  kunde  udgøre  en  Del  af  det  tyske  Rige.  Men  det 
blev  ogsaa  vedtaget,  at  det  slesvig-holstenske  Folk  skulde  væbnes 
for  at  kunne  drive  de  Danske  ud,  naar  de  betraadte  Slesvigs 
Grund. 

Da  Budskabet  om  dette  Møde  naaede  til  København,  blev 
der  her  stort  Røre.     Alle  følte,   at  Riget  stod  i  Fare.     Borger- 

raadet  holdt  Møde  samme  Dag  og  vedtog  en  Adresse  til  Kongen, 
hvori  det  uden  Omsvøb  sagde  ham,  at  de  Ministre,  han  havde, 
nød  ikke  Folkets  Tillid,  og  at  det  nu  var  nødvendigt,  at  han 
havde  Mænd  om  sig,  som  Folket  kunde  stole  paa.  Samme 
Aften  holdtes  et  stort  offentligt  Møde  i  Kasino,  hvor  Orla  Leh- 
mann talte  til  den  store  Forsamling  om  Faren,  som  truede  fra 
Tyskland,  og  om  hvorledes  den  maatte  mødes.  Alle  vare  enige 
om,  at  det  nu  maatte  kræves  af  Kongen,  at  han  omgav  sig 
med  Mænd,  som  Folket  kunde  stole  paa  Og  gerne  vilde  følge. 
Og  de  besluttede  Dagen  efter  at  bringe  dette  Ønske  frem  for 
Frederik  den  Syvende. 

Næste  Dag  —  den  21.  Marts  —  drog  et  storartet 
Folketog  fra  Gammeltorv  gennem  Gaderne  til  Kristiansborg 
Slot.  I  Spidsen  gik  Borgerraadene  med  blottede  Hoveder, 
efter  fulgte  Folkeskaren  i  Rækker  paa  6 — 8  Mand,  alle  Sam- 
fundsklasser, Borgere  og  Embedsmænd,*  Mestere  og  Svende, 
rigt  klædte  og  fattig  klædte,  kendte  og  ukendte  imellem  hver- 
andre. Men  der  var  een  Aand  over  dem  alle,  de  gik  i 
Danmarks  Navn;  derfor  gik  de  stille  og  værdig,  men  ogsaa 
glade  og  fortrøstningsfulde.  En  Mængde,  som  man  har  anslaaet 
til  20000,  fyldte  Slotspladsen.  Der  var  ingen  Kanoner  kørte 
op;  Vagten  traadte  ikke  engang  i  Gevær.  Og  det  behøvedes 
heller  ikke.  Den  store  Folkeskare  ventede  i  Ro  og  Orden 
udenfor,  medens  dens  Sendemænd  gik  ind  i  Slottet  for  at  frem- 
sætte dens  Ønske. 

Kong  Frederik  modtog  straks  Sendemændene  og  hørte 
Adressen,  som  Borgerraadets  Formand  Hvidt  oplæste  for  ham. 
Og  han  var  ikke  i  Tvivl  om,  hvad  han  skulde  svare.  Han 
svarede,  at  han  allerede  havde  gjort,  hvad  de  bad  om;  det 
gamle  Ministerium  var  afskediget.  Og  hertil  føjede  han  de 
kongelige  Ord:  »Naar  De,  mine  Herrer,  ville  have 
samme  Tillid  til  Deres  Konge,  som  jeg  har  til  mit 
Folk,  saa  vil  jeg  være  Dem  en  Leder  til  Ære  og 
Frihed.  —  Da  Hvidt  fra  Slotsporten  bragte  Folkeskaren 
Kongens  Svar,  bruste  et  jublende  Hurra  om  Kongeborgen, 
hvorefter  Skarerne  skiltes,  saa  rolig  som  de  vare  komne. 

Næste  Dag  dannedes  det  nye  Ministerium,  »Martsmini- 
steriet«.     Det    holdt    haardt    at    faa  det  bragt  i  Stand;    thi  da 

man  ikke  ønskede  at  bryde  for  brat  med  den  gamle  Tid,  vilde 
man  helst  have  nogle  af  dennes  Mænd  med,  og  de  havde 
selvfølgelig  svært  ved  at  gaa  ind  paa  de  nye  Tanker.  At  det 
dog  lykkedes,  skyldtes  især  Ædlingen  Adam  Vilhelm  Moltke, 
der  havde  været  Medlem  af  det  gamle  Ministerium  og  var 
Enevældens  Mand,  men  saa  dog  nu,  hvad  Tiden  krævede,  og 
undslog  sig  ikke  for  at  gaa  frem  ad  de  nye  Veje,  da  Fædre- 
landet krævede  dette  af  ham.  Han  blev  Formand  for  Marts- 
ministeriet,  der  foruden  ham  kom  til  atbestaa  af  Mæglingsmændene 
Grev  Knuth,  Bluhme  og  Bardenfleth,  samt  de  udprægede 
Frihedsmænd  Tscherning,  Monrad,  Lehmann  og  Hvidt. 
Disse  Mænd  fik  den  store  og  dobbelte  Opgave:  at  føre  vort 
Folk  fra  Enevælden  til  Folkefrihed  og  rejse  det  til  Kamp  for 
Sønderjylland. 

Det  første,  Martsministeriet  havde  at  gøre,  var  at  svare 
Oprørets  Sendemænd,  der  nu  vare  ankomne  til  København. 
Svaret  blev,  som  det  kunde  ventes  fra  danske  Mænd.  Kongen 
tilbød  Holsten  en  fri  Forfatning  og  en  egen  Regering;  men 
hvad  Slesvig  angik,  da  havde  han  hverken  Ret,  Magt  eller 
Vilje  til  at  indlemme  dette  gamle  danske  Land  i  det  tyske 
Forbund.  Svaret  fik  dog  ingen  Betydning  med  Hensyn  til 
Krig  eller  Fred;  thi  Slesvig-Holstenerne  ventede  ikke,  til  det 
kom.  Samme  Dag  det  blev  afgivet  i  København,  og  altsaa 
før  nogen  i  Hertugdømmerne  kunde  have  Underretning  om 
det,  var  Oprøret  fuldstændig  brudt  løs,  idet  Prinsen  af  Noer 
tillige  med  fire  andre  af  Oprørets  Ledere  indsatte  sig  selv 
som  »provisorisk  Regering  over  Hertugdømmerne.  Fæstningen 
Rendsborg  fik  Oprørsregeringen  i  sin  Magt,  da  Prinsen  af 
Noer  indbildte  Besætningen,  at  Kongen  ikke  var  fri,  men  i 
den  københavnske  Pøbels  Vold.  Der  kunde  de  trygt  væbne 
og  ordne  de  Skarer,  som  paa  den  provisoriske  Regerings 
Opbud  strømmede  sammen  fra  Holsten  og  det  sydlige  Slesvig. 
Sejren  tvivlede  de  ikke  om;  Danskerne  vare  jo  dorske  og 
fejge,  og  de  vidste,  at  de  havde  hele  Tyskland  i  Ryggen;  den 
prøjsiske  Konge  havde  i  et  Brev  til  Hertugen  af  Augustenborg 
lovet  at  komme  Oprørerne  til  Hjælp.  Tre  Dage  efter  Rends- 
borgs  Overrumpling  sendte  Prinsen  sin  første  Hærafdeling  mod 


i88 


Nord  med  den  brammende  Afskedshilsen:  »Paa  Ærens  Dag 
er  jeg  hos  eder!« 

Samme  Dag  (den  2j.  Marts)  sendte  ogsaa  Kong  Frederik 
sine  første  Tropper  af  Sted.  Da  han  bød  dem  Farvel  paa 
Gotersgades  Eksercerplads,  sagde  han:  »Om  føje  Tid  kommer 
jeg  over  til  jer.  Jeg  er  vis  paa,  at  I  vil  gøre  mig  og  Fædre- 
landet Ære.  Gud  være  med  jer«.  Det  var  ikke  brammende 
Ord,  men  det  var  jævne  danske  Ord,  som  gik  Soldaterne  til 
Hjerte.  Da  Kongen  red  tilbage  til  Slottet,  omringedes  han  af 
tætte  Folkeskarer,  saa  han  maatte  ride  Fod  for  Fod.  Han 
blev  snart  skilt  fra  sit  Følge  og  red  ene  midt  i  Vrimlen.  Men 
han  red  trygt;  han  kunde  ikke  have  en  bedre  Livvagt  end  det 
Folk,  der  jublede  om  ham  i  Glæde  over  hans  danske  Sind  og 
over,  at  de  alle,  fra  Kongen  til  Stodderen,  følte  det  samme  og 
vilde  for  Alvor  det  samme.  Saaledes  var  det  i  hine  Dage. 
En  Enigheds  og  Kærligheds  Aand  havde  med  forunderlig 
Magt  grebet  alle  Danske,  høje  og  lave,  rige  og  fattige,  gamle 
og  unge.  Rundt  om  i  Landet  sammenskød  man  Pengesummer 
og  sendte  dem  ind  til  Regeringen,  selv  Tugthusfangerne  vilde 
være  med  og  skillingede  sammen  en  Sum  paa  400  Rdl.  Da 
Hæren  trængte  til  Heste,  begyndte  nogle  Godsejere  at  sende 
saadanne  ind,  og  Bønderne  vilde  ikke  staa  tilbage;  de  udsendte 
Mænd,  der  ordnede  denne  Sag  hele  Landet  over,  saaledes  at 
der  af  hver  100 — 150  Tdr.  Hartkorn  ydedes  en  Hest.  De 
store  Jordegodsejere  udrustede  et  frivilligt  Jægerkorps  —  Herre- 
gaardsskytterne  —  og  mange,  der  ikke  vare  værnepligtige, 
meldte  sig  frivillig  under  Fanerne,  rede  til  at  ofre  Livet  for 
Fædrelandet. 

Medens  nu  Hæren  drog  ud  for  at  værne  Rigets  gamle 
Grænse,  samledes  en  grundlovgivende  Rigsforsamling, 
paa  hvilken  Kong  Frederik  fremlagde  et  Udkast  til  en  fri 
Forfatning.  Det  var  ikke  saa  let  at  enes  om,  hvorledes 
denne  skulde  være;  der  sad  selvfølgelig  i  Rigsforsamlingen 
Mænd  af  forskellig  Mening;  nogle  fandt  Kongens  Tilbud  for 
rundeligt,  andre  ønskede  mere.  Men  til  sidst  sejrede  dog 
ogsaa  her  den  Enighedsaand,  der  var  saa  stærk  i  de  Dage,  og 
den    5.  Juni   1849    underskrev  Frederik    den  Syvende 

Grundloven,    saaledes    som    det    langt    overvejende  Flertal  i 
Rigsforsamlingen  havde  stemt  for  den. 

Ifølge  »Danmarks  Riges  Grundlov«  er  Kongeloven  ophævet 
og  Enevælden  afskaffet.  Gennem  sine  Ministre  og  de  øvrige 
Embedsmænd  styrer  Kongen  Riget,  men  den  lovgivende  Magt 
deler  han  med  Rigsdagen.  Denne  bestaar  af  Folketinget, 
hvis  Medlemmer  vælges  efter  almindelig  Valgret,  og  Lands- 
tinget, ved  hvis  Sammensætning  der  tages  Hensyn  til  Formuen. 
Før  et  Forslag  kan  blive  Lov,  udkræves  to  Ting:  begge  Rigs- 
dagens Ting  maa  vedtage  det  enslydende,  og  Kongen  maa  der- 
efter underskrive  det.  Dernæst  fastslaar  Grundloven  den 
borgerlige  Lighed,  saa  den  ene  Stand  ingen  Forret  skal 
have  for  den  anden,  og  den  indfører  Trosfrihed,  Trykke- 
frihed, Foreningsfrihed  og  Forsamlingsfrihed.  Mange 
og  store  ere  de  Rettigheder,  Grundloven  skænker  Folket,  men 
ved  Siden  af  Rettighederne  nævnes  en  Pligt:  »Enhver  vaabenfør 
Mand  er  forpligtet  til  med  sin  Person  at  bidrage  til  Fædre- 
landets Forsvar«.  Med  denne  Lov  begynder  et  nyt  Tidsrum  i 
vor  Historie. 


2.     Den  slesvigske  Treaarskrig, 

I  Slutningen  af  Marts  1848  var  der  Liv  og  Røre  paa 
de  Veje,  som  fra  Øerne  og  Nørrejylland  føre  til  Slesvigs  Grænse. 
Saa  hurtig  det  lod  sig  gøre,  skulde  vor  lille  Hær  rykke  frem, 
for  at  ikke  hele  Slesvig  skulde  falde  i  Oprørernes  Hænder. 
Alle  forstod  det,  og  alle  vare  rede  til  at  hjælpe.  Ved  Vejene 
saas  Klynger  af  Egnens  Beboere;  de  vilde  ønske  Soldaterne 
Farvel,  byde  dem  Forfriskninger  eller  give  dem  Befordring,  saa 
de  kunde  komme  rask  fremad. 

Hæren  førtes  af  Sønderjyden  General  Hedemann,  og 
dennes  Stabschef  den  unge  Kaptajn  Læssøe,  en  Mand,  der 
glødede  af  Fædrelandskærlighed  og  Kamplyst  og  under  Krigen 
viste  stort  Hærførersnille.  Lidt  Norden  for  Flensborg,  ved 
Landsbyen  Bov,  stødte  den  paa  Oprørshæren,  og  her  stod  den 
første  Dyst.  Det  var  Søndag  Morgen  den  9.  April,  at  de  fynske 
Jægere  og  en  Bataillon  Sønderjyder  gik  løs  paa  Bov.     For  første 

Gang  hørte  de  Kuglernes  Hvin  og  saa  Kammerater  segne  ved 
deres  Side,  men  de  viste,  at  de  kunde  staa  for  Skud;  rask  og 
støt  gik  de  frem  og  tog  Byen  med  stormende  Haand.  Hele 
Oprørshæren  flygtede  Syd  paa,  og  uden  at  møde  videre  Mod- 
stand kunde  vor  Hær  rykke  frem  og  tage  Stilling  paa  Danne- 
virke. Dersom  Oprørerne  ikke  havde  faaet  Hjælp,  vilde  Krigen 
have   været  endt  med  det  samme. 

Men  Tyskland  kom  Slesvig-Holstenerne  til  Hjælp.  En 
prøjsisk  Hær  under  General  Wrangel  stod  allerede  i  Holsten, 
og  flere  andre  tyske  Stater,  som  Hannover  og  Mecklenborg, 
sendte  ligeledes  Tropper  mod  vor  Grænse. 

Paaskemorgen  den  23.  April  saa  Vagterne  foran  Danne- 
virke store  Hærmasser  rykke  frem  m  od  vor  Stilling,  og  alle  vore 
Folk  kom  snart  under  Vaaben.  De  havde  ikke  megen  Udsigt 
til  Sejr;  thi  de  skulde  kæmpe  10000  mod  30000.  Men 
Viljen  baade  hos  Førerne  og  de  menige  var  god;  de  vare 
rede  til  at  gøre  Sejren  dyr  for  deres  Modstandere.  Syd  for 
Slesvig,  ved  Dannevirkes  Fod,  bølgede  Kampen  hele  Formiddagen 
frem  og  tilbage,  og  Strømme  af  Blod  farvede  de  gamle  Volde. 
Blandt  dem,  der  her  gik  djærvest  frem,  var  Biilow  og  Rye. 
Om  den  første  hedder  det,  at  »faa  saaredes  foran  ham,  mange 
bag  ved  ham«.  Rye  udmærkede  sig  især  ved  sin  Koldblodig- 
hed. Under  et  lille  Pusterum  i  Kampen  udbrød  han:  »Nu 
tror  jeg,  jeg  vil  tage  mig  en  lille  Lur!«  og  han  lagde  sig  da 
rolig  til  sove  paa  Marken,  indtil  Bøsserne  begyndte  at  knalde 
igen.  Om  Eftermiddagen  stod  Kampen  mest  Vest  for  Slesvig 
By,  navnlig  paa  Hasselholmen,  nogle  Kratbakker,  der  hæve 
sig  op  af  et  Engdrag.  Først  henunder  Aften,  da  stærke  fjendt- 
lige Kolonner  omgik  Stillingen  i  Vest,  nødtes  Overkommandoen 
til  at  lade  Hæren  trække  sig  tilbage.  Men  det  skete  i  god 
Orden,  ikke  en  Kanon  eller  Fane  faldt  i  Fjendens  Hænder, 
og  paa  Tilbagetoget  udførte  de  sjællandske  Jægere  den 
Heltedaad  at  standse  Forfølgerne  ved  Oversø  en  hel  Efter- 
middag, saa  den  øvrige  Del  af  Hæren  fik  god  Tid  til  at  naa 
over  til  Als  og  Fyn. 

Efter  Tilbagetoget  fra  Dannevirke  laa  en  Del  af  vor  Hær  paa 
Als.  Lige  over  for  Sønderborg,  paa  den  anden  Side  af  det  smalle 
Aissund,  hæver  sig  Dybbøl  Bakke;  den  var,  som  hele  Sundeved, 


i  Tyskernes  Besiddelse;  men  den  skulde  nu  fravristes  dem.  Den 
28.  Maj  gik  Biilow,  Rye  og  Schleppegrell  med  deres  Folk  paa 
en  Baadebro  over  Sundet  og  stormede  Banken.  Schleppegrell, 
ligesom  Rye  født  Nordmand,  blev  Dagens  Helt.  Under 
Stormen  red  han  midt  i  Kugleregnen  foran  sine  Folk  Og 
raabte  fornøjet:  »Kom  her  hen,  Børn,  her  pibe  Kuglerne  saa 
lystig  !*  Da  Banken  var  tagen,  forfulgtes  Fjenden  ned  gennem 
Dybbøl  By,  Bøffelkobbel-Skoven  og  over  de  af  høje  Hegn 
omgivne  Marker.  En  lille  Mil  Nordvest  for  Dybbøl,  hvor 
Nybøl  Banke  hæver  sig,  samlede  Fjenden  sine  Stridskræfter, 
og  her  stod  igen  en  haard  Dyst,  men  ogsaa  Nybøl  Banke  faldt 
i  vor  Haand,  og  da  Mørket  brød  frem,  var  hele  Forbunds- 
hæren paa  Tilbagetog  mod  Flensborg. 

Det  var  Forbundstropperne,  der  havde  lidt  Nederlag  den 
28.  Maj.  Vel  otte  Dage  efter  vilde  Prøjserne  lære  dem, 
hvorledes  man  skulde  slaas.  De  danske  skulde  drives  ud  af 
Sundeved,  bort  fra  Dybbøl  Banke.  En  solvarm  Sommerdag 
—  det  var  den  5.  Juni  —  da  vore  Vagter  i  Sundeved  vare  i 
Færd  med  at  koge  deres  Middagsmad,  brød  Sværme  af  fjendt« 
lige  Skytter  frem  mod  vor  Forpostkæde.  Fjenden  førte  saa 
store  Stridskræfter  i  Marken  —  17000  Mand  —  at  vor  Over- 
kommando besluttede  at  samle  alle  Tropperne  paa  Dybbøl 
Banke  og  der  modtage  Hovedangrebet.  Artilleriet  blev  opstillet 
paa  den  vestlige  Bakkekam,  Fodfolket  paa  den  vestlige  og 
sydlige  Skraaning.  Læssøe  ledede  Kampen  fra  en  Kæmpehøj 
paa  Bankens  Top.  Det  var  Fjenden  særdeles  magtpaaliggende 
at  sejre  denne  Gang,  og  han  gik  dristig  paa,  men  alle  hans 
Anstrengelser  vare  frugtesløse.  Hver  Gang  de  store  Kolonner 
væltede  frem  mod  Banken,  modtoges  de  af  en  Kugleregn,  der 
nødte  dem  til  at  vige  tilbage  og  sprede  sig  bag  Hegnene,  og 
da  det  lykkedes  fire  fjendtlige  Batailloner,  skjulte  af  de  høje 
Hegn,  at  trænge  op  paa  Bakkens  Nordside  i  Ryggen  paa  vore 
Slaglinier,  var  Biilow  til  rede  med  Reserven  og  viste  dem 
Vejen,  ad  hvilken  de  vare  komne.  Henunder  Aften  var 
Fjenden  udmattet;  men  vore  Tropper  vare  friske  og  kamplystne, 
og  Kl.  7,  da  Solen  stod  lavt  paa  Himlen,  gav  Overkomman- 
doen   Ordre    til    almindelig     Fremrykning.      »Se    saa  S    udbrød 

Schleppegrell,  da  han  modtog  Ordren,  »nu  har  vi  Hold  paa 
Tingen;  Kammerater,  er  saa  jeres  Bajonetter  godt  slebne?« 
I  Stormløb  gik  det  ned  ad  Skraaningerne,  og  fra  Gaard  til 
Gaard,  fra  Hegn  til  Hegn  dreves  Fjenden  tilbage,  indtil  vore 
Tropper,  da  Natten  afbrød  Slaget,  stod,  hvor  de  havde  staaet, 
da  Angrebet  begyndte.  Naar  vi  fejre  vor  Frihedsfest,  ville  vi 
mindes,  at  den  5.  Juni  i  dobbelt  Forstand  er  en  af  Danmarks 
Hædersdage. 

Med  Kampene  ved  Dybbøl  endte  Krigen  1848.  Frem- 
mede Magter  søgte  at  mægle  Fred,  og  den  26.  August  vedtoges 
i  Malmø  en  Vaabenhvile  paa  7  Maaneder. 

Før  Hæren  sendtes  i  Vinterkvarter,  mønstrede  Kong 
Frederik  en  større  Del  af  den  paa  Lerbæk  Mark  ved  Vejle. 
Her  udtalte  han  sit  berømte:  »Det  skal  ej  ske!«  hvorved  han 
tog  Parti  med  dem,  der  ikke  vilde  have  Slesvig  delt.  Fra  tysk 
Side  var  nemlig  fremkommet  Forslag  om  en  Deling  af  Hertug- 
dømmet saaledes  at  den  sydlige  tyske  Del  skulde  gaa  til  Tysk- 
land, den  nordlige  danske  Del  til  Danmark.  En  saadan  Deling 
vilde  vi  nu  gerne  have ;  men  Kong  Frederik  vilde  dengaDg  ikke 
gaa  ind  derpaa,  og  han  var  enig  med  de  fleste;  derfor  jublede 
de  over  hans  Ord:  »Det  skal  ej  ske!« 


Da  Underhandlingerne  ikke  førte  til  Fred,  begyndte 
Krigen  igen  først  i  April  1S49.  Begyndelsen  var  ikke  god. 
Et  Par  af  vore  Krigsskibe,  Linieskibet  »Kristian  den  Ottende« 
og  Fregatten  »Gefion«  bleve  Skærtorsdag  den  5.  April  i  Egern- 
førde  Fjord  overvældede  af  Tyskernes  Landbatterier;  Linieskibet 
sprang  i  Luften,  og  Fregatten  blev  Fjendens  Bytte.  Vor  Hær, 
der  dette  Aar  førtes  af  General  Bulow,  maatte  ikke  blot 
overgive  hele  Sønderjylland  til  Fjenden,  men  efter  Kampene 
ved  Kolding  (23.  April)  og  Gudsø  (7.  Maj)  trængte  denne 
videre  frem  og  besatte  en  stor  Del  af  Nørrejylland.  Foran 
Fredericia  lejrede  sig  en  slesvig-holstensk  Hær,  som  talte 
16,000  Mand.  I  henved  ni  Uger  laa  den  foran  Fæstningen, 
byggede    Skanser    og    Hyttelejre    bag   disse    og    bombarderede 

Byen,  saa  Indbyggerne  nødtes  til  at  søge  Husly  hos  Fynboerne. 
Men  Fæstningens  Volde  stod  uskadte.  Da  var  det,  at  den 
danske  Overkommando  besluttede  at  udføre  et  Hovedslag  og 
valgte  at  udføre  det  mod  Oprørshæren  foran  Fredericia.  Ad 
Havets  Veje  samledes  en  større  Styrke  i  det  vestlige  Fyn,  og 
om  Aftenen  den  5.  Juli  overskibedes  Tropperne  til  Fredericia. 
Det  var  en  stille,  mild  Sommernat  med  Taagespil  over  Engene. 
Soldaterne  havde  ikke  andet  Kvarter  end  Brostenene  og 
Markerne.  Kl.  1  steg  Overgeneralen,  Biilow  til  Hest  og  fandt 
alle  Mand  opstillede  paa  de  bestemte  Pladser,  færdige  til  Ud- 
rykning. Meza  og  Rye  skulde  aabne  Slaget  og  gaa  mod  de 
fjendtlige  Skanser  Nord  for  Fæstningen.  De  to  Generaler  rakte 
hinanden  Hianden  for  sidste  Gang  og  lovede  at  støtte  hin- 
anden som  Kammerater  og  sejre  eller  dø.  Hver  af  dem  hen- 
vendte no-ij  Ord  til  sine  Soldater:  Méza  opfordrede  sine 
Folk  til  at  vise  sig  den  Ære  værdig  at  gaa  i  Spidsen,  og 
Rye  sagde:  »I  Dag  maa  ingen  vige!  Fjendens  forskansede 
Linie  skal  tages.  I  kender  den,  og  1  kender  mig.  Den  skal 
tages,  og  nu  fremad  i  Herrens  Navn!«  Alle  vare  fulde  af 
Kamplyst  og  frejdigt  Haab.  Lydløst  bevægede  Kolonnerne  sig 
ud  af  Fæstningens  Porte,  der  vare  bestrøede  med  Halm,  og 
nu  gik  det  frem  over  de  aabne  Marker  mod  Fjendens  Værker. 
Da  de  nærmede  sig  disse,  modtoges  de  af  en  morderisk  Ild, 
som  nedmejede  hele  Rækker;  flere  Gange  sloges  de  tilbage, 
men  gik  atter  frem  over  døde  og  døende  Kammerater.  Der 
hører  Dristighed  til  at  storme  uskadte  Skanser;  men  Dristighed 
skortede  det  heller  ikke  paa.  Rye  stred  en  haard  Strid 
foran,  den  store  Treldeskanse,  der  laa  nærmest  Havet.  Flere 
Gange  havde  Generalen  sendt  sine  Batailloner  mod  den,  men 
forgæves,  de  kunde  ikke  trænge  ind.  I  Hundredvis  laa  Sol- 
daterne, faldne  og  saarede,  om  den.  To  Heste  vare  skudte 
under  Rye,  og  han  gik  nu  til  Fods  og  bragte  Orden  i  de 
slagne  Batailloner  for  atter  at  kunne  føre  dem  fremad,  da  han 
ramtes  af  tvende  Skud,  der  gav  ham  Heltedøden.  Kort  efter 
sendte  Biilow  Forstærkning,  og  nu  gik  det  atter  stormende 
frem  mod  Skansen;  mange  dræbtes,  men  frem  gik  det  ustandse- 
lig; Folkene  styrtede  sig  i  Gravene,  klavrede  op  ad  Voldens 
Skraaning,  kæmpede  paa  Brystværnet  mod  Besætningen,  der  til 

sidst  maatte  bukke  under.  Og  omtrent  samtidig  tog  Schleppe- 
grells  Brigader  Fjendens  Værker  i  Vest.  En  stoltere  Sejr  havde 
danske  Krigere  aldrig  vundet.  Da  Solen  i  den  tidlige  Morgen- 
stund hævede  sig  over  Havet,  belyste  den  Fjendens  Flugt;  fra 
alle  hans  faste  Borge  vajede  Dannebrog,  og  Røgen  fra  *hans 
brændende  Hyttelejre  svævede  over  Egnen.  Fjendens  Tab  ud- 
gjorde 4000  Mand,  hvoraf  omtrent  Halvdelen  vare  faldne,  og 
paa  Valpladsen  efterlod  han  3000  Geværer,  31  Kanoner,  100 
Heste  og  100  Vogne.  Ogsaa  paa  vor  Side  var  Tabet  stort; 
vi  havde  500  døde  og  1300  saarede,  og  mellem  de  faldne 
var  den  tapre  Olaf  Rye;  hans  Fald  gik  Soldaterne  nær  til 
Hjerte.  Men  trods  Sorgen  over  ham  og  de  mange  andre  faldne 
jublede  Folket  over  den  herlige  Sejr.  De  Billeder  af  »den 
tapre  Landsoldat«,  af  Biilow  og  Rye,  der  nu  smykke  Fredericia 
og  den  store  Heltegrav  der,  paa  hvis  Stensætning  de  faldnes 
Navne  staa  skrevne,  skulle  længe  fortælle  om  den  Stordaad, 
som  blev  øvet  hin  Sommernat. 

Fire  Dage  efter  Slaget  ved  Fredericia  sluttedes  en 
Vaabenhvile  mellem  Danmark  og  Tyskland.  Krigen  1849  var 
til  Ende.  Den  fjendtlige  Hær  trak  sig  ud  af  Jylland  og  til 
Dels  af  Slesvig,  der  under  Vaabenhvilen  skulde  styres  af  to 
Mænd,  en  udnævnt  af  den  prøjsiske,  en  anden  af  den  danske 
Konge,  medens  samtidig  Sydslesvig  skulde  holdes  besat  af  en 
prøjsisk,  Nordslesvig  af  et  svensk  Hærkorps. 


Vaabenhvilen  førte  til  Fred  med  Tyskland.  Men  Slesvig- 
Holstenerne  vilde  ikke  have  Fred,  saa  længe  Kongen  af  Dan- 
mark vilde  raade  i  Sønderjylland.  Da  Freden  med  Tyskland 
blev  sluttet,  stod  en  slesvig-holstensk  Hær  paa  34000  Mand  fuldt 
rustet  i  Holsten,  og  den  gik  straks,  anført  af  den  prøjsiske 
General  Willisen  —  dens  Officerer  vare  i  det  hele  mest 
Prøjsere  —  ind  i  Sønderjylland  og  opstilledes  i  Egnen  omkring 
Isted,  hvor  Naturen  ved  Søer,  Moser  og  Skove  har  dannet 
en  fortræffelig  Forsvarsstilling.  Under  General  Krogh,  som 
sine    to  Formænd    en  Sønderjyde,     rykkede    den   danske   Hær, 

der  ved  Felttogets  Begyndelse  1850  talte  39000  Mand,  ned 
gennem  Sønderjylland,  indtil  den  stødte  paa  Oprørshæren  i  den 
nævnte  Stilling. 

Den  25.  Juli  1850  stod  Slaget  ved  Isted,  det  største, 
der  i  den  historiske  Tid  er  udkæmpet  paa  dansk  Grund. 
I  flere  Timer  stredes  haardt  paa  Isted  Hede  og  i  den  store 
Bøgmose  i  Vest,  og  mange  vare  de,  der  ofrede  Livet  under 
den  heltemodige  Kamp.  Men  større  Fare  truede  vor 
venstre  Floj,  der  havde  den  Opgave  at  gaa  frem  gennem 
Landsbyen  Øvre-Stolk  og  tage  Passet  mellem  Isted-Sø  og 
Lang-Sø.  Havde  ikke  vor  Hærs  mest  udmærkede  Førere  her 
haft  deres  Plads,  vilde  Isted-Slaget  blevet  et  Nederlag  for  do 
Danske.  Nu  blev  det  en  dyr  Sejr.  Det  var  Schleppegrell, 
som  forte  venstre  Fløj.  Om  Morgenen  Kl.  4  holdt  han  Nord 
for  Stolk,  mens  Bataillonerne  drog  forbi  ham,  hilsende  ham 
med  Hurra.  »Ja,  i  Dag  er  I  rigtig  glade!«  tilraabte  han  dem. 
Efter  at  Oberstløjtnant  Henckel  havde  faaet  Ordre  til  at 
blive  staaende  Nord  for  Stolk  med  seks  Kompagnier  Fodfolk, 
en  Eskadron  Dragoner  og  et  Batteri  som  Reserve,  og  Stolk 
var  bleven  afsøgt,  gik  Fortropperne  —  førte  af  Læssøe  — 
gennem  Byen  og  fulgte  Vejen  Syd  paa,  som  fører  til  Passet 
mellem  Isted-Sø  og  Lang-Sø.  Noget  Syd  for  Stolk  mødte  de 
Fjenden-  og  drev  ham  foran  sig,  indtil  de  naaede  Passet.  I 
Skoven  —  Grydeskov  — ,  som  dækker  Jorden  mellem  de  to 
Søer,  vrimlede  Tyskerne,  der  fra  Skovbrynet  havde  godt  Skud 
paa  de  fremstormende  Danske.  Læssøe  var  redet  op  paa  en 
lille  Høj,  hvorfra  han  kunde  overse  Stillingen.  Kuglerne  peb 
om  Ørene,  og  ved  hans  Side  faldt  hans  Stabshornist  og  kort 
efter  hans  Ordonnans.  Hans  Adjutant  bad  ham  forlade  det 
farlige  Sted,  men  fik  til  Svar:  »Er  De  bange  for  en  Smule 
Kugle,  saa  rid  deres  Vej!«  Da  han  saa,  at  den  Bataillon,  han 
havde  sendt  mod  Skoven,  blev  slaaet  tilbage,  sendte  han 
Adjutanten  med  Ordre  til  en  anden  om  at  gaa  frem.  Efter 
at  have  udført  sit  Hverv,  vendte  Adjutanten  tilbage,  men 
mødte  nu  Læssøes  Rødskimmel,  der  jog  ham  forbi,  blodig  og 
uden  Rytter.  Han  styrtede  op  paa  Højen  og  fandt  her  sin 
Oberst  med  gennemskudt  Bryst.  Nogle  Officerer  kom  til  og 
vilde    bære    ham    bort.     »Lad  mig  ligge«,    sagde  Læssøe,    »men 

ville  I  gøre  eders  Oberst  en  Tjeneste,  inden  han  dør,  saa  tag- 
Skoven!«  Det  var  den  kække  og  ædle  Helts  sidste  Ord,  og 
det  var  hellige  Ord  for  hans  Soldater.  De  gik  frem  og  jagede 
under  en  blodig  Kamp  Fjenden  gennem  Skoven. 

Lidt  senere  end  Læssøe  var  Schleppegrell  med  en 
Del  af  sin  Brigade  gaaet  gennem  Stolk  ad  Vejen  til  Grydeskov, 
men  var  ikke  kommen  ret  langt  frem,  for  han  hørte  Skydning 
bag  sig  i  Byen.  En  fjendtlig  Brigade  havde  ubemærket  om- 
gaaet  vor  venstre  Fløj.  Da  Schleppegrell  blev  klog  paa,  at  han 
virkelig  havde  en  stor  fjendtlig  Styrke  i  Ryggen,  vendte  han  om 
og  gik  tilbage  mod  Stolk.  Fjenderne  stormede  ham  i  Møde  og 
snart  stod  en  hidsig  Kamp  paa  Markerne  Syd  for  Stolk.  Med 
den  lille  Styrke,  Schleppegiell  havde,  syntes  det  frugtesløst  at 
ville  standse  de  talrige  Fjender.  Men  den  brave  General 
indsaa,  at  Slagets  Udfald  kunde  bero  paa,  at  dette  skete.  Fik 
den  fjendtlige  Brigade  Lov  at  gaa  Syd  paa,  vilde  den  over- 
rumple de  i  Grydeskoven  kæmpende  Danske;  kunde  han  holde 
den  fast  her  en  Stund,  vilde  Reserven,  som  stod  Nord  for 
Stolk,  faa  Tid  til  at  rykke  frem  til  Hjælp.  Derfor  vilde  han 
ikke  vige.  Rækkerne  tyndedes  mere  og  mere  om  ham;  mange 
faldt,  nogle  sneg  sig  bort.  Til  sidst  kæmpede  den  gamle 
General  som  simpel  Soldat  jævnsides  sine  Dragoner.  To  Ka- 
noner vare  faldne  i  Fjendernes  Hænder  og  skulde  tages  tilbage. 
»Fremad,  Børn!«  raabte  Generalen,  »det  gælder  eders  og  min 
Ære!»  Tredive  Ryttere  sankede  sig  om  ham,  og  med  dem 
galopperede  han  ind  mod  Kanonerne  og  forjog  Fjenden  fra 
dem.  Men  da  knaldede  det  fra  det  nærmeste  Hegn,  hvor  en 
tyvedobbelt  Overmagt  laa  skjult.  Dragonerne  veg,  men  Schleppe- 
grell blev.  En  Kugle  ramte  ham  i  Panden,  og  han  segnede 
af  Hesten  med  de  Ord:  »Rask  —  kun  fremad,  Folk!« 

I  det  Øjeblik,  da  Schleppegrell  faldt,  saa  det  ikke  ud  til,, 
at  Slaget  ved  Isted  skulde  faa  et  for  os  lykkeligt  Udfald.  Men 
Redningen  kom  fra  den  Nord  for  Stolk  staaende  Reserve.  Da 
dennes  Fører,  Henckel,  blev  klar  over,  hvad  der  gik  for  sig 
i  og  Syd  for  Stolk,  rykkede  han  sindig  og  rolig  frem,  tog  Byen, 
drev  Fjenderne  over  Marker  og  Moser  Syd  paa  og  samlede 
efterhaanden  alle  de  splittede  Danske  om  sig.  Kl.  12I  kunde 
da    Overkommandoen    give    Ordre    til    almindelig  Fremrykning 

paa  hele  Linien  for  at  give  Fjenden  det  sidste  Stød,  og  kort 
efter  saas  hele  Oprørshæren  paa  Flugt  mod  Syd.  Den  standsede 
ikke,  før  den  naaede  Ejderen.  Kampen  havde  været  blodig; 
vi  havde  862  faldne,  2362  saarede*).  Men  da  vore  Tropper 
om  Aftenen  lejrede  sig  ved  Dannevirke,  følte  de,  at  de  havde 
givet  Fædrelandet,  hvad  de  skyldte  det,  og  at  det  udgydte 
Blod  ikke  var  spildt. 

I  et  halvt  Aar  holdt  Hæren  Vagt  paa  Dannevirke.  For- 
gæves prøvede  Fjenden  paa  at  bryde  igennem  ved  Mysunde, 
(12.  September),  og  forgæves  stormede  han  mod  Frederiksstad, 
hvor  Nordmanden  Hans  Helgesen  gjorde  sig  berømt  i  vor 
Krigshistorie  ved  et  glimrende  Forsvar  af  den  brændende  By 
og  de  sammenskudte  Volde  (29.  September — 4.  Oktober).  Op- 
rørets Magt  var  brudt,  og  i  Begyndelsen  af  Aaret  1851  ned- 
lagde Slesvig-Holstenerne  Sværdet  samtidig  med,  at  det  tyske 
Forbund  paatog  sig  at  genoprette  lovlige  Tilstande  i  Holsten. 
Vor  Hær  vendte  da  hjem  og  modtoges  af  Konge  og  Folk  med 
Takkefester.  Stor  var  Glæden  hos  alle  Danske;  thi  de  havde 
gjort,  hvad  de  burde;  de  havde  stridt  med  Heltemod  og  Ud- 
holdenhed. De  vare  stolte  af  at  have  øvet  en  Daad,  som  gjorde 
Danmark  Ære,  og  de  vare  glade  over,  at  Sønderjylland  atter 
var  vort. 


3.     Indre  Udvikling.   —  Helstaten. 
Frederik  den  Syvende  dør. 

Efter  Krigen  begyndte  et  alvorligt  Arbejde  paa  at  fremme 
den  indre  Udvikling.  Ved  Friheden  var  Folket  ført  ind  paa 
Fremskridtets  Vej,  og  den  sejrrige  Krig  havde  givet  det  Mod 
og  Lyst  til  at  gaa  fremad.  Tiden  efter  185b  har  derfor  i 
særegen  Forstand  været  en  Fremskridtstid. 

Ved  Rigsdagens  Medvirkning  indførtes  god  Orden  og 
Sparsommelighed  i  Styrelsen  af  Rigets  Pengevæsen.  Skont 
Krigen    havde    kostet    meget,    og    skønt    vi    ved    Oresunds- 


De  faldne  hvile  i  Kæmpegraven  paa  Flensborg  Kirke 

toldens  Ophævelse  (1857)  ikke  fik  fuld  Erstatning  for  det 
Tab,  vi  derved  led,  voksede  Velstanden  kendelig.  Statsgælden 
mindskedes  Aar  for  Aar,  og  der  blev  Raad  til  mange  store  og 
gode  Forbedringer. 

Intet  har  bidraget  mere  til  at  omdanne  Samfundet  i  dette 
Aarhundrede  end  den  storartede  Udvikling  af  Samfærdsels- 
midlerne. Her  bleve  Videnskabens  Fremskridt  ret  udnyttede 
i  det  praktiske  Liv.  I  Slutningen  af  Kristian  den  Ottendes  Tid 
(1847)  fuldførtes  det  første  Stykke  Jernvej  her  i  Landet  — 
fra  København  til  Roskilde.  I  Frederik  den  Syvendes  Tid  fort- 
sattes denne  Vej  helt  gennem  Sjælland  til  Korsør,  og  Hoved- 
jernvejene igennem  Fyn  og  Jylland  paabegyndtes.  Ligeledes 
overspændtes  nu  hele  Landet  med  et  Net  af Telegraftraade. 
Der  byggedes  Landeveje,  Havne,  Fyr  og  Kanaler  (Løgstør- 
kanalen). Flere  og  flere  Dampskibe  sattes  i  Gang,  og  ved 
en  ny  Postlov  indførtes  Brevfrimærker. 

Men  ogsaa  i  andre  Retninger  var  der  livligt  Fremskridt. 
En  Mængde  Fæstegods  gik  over  til  Selvejendom,  Hove- 
riet blev  helt  afløst,  nye  Landstrækninger  indvandtes  ved  Ud- 
tørring af  Vige,  Søer  og  Moser,  og  Landmanden  vandt  større 
Udbytte  af  Jorden  ved  forbedrede  Redskaber,  Maskiner  og  en 
mere  lønnende  Driftsmaade.  I  Byerne  afskaffedes  Told  ved 
Byporten,  Næringsloven  satte  Liv  i  Handel  og  Haand- 
værk;  Tranlygterne  afløstes  af  Gasledninger  og  Brøndene  af 
Vandværker.  Og  man  glemte  i  Travlheden  ikke  de  ulykke- 
lige: I  dette  Tidsrum  opførtes  Blindeinstitutet,  Idiotanstalten, 
flere  Sindssygeanstalter  og  en  Mængde  Sygehjem  og  Hospitaler. 

I  det  hele  og  store  var  Tiden  mellem  Krigen  og  Frederik 
den  Syvendes  Død  en  lykkelig  Tid.  Folket  var  glad  ved  sin 
Frihed  og  glad  ved  sine  vundne  Sejre.  Det  følte,  at  det 
med  Ære  kunde  indtage  sin  Plads  mellem  andre  Folkefærd, 
og  det  saa  en  lys  Fremtid  i  Møde.  Ikke  mindst  for  de 
Danske  i  Sønderjylland  var  Tiden  god.  De  havde  i  Aar- 
hundreder  ikke  haft  saa  lykkelige  Dage.  Efter  en  omhyggelig 
Undersøgelse  af  Sprogtilstanden  i  de  forskellige  Egne  deltes 
Landet  i  tre  Sprogbælter.  I  Nord-  og  til  Dels  Mellem-Slesvig, 
hvor  Folkesproget  var  Dansk,  indførtes  overalt  dansk  Skole-, 
Kirke-    og    Retssprog,    i  Sydslesvig,    hvor    det    tyske  Sprog 

fuldstændig  raadede,  gjordes  ingen  Forandring;  men  i  det 
blandede  Bælte,  hvor  Tysk  og  Dansk  gik  jævnsides,  ordnedes 
Sprogsagen  paa  den  Maade,  at  Gudstjenesten  hveranden  Søndag 
skiftevis  holdtes  paa  Dansk  eller  Tysk,  og  at  det  offentlige 
Skolesprog  var  Dansk  med  Tilladelse  til  tysk  Hjemmeunder- 
visning. 

Og  dog  var  der  noget,  som  ikke  var  godt,  noget,  der 
indeholdt  en  stor  Fare  for  Danmark  og  forvoldte,  at  Fremtiden 
blev  helt  anderledes,  end  man  tænkte.  Da  hverken  Konge 
eller  Folk  vilde  høre  noget  om  en  Deling  af  Sønderjylland, 
blev  der  ikke  foretaget  noget  klart  Opgør  mellem  Danmark  og 
Tyskland.  Vi  beholdt  ikke  alene  det  danske  Nordslesvig, 
men  ogsaa  det  tyske  Sydslesvig  og  det  tyske  Holsten.  Sammen 
med  de  Danske  skulde  der  leve  en  Mængde  fjendtlig  sindede 
Tyske,  og  det  paa  en  Tid,  da  det  ikke  længer  var  Kongeviljen, 
som  skulde  bestemme  alt,  men  da  ogsaa  Befolkningens  Ønsker 
og  Vilje  skulde  have  Lov  at  gælde.  Det  var  lidet  sandsynligt, 
at  en  dansk-tysk  Samstat  kunde  trives  eller  endog  bestaa,  nu 
da  baade  Danske  og  Tyske  vare  komne  til  folkelig  Bevidsthed. 
Alligevel  prøvede  vore  Statsmænd  paa  at  indrette  en  dansk-tysk 
»Helstat«.  Men  da  en  »Fællesforfatning«  var  bleven  givet,  og 
et  Rigsraad  traadte  sammen,  vægrede  de  tyske  Medlemmer  sig 
ved  at  deltage  i  Arbejdet.  De  tyske  Stormagter  blandede  sig 
ind  i  Striden  og  vilde  raade  for,  hvorledes  vi  skulde  ordne 
vore  Sager.  I  lang  Tid  forhandledes  mellem  Danmark,  Tysk- 
land og  andre  Magter  herom,  men  da  det  mere  og  mere  blev 
klart,  at  Helstaten  ikke  kunde  opretholdes,  uden  at  Danmark 
maatte  blive  et  tysk  Lydland,  tog  man  Mod  til  sig  og  besluttede 
at  slaa  ind  paa  en  anden  Vej.  Danmark  til  Ejderen 
skulde  være  Løsenet.  Holsten  skulde  udskilles,  have  en  egen 
Regering,  en  egen  Hær,  en  egen  Forfatning.  Man  vilde  ikke 
gaa  saa  vidt  at  indlemme  Slesvig  i  Kongeriget,  under  dettes 
Grundlov,  men  man  vilde  danne  en  ny  Fællesstat,  der  kun 
skulde  omfatte  Danmark  og  Slesvig.  Vel  udtalte  de  tyske 
Stormagter  sig  herimod  og  paastod,  at  dette  var  en  Indlem- 
melse; men  vi  trøstede  os  ved,  at  vi  kun  havde  denne  eneste 
Udvej  til  at  redde  Danmarks  Selvstændighed,  og  ved,  at 
Sverrig-Norge  vilde  staa  ved  vor  Side,  om  Tyskland  for  denne 

Sags  Skyld  paaførce  os  Krig.  Der  herskede  Venskab  mellem 
Kong  Frederik  og  Kong  Karl  den  Femtende.  Ofte  gæstede 
de  hinanden,  og  det  ikke  alene  for  at  glæde  sig  i  hinandens 
Selskab,  men  ogsaa  for  at  træffe  Aftaler  om  Striden  med 
Tyskland.  Kong  Karl  opfordrede  ivrig  til  en  Udskilning  af 
Holsten.  Naar  Danmark  tydelig  og  bestemt  vilde  holde  paa 
Ejdergrænsen,  erklærede  han  sig  rede  til  at  gaa  med  i  et 
Forsvarsforbund;  i  det  Øjeblik  Tyskland  overskred  Ejderen, 
skulde  hans  Hær  staa  ved  den  danske  Hærs  Side  for  at  værne 
Nordens  gamle  Grænse.  Styrket  ved  disse  Raad  og  Løfter 
skred  den  danske  Regering  til  Værket.  Samtidig  med,  at  den 
lod  bygge  Skanser  ved  Dannevirke  og  paa  Dybbøl  Banke, 
forelagde  den  for  Rigsraadet  et  nyt  Udkast  til  en  Fælles- 
forfatning  for  Kongeriget  og  Sønderjylland.  Og  efter 
en  længere  Forhandling  vedtog  Rigsraadet  denne  Grundlov  for 
Danmark  til  Ejderen  den   13.  November   1863. 

Men  da  indtraf  en  Begivenhed,  som  ingen  havde  kunnet 
forudse,  og  som  netop  paa  dette  Tidspunkt  kunde  faa  og  fik 
en  skæbnesvanger  Betydning:  Frederik  den  Syvendes  pludse- 
lige Død. 

Kong  Frederik  døde  i  Sønderjylland,  midt  i  den  Lands- 
del, som  det  havde  været  hans  og  Folkets  Opgave  at  genvinde 
og  bevare.  I  Eftersommeren  1863  havde  han  taget  Bolig  paa 
Lyksborg  Slot  ved  Flensborg  Fjord;  han  vilde  være  nær  ved 
Dannevirke,  hvis  Genopførelse  laa  ham  stærkt  paa  Sinde,  og 
han  vilde  gerne  færdes  mellem  Sønderjyllands  Borgere  og  Bønder. 
Fra  den  6. — 9.  November  var  han  ude  i  ondt  Vejr  for  at 
efterse  Dannevirkestillingens  østre  Del  og  vendte  fra  denne  Ud- 
flugt tilbage  til  Lyksborg  med  en  Sygdom,  der  i  faa  Dage  gjorde 
Ende  paa  hans  Liv.  Medens  Rigsraadet  vedtog  den  nye  For- 
fatning, laa  Kongen  i  Feberdrømme;  han  tænkte  sig  staaende 
paa  Dannevirke,  kommanderende  til  Forsvar  og  Angreb.  Søn- 
dagen den  15.  November  sov  han  hen  uden  at  have  naaet  at 
se  Forsvarsforbundet  afsluttet,  eller  at  sætte  sit  Navn  under  den 
nye  Forfatning.  Hans  Død  fremkaldte  en  dyb  og  almindelig 
Landesorg;  hans  Valgsprog  havde  i  Livet  vist  sig  som  fuld 
Sandhed;  han  havde  søgt  sin  Styrke  i  sit  Folks  Kærlighed  og 
havde    ikke    søgt    forgæves.     Nu,    da    han    var  død.    kom  det 

stærkere  frem  for  Folket  end  nogen  Sinde  før,  hvor  meget  det 
skyldte  denne  den  sidste  Konge  af  den  oldenborgske  Stamme 
for  hans  jævne  Færd,  hans  kongelige  Frihedsgave  og  hans  tro- 
faste danske  Sind,  der  havde  gjort  ham  til  en  sikker  Leder  i 
Kampen  for  Danmarks  Ære  og  Selvstændighed.  Men  det  Folk, 
der  stod  om  Kong  Frederiks  Baare,  stod  der  ikke  alene  med 
Sorg  i  Sind,  men  ogsaa  med  bange  Anelser.  Overmægtige  Fjender 
stod  rede  til  at  falde  over  Danmark;  de  vilde  finde  Tiden 
belejlig  nu,  og  en  ny  Leder  kunde  Ikke  saa  let  samle  alle  Danske 
til  Forsvar  og  sikre  os  Hjælp  fra  Frænderne  i  Nord  som  den 
prøvede  gamle. 


4.     Den  anden  slesvigske  Krig. 

Det  var  ikke  under  gode  Varsler,  at  Kristian  den 
Niende  besteg  Tronen.  Faa  Dage  efter  sin  Tronbestigelse 
underskrev  han  den  nye  Grundlov  (d.  1 8.  November),  men  der 
var  kun  ringe  Udsigter  til  at  faa  den  udført  i  Virkeligheden. 
En  Søn  af  Hertugen  af  Augustenborg,  Prins  Frederik,  gjorde 
vitterlig  for  Indbyggerne  i  Slesvig  og  Holsten,  at  han  havde 
besteget  Tronen  i  disse  Lande,  og  det  slesvig-holstenske  Parti 
var  villigt  til  at  gaa  ham  til  Haande.  Men  værre  var  det,  at 
de  to  tyske  Stormagter,  der  forhen  havde  godkendt  Prins 
Kristian  som  Tronfølger,  nu  sagde  sig  løs  fra  deres  Ord  og 
allerede  havde  deres  Hære  staaende  i  Holsten  rede  til  et 
Overfald  paa  Danmark,  og  at  samtidig  den  svensk-norske 
Regering  trak  sig  tilbage  fra  sine  Løfter  om  Forsvarsforbund 
Staaende  ene  over  for  saa  mægtige  Modstandere  gjorde  Dan- 
mark store  Indrømmelser  for  at  undgaa  Krigen,  og  navnlig 
tilbød  Biskop  Monrad,  der  som  Førsteminister  var  traadt  i 
Spidsen  for  Styrelsen,  at  udvirke  hos  Rigsraadet,  at  den  nye 
Fællcsforfatning,  som  Tyskland  særlig  havde  udtalt  sig  imod, 
skulde  blive  ophævet.  Men  ingen  Indrømmelser  kunde  hjælpe. 
De  to  Stormagter  vilde  ikke  nøjes  med  mindre  end  Ud- 
leveringen af  Sønderjylland,  og  da  ingen  dansk  Regering 
godvillig    kunde    indlade    sig    herpaa,    udbrød     Krigen.      Den 

i.  Februar  1864  gik  Tyskerne  over  Ejderen  og  frem  mod 
Dannevirke. 

I  den  vidtstrakte  Dannevirkestilling  stod  den  danske  Hær 
opstillet,  og  Folket  nærede  en  Forventning  om,  at  Fjenderne 
her  vilde  faa  braadne  Pander.  Men  denne  Forventning  blev 
sørgelig  skuffet.  Vel  lykkedes  det  at  slaa  Prøjserne  ved 
Mysunde,  da  de  den  2.  Februar  vilde  tiltvinge  sig  Overgang 
over  Slien,  men  Hærens  Førere  bleve  snart  overbeviste  om,  at 
Dannevirkestillingen  var  uholdbar,  Befæstningen  bestod  af  Jord- 
skanser, ikke  faste  Værker;  den  stærke  Frost  lagde  Isbro  over 
Slien  og  Oversvømmelserne  i  Vest,  saa  Fjenden  med  Lethed 
kunde  omgaa  Stillingen,  hvortil  kom,  at  denne  var  altfor  vidt- 
strakt for  vore  Stridskræfter;  den  var  beregnet  paa  Nordens 
samlede  Hære,  ikke  paa  vor  lille  Hær  alene.  I  et  Krigsraad, 
som  afholdtes  den  5.  Februar,  vedtoges  den  sørgelige,  men 
vistnok  nødvendige  og  derfor  rigtige  Beslutning  at  opgive 
Dannevirkestillingen  og  føre  Hæren  tilbage  til  Dybbøl.  Om 
Beslutningen  ikke  var  bleven  fattet,  vilde  Hæren  uden.  Tvivl  i 
de  følgende  Dage  være  bleven  knust  i  de  overmægtige  Fjenders 
Favntag.  Natten  mellem  den  5.  og  6.  Februar  paabegyndtes 
Tilbagetoget.  Medens  Kanonerne  i  Skanserne  fornagledes,  og 
enkelte  Vagter  bleve  staaende,  for  at  Fjenden  intet  skulde 
mærke,  vandrede  vor  Hær  Nord  paa  i  Mulm  og  Mørke  ad  de 
glatte  Veje.  Uhyre  Lidelser,  legemlige  og  sjælelige,  udstod 
den  paa  sin  sørgelige  Færd.  Kun  de  færreste  kunde  og  vilde 
forstaa  Nødvendigheden  af  at  forlade  Dannevirke  uden  Sværd- 
slag; et  pludselig  indtrædende  Tøvejr  med  Isslag  gjorde  Vejene 
næsten  ufremkommelige,  Levnedsmidlerne  vare  utilstrækkelige, 
og  Fjenden  forfulgte  skarpt,  saa  den  lange  Vej  mellem  Slesvig 
og  Dybbøl  maatte  tilbagelægges  uden  Hvile.  Vor  Bagtrop 
indhentedes  af  Fjenden  ved  Sankelmark  (Oversø),  og  her 
kom  det  til  en  Træfning,  der  snart  udartede  til  en  vild  Kamp, 
i  hvilken  Mand  kæmpede  mod  Mand  med  Hug  og  Kolbeslag. 
Anden  Gang  flød  Blodet  her  i  Strømme,  anden  Gang  frelstes 
en  vigende  dansk  Hær  paa  dette  Sted  ved  Bagtroppens  helte- 
modige Kamp. 

Medens  nu  de  prøjsiske  og  østerrigske  Tropper  over- 
svømmede   Sønderjylland,    indførte    tysk    Regimente    og    tillod 


203 

Slesvig- Holstenerne  paa  Byernes  Torve  at  udraabe  Prins  Frede- 
rik   til  Hertug,    beredte    vor  Hær    sig    til   Forsvar  paa  Dybbøl 
Banke,   det  Sted,    hvor   saa  meget  Blod  er  flydt  i  Kampen  for 
Sønderjylland.     Her  viste  det  sig  ret,  at  vor  Fjende  ikke  alene 
var  os  overlegen  i  Tal,  men  at  ogsaa  hans  Vaaben  langt  over- 
gik   vore.     Medens    vort    Fodfolk    var    væbnet    med    gammel- 
dags Forladerifler,    havde  hans   Bagladerifler,    med  hvilke  langt 
liere  Skud    kunde    gøres   i  samme  Tid,   og   medens  der  i  vore 
Jord  værk  er    var    anbragt    gamle   glatløbede  Kar.oner,    kunde 
Fjenden  med  sit  riflede  Skyts  ligge  uden  for  vor  Skudvidde  og 
nedskyde    vore    Værker.      Alligevel    forsvarede    vore    Tropper 
denne    sidste  Stilling    paa  Slesvigs  Fastland  med  Tapperhed  og 
Udholdenhed  mod  den  prøjsiske  Hærs  Angreb.     Uge  gik  efter 
Uge,    Skanserne    sønderreves  af  Fjendens  Granater;    men  vore 
Folk  stod  fast,  og  da  Prøjserne  anden  Paaskedag  (d.  28.  Marts) 
vilde    storme   Banken,    bleve  de  efter  fire  Timers  blodig  Kamp 
drevne    tilbage.     Atter    hengik    tre  Uger.     Skanserne    vare    nu 
kun    Grushobe,    og    vore    Kanoner    vare    sønderskudte;    man 
kunde    fra    de    sammenskudte  Skanser  høre  Fjenden  arbejde  i 
Løbegravene    tæt    under    sig.     Da    faldt  endelig  Dybbøl  Banke 
den     18.  April    under    heltemodigt  Forsvar    til    det    yderste    i 
Fjendens    Haand.     Dens    Forsvar     havde    kostet    os    omtrent 
8000  Mand. 

De  tyske  Hærmasser  væltede  sig  nu  ind  over  Jylland  og 
bredte  sig  efterhaanden  over  hele  Halvøen  op  til  Limfjorden. 
Fredericia  opgaves  uden  Kamp.  En  lille  Del  af  vor  Hær  laa 
Nord  for  Limfjorden,  det  meste  af  den  paa  Fyn  og  Als.  Over 
Vandet  havde  Fjenden  ondt  ved  at  komme;  der  vare  vi  Herrer. 
At  dette  var  saa,  spurgtes  fra  Vesterhavet,  hvor  Kaptajn 
Suenson  den  9.  Maj  under  Helgoland  slog  en  østerrigsk 
Flaadeafdeling,  som  var  gaaet  herop  for  at  understøtte  de 
fjendtlige  Hære  ved  Overgangen  til  Oerne.  De  danske  Fregatter 
[viland«  og  »Niels  Juel»  samt  Korvetten  »Hejmdal«  angreb  to 
fjendtlige  Fregatter  og  tre  Kanonbaade  og  beskod  dem,  indtil 
den  ene  af  Fregatterne  (»Schwarzenbeig«)  stod  i  Brand  og  de 
alle  maatte  søge  Dækning  ved  Øens  engelske  Fæstning.  Det 
var  et  lille  Lyspunkt  i  den  mørke  Tid. 

Samme  Dag  sluttedes  en  Vaabenhvile  i  London,  hvor 
der  nu  efter  Stormagternes  Ønske  aabnedes  Fredsunderhand- 
linger.  England  foreslog  en  Deling,  og  baade  Tyskland  og 
Danmark  gik  ind  paa  at  underhandle  paa  dette  Grundlag. 
Men  da  det  saa  skulde  afgøres,  hvor  Delingslinien  skulde  gaa, 
kom  Uenigheden.  Danmark  foreslog  Dannevirkelinien,  Tyskland 
en  Linie  fra  Aabenraa  til  Tønder;  hermed  kom  man  ikke 
videre.  Saa  fremkom  fra  Prøjsen  det  Forslag  at  lade  Be- 
folkningen i  Sønderjylland  afstemme  om,  til  hvilken  Side  den 
vilde  gaa,  og  sætte  Grænsen  efter  denne  Afstemning.  Nogle 
af  Stormagterne  syntes  ikke  herom,  og  den  danske  Regering 
ikke  heller,  og  da  man  lige  saa  lidt  kunde  enes  om  en 
Voldgiftsret,  endte  »Londonnerkonferencen«,  uden  at  der  var 
sluttet  Fred. 

Den  danske  Regering  havde  ikke  taget  mod  de  Vilkaar, 
der  bødes,  fordi  den  troede  at  kunne  rejse  Folket  til  en  ud- 
holdende Kamp  for  hele  Sønderjylland.  Men  dette  lykkedes 
den  ikke.  Da  Prøjserne,  saa  snart  Krigen  begyndte  igen,  i 
aabne  Baade  gik  over  til  Als  (d.  29.  Juni),  uagtet  vi  havde  et 
Panserskib  liggende  i  Sundet,  og  drev  vore  Tropper  bort  fra 
Øen,  da  blev  det  danske  Folk  lammet.  Modet  var  borte;  de 
fleste  forlangte  Fred.  Monrad  fik  sin  Afsked,  og  det  nye 
Ministerium,  hvis  vigtigste  Medlemmer  vare  Bluhme  og  Karl 
Moltke,  udførte  nu  det  Hverv  at  slutte  den  sørgelige  Fred, 
hvorved  hele  Sønderjylland  og  de  tyske  Hertugdømmer 
afstodes  til  de  to  Stormagter  (Freden  i  Wien  den  31. 
Oktober  1864).  De  danske  Mænd,  der  dengang  sad  i  Rigs- 
dagen, maatte  den  9.  og  II.  November  med  blødende  Hjerte 
give  deres  Minde  til  denne  Fred;  nogle  af  dem  kunde  ikke. 
Det  hjalp  os  ikke,  at  Fjenderne  bleve  uenige  om  Byttet;  thi 
da  Prøjsen  1866  havde  ydmyget  Østerrig,  tog  det  ved  Freden 
i  Prag  hele  Byttet  til  sin  Part,  og  det  hjalp  os  ej  heller,  at 
det  ved  denne  Lejlighed  maatte  love  at  tilbagegive  Nordslesvig 
til  Danmark  efter  en  fri  Afstemning;  thi  dette  Løfte  har  det 
senere  frigjort  sig  fra. 

200000  Danske  sukke  nu  under  en  fremmed  Hersker ; 
men    de  ville  ikke  opgive  deres  Moders  ^Iaal,    og  deres  Kær- 


20; 


lighed  til  Danmark  er  ikke  bleven  mindre  under  Skilsmissen. 
Aar  efter  Aar  sendte  de  deres  gæve  Talsmand  Hans  Kryger 
til  Berlin,  for  at  han  skulde  vidne  i  den  tyske  Rigsdag:  »Vi 
ere  Danske  og  ville  vedblive  at  være  Danske«.  Og  efter  at 
Kryger  er  død,  sige  de  fremdeles  det  samme.  De  ville  ikke 
opgive  Haabet  om,  at  den  Stund  skal  komme,  da  de  faa  Lov 
til  at  være  der,  hvor  de  høre  hjemme. 


Ind  hold. 

Oldtiden. 

Stenalderen,  Broneealderen,  Jernalderen    Side  3 — 5  . 

Sagntiden  (Side  4—10). 

1.  Hedningetroen  her  i  Norden.  —  2.  Heltesagn  fra  den 
hedenske  Tid. 

Vikinge-  og  Omvendelsestiden  (Side  10—25). 

1.  Vikingefolkets  Tænkemaade  og  Levevis.  —  2.  Vikingetogene 
til  andre  Lande.  —  3.  Island  findes  og  bebygges.  —  4.  Den 
danske  Kirke  grundlægges.  —  5.  Riget  samles,  Kongerne  i 
Vikingetiden.  —  6.  Jomsvikingerne.  —  7.  Norske  Konger  i 
Vikingetiden.    —   8.     Kampen  ved  Svold. 

Middelalderen. 

Nydannelsens  Tid  (Side  26—49). 

1.  De  Danskes  Herredømme  i  England.  —  2.  Olav  den  Hellige 
og  Knud  den  Store.  —  3.  Svend  Estridsen.  —  4.  Svend 
Estridsens  Sønner.  —  o.  Folkekirken.  —  6.  Købstædernes  Op- 
komst. —  7.     Borgerkrigene. 

Valdem årernes  Tid  (Side  49—63). 

1.  Mændene  fra  Fjenneslev.  —  2.  Vendertogene.  —  3.  Sakses 
Danmarkshistorie.  —  4.  Valdemar  Sejr.  —  5.  Folkeviserne.  — 
6.    Lens-  og  Riddervæsenet. 

Kirkekampens  og  Lovløshedens  Tid  (Side  63—76). 

1.  Kongerne  og  Hertugerne.  —  2.  Kongernes  Strid  med  Kirken 
og  Adelsmændene.  —  3.   Rigets  Opløsning.  —  4.    Niels  Ebbesen. 

—  5.     Valdemar  Atterdag. 

Foreningstiden  (Side  77—97). 

1.  "  Dronning  Margrete.    —   2.    De  tyske  Grever  i  Sønderjylland. 

—  3.  De  tre  første  Foreningskonger.  —  4.  Samfundstilstande 
og  Næringsveje.  —  5.  Kong  Hans,  Ditmarskertoget  og  For- 
eningen.   —    6.    Kristian  den  Anden. 


Den  nyere  Tid. 

Kirkefornyelsens  og  Adelsvældens  Tid  (Side  98—123). 
1.    Kirkefornyelsen.  —  2.    Grevens  Fejde.  —  3.    Kirkeordningen. 

—  4.  Hertugdommernes  Deling  og  Krigene  i  Frederik  den 
Andens  Tid.  —  5.     Oplysningsmænd  i  Frederik  den  Andens  Tid. 

—  6.  Kristian  den  Fjerde.  —  7.  Frederik  den  Tredje.  Svenske- 
Krigen.     Rigsdagen  1660. 

Enevældens  første  Tidsrum  (1660—1800)  (Side  123—161). 
1.     Enevælden  grundlægges.   —    2.     Leonora  Kristina  Ulfeldt.  — 

3.  Peder  Griffenfeldt.  —  4.  Niels  Juel.  —  5.  Tre  danske 
Oplysningsmænd.  —  6.  Den  store  nordiske  Krig.  —  7.  Søheltene 
Hvitfeldt  og  Tordenskjold.  —  8.    Enevoldskongerne  og  Bønderne. 

—  9.  Hans  Egede.  —  10.  Ludvig  Holberg.  —  11.  Kristian  den 
Sjette.  Pietismen  og  Tyskeriet.  —  12.  Frederik  den  Femte. 
J.  H.  E.  Bernstorf.  —  13.  Kristian  den  Syvende.  Struensee. 
Guldberg.  —  14  Johan  Herman  Wessel  og  Johannes  Evald.  — 
15.  Kronprins  Frederik  og  Bonden.  —  16.  Det  aandelige  Liv  i 
Slutningen  af  forrige  Aarhundrede. 

Enevældens  andet  Tidsrum  (1800—1848)  (Side  162—184). 
1.     Slaget  paa  Kongedybet.     Syvaarskrigen.  —  2.    Det  aandelige 
Liv  i  dette  Aarhundrede.  —  3.    Stændertiden. 

Frihedstiden  (Side  184—205). 

1.    Folkefriheden  grundlægges.  —  2.    Den  slesvigske  Treaarskrig 

—  3.  Indre  Udvikling.    Helstaten.    Frederik  den  Syvende  dør.  — 

4.  Den  anden  slesvigske  Krig. 


Kongerækken. 


Vikingestammen,    fra      til 

Gorm  den  Gamle  ....  935 

Harald  Blaatand 935—  988 

Svend  Tveskæg 988—1014 

Harald  Svendsen 1014—1018 

Knud  den  Store 1018—1035 

Hardeki  ud 1035—1042 


Magnus  den  Gode  . . .   1042—1047 


Den  estridske  Stamme. 

Svend  Estridsen 1047—1076 

Harald  Hejn 1076—1080 

Knud  den  Hellige. . . .  1080—1086 

Oluf  Hunger 1086—1095 

Erik  Ejegod 1095—1103 

Niels 1104—1134 

Erik  Eraun 1134—1137 

Erik  Lam 1137—1147 

(Borgerkrig 1147—1157) 

Valdemar  den  Store  .  1157—1182 

Knud  den  Sjette 1182—1202 

Valdemar  Sejr 1202—1241 

Erik  Plovpenning 1241—1250 

Abel 1250—1252 

Kristoffer  den  børste.   1252— ±259 

Erik  Glipping 1259—1286 

Erik  Men  ved 1286—1319 

Kristoffer  den  Anden.   1320—1332 
(Lovløshed 1332—1340) 


Valdemar  Atterdag. 

Oluf...., 

Dronning  Margrete 


fra      til 
1340—1375 
1375-  1387 
1387—1412 


Erik  af  Pommern 1412—1439 

Kristoffer  af  Bajem  . .  1440—1448 


Den  oldenborgske 
Stamme. 

Kristian  den  Første..  1448—1481 

Hans 1481—1513 

Kristian  den  Anden.  .  1513 — 1523 

Frederik  den  Første.  .  ,1523—1533 

Kristian  den  Tredje. .  1534 — 1559 

Frederik  den  Anden  .  1559—1588 

Kristian  den  Fjerde. 

Frederik  den  Tredje . 

Kristian  den  Femte. 

Frederik  den  Fjerde. 

Kristian  den  Sjette  . 

Frederik  den  Femte. 

Kristian  den  Syvende  1766—1808 

Frederik  den  Sjette  . .  1808—1839 

Kristian  den  Ottende .  1839—1848 

Frederik  den  Syvende  1848—1863 


1588—1648 
1648—1670 
1670—1699 
1699-1730 
1730—1746 
1746—1766 


Kristian  den  Niende .  1863 

